
1. 


Pim, Pam, Pum 
3 aprilie 1948 - Bruxelles 


Africa! Aveam senzaţia că o cunosc, doar devorasem 
aventurile lui Tintin în Congo. Dar cei trei negri așezați în faţa 
mea m-au făcut să mă răzgândesc rapid. Unde erau băieţii 
simpatici, cu tradiţionalele lor fâșii de pânză legate peste brâu, 
zâmbitori și politicoși, care se înclinau în fața micului reporter 
belgian și a câinelui său, adresându-i-se umil cu bwana? Incă de 
când au pus piciorul în biroul meu, acești trei indivizi nu s-au 
mai oprit din a face remarci tendenţioase, contemplând locul cu 
un aer consternat, iar atunci când deschideam gura să spun 
ceva, în loc să mă asculte, începeau să-și pună întrebări, fără 
nicio jenă, în legătură cu abilităţile mele de detectiv privat. Nu, 
dom'le, băieţii ăia nu semănau deloc cu negrii simpatici din 
Tintin. Chiar deloc! Oare Hergé? și-a înșelat cititorii sau chiar nu 
cunoștea nimic despre pitici? Pentru că - mi se pare că am uitat 
să precizez - negrii mei erau pitici. Trei pitici vorbăreţi și 
aroganţi. Mai ales cel de-al treilea, care cred că era de fapt o 
femeie, deși nu aș băga mâna în foc pentru asta. 

— Ce tarif are dumneavoastră? întrebă aceasta cu un ton 
suspicios. 

Răspunsul meu o lăsă perplexă. Își roti privirea prin cameră. 

— Păi ce să zic, oftă ea. Cu prețul ăsta cred și eu ca nu prea 
este clienţi la dumneavoastră... 

— Să zicem că nu îmi investesc banii în decoraţiuni, dacă asta 
vă preocupă. 

Piticii dădură cu gravitate din cap și se apucară să vorbească 
din nou între ei, în păsăreasca lor, ignorându-mă ca și până 
acum, ceea ce m-a cam descurajat. Totuși, la viaţa mea mai 
cunoscusem pitici. Un clovn de la circ care m-a însărcinat la un 


1 Georges Prosper Remi (1907-1983) cunoscut sub pseudonimul Herg& a fost un 
foarte cunoscut creator de benzi desenate, devenit celebru cu seria Aventurile lui 
Tintin, considerate cele mai populare benzi desenate din Europa secolului al XX-lea. 
(n. trad.) 

moment dat s-o urmăresc pe femeia-obuz și un bancher pitic 
care m-a pus să-i spionez subordonații și să aflu dacă aceștia își 
băteau joc de el. Dar trei pitici în același timp și congolezi pe 
deasupra? Niciodată! Dar chiar niciodată! 

In timp ce ei sporovăiau, eu încercam să par degajat. Destins, 
sarcastic, chiar puţin distant. O atitudine care mi-a reușit 
întotdeauna cu clienţii. De data asta, însă, mirosea de la o poștă 
că mă prefac. Și cine era de vină? Școala, evident! - la școală 
am învăţat totul despre Congo: opera civilizatoare a regelui 
Leopold al II-lea, îndrăzneala lui Stanley?, un amestec de 
brutalitate și extremă politeţe (Mr. Livingstone, | presume?), 
bogăţiile fabuloase ale coloniei pe care ne-a dat-o Dumnezeu, 
pentru binele nostru și al băștinașilor, binefacerile misiunilor 
noastre, cabinetele medicale, școlile și toate celelalte. Dar 
nimeni nu s-a gândit să mă învețe cum să mă adresez 
indigenilor. Cum să ne comportăm în faţa lor? Să-i privim direct 
în ochi sau să ne ferim privirea? Să abordăm un ton serios sau 
să riscăm să facem mici glumiţe? Să vorbim ca albii sau ca 
negrii? Să le vorbim cu „domnule” (chiar dacă ne-am adresa 
unei femei - deși poate, totuși, aceea nu era o femeie) sau să-i 
tutuim? 

La un moment dat intră Anne, întrerupându-mi șirul 
gândurilor. Viitoarea mea logodnică (mi-era cam greu să mă 
obișnuiesc cu termenul ăsta) lucra la parter, în salonul de 
coafură al domnului Federico, proprietarul imobilului. Federico, 
arta coafurii, așa scria pe firma care ocupa o mare parte din 
fațadă, reducând drastic vizibilitatea plăcuței mele din imitație 
de alamă, pe care scria Michel Van Loo, detectiv privat (dar nu 
prea poţi să te plângi când ai o întârziere de câteva luni la 
chirie, nu?). 

— Scuze, nu știam... 

— Dar nu ne deranjezi! Din contră, intră! Ea este una dintre 
cele mai bune colaboratoare ale mele, am prezentat-o eu pe 
Anne răsuflând ușurat. 

Am crezut că am găsit în sfârșit un mod de a-i impresiona pe 
cei trei negri din faţa mea. Mi-am dat seama rapid că m-am 
înșelat. 


2 Sir Henry Morton Stanley a fost un jurnalist și explorator galez, faimos pentru 
călătoriile sale în Africa Centrală și pentru expediția dedicată căutării misionarului și 
exploratorului David Livingstone. (n. trad.) 

— Aha, deci tu este faimoasa Anne! strigă pitica. i 

Chiar așa? Se știa totul despre mine în centrul Africii? Imi 
cunoșteau cazurile, tarifele și chiar și viaţa personală? Luată 
prin surprindere, Anne izbucni în râs și fața micutei negrese fu 
luminată de un zâmbet larg, care dezgoli niște canini ascuţiţi, ca 
de vampir. 

— Dom Jacques și Doamna Louise a povestit multe la noi 
despre tine. 

— Da, da, și știm că aici în agenţie tu este cocoșul! interveni 
un alt pitic, râzând ca un nebun. Noi foarte fericiţi să cunoaștem 
la tine! 

— Foarte fericiţi să cunoaștem la tine, repetă celălalt, un pitic 
schimonosit, care purta ochelari cu rame din corn, același model 
cu cei ai prinţului moștenitor Baudouin. 

În timp ce ei mureau de râs, eu i-am întins Annei scrisoarea 
prietenului nostru Jacques Van Tieghem. Atunci când l-am 
cunoscut, Jacques era poliţist la Bruxelles. Cel mai bun om pe 
care l-am întâlnit, cu siguranţă mult prea idealist pentru meseria 
lui, care îl deprima. Atunci când administraţia a creat un 
Departament al Siguranţei Naţionale în colonie, el nu a ratat 
ocazia și, împreună cu soţia sa Louise, a părăsit metropola 
sufocantă și atmosfera ei toxică. Reușiseră oare să-și 
împlinească visurile de aventură? N-am primit prea multe vești 
de la ei de când plecaseră în Congo. O felicitare de Crăciun, o 
alta de ziua noastră. Doar câteva cuvinte în care se plângeau de 
volumul mare de muncă ce-i împiedica să exploreze ţara. O să 
vă povestim „totul” mai târziu, scriau ei. Un „mai târziu” mereu 
amânat, până la sosirea celor trei clovni. In scurta lui scrisoare 
Jacques îmi propunea să-mi explice „totul” prin viu grai. La 
Léopoldville. 

„Vino repede”, scria el. „Împreună cu Anne, neapărat. Ne 
dorim mult să vă revedem pe amândoi și să vă arătăm imperiul 
nostru. Și o nimica-toată de investigat”. Și apoi încheia - cu o 
oarecare inconștienţă: „În ceea ce privește onorariul tău, le vei 
da detaliile prietenilor mei. Îţi spun DA în avans”. Prietenii lui? 
De ce naiba să le dea indigenilor mesajul ca să-l aducă personal 
până la Bruxelles? Poșta la ce mai servea? Oare funcţionarul 
meu preferat nu mai avea încredere în serviciile publice? 

— Sunteţi... ăăă... colaboratorii lui Jacques Van Tieghem? 

Femeia se puse pe râs, agitându-și ameninţător dantura. 

— Da' de ce nu? 

Nu mă simțeam tocmai în largul meu așa că m-am ridicat de 
pe scaun, am deschis fereastra și m-am sprijinit de măsuță. 

— Haideţi, băieţi! Daţi-mi câteva detalii despre această 
invitaţie. Nu am timp de pierdut. Am alte chestiuni care mă 
așteaptă! am adăugat eu, evitând privirea ironică a Annei. 

Inainte să-mi răspundă, chiorul le aruncă o privire camarazilor 
lui și își ridică ochelarii regali pe nas. 

— Dom Jacques dorește ca să vă dea pirsonal toate detaliile. 
Să zicem că are nevoie de sfaturile voastre, mai ales ale 
'mneavoastră, doamna Anne, spuse el, înclinând ușor capul spre 
prietena mea, pentru că lucrurile, cum s-ar spune, nu prea e 
bune pe la noi. 

Cât de grav era evenimentul care se produsese acolo, încât el 
să-mi trimită pe cap aceste personaje? Am tot insistat să aflu, 
dar în van. 

— Să spunem că noi lucrează pentru dom Jacques, îmi 
răspunse într-un final pitica. Dar este o secret! 

— Excelent! În sfârșit lucrurile evoluează în colonie! 

O liniște apăsătoare urmă replicii mele. Apoi chiorul reluă cu 
un surâs forţat. 

— Nu vă faceţi speranțe... După guvernatorul general, în ţară 
erau 5.609 „evo/uați” la sfârșitul anului 1947. Dar nu și noi! 

— În ziua în care pigmeii vor fi consideraţi „evoluati” puii va 
avea dinţi și Congo un președinte negrotei! interveni pitica. 

Chiorul continuă: 

— lată de ce legătura noastră cu dom Jacques trebuie să fie o 
secretă. 

— Este deja destule necazuri și-așa, interveni cel de-al treilea. 
Înţelegeţi? 

Dădeam din cap chiar dacă nu, nu înțelegeam. Habar nu 
aveam de dificultăţile lui Jacques. Cărţile poștale de la el îmi 
dădeau impresia că în Congo nu se întâmplă altceva decât ceea 
ce scriu ziarele: o colonie opulentă și liniștită, unde albii se 
îmbogățeau cu ușurință, aducându-le negrilor pe Dumnezeu, 
vaccinurile și civilizaţia. 

— Noi pleacă mâine, reluă femeia. În câte zile o să faceţi 
gata? 

— Nu credeți că vă cam grăbiţi? Abia ați sosit în biroul meu și 
deja trebuie să-mi pun cheia sub preș și să-mi iau zborul cu voi 

spre centrul Africii? 

Faptul că ezitam nu i-a impresionat deloc și văzându-mi lipsa 
de entuziasm pitica se întoarse întrebătoare către Anne. 

— Nu știu ce va decide Michel, spuse Anne ridicând mâinile. 
Dar nu contaţi pe mine, îmi pare rău. În cuplul nostru el este cel 
evoluat. El este cel care urcă pe scenă, își face numărul și 
primește aplauzele publicului. Eu lucrez din culise, mă ocup de 
partea tehnică. Sunt doar o coafeză, iar patronul meu nu va fi 
niciodată de acord să mă lase să plec. În plus, una dintre 
angajate este însărcinată și avem de lucru până peste cap. 

— Dom Jacques a insistat foarte mult să vină și tu, doamnă 
Anne. Dintre voi doi se pare ca tu este capul. 

— Și Michel picioarele, răspunse Anne. Asta este cel mai 
important. Detectivii privaţi sunt ca artiștii: 90% transpiraţie, 
10% inspiraţie, iar el este 90%! 

După plecarea celor trei monștri, m-am trântit în scaun și mi- 
am făcut vânt cu blocul de hârtie. Anne mă privea cu un surâs 
ironic. 

— O să-mi trimiţi vederi? 

Mă scărpinam în cap, încercat de sentimente contradictorii. Pe 
de-o parte era dorinţa de a-l revedea pe Jaques și de a răspunde 
solicitării lui, mai ales că asta îmi dădea ocazia să descopăr 
adevărata faţă a coloniei noastre - și să mai și câștig câte ceva. 
Pe de altă parte eram confuz din cauza perspectivei de a mă 
pierde la tropice. 

— Ce se întâmplă, Michel? Nu-mi spune că ţi-e teamă de 
negrii ăștia! mă tachină Anne. 

Am dat din cap. Teamă? Nu! Dar nu mă simţeam deloc 
confortabil. Și asta nu numai din cauza contrastului între statura 
lor de copii și expresia de adulţi cinici. 

— Hei, ce faci, ai amuţit? 

Cu un gest teatral am lovit masa cu palma. 

— Gata cu vorbăria! Hai să bem ceva! Apoi m-am ridicat și mi- 
am luat pălăria și impermeabilul. Dar Anne rămase așezată cu 
încăpățânare. 

— Domnul conduce dansul? Nu întreabă dacă doamnei îi este 
sete și dacă dorește să participe la petrecerea domnului? Sau ai 
uitat cumva că femeile tocmai au obţinut dreptul de vot? 

Și fără să-și lase adversarul să se explice, ieși trântind ușa. 

După ce a tras obloanele biroului său și și-a încuiat farmacia 
de două ori, Hubert a venit să mi se alăture la terasa din Piaţa 
Binefăcătorilor, unde, sub castanii înfloriţi, degustam pe îndelete 
o bere gueuze grenadine. Am rezistat cu greu tentaţiei de a mă 
plânge de atitudinea Annei. 

— Uite, Michel, gustă chestia asta și spune-mi sincer ce 
părere ai, spuse Hubert, întinzându-mi un recipient pântecos, 
din sticlă brună, fără nicio etichetă. Mirosul aproape că m-a 
sufocat, un amestec ciudat de migdale amare, aromă de sare și 
litieră de pisică. 

— Mai doriţi și altceva, domnule Hubert? întrebă ospătarul. 

— Apă de Seltz și două pahare, vă rog frumos. 

— Ah, nu, unul va fi de ajuns, Gustave, am răspuns eu 
ridicându-mi berea. 

— Nu, două, insistă Hubert. 

De îndată ce sifonul a fost pus pe masă, Hubert își amestecă 
apa cu câteva picături din misterioasa sa poţiune. 

— Hai, gustă, mă încurajă el. 

M-am executat și l-am dat pe gât. lar asta aproape m-a ucis. 

— Doamne! Câte grade are chestia asta? am croncănit eu cu 
o voce răgușită. 

— Habar n-am. Optzeci sau optzeci și cinci, dar nu mai mult. 

— Dar ce este? Ai zice că-i un medicament pentru cazuri 
disperate! 

Hubert scoase un mârâit de protest. 

— Rachiu de pere, de prune, votcă și rom, cu puţină rubarbă, 
totul distilat de mine. Produse naturale garantate. Deci, care e 
părerea ta de cunoscător? Hai, fii sincer! 

Am mai luat o gură de gueuze înainte de a-i răspunde, 
surprins să-mi aud din nou sunetul vocii. 

— Invenţia ta are cu siguranţă un viitor. Ai auzit vorbindu-se 
de NATO, această nouă organizaţie internaţională, pusă pe 
picioare de americani, pentru a lupta contra comuniștilor? Arma 
ta ar trebui să îi intereseze, mai ales de când a avut loc lovitura 
de stat care a adus roșii la putere în Cehoslovacia. Un 
bombardament în Boemia și Moravia cu câteva tone din 
medicamentul tău și nu va mai rămâne nimic din Armata Roșie. 
Băutura ta va rămâne în istorie ca arma secretă care a permis 
anularea loviturii de la Praga și a împiedicat Europa să alunece 


3 Bere specific belgiană, cu sirop de rodie. (n. trad.) 
VP-8 


sub influenţă sovietică. 

Hubert ridică din umeri și goli un pahar cu explozivul său, de 
data asta fără sa-mi ofere și mie. 

— Hai să vorbim despre tine, spuse el cu o faţă serioasă, 
mângâind sticla. Și despre necazurile tale. Ai o mină de zile 
proaste! 

l-am povestit despre vizita trimișilor lui Jacques, fără să-mi 
ascund supărarea. Hubert mă fixa în liniște cu un aer preocupat. 

— i se pare că am reacţionat anormal? 

— Normal, anormal? Ce înseamnă de fapt? Schiţă un zâmbet. 
Nu cu mult timp în urmă, de-abia dac-au trecut patru ani, 
homosexualii, bolnavii mintal, handicapaţii, evreii, ţiganii, erau 
consideraţi ca fiind anormali. Numai buni de a fi exterminați 
precum gândacii, șoarecii, piticii și negrii. Toţi cei pe care îi 
detesta Hitler. Doar mustăcioșii au scăpat eliminării. Cu greu. De 
fapt a sfârșit prin a-l ucide cu mâna lui pe mustăciosul pe care-l 
ura cel mai mult. Din fericire acesta era cel mai rău dintre toți. 

l-am făcut semn ospătarului să-mi umple paharul. În 
momentul în care Hubert se lansa într-o astfel de conversaţie, 
aveai nevoie de o doză sănătoasă de bere ca să-l urmărești. Dar 
și ca să găsești ieșirea din labirintul său. 

— Mustăcioșii, homosexualii, Hitler. Spune-mi Hubert, nu crezi 
că ne îndepărtăm cam mult de subiect? 

Hubert luă sticla de apă de Seltz și mă împroșcă cu apă 
minerală. Detesta să fie întrerupt în mijlocul expunerii 
raţionamentelor sale pedante. 

— Ceea ce încerc să-ţi explic este că mulţi albi au un raport 
bizar cu africanii, reluă Hubert. Micii șefi, prea încântați să-și 
impună nepedepsiţi despotismul, invidioșii care sunt convinși că 
negrii o au mai mare ca a lor... (în timp ce îmi frecam pantalonii 
el își continuă discursul). Se cred niște cowboys și îi distrug pe 
toţi cei care stau în calea lor pe drumul către aur, cupru sau 
uraniu. Știi ceva, cred că fiecare dintre noi este mereu negrul 
cuiva. 

— Și asta o spune un evreu? 

— Da, pentru că un evreu înţelege lucrurile astea. 

— Fără să știi ai adus în discuţie ceva extrem de interesant. 
Tu îl cunoști pe Jacques la fel de bine ca și mine. Mi-e imposibil 
să mi-l imaginez în pielea unor astfel de mici șefi, chiar și în fața 
unor mâncători de oameni. 

— Când vei debarca în Congo, vei fi uimit de cât de mult îi 
poate schimba colonia pe oameni. Tipi cumsecade aici, buni taţi 
de familie, funcţionari ascultători, se transformă acolo în bestii 
sălbatice. 

— Ştii ceva? Datorită ţie, invitaţia lui Jacques începe să mă 
incite. Aș face cu drag o călătorie în Africa Centrală, chiar și 
numai pentru plăcerea de a-ţi demonstra că marile tale 
discursuri emfatice sună la fel de găunos ca acelea ale marelui 
nostru Paul-Henri Spaak, la tribuna Naţiunilor Unite. 

— Foarte bine, du-te! Astfel vei afla reţeta superiorității 
negrilor pe plan sexual! Și vei putea să le pătrunzi secretele 
dansând rumba pe muzică de conga. lar la întoarcere vei ști tot 
felul de trucuri ce te vor ajuta s-o vrăjești în sfârșit pe draga ta 
Anne! 

— Rumba? Dar tu confunzi Congo cu Cuba, bietul meu Hubert. 
Mi-e teamă că nu prea am șanse s-o întâlnesc pe Carmen 
Miranda” la Léopoldville. 


Nu știu cum am reușit să revin la mine la birou fără să merg 
prea mult în zigzag. Salonul lui Federico era închis și luminile 
stinse. Am urcat nervos scările care duc la bârlogul meu, mânat 
de vaga speranţă că Anne mă așteaptă într-un neglijeu vaporos, 
gata să mă consoleze după scena pe care mi-o făcuse. Nicio 
șansă! Biroul meu era gol, întunecat și rece. Intrat prin fereastra 
deschisă, fumul unei uzine din apropiere impregnase dosarele, 
cărţile, hârtiile și mobila cu un miros acru și umed. Am dat 
drumul la gaz să-mi fac un Nescafé. Borcanul zăcuse pe masă, 
deschis, timp de mai multe luni de zile. Să decidă destinul 
soarta mea! Dacă stomacul meu rezistă la cafeaua instant 
înseamnă că sunt gata să înfrunt Congo-ul! Dacă se golește în 
chiuvetă, înseamnă că ar fi mai bine să renunţ la aventura asta. 
Cum ar putea un om care nu digeră ness-ul să suporte Africa? 

M-am trântit în fotoliu, respirând duhoarea din atmosferă. Nu 
aveam forță să închid fereastra. Din câte se spune, acolo, 
mirosurile te sufocă. Pădurea, sălbăticiunile, mizeria. Dar nu 


+ Paul-Henri Charles Spaak (25 ianuarie 1899 - 31 iulie 1972) a fost un important om 
politic și diplomat belgian, fiind unul dintre fondatorii asociaţiei Benelux, dar și un 
lider în formarea instituţiilor care au dus la crearea Uniunii Europene. (n. trad.) 

5 Carmen Miranda (9 februarie 1909 - 5 august 1955) a fost o actriţă, cântăreaţă și 
dansatoare braziliană de samba, de origine portugheză, celebră în perioada anilor 
1930-1950. (n. trad.) 

putea fi mai rău decât mireasma din Bruxelles într-o noapte de 
primăvară. Am înghiţit o gură din băutura mea. Oribil. 
Instalatorul mă prevenise: ţevile din plumb nu vor ameliora 
gustul Nescafe-ului. Așa că am golit restul băuturii în chiuvetă. 
In ciuda chiorăielilor, stomacul meu încă rezista. Deci destinul a 
ales pentru mine: /nch'Al/lah!* Să pornim spre colonie! În mintea 
mea am trecut în revistă lucrurile de care aveam nevoie: 

— o cască colonială 

— un geamantan cu lacăt 

— vaccinuri (de vorbit cu Hubert) 

— Îmbrăcăminte lejeră care protejează împotriva transpiraţiei 
(de vorbit cu Anne) 

— cărţi despre Africa Centrală pentru a putea înţelege 
mentalitatea acelor oameni 

— obiecte mici de sticlă? (băștinașii sunt încă interesaţi de 
așa ceva? Să aflu chestia asta) 

— produse împotriva ţânţarilor, șerpilor, muștelor ţețe etc. (de 
vorbit cu Hubert) 

— un costum de baie (în ciuda crocodililor?) 

— un aparat de fotografiat 

—un plan al orașului Léopoldville, cu informaţii despre 
cafenelele unde se servește gueuze 

— numele unei persoane de încredere (ca să nu depind numai 
de Jacques, mai ales dacă se ferește de colegii lui) 

— om... 


Un sunet ciudat m-a trezit una sau două ore mai târziu. Învins 
de oboseală, adormisem pe masa de lucru. Cu capul greu, limba 
încărcată, gâtul înţepenit, a trebuit să fac un efort uriaș să mă 
ridic. De unde venea sunetul acesta care mi-a deranjat somnul? 
O liniște calmă domnea în casă. Să fi fost doar un vis? Mi se 
închideau din nou ochii când un foșnet ușor m-a țintuit locului. 
Cu degetul tremurând am apăsat pe butonul de aprindere al 
lămpii de birou. Dar ea nu lumina mai departe de masă. Razele 
rozalii ale lunii aruncau pe fereastră o lumină slabă, perlată. 

In semiobscuritate, încercam să scrutez podeaua, mobilele, 
cotloanele, fără să observ nimic anormal. Până când a revenit, 
brusc, ca un ecou, misteriosul fâsâit, înfundat și insidios. Un 
sunet abia perceptibil care mi-a îngheţat sângele, răspunzând la 


€ Expresie în limba arabă care înseamnă „cum vrea Dumnezeu”. (n. trad.) 

un semnal de alarmă tras în urmă cu multe epoci, pe vremea 
când eram doar un om al peșterilor. În mod instinctiv am rămas 
imobil, deși creierul îmi dicta să o iau la sănătoasa. Șuieratul pe 
care îl făcea chestia aia, undeva pe podea, îmi suna ca 
deplasarea dificilă a unei fantome ce purta o pelerină îmbibată 
cu apă. Strălucirea lămpii mă orbea. Exact în momentul în care 
o stingeam am observat o sclipire metalică, ce se mișca lent pe 
covor cu un aer conspirativ. Simţeam un nod în stomac și, de 
frică, aveam mușchii paralizaţi, iar inima a început să-mi bată 
nebunește. Nescafe-ul, atât de cuminte așezat pe fundul 
stomacului, a decis brusc să-și părăsească cuibul. Împingând 
fotoliul am alergat până la chiuvetă, dar Ness-ul, mai rapid, mi-a 
țâșnit din gură, împroșcând în trecere faţa șarpelui care îmi 
stătea în cale. Următoarea scenă s-a derulat într-o secundă. Cu 
un reflex care l-ar fi uimit și pe d'Artagnan, am luat vătraiul, i- 
am trosnit căpăţâna monstruoasă și, fără să las arma din mână, 
am deschis ușa și m-am repezit pe scări coborând câte patru 
trepte odată, până în stradă, unde am căzut practic în braţele a 
doi polițiști care își făceau rondul pe bicicletă. 

— Un șarpe! am urlat eu în timp ce agitam vătraiul deasupra 
capetelor lor. 

Cei doi polițai s-au uitat întrebător unul la altul. Trebuiau oare 
să înceapă să pedaleze ca să scape de nebunul care îi ameninţa 
sau să-l pună în cămașa de forță? Până la urmă, simţul datoriei 
a fost cel care a câștigat, așa că au coborât de pe biciclete și m- 
au dezarmat înainte de-a urca, cu un mare simţ de răspundere, 
la mine în birou, convinși că vor găsi cel puţin un cadavru și, cu 
puțin noroc, chiar ceva mai mult de-atât. Renunțând să-i urmez, 
m-am așezat pe marginea trotuarului, cu capul în mâini, 
încercând să-mi revin. 

2. 


Al Treilea Război Mondial 


— Dacă iubiții tăi pitici au găsit o modalitate să se răzbune pe 
tine, nu poţi să-i condamni, nu? Ai căutat-o cu lumânarea! 

Eram întotdeauna încântat când mă consola Anne. Părea să 
găsească mereu cuvinte reconfortante. N-aș fi fost surprins să 
aflu că ea a fost cea care a pus șarpele la mine în birou. Când 
am aterizat la Hubert, la ora trei dimineața, între doi sticleţi, m-a 
primit fără să comenteze, în timp ce Rebeka, delicioasa lui soţie, 
mi-a pregătit un decoct din ceai, miere, diverse condimente, 
toate amestecate cu un produs misterios, care, după spusele 
sotului ei, avea să mă ajute să-mi revin. Oare în felul ăsta o să 
mă obișnuiesc cu remediile vrăjitorești? Trezit de toată agitația 
asta, bebelușul lor îngrozitor scotea ţipete ascuţite. 

— Războiul m-a învăţat să nu trag concluzii pripite, domnule 
detectiv, spuse Hubert. Nu mai trăim vremurile în care unu și cu 
unu fac doi. 

— Ei nu zău! La doar câteva ore după vizita pretins amicală a 
trei congolezi, un șarpe furios dorește neapărat să mă sărute pe 
gură și tu crezi că alţii sunt responsabili de această glumă 
proastă? 

— Hubert! Încetează să-l hărţuiești pe Michel! strigă Rebeka, 
cu bebelușul plângându-i în braţe. Lasă-l să se odihnească și să 
se liniștească. Întinde-te pe canapea, Michel, îți aduc imediat o 
pătură. 

Anne sărută fruntea umedă a bebelușului care se calmă de 
îndată. Ea, care cunoștea arta de-a linişti oamenii, de ce nu își 
încerca și pe mine talentele? 

— Hai să ne întoarcem acasă, Michel! decise ea. 

Cum mă văzu că ies din salon, bebelușul se puse pe cântat. 
Ce copilaș simpatic! Și câtă ospitalitate! 


De cum ne-am întors în apartamentul meu, Anne se grăbi să 
facă ceai (jurasem să nu mai pun gura pe Nescafe până la 
sfârșitul zilelor) dar nu înainte de-a pune la încălzit o oală mare 

cu apă. Am protestat! Aveam oroare să fac baie în public! 

— Dar nu mai fi așa pudic! O să mă uit în altă parte! spuse ea 
frunzărind nonșalant o revistă, dar cu obrajii puţin îmbujoraţi, în 
timp ce eu instalam ligheanul în spatele unui fotoliu. Aș fi vrut 
să vorbesc cu ea toată noaptea, să-i explic atitudinea mea v/s-â- 
vis de cei trei micuţi amici ai lui Jacques, să despicăm firul în 
patru în ceea ce privește povestea cu șarpele, care, de altfel, 
dovedea intuiţia mea. Insă, în loc de toate astea, am adormit 
buștean, învelit în prosopul umed. 

Când m-am trezit, Anne dormea pe canapea, cu frumosul ei 
păr auriu acoperindu-i neglijent fața, cu braţele goale ușor 
ridicate de parcă ar fi vrut să-și protejeze teritoriul. Am rezistat 
cu greu tentaţiei de a-i săruta buzele bosumflate. Fără să fac 
zgomot, am coborât să cumpăr ingredientele pentru un mic 
dejun regesc: suc de portocale, ouă, mini baghete proaspete din 
făină albă și dulceaţă de afine făcută în casă de doamna 
Choupia, proprietara băcăniei rusești de la noi din cartier, cea 
mai bună piaţă neagră din capitală. O dată înghiţit micul dejun, 
Anne se uită la ceas, spuse de vreo două-trei ori „aoleu” și o 
porni spre salonul lui Federico, refuzând fără ezitare propunerea 
mea, nu prea cinstită ce-i drept, de a mai trage împreună un pui 
de somn reparator. 

Resturile șarpelui au fost trimise la Institutul Tropical din 
Anvers, mi-au spus la secţia de poliţie, de unde, de altfel, nu am 
aflat nicio informaţie interesantă despre evenimentele din 
noaptea precedentă și nici despre rezultatele investigaţiei de la 
mine din birou. Nici urmă de cei care au strecurat bestia sub 
masa mea de lucru. Niciun indiciu util. Nescafe-ul ștersese orice 
urmă. l-am sfătuit să nu-l analizeze pentru a evita o panică 
inutilă în rândul consumatorilor, în vremurile astea și-așa destul 
de tulburi. 

leșind din comisariat, am căutat o cabină telefonică, de unde 
l-am sunat pe Errol Wolf, un vechi coleg de școală, care lucra la 
Siguranța Naţionala. Ce noroc, Wolf tocmai căuta un pretext să 
iasă din birou. Așa că ne-am regăsit puţin mai târziu la La Mort 
subite, o braserie elegantă, recunoscută pentru berea sa gueuze 
artizanală, cât se poate de onorabilă. Fără nicio rușine, prietenul 
meu a cerut un ceai cu lapte. 

— Un obicei căpătat în timpul războiului, la Londra, îmi explică 
el văzându-mi privirea ostilă. Ar trebui să guști. Ți-ar plăcea! 

— Dar de ce? Cumva Siguranța Naţională se pregătește să 
interzică vânzarea de gueuze grenadine? Poate îi e teamă că 
are o culoare care incită la a vota comuniști? 

Prietenul meu înțepeni. Intrând în administraţie, Errol nu 
numai că îi jurase credință regelui dar se obligase și să evite tipii 
prea glumeți. 

— Te rog, nu te supăra! am îngăimat eu. 

Nu aș mai fi vrut să mă cert și cu el. În ultima vreme am 
reușit să mă pun prost cu o grămadă de lume, suficient pentru 
tot restul carierei. 

— Am nevoie să mă luminezi în legătură cu Africa Centrală. 
Acum că a dat bruma, mă gândesc să călătoresc puţin. 

— Plajele din Marea Nordului sunt prea scumpe pentru 
bugetul tău? 

— Ideea e că un client îmi oferă transportul, sejurul în Congo 
și poate chiar o primă, dacă trag lozul norocos. Are nevoie de 
serviciile unui detectiv privat ca să rezolve niște probleme pe- 
acolo. Aș profita ca să descopăr colonia. Îţi amintești de proful 
nostru de literatură, domnul Francois? El spunea mereu: „Să 
călătorești cu ajutorul cărţilor este bine...” 

— „.„..dar să străbaţi lumea-n lung și-n lat e și mai bine!” 
continuă Errol. Îmi amintesc, îl dădea mereu exemplu pe 
scriitorul ăla elveţian, nu-i mai știu numele... 

— Blaise Cendrars, parcă, nu? 

— Da, exact! La prose du Transsiberien et de la petite 
Jehanne de France'. Cendrars a făcut această călătorie la 
începutul secolului, nu-i așa? Dacă micuța Jehanne ar fi luat azi 
Trans Siberianul, ar fi însemnat să facă o călătorie doar dus, cu 
destinaţia finală într-un gulag din Siberia. 

— În Congo, din fericire, administraţia ta veghează cu atenţie. 
Am încredere în voi. Atâta timp cât voi sunteţi la conducere, 
Stalin nu va pune piciorul acolo. 

Înainte să-mi răspundă, Errol își bău ceaiul până la ultima 
picătură. Și se grăbi să-și mai toarne. Il priveam cu neîncredere. 
O asemenea pasiune pentru o băutură insipidă și de origine 
britanică era un semn îngrijorător de perversitate. Un caz cu 
adevărat disperat, întrucât nu a profitat de nicio ocazie să-și 
schimbe băutura. 


7 Carte semnată de Blaise Cendrars, despre călătoria prin Rusia a trenului expres 
Trans Siberian în 1905, în timpul Revoluţiei Rusești. (n. trad.) 

— Eşti sigur că amicul tău nu-i comunist, da? murmură el, 
privind norul de lapte plutind la suprafaţa ceaiului fierbinte. 

M-am abținut să-i mărturisesc ca Van Tieghem era de fapt 
unul dintre colegii lui, având în vedere toate precauţiile pe care 
acesta și le-a luat ca să păstreze secretul. 

— Din câte îmi amintesc, Siguranţa Naţională a creat o antenă 
în Congo acum câteva luni. Presupun că își face treaba bine, nu? 

Errol aruncă o privire neîncrezătoare în sală înainte de a-mi 
răspunde. 

— Oamenii ăștia sunt peste tot. Infiltraţi acolo unde te aștepți 
mai puţin. Ocupaţi să formeze coloana a cincea. 

— Al Doilea Război Mondial s-a terminat, Errol. 

— Și Al Treilea a început! Uită-te ce se întâmplă în Statele 
Unite. Comuniștii s-au infiltrat în toate mediile. Chiar și în 
studiourile de filmare de la Hollywood, unde ar trebui să se 
fabrice visul american. Citește ce scrie noul senator de 
Wisconsin, Joseph McCarthy și prietenul său, un anume Richard 
Nixon, un tânăr politician cu vederi moderne. Reţine numele 
astea. Tipii ăștia vor salva Occidentul. Ceea ce descoperă cu 
privire la complotul comuniștilor te face să ţi se zbârlească părul 
în cap. 

— Și tu crezi că asta se întâmplă și în Congo? Acolo e 
domeniul nostru exclusiv, nu? 

Întrebarea mea l-a făcut pe Errol să transpire. Părea atât de 
preocupat de influența comunistă în coloniile noastre, încât, cu 
gura uscată, am mai comandat o altă gueuze. 

— Aici e Congo, inima Africii Negre. 

Errol trasă pe spatele unei etichete de bere o formă care 
evoca vag ugerul unei capre bătrâne. 

— O junglă imensă. Aici, provincia Katanga. Cea mai 
frumoasă, cea mai bogată și cea mai râvnită. Tinta comuniștilor. 
Miza celui de Al Treilea Război Mondial! 

Semăna cu unul dintre acei mistici care-l urmaseră pe 
Godefroi de Bouillon? și-și pierduseră sufletul în deșerturile 
fierbinţi ale Orientului Mijlociu. Privirea fixă, ochii strălucitori, o 
sclipire dementă în fundul pupilelor. Rezultatul a patru ani de 
război în biroul guvernului belgian, în exil la Londra. Ceai cu 


3 Godefroi de Bouillon (1060-1100), duce de Lorraine și conducător al Primei Cruciade. 
A devenit primul conducător latin al Palestinei, după capturarea lerusalimului din 
mâinile musulmanilor în iulie 1099. (n. trad.) 

lapte, ploaie, budincă de prune și obsesia pericolului roșu. 
Dumnezeule, ce naufragiu! 

— Uniunea Miniera din Katanga de Sus, îţi spune ceva? 

— Nu mă pune să-mi joc toate economiile la bursă. Brokerii nu 
mai acceptă de mult cecurile mele. 

Vechiul meu amic mă privi cu aceeași desconsiderare cu care 
îl privește cel mai bun elev din clasă pe cel mai slab și mai 
leneș. 

— | se datorează lui UMKS, faptul că ţara noastră își revine 
după război puţin mai bine decât vecinele ei. Mai exact banilor 
luați pe uraniul pe care guvernul de la Londra l-a vândut 
americanilor pentru fabricarea bombei atomice. 

Degetul mare îi freca vârful index-ului exprimând suma de 
dolari pe care „noi” am încasat-o în urma acestei acțiuni eroice. 

— Deci, fără belgieni, nu ar fi existat nici Hiroshima nici 
Nagasaki? am urlat eu, perplex. 

— Chiar așa! strigă el cu mândrie. Mineralul ăsta negru, 
galben sau roșu, este cel care a distrus gașca de nemernici cu 
ochi oblici! 

Ochii îi străluceau în mod îngrijorător. Oare să fi fost și el 
iradiat? 

— Interesul comuniștilor pentru subsolul coloniei noastre ne-a 
obligat să deschidem birouri ale Siguranţei la Léopoldville. 
Uraniul și dezvoltarea mișcărilor de revoltă printre negrii de 
acolo. Agenţii noștri de la faţa locului au ceva de muncă. 

Am ciulit urechile. Putea să existe o legătură între activităţile 
Siguranţei Naţionale în Congo și misiunea pe care voia să mi-o 
încredințeze Jacques Van Tieghem? 

— O dată ce bomba a căzut la Hiroshima, vântul exploziei a 
suflat cu putere și spre Rusia. În câteva momente întregul său 
arsenal a devenit complet demodat. Nişte săbii în faţa puștilor. 
In lipsa armei atomice, războiul comuniștilor împotriva 
Occidentului și a democrației era pierdut. Decizia lui Stalin a fost 
repede luată. Toate mijloacele au fost puse la dispoziţia zbirilor 
lui, pentru a reuși să doteze Uniunea Sovietică cu arma supremă 
și pentru a opri dezvoltarea acesteia în Vest. Spionaj industrial, 
răpirea unor oameni de știință, recuperarea celor mai străluciți 
naziști, destabilizarea ţărilor din lumea a treia. Cu rezervele sale 
de uraniu, Congo este unul dintre principalele câmpuri de 
bătălie ale acestui război secret. Comuniștii vor încerca să pună 

mâna pe comorile din Katanga, dacă țara își va obţine 
independenţa. De aceea alimentează războiul civil care se 
pregătește la noi. Pentru a slăbi puterea guvernului belgian, îi 
întărâtă pe republicani împotriva regaliștilor, pe flamanzi 
împotriva valonilor, și în colonie îi încurajează pe negri să se 
debaraseze de noi, finanțându-le mișcările de răzvrătire și 
promiţându-le arme. Cine ar putea crede că indigenii s-au gândit 
singuri la independenţă? Cea mai mare parte dintre ei nici 
măcar nu înțelege semnificaţia acestui cuvânt. Sovieticii le-au 
băgat ideea asta în cap, nu misionarii! Deși unii dintre ei... 

Se întrerupse și aruncă o privire dezgustată către cana cu 
ceai. 


De cum am început să-i povestesc întrevederea mea cu Errol, 
Anne îmi aruncă în braţe un prosop de bucătărie deja umed. 

— Mai bine m-ai ajuta să spăl vasele. Farfurii, caserole și 
pahare murdare, adunate timp de-o săptămână, pluteau în 
chiuvetă. 

— Toate aceste probleme politice, mai mult sau mai puţin 
complicate, îmi provoacă dureri de cap, adăugă ea, dându-mi pe 
rând, una câte una, farfuriile pe care le clătea cu o viteză 
uluitoare. Nu reușesc să înțeleg ce-i încântă atât de mult pe 
bărbaţi la poveștile astea enervante. Comuniști, atomiști, rasiști, 
basta cosi! Mai lăsaţi-ne în pace! 

Încercam să-i ghicesc starea de spirit. lronică sau furioasă? 
Atunci când nu sunt sigur mă abţin să comentez. Experienţa m-a 
învăţat că, într-o astfel de situaţie, furia ei nu așteaptă decât un 
pretext ca să explodeze. 

Anne locuia la doar câteva străzi distanţă faţă de mine. Cu 
toate astea, văzut de la fereastra ei, orașul arăta foarte diferit. 
În timp ce frecam conştiincios  farfuriile, contemplam 
automobilele și camioanele care se grăbeau către următorul 
ambuteiaj, lăsând în urma lor un nor albăstrui, care acoperea 
pavajul cu un luciu gras și argintiu. Un tip care livra lapte dintr-o 
brișcă ieși de pe o străduţă, încetinind brusc circulaţia mașinilor, 
ultima redută a unei epoci trecute. Surprins probabil de această 
apariție, un tramvai aproape că lovi o femeie în vârstă, care 
traversa strada fix sub ochii mei. A reușit să se salveze doar 
datorită picioarelor sale de la douăzeci de ani, regăsite la timp 
pe trecerea de pietoni. Eram departe de Africa și de războiul ei 

secret pentru cucerirea bombei atomice, versiune Wolf. Un alt 
război avea loc aici, pentru supraviețuirea de zi cu zi, după 
teribila încercare din care tocmai ieșiserăm, și a cărei amintire 
se estompa puţin câte puţin. Fiecare își vedea de treburile lui, 
de parcă ar fi redevenit nemuritor. 

După ce termină de spălat vasele și le puse la locul lor, Anne 
pregăti cafea și pâine prăjită și le puse pe masă împreună cu o 
bucată de brânză olandeză, muștar și castraveciori muraţi. Ne 
ronțăiam în liniște masa frugală atunci când Federico bătu la 
ușă. Anne aruncă o privire la ceas. 

— Ce s-a întâmplat, Federico? A luat foc ceva? 

Federico îndreptă un deget păros spre pieptul meu. 

— Pe el am venit să caut. Are tre clienti care îl așteaptă. Parc- 
ar fi Pim, Pam, Pum. 

Federico era un fan al benzilor desenate. În fiecare dimineaţă, 
înainte să-și deschidă salonul, lua trenul până la Bursă, pentru 
a-și cumpăra ziarele italiene care publicau seriile de benzi 
desenate americane de dinainte de război. 

— Cei trei negri pitici? am strigat eu. Federico a dat din cap. 

— Mi dispiace să vă deranjez. Dar fac un scandal de nu se 
poate, îmi sperie clienti! 

— Cum naiba? Acum ar fi trebuit să se îmbarce la Anvers. 

— Au zis așa, că înainte să ia vaporul mai au ceva să-ţi spună, 
Mickele. 

— Și eu care credeam că am scăpat de ei... 

— Cineva le-a tras una sperietura de zile mari. Sunt terifiaţi. 
Vieni cu mine. Am lăsat-o pe doamna Daems la cască. Porco 
Dio! Sper să nu o găsim completamente carbonizată. 


Ajungând la mine la birou am tras o înjurătură. Ușa era 
deschisă. Piticii ăia mizerabili intraseră la mine fără să mă 
aștepte. Poate voiau și cheia apartamentului meu, a patului 
meu, a logodnicei mele, și chiar a colecţiei mele de cărți legate, 
cu opera integrală a lui Gaston Leroux? Mă pregăteam să le 
explic foarte direct ceea ce credeam despre comportamentul 
lor, când mi-am dat seama că nu era nimeni în birou. 

— Uite acolo! strigă Anne, sânge! 

O dâră groasă roșiatică păta covorul. Să fie de la lupta mea cu 
șarpele? M-am pus în patru labe. Erau urme proaspete care îmi 
acopereau degetele cu un lichid lipicios. 

— N-o să fie deloc ușor să-l recuperez, am remarcat eu. 

— Despre ce vorbești? se enervă Anne. 

— Despre covor. Nu îmi permit să-mi iau unul nou de fiecare 
dată când cineva e atacat la mine în birou. 

— Vrei cumva să suni la poliţie? zise Federico cu un ton 
îngrijorat. 

ÎI și vedeam cum își făcea în minte lista cu obiectele pe care 
ar fi trebuit să le scoată de prin dulapuri înainte de sosirea 
polițailor. Federico mi-a dat mereu impresia că salonul lui era 
doar de fațadă, dar nu voiam să aflu cu ce se ocupa el de fapt. 

— Nu crezi c-ar fi o idee bună? 

Federico dădu din cap cu o mină enervată. 

— Nu pot să te împiedic să faci asta, Mickele. 

— La ce bun? am spus eu, spre ușurarea lui. Nimeni nu a 
văzut cine a intrat la mine, cine a ieșit cu un cadavru, și cine a 
făcut pipi la mine pe covor fără măcar să-mi lase un bilet de 
scuze. 

Anne reacţionă cu un surâs îngheţat. 

— Știu de ce nu vrei să suni la poliţie. E din cauza musafirilor 
tăi. Nu ai ști ce să le spui despre ei. 

— E adevărat, am admis eu. Nici acum nu înțeleg de ce mi-a 
trimis Jacques mesajul lui prin acești pigmei necivilizați. Și nici 
de ce are mai mare încredere în indigeni decât în niște albi 
adevăraţi, iată ce mă tulbură. 

Renunţând să mă mai frământ, m-am aplecat spre ea s-o 
îmbrățișez. Ea nu dădu înapoi, nu ţipă, dar rămase la fel de 
înțepenită precum monumentul soldatului necunoscut. În acest 
timp, Federico, care își salvase clienta, reveni în birou să mă 
ajute să rulez covorul. 

— Mă ocup eu, zise Anne. Încearcă să afli ce s-a întâmplat cu 
prietenii lui Jacques. Altfel ce-o să-i spui? Că trimișii lui speciali 
au fost asasinați la tine în birou dar că nu le-ai găsit cadavrele? 

— Dar nu sunt morții strigă Federico. În orice caz, nu toţi trei. 
Chiar dacă sunt mici, ar fi lăsat mult mai mult sânge. 

Aveam încredere în el, era un specialist în materie de morți 
violente. Luptase în Italia alături de partizani. 

— Îți mulțumesc pentru susţinere, am oftat eu. 

Mă scărpinam în cap. Povestea pe care mi-o îndrugaseră 
pigmeii părea din ce în ce mai ciudată. 

— Cum aș fi putut fi sigur că Pim, Pam, Pum erau cu adevărat 

trimișii lui Jacques? 

— Păi și scrisoarea? Era scrisul lui, nu-i așa? 

— Da, era. Dar dacă Jacques ar fi vrut să mi se adreseze în 
mod confidenţial, de ce ar fi trimis acest trio la fel de discret 
precum Josephine Baker îmbrăcată în centura ei cu banane? 

— Pai dacă sunt așa de ușor de reperat, de ce nu te duci mai 
repede să vorbești cu vecinii! 

Mi-am îmbrăcat impermeabilul, mi-am luat pălăria și am 
pornit-o. 

Trei ore mai târziu am revenit cu buza umflată, după ce-am 
parcurs tot cartierul până la bulevard. Nimeni nu-i văzuse. Nici 
măcar /es concierges care spălau trotuarele ca în fiecare vineri - 
încercaţi voi să aflaţi de ce menajerele din Bruxelles au ales ziua 
asta ca să se transforme în Lady Macbeth. Ai fi zis că venirea 
acestor personaje de circ la mine în biroul era produsul 
imaginaţiei mele. 

Anne moţăia pe terasa unei cafenele în Piaţa Binefăcătorilor. 
Abia își ridică pleoapele când m-am prăbușit lângă ea. 

— Trebuie neapărat să-l informăm pe Jacques, murmură ea în 
timp ce soarele îi mângâia pielea fină. 

Am dat din cap afirmativ. 

— Nu uita că mi-a recomandat în mod expres să evit poșta, 
telegraful și chiar și pe agenţii din propria administraţie. 

Anne surâse și-și ridică frumoșii ei ochi verzi spre mine, în 
timp ce sorbea cu paiul dintr-o limonadă. 

— İn cazul ăsta, drum bun, domnule Van Loo! Mă voi gândi la 
dumneata! 

— Am un cadou pentru tine, Michel, spuse Hubert care tocmai 
ni se alăturase. Aduceţi-mi o Pils rece și fără guler fals, îi spuse 
el ospătarului venit să-i ia comanda. Eu am făcut semn ca nu 
doresc nimic pentru moment. De cum mi-a spus Anne că pleci în 
călătorie, ţi-am pregătit o cutie de medicamente produse după 
rețeta mea proprie, în principiu extrem de eficiente împotriva 
răului de mare. 

— De ce „în principiu”? 

— Pentru că abia le-am fabricat. 

— Cobai, eu? Nu, merci! În meseria mea riscul nu este 
recomandat! 

— Nu detectivului îi recomand eu aceste pilule, ci prietenului 
meu. Dacă te întorci sănătos mă voi îmbogăţi. Gândește-te că 

intrăm în era marilor călătorii, oamenii își doresc să exploreze 
noi teritorii, însă organismele lor sunt fragile. Dar, desigur, vom 
împărţi profiturile, spuse el văzând că mă pregăteam să 
protestez. _ 

După ce plecă Hubert, am dus-o pe Anne la restaurant. In 
timpul mesei i-au reapărut în mod miraculos toată tandreţea, 
fineţea, și râsul contagios. Părul îi era pufos ca soarele. Când 
degetele ei lungi s-au așezat pe braţul meu, am închis ochii de 
fericire. Dar atunci când i-am vorbit despre Africa, expresia feţei 
i s-a schimbat și a redevenit închisă și rece. Trebuia să mă 
aventurez singur în chestia asta. 

De ce soarta a decis ca un poliţist exilat în Congo-ul belgian și 
trei pitici aroganţi să transforme relaţia mea cu Anne într-o 
încercare atât de grea? 

3. 


Arta cutitului 
Sfârșitul lunii mai 1948 - Matadi. Léopoldville 


Când vaporul era pe cale să acosteze la Matadi, un cadavru a 
fost găsit pe puntea inferioară. Mortul era un negru. Și era 
aproape gol. 

Zvonul a fost primit cu indiferenţă printre pasagerii care se 
grăbeau pe culoare și pe pasarele, nerăbdători să debarce cât 
mai repede, deși, dacă vaporul ar fi fost în larg, acest eveniment 
ar fi fost subiectul tuturor conversaţiilor. Cu bagajul în mână, cu 
pălăria sau casca pe cap, fiecare se gândea doar cum să plece 
cât mai repede de pe vas, căutându-și din priviri prietenii sau 
familia pe chei. 

Doi marinari transportară omul pe o targă, trecând rapid pe 
lângă noi, pentru a debarca de urgenţă acest pachet jenant și 
urât mirositor. Din grabă, corpul nu a fost nici măcar acoperit cu 
o pânză. 

— Un sălbatic, proclamă o frumoasă damă, cu pielea de 
paloarea unei sfinte, în timp ce hamalii ajungeau pe pasarelă. 
Apoi se ţinu de nas, când targa trecu pe lângă ea. 

— Poate un tăietor de banane, interveni un individ plinuț, într- 
un un șort kaki, mândru să-și arate cunoștințele de colonist cu 
experiență. De obicei urcă la Borna, când vaporul intră pe fluviu, 
și profită de transportul gratuit până la Léopoldville, unde se 
pierd în cartierele indigenilor, pentru a se deda apoi traficului 
lor. 

— Și uite-așa un tăietor de banane devine rapid un tăietor de 
capete, scrâșni un micuţ preot palid, care urmărise conversaţia 
noastră, așezat pe o valiză dintr-o piele la fel de zbârcită ca a 
lui. 

Priveam faţa negrului. Când l-am cunoscut nu am reușit să-i 
dau o vârstă. Acum, că avea trăsăturile relaxate și ochii închiși 
mi-am dat seama de frumusețea și de prestanţa lui. Cu doar 
câteva ore mai devreme îmi pusese o întrebare care îmi stăruia 
și acum în cap: 

— Spuneţi-mi, bwana, lisus are barbă, nu-i așa? La fel și 
apostolii săi. O fi ăsta un mod de a sublinia că ei sunt stăpânii, și 
că sunt albi? Și apoi adăugase: dacă-i așa, de ce campionii la 
ciclism nu poartă niciodată barbă? Conducătorii revoluției 
bolșevice purtau cu mândrie mustață și uneori barbă, mai 
observase el. Părea că părul îl preocupă foarte mult. Să fi fost 
felul lui de a vorbi despre albi, despre puterile lor? Sau de a 
aborda un subiect mult mai profund, așa, prin gaura cheii? 


Prima noastră întâlnire avusese loc în mijlocul furtunii. Încă de 
la ieșirea din portul Anvers, vântul transformase vaporul într-o 
jucărie nebună în mâinile unui copil răsfăţat. Înfășurat în 
impermeabilul meu, mă plimbam de jos în sus pe puntea goală 
și întunecată, în timp ce malurile râului Escaut se estompau în 
ceaţă. Mai bine să înfrunt vântul înghețat decât ameţeala și 
claustrofobia din minuscula mea cabină, chiar deasupra 
valurilor. Din când în când mângâiam cutia cu medicamente de 
la Hubert, aflată în fundul buzunarului, fără să mă decid să o 
deschid. Unde se ascundeau ceilalți pasageri? Afundaţi în 
paturile lor sau în baruri, presupun. Dar cum să suporţi tangajul 
în interiorul vasului? Cutiile cu sticle goale pe care le aruncau 
barmanii în mare, încă de la căderea nopţii, dădeau o idee 
despre medicamentul favorit al pasagerilor pentru a supraviețui. 
Cadavrele celorlalţi erau probabil întinse prin cabine. Ceea ce 
explica și mirosul care domnea pe culoare. 

O să vorbesc cu Hubert despre asta la întoarcere. Avea 
dreptate să parieze pe creșterea interesului pentru marile 
călătorii, dar nu să investească în pilule. Pentru tratamente, ca 
pentru orice altceva, viitorul aparţinea băuturii. 

Pe punte, sprijinit pe bastingaj, aveam impresia că sunt ultima 
fiinţă vie de la bord, belgianul zburător, atunci când am simţit 
silueta unei alte fantome, un om suplu, la niciun metru de mine. 
Nu-l auzisem venind. Haina lungă îi estompase, probabil, 
sunetul pașilor. Baudouin M'Bandu (se prezentase el imediat) a 
rămas agăţat de mine pe toată durata traversării, ţinându-mi un 
discurs interminabil, de la Anvers la Matadi, din care nu am 
reținut mare lucru, măturat de zgomotul vântului și de vaporii 
de bere. Mai târziu, pe când îmi croiam cu greu drum în mijlocul 
junglei, îmi reveneau în memorie frânturi din conversaţia cu el. 
Și regretam că nu-l ascultasem. Pentru că asta mi-ar fi permis să 

scap de multe pericole și să salvez viețile a câţiva oameni. 

Cum plecam de pe punte, Baudouin se întorcea la locul lui, 
undeva în spatele calei. Ușurat să fiu din nou singur, uitam de 
sporovăială lui în faţa unei gueuze, în barul de la clasa întăi, 
înainte de-a mă afunda în cușeta mea, zdrobit de căldura 
sufocantă. Bolboroseala motoarelor, întocmai ca o inimă 
monstruoasă, îmi umplea nopţile de coșmaruri. 

De ce i-am suportat prezența? Mi-ar fi fost ușor să mă 
descotorosesc de el, sau aș fi putut să-l trimit pe puntea 
inferioară cu ajutorul unui ofițer de punte. Dar, de fiecare dată, 
îmi aduceam aminte de cei trei negri ai lui Jacques. Și de 
supărarea mea. Și de explicaţiile bizare ale lui Hubert despre 
tulburarea mea. Și de Anne, care prefera să tundă părul 
clientelor lui Federico, decât să călătorească alături de mine. 
Anne, care îmi lipsea atât de mult și ale cărei reproșuri nu le 
înţelegeam. Legănat de monologul lui Baudouin M'Bandu, visam 
la brațele ei translucide, la gâtul ei grațios, la buzele ironice, la 
fesele provocatoare, având ca zgomot de fundal cântecul 
valurilor lovindu-se de cocă, muzica motoarelor și ciripitul 
păsărilor. Și retrăiam necontenit, în mintea mea, scena disputei 
noastre, din ajunul plecării mele, ecou al neînțelegerilor care au 
urmat vizitei celor trei pitici. 

Discuţia a pornit de la niște nimicuri. Însă la sfârșitul serii 
eram atât de nervoși încât atunci când Anne mi-a spus: „Acum 
chiar e momentul să pleci. Distanţa îţi va face cel mai mare 
bine. Și mie la fel” am plecat fără să comentez, ușurat să dorm 
singur, fără să fie nevoie să mă lansez în explicaţii imposibile și 
scuze penibile. 

Dar, a doua zi, sprijinit de balustradă, am scrutat cheiul 
Anvers-ului, sperând să-și facă apariţia și să-mi ofere un gest de 
adio, o bezea, până când orașul nu a mai fost decât o mică linie 
neagră la orizont. Dar, vai! Astfel de apariţii le sunt rezervate lui 
Humphrey Bogart și Cary Grant, nu unui biet detectiv belgian. 
Unor creaturi mitice care nu au străbătut niciodată pavajul unui 
port adevărat, nici cărările unei jungle adevărate și care nu au 
anchetat niciodată decât cazuri imaginare, pentru femei fără 
suflet și fără carne, în decorurile reconstituite de la Hollywood. 

Mi-am petrecut timpul, pe toată durata traversării, 
blestemându-mi atitudinea, orgoliul și plângându-mi iubirea. De 
ce oare s-o fi enervat Anne? Anne? Nu. Responsabilul eram eu. 

Doar eu. Eram într-un așa hal în acea seară, încât nu așteptam 
decât un pretext pentru a-mi ieși din minţi. De unde enervarea 
asta? Să fie febra călătoriei? Sau incapacitatea mea de a 
semăna cu personajul care visam să fiu. 

În timpul călătoriei i-am scris zeci de scrisori ratate în care o 
imploram să mă ierte, dar îi dădeam de înţeles că ea este cea 
care trebuie să își ceară iertare. Misive lungi, încâlcite, confuze. 
Din fericire toate ciornele au ajuns la gunoi. M-am gândit și să-i 
trimit o telegramă. Cinci cuvinte superbe care urmau să ne 
împace, s-o facă să plângă. Nimic mai greu decât să fii concis. 
lar la gândul că-mi voi petrece restul traversării așteptând 
răspunsul ei în fața biroului telegrafistului, am renunţat. Mai 
bine mă aruncam chiar atunci în mare! 

Ce ni s-a întâmplat? Cum s-a produs acest dezastru? Să fie 
deja efectul unor blesteme africane? Ah! Și dacă în locul ternului 
său monolog, Baudouin M'Bandu s-ar fi gândit mai bine să-mi 
ofere un gri-gri” sau un talisman pentru a revigora dragostea 
mea fragilă? 

Din interminabila sa litanie, nu am reţinut pe moment (restul 
mi-a revenit mai târziu în frânturi împrăștiate) decât o misiune 
catolică, pe undeva, prin fundul unei provincii miniere, care l-a 
primit pe când era orfan, mina vecină unde misionarii îl 
trimiteau cu bicicleta (mi-l imaginam pedalând gol pe bicicleta 
lui, traversând jungla, aplecându-și capul pentru a evita să fie 
decapitat de liane), locul de muncă pe care l-a obţinut mai 
târziu, într-o societate de transport minier pe undeva prin 
Katanga, și, mai ales visul lui: să fie primul african care poartă 
tricoul galben în Turului Franţei. 

Pe acest subiect era imbatabil. Palmaresul tuturor vedetelor 
din ciclism, meritele lui Ferdi Kübler și René Vietto, ale lui Coppi 
și Bartali, ale lui Brick Schotte și ale lui Rik Van Steenbergen. 
Ştia totul despre lumea ciclismului. Și visa la ziua-n care cei mai 
mari campioni vor participa la prima competiție din Africa. La el 
acasă, în jurul lacului Tanganyika. In locul cu cel mai frumos 
peisaj din lume. Vorbea despre asta cu nostalgie. Și cu o urmă 
de tristețe, de parcă și-ar fi presimţit destinul. Despre motivul 
vizitei sale în Belgia nu am reţinut mare lucru. Oare să-l fi 
evocat? Obsedat de Anne, de furia ei, de răceala, reproșurile și 


” Amuletă specifică în Africa Neagră, creată de un vraci, pentru a aduce fericire și a 
proteja de nenorociri. (n. trad.) 

absenţa ei, abia dacă-l ascultam. De fapt, despre ce vorbea? 
Despre un transport de minereu prin portul Anvers, despre o 
întâlnire cu nu știu cine, care nu a mai avut loc, vagi ameninţări 
și teama de a se întoarce cu mâna goală la patronul lui. 
Amintirea pe care o aveam despre toate astea era vagă și 
superficială. 

În timp ce-i contemplam cadavrul, comisarul de bord veni să- 
mi întrerupă șirul gândurilor. 

— Domnule Van Loo, cineva ar dori să vă vorbească. 

Cum nu prea reușeam să-mi iau ochii de la cadavru, nu mi-am 
recunoscut pe dată interlocutorul. In faţa figurii mele perplexe, 
acesta izbucni în râs. 

— Ce? Așa de mult m-am schimbat? 

Am dat din cap și i-am întins mâna, forțându-mă să zâmbesc. 

— Jacques Van Tieghem. Îţi amintești? Generosul mecena 
care-ţi oferă această minunată călătorie. 

l-am arătat targa abandonată pe chei - ce așteptau? 
Noaptea? Pentru a-l putea arunca în apă, la adăpost de privirea 
curioșilor? În ciuda apariţiei lui Jacques și a emoţiei de a pune 
piciorul pe continentul african, mă preocupa doar sfârșitul brutal 
de care a avut parte companionul meu. Ca și cum, în mod 
inconștient, mă simţeam oarecum responsabil de sfârșitul lui 
tragic. În orice caz, sunt sigur că așa ar fi înţeles Anne povestea 
morţii lui - fata asta stăpânea arta de a mă culpabiliza. 

— Ești poliţist, Jacques. Moartea acestui biet om nu te 
preocupă? 

Ridicând din umeri mă conduse către scara principală. 

— Merci, dar am și-așa destulă treabă. Și, oricum, crimele în 
rândul băștinașilor nu intră în jurisdicția mea, mulțumesc lui 
Dumnezeu! 

Trecând prin dreptul lui, aruncă o privire spre corpul lui 
Baudouin M'Bandu. 

— Dar de ce-ai vrea să se ocupe polițiștii de tipul ăsta, 
Michel? După toate aparențele a murit perfect sănătos. 

— Păi, tocmai! 

Van Tieghem mă conduse la el acasă într-o superbă mașină 
roz bombon. Cu șofer, vă rog frumos! O vilă albă, cu o verandă 
umbroasă, înconjurată de un minunat gazon englezesc, unde își 
făceau de lucru doi sau trei grădinari. O armată de boys și de 
servitoare se grăbi spre noi de îndată ce mașina se opri. Unul 

luă valiza, celălalt aduse un whisky cu gheaţă pe un platou de 
argint, al treilea, un trabuc. 

— Ehe, bătrâne! Pentru un poliţist, trăiești pe picior mare aici! 
Ce schimbare faţă de bucătăria ta tip peșteră din Laeken... 

Van Tieghem schiţă un zâmbet, înghiţi o gură de whisky și 
rămase tăcut, cu fruntea  îngândurată. Doar bâăzâitul 
ventilatorului tulbura liniștea. 

— Și Anne? reluă el. Speram foarte mult s-o primesc în palatul 
meu. Ce mai face? 

Nu aveam de gând să-mi etalez dezamăgirile. 

— Tot coafeză la Federico. Doar o cunoști. E de-o fidelitate 
exemplară. 

— Federico, arta coafurii, îmi amintesc. Un tip viguros și 
simpatic. 

— Mult mai simpatic decât șarmanta sa asistentă. Plecarea 
mea a ușurat-o. 

M-am oprit înainte să las să se vadă și mai mult încurcătura în 
care mă aflam. 

— Ar fi trebuit să-mi telegrafiezi, spuse el, dându-și seama de 
situaţie. Nu m-aș fi supărat dacă ai fi renunţat la călătorie. 

Am reușit să zâmbesc și să depășim momentul stânjenitor. 

— Nu-ţi face probleme. Oricum afacerea nu-mi merge prea 
bine în acest moment. Ai crede că nimeni nu mai are nevoie de 
detectivi privaţi în minunata noastră țărișoară. E 

Van Tieghem își goli paharul dintr-o înghiţitură. II cunoscusem 
mai sobru. Nu reușea să-și ascundă preocuparea. 

— Am înţeles! Îţi semnez un cec pentru primele tale cheltuieli, 
reluă el scoțându-și portofelul. Ai stabilit suma de plată cu 
agenţii mei? 

Agenţii lui? Ah, da! Uitasem ce era mai rău: soarta piticilor. 

— În legătură cu asta, m-am bâlbâit eu. Mi-e teamă că 
informaţiile nu sunt prea bune. Ultima oară... 

Mă întrerupse și făcu un gest liniștitor cu mâna. 

— Nu-ţi face griji pentru ei. Și-n faţa privirii mele confuze, 
adăugă cu un surâs maliţios: tipii ăștia trei se descurcă în orice 
situaţie. O să-i vezi diseară după cină. Și după ce mi-a închis 
gura a sfârșit prin a spune: în Congo totul e un pic magic, 
Michel. Să nu uiţi niciodată asta, dacă vrei să întelegi ce se 
întâmplă pe acest continent. 

Louise ni s-a alăturat la masă. Conversaţia se învârtea în jurul 
vieții lor în colonie, fără nicio grijă, și a problemelor cu 
aprovizionarea de la Bruxelles. M-au întrebat despre starea 
opiniei publice în legătură cu problema regalității și cu certurile 
între flamanzi și valoni, care monopolizau toată energia 
oamenilor politici. 

— Cetăţenii sunt mai degrabă preocupaţi să se hrănească, am 
explicat eu. Mulţi mor de foame în timp ce alţii au posibilitatea 
să evite raţionalizarea și fac risipă. 

— Asta nu e ceva nou... 

În timp ce noi discutam - îndopându-ne precum regii pieței 
negre - servitorii se învârteau în jurul nostru într-o sarabandă 
infernală. În faţa mea defilau feluri de mâncare din care nu mai 
gustasem niciodată, nici măcar în visele mele. La căderea nopţii 
Jacques îmi propuse „un mic tur de oraș” dacă nu mă simţeam 
„prea obosit”. 

— Camera te așteaptă, patul e făcut, se grăbi să intervină 
Louise, nu prea încântată să-și încurajeze soțul să bântuie 
noaptea pe străzile din Léopoldville. 

Jacques îmi făcu cu ochiul. In timp ce mă îndreptam spre 
frumoasa lui americancă, ce stătea mândră sub luminile aleii, 
Jacques mă luă de braţ și mă conduse într-un colț întunecat, în 
spatele unui garaj din plăci, unde staţiona o rablă antică. 

— Hai, urcă! spuse el cu un zâmbet, văzându-mi mutra. Ei, 
da! La miezul nopţii trăsura redevine dovleac. 

— Bine ai venit în orașul indigenilor! spuse el conducând cu o 
măiestrie care-mi dădea fiori pe șira spinării, pe niște drumuri 
pline de gropi, într-o obscuritate care anunţa cărările iadului. 

lată deci primul meu contact cu Africa, m-am gândit eu. 
Văzând cum conduce, mă întrebam dacă nu cumva îl înnebunise 
febra. 

Din când în când o ființă apărea în bătaia farurilor, uneori un 
animal, o găină, un câine sau un porc, iar alteori o faţă 
întunecată, cu ochii ieșiţi din orbite, sau un grup de copii care se 
împrăștiau ţipând. Jacques nu frâna niciodată, oricare ar fi fost 
obstacolul, în ciuda denivelărilor drumului de pământ bătătorit. 


După o călătorie care mi s-a părut că a durat mai multe ore 
(dar care în realitate nu ne-a luat decât vreo treizeci de minute) 
își opri epava în mijlocul pustietăţii. Imi făcu semn cu capul să 

cobor. Am perceput strălucirea palidă a unei lămpi din spatele 
geamului unei cabane de lemn, înconjurată de niște barăci 
mizerabile, construite într-o desăvârșită dezordine. Noaptea 
răsuna de voci, de ţipete (de oameni sau animale, imposibil să 
le distingi) și de muzică. Bestii necunoscute îmi dădeau târcoale. 
Am strâns din dinţi. Pentru a regăsi respectul Annei eram gata 
să înfrunt continentul negru - deși, o gueuze grenadine rece mi- 
ar fi fost de mare ajutor. Dar membrele îmi tremurau ca tabla 
bătrânei rable din care tocmai ieșisem. Sunetele, mirosurile, 
căldura, chiar și poziţia stelelor, totul era nou, necunoscut, ușor 
înfricoșător. 

Auzindu-ne că sosim, ușa barăcii se deschise. Jacques se 
strecură primul într-o cameră sufocantă, mobilată cu câteva 
mese și luminată cu lămpi de petrol. Apariţia lui fu marcată de o 
explozie de voci. Intrarea mea, în schimb, fu salutată cu o 
impertinentă izbucnire în râs. Surprins, i-am descoperit pe cei 
trei pigmei ai mei stând cuminţi la masă, în plină formă. 

— Ce bei? mă întrebă Jacques bătându-mă pe umăr, de parcă 
tocmai terminase de spus un banc bun. 

— O bere? 

Sosia prințului Baudouin agită sub nasul meu un ulcior umplut 
pe jumătate cu un lichid gros, de culoare gălbuie. 

— Împărțește cu noi bere de banane, dom Michel, spuse el 
întinzându-mi un pai. S-o guști înseamnă să te-ndrăgostești de 
ea! 

Mi se înmuiaseră picioarele din cauza acestei apariţii 
neașteptate, așa că m-am trântit pe un scaun. 

— V-am crezut morţi, am mărturisit eu, ezitând să pun paiul în 
pahar. 

— Noi am fost reperat când am întâlnit la dumneavoastră, 
spuse pitica. Având în vedere tonul ei, mă întrebam dacă nu 
cumva mă bănuia că eu asmuţisem câinii asupra ei și a 
companionilor ei. Și de asta noi nu am mai putut să aștepte să 
vă aduce frizerul gras. Am simţit că ei se apropie periculos la 
noi. 

— Cine vă urmărea? Cine a forţat ușa biroului meu? 

Pim, Pam, Pum izbucniră cu toţii în râs. 

Oare ce spusesem așa de amuzant? 

— El vorbesc despre petele de sânge de pe vechiul lui covor! 
exclamă piticul glumeţ. Ceea ce declanșă o nouă criză de 

ilaritate printre ceilalţi doi. 

Eram ofuscat, dar nu o arătam. Sosia prințului Baudouin își 
ridică bluza. O rană mare, recent cicatrizată îi desfigura pieptul. 

— Noi a tras la sorţi și eu pierdut, spuse el. Doamna Marie- 
Dominique (aha? micuța pitică avea deci un nume de om, și 
chiar creștin) m-a tăiat cu cuțitul ei. 

— Eu foarte pricepută cu cuțitul. Pot să fac pe cineva să 
sângereze fără durere, preciză incredibila creatură, zâmbind cu 
toţi dinţii ei de vampir. 

Mulţumesc foarte mult, drăguţa mea Marie-Dominique, vă 
cred pe cuvânt. Nu e nevoie de nicio demonstraţie. 

— Într-o zi, continuă ea, un răufăcător a vrut să mă violenteze 
ș-apoi el întors acasă fluierând. Doar când a intrat în casă a dat 
seama că burta îi era deschisă de aici pân-aici. l-am închis gura. 
Nu a rămas nicio picătură de sânge la el. Inima s-a oprit, la fel 
de seacă precum o mașină fără benzină. 

— Dar sângele de pe covor? am insistat eu. Aţi fost răniţi? 

Când cei trei monștri au terminat cu râsul, chiorul reluă: 

— Asta am vrut să facem să creadă pe cei care urmăreau la 
noi. Doi tipi cam molâi, destul de prostuţi dar foarte siguri pe ei. 

— Coloniști, cu siguranţă, interveni Jacques. 

— Noi am ascuns sub dulapul la dumneavoastră, preciză cel 
de-al treilea hoţ. Când au intrat în birou și au descoperit covorul 
proaspăt pătat de sânge, ei sunt rămas ca doi imbecili, 
învârtindu-se pe loc, cu braţele bălăngănindu-se pe lângă corp și 
repetând: Aoleu, vai de mine! Aoleu, vai de mine! Atunci am 
țâșnit și am făcut de petrecanie la ei. 

— Le-aţi deschis burțile în biroul meu? 

l-am aruncat o privire alarmată lui Van Tieghem, care asculta 
calm povestea, cu o ţigară în colțul buzelor. 

— Nu-ţi face griji. Doar imobilizaţi, atât cât să le ia portofelele 
și un avans suficient pentru a putea ajunge fără probleme la 
Anvers. 

— Deci șarpele nu l-aţi pus voi? 

Cele trei marionete au rămas atât de surprinse de povestea 
mea, încât m-am simțit rușinat că i-am acuzat. 

— Am putea spune că și tu ai fost reperat, spuse Jacques, și 
că s-a dorit să ţi se dea un avertisment. Asta e o lecţie bună. Să 
nu ai încredere în nimeni! 

Căzut pe gânduri, am strecurat fără să-mi dau seama paiul în 


VP - 31 


carafă, și am înghiţit o gură de bere de banane. Gustul acestei 
mixturi era absolut infect. Mai rău decât cel al poţiunii lui 
Hubert. Cu toate astea, dând dovadă de un sânge rece care ar fi 
fost apreciat de Anne, am înghiţit otrava fără nicio grimasă. 

— Ce se întâmplă aici, Jacques? In ce m-ai băgat? Era cât pe 
ce să fiu mușcat de o bestie sălbatică, atacat de doi indivizi 
suspecti, iar călătoria de la Anvers la Matadi am făcut-o cu un 
tip care a debarcat mort. 

În timp ce eu vorbeam, Pim, Pam, Pum s-au evaporat, după ce 
au dat pe gât ceea ce mai rămăsese din bere, cu o viteză 
uluitoare. Fără să se intereseze de ei și fără să se mire de 
dispariţia lor, Jacques mă apucă de umeri. 

— Am fost foarte imprudent, Michel, crezând că e o idee bună 
să ti-i trimit pe pigmeii mei. Sunt niște campioni! Da, da, adăugă 
el dând din cap, în faţa figurii mele neîncrezătoare. În ţara asta, 
în care coloniștii îi dispreţuiesc pe negri și îi iau pe pigmei drept 
maimuțe, nimeni n-ar fi bănuit că ei lucrează pentru mine. 
Oficial, trebuia ca ei să se alăture unui circ din Bruxelles, care 
tocmai îi angajase. Nu mă aşteptam să fie reperaţi atât de 
repede. Se pare că dușmanii noștri sunt mai redutabili și mai 
informaţi decât mi-aș fi imaginat. 

Am ridicat ochii. La lumina lămpii de petrol abia puteam să 
ghicesc tejgheaua - o planșă pusă pe două butoaie metalice 
ruginite - și câţiva consumatori, niște negri sumar îmbrăcați, 
doborâțţi de muncă și de băutură. Un loc ideal pentru o 
conversație discretă. Totuși, speriat de aventurile nefericite ale 
lui Pim, Pam, Pum, Jacques preferă să mă ducă mai departe, pe 
un drum noroios pe marginea fluviului. După ce opri motorul îmi 
făcu semn să rămân în mașină. Între noi fie vorba, cam exagera 
cu precauţiile, dar ce sens are să discutăm? Clientul nostru, 
stăpânul nostru. 


În ciuda faptului că ferestrele erau închise, zgomotul cursului 
furios al fluviului Congo invada habitaclul. Aplecându-se spre 
mine, Jacques îmi explică de ce mă adusese aici. Vocea îi era 
așa de joasă încât a trebuit să-mi ciulesc urechea și din când în 
când să-l fac să repete câte un cuvânt sau câte o frază, ce 
fuseseră înghiţite de zgomotul fluviului. În timp ce vorbea, ochii 
îi cercetau împrejurimile de parcă i-ar fi fost teamă că o fiară 
monstruoasă ne-ar fi putut întrerupe conversaţia. Ce i se 

întâmplase fostului poliţist, cel mai solid din toată regiunea 
Bruxelles, tare-n gură, și care nu ezita, deși era funcţionar și-i 
jurase credinţă regelui, să-și proclame în gura mare ideile 
republicane și să-i protejeze pe cei care lipeau afișe cu 
propagandă împotriva întoarcerii Regelui Leopold al Ill-lea? 
Uneori mergea chiar cu ei, să se încaiere cu „reacţionarii” și cu 
„popii”. Să-l fi contaminat și pe el nebunia africană? 

4. 


Ce se ascunde în fundul junglei 


Explicaţiile lui Jacques îmi aminteau perfect discuţia avută cu 
Errol Wolf. Rolul Belgiei în fabricarea bombei atomice, lupta 
secretă între americani și sovietici, disperarea lor de-a pune 
mâna pe uraniul din Katanga. Mi-a vorbit, de asemenea, despre 
primele revendicări ale celor ce susțineau independenţa. 
Înfiinţarea secţiei congoleze a Sigurantei a fost decisă în 
metropolă încă de la sfârșitul războiului, pentru a supraveghea 
noile organizații politice indigene și relaţiile lor cu mișcările 
anticolonialiste care apăreau pe tot continentul. Autorităţile din 
colonie erau obsedate de riscul rebeliunii, la fel de mult ca de 
intervenţia comuniștilor care se pregăteau să ațâțe focul. 

Când i-am făcut observaţia că preocupările sale erau similare 
cu cele ale lui Wolf, Van Tieghem mă întrebă cu un zâmbet 
sarcastic: „Ce vrei să spui? Că mi-am aruncat ideile la gunoi 
pentru o vilă frumoasă, o americancă roz bombon și câţiva 
servitori?” 

Mi-am plecat capul. Ce drept aveam eu să-l judec, având în 
vedere că tocmai debarcasem la Léopoldville, iar el mă primea, 
îmi oferea un caz, un salariu regesc și îmi destăinuia tulburările 
lui secrete și chiar neîncrederea în propriii săi colegi? Imi 
interpretă, însă, liniștea ca pe-o aprobare. 

— Deci, și tu mă trădezi... 

— Și eu? 

— Dac-o ascultam pe Louise, eram deja de mult înapoi la 
Bruxelles. Eu, la intersecţie, în uniformă, cu un fluier. Și ea, în 
fața cuptorului, într-o bucătărie tip peșteră, o fericire, ce să mai 
vorbim! 

L-a pufnit râsul. 

— Cel mai greu este că sunt obligat să-i ascund esenţa muncii 
mele. Mi-e prea teamă s-o pun în pericol. Sosirea ta o mai 
liniștește puţin. Dar, să fiu sincer, ar fi preferat să vină și Anne 
cu tine. 

— Eu ce să mai zic! 

— Să nu crezi că am renunţat la idealurile mele, reluă el 
ridicând tonul. Ai încredere în mine, pentru Dumnezeu! adăugă 
el, strângându-mă puternic de braţ. Ascultă-mă, o să înţelegi în 
ce situaţie mă aflu. Și de ce ești tu aici. 

Acum câteva luni, derulam o anchetă de rutină în Katanga în 
compania altor doi funcţionari. Mici cantităţi de cobalt 
dispăruseră dintr-o mină, din apropiere de Elizabethville. Poliţia 
judiciară, căreia i-a fost repartizat cazul, a apelat la noi. Agenţii 
remarcaseră că furturile coincideau cu apariţia unor manifeste și 
afișe incitând la grevă, semnate de un misterios grup pentru 
eliberarea provinciei Katanga. Ancheta noastră a început foarte 
rău. De abia sosiți la E'ville, unul dintre colegii mei, plecat să 
mănânce singur într-un bistrou, a murit otrăvit. 

— Bere de banane? 

— După autopsie s-a concluzionat că în mâncarea lui fuseseră 
amestecate extracte din fructul unei plante locale, foarte toxice. 

— Până când nu vom importa gueuze în Congo, să nu speri că 
aici se va instala civilizaţia. 

— Bucătari, ospătari, toţi angajaţii indigeni ai restaurantului 
au fost arestaţi, deși își susțineau nevinovăția, lucru care a 
provocat o mare agitaţie. Rudele le-au venit în ajutor, 
debarcând cu tot satul în faţa închisorii, cântând, zbierând, 
dansând, bătând în tam-tam-uri. Femeile urlau. Copiii plângeau. 
Vrăjitorii rosteau incantaţii, agitându-și amuletele. O ambianţă 
extraordinară! Depășită de situaţie, poliția locală a sfârșit prin a 
ne implora să eliberăm această frumoasă gașcă. Cazul era grav, 
desigur. Un coleg murise. Dar ce dovadă aveam că personalul 
era implicat? Niciun bucătar nu era responsabil cu 
aprovizionarea. Otrava ar fi putut fi introdusă, fără știrea lor, 
odată cu alimentele. Mâncarea era achiziționată de la 
comercianții indieni, care jurau că au livrat produse proaspete și 
sigure, cumpărate de la alţi oameni de afaceri, la fel de 
respectabili, care se aprovizionau din pieţele orașului. În 
realitate, zeci de persoane ar fi putut uita ingredientele în 
bucătărie - și nu neapărat din rea-voinţă. Nimic nu dovedea că 
ar fi vorba despre o crimă, poate doar faptul tulburător că niciun 
alt client al restaurantului în care a fost otrăvit colegul nostru, 
sau al altui local aprovizionat de la aceiași furnizori, nu s-a 
îmbolnăvit în acea seară. Toţi au fost, deci, eliberaţi și dosarul 
clasat la categoria „accident”, în lipsă de ceva mai bun. 

Între timp, ancheta despre furturi a avansat cât de cât. Poliţia 
a reușit să pună mâna pe un șef de echipă pe nume Alphonse 
Lukundu. Cu ocazia unui control de rutină, pe un drum aproape 
de frontiera cu Angola, Alphonse a fost surprins pe punctul de-a 
revinde cobalt, la negru, unor mici traficanţi portughezi. El a 
recunoscut imediat furtul, explicându-l prin nevoia disperată de 
bani, pentru a-și hrăni familia. Din cercetări a reieșit că Lukundu 
era un escroc mizerabil, care acumula datorii din jocuri și un 
număr neverosimil de copii, dar fără nicio implicare în plan 
politic. Cu toate astea, după arestarea lui, afișele și manifestele 
agitatoare au dispărut ca prin miracol. 

Odată cu calmarea spiritelor, directorii de la mină ne-au dat 
de înţeles că prezența noastră a devenit stânjenitoare. Din 
punctul lor de vedere, continuarea investigaţiei risca să devină 
un pretext pentru manifestări de nemulţumire cu privire la 
autorităţile coloniale. Am revenit deci la Leo, cu cadavrul 
colegului nostru, nu foarte mândri, dar ușuraţi să îngropăm 
cazul. 

De-abia întorși din Katanga, noi tulburări au avut loc, nu 
departe de acolo, la Mombayo, în același district. Birourile unei 
societăți de transport, Doutremont & Pauwels Cy, fuseseră 
atacate în timpul nopţii. Această societate era condusă de doi 
foști camionagii, Adrien Pauwels și vărul lui, Luc Doutremont și 
finanțată de un bogat comerciant indian, proprietar al multor 
alte întreprinderi din provincie, un anume Sangh Ray. Tâlhăria a 
avut loc într-o noapte cu furtună, fără lună. După ce i-au lăsat 
pe gardieni închiși în fundul unui camion, imobilizaţi, cu căluș la 
gură și legaţi la ochi, răufăcătorii au forţat seiful și l-au golit - 
salariile muncitorilor pregătite pentru a doua zi, care tocmai 
fuseseră puse acolo, câteva diamante și vreo zece puști. Opera 
unor profesioniști, sustineau polițiștii. Paznicii - cu siguranţă pe 
jumătate beţi - au fost atacați fără ca măcar să-și vadă 
agresorii. Spargerea, executată cu instrumente care nu se 
găsesc la magazinul din colț, se derulase foarte rapid, într-o oră, 
nu mai mult. Ceea ce dovedea că ţinta și ziua fuseseră alese cu 
precizie și că acela care a spart seiful nu era un amator. Nimeni, 
oricum niciunul dintre paznicii ăia tâmpiţi, nu a putut să dea cel 
mai mic detaliu despre hoţi - culoarea pielii, numărul - și nici 
despre vehiculul lor, dacă a existat vreunul. Ploaia a șters tot, 
amprente, urme de roți, de pantofi sau de picioare. Pe scurt, 

sticleţii s-au trezit cu ochii-n soare. 

— Acum îi numești „sticleţi”? 

Jacques ridică mâinile la cer. 

— N-ai decât să râzi! Eu nu mai port uniformă. 

— Știm cine a dat spargerea? 

— Nu. Patronii firmei pretind că nu au nici cea mai mică 
bănuială, niciun dușman. Și niciun alt jaf de acest gen nu a mai 
fost semnalat în împrejurimi de mult timp. Este un district liniștit 
în general. Anchetatorii au verificat să nu mai fie vreun 
răufăcător ascuns prin zonă. Hoteluri, case închiriate, 
restaurante, toate au fost periate. Rămânea ipoteza unei 
implicări politice. 

— Și iată-te reîntors în Katanga? 

— Incă de ceva timp existau zvonuri despre sosirea 
clandestină a unui enigmatic lider rebel. O tensiune anormală 
domnea în minele și firmele din regiune. Auzisem vag vorbindu- 
se despre asta, atunci când anchetam furtul de cobalt, fără să fi 
avut ocazia să aprofundez subiectul. De data asta, însă, m-am 
apucat să studiez problema. Datorită misiunii precedente am 
fost desemnat specialist al regiunii Katanga și însărcinat cu 
această corvoadă. Deci, ascultă-mă bine, o să ai nevoie. Trebuie 
să înţelegi că regiunea Katanga este un adevărat cufăr cu 
comori, binecuvântată de Dumnezeu, și care s-a dezvoltat 
enorm după război. Uraniul și alte materii prime dintre cele mai 
rare și mai preţioase se găsesc din abundență aici, precum 
sfecla și cartofii la noi, atrăgând în provincie o mulţime de 
străini, bogaţi, săraci, exilați, cu un trecut mai mult sau mai 
puţin dubios, fugari de toate felurile, foști deţinuţi și alţi indivizi 
rămași pe drumuri după ultimul război și după revoluţii. Sosirea 
acestor aventurieri le-a permis indigenilor din zonă să afle 
despre recentele bulversări din lume. Au descoperit că și noi 
avem limitele noastre, că suntem fragili și imperfecţi. De când 
cu invazia naziștilor, coloniștii nu mai pot să joace rolul de 
suverani invincibili. Victoria lui Gandhi și plecarea nu prea 
glorioasă a englezilor din India și apoi din Palestina, i-au făcut pe 
negri să reflecteze. Tulburările din Imperiul Britanic din Africa, 
primele fisuri din Imperiul Colonial Francez, au contribuit la 
alimentarea utopiei. Speranţa unui Congo sau a unei Katanga 
independente nu mai părea atât de absurdă cum era sub jugul 
lui Léopold al II-lea. Noi, care pretindeam că aducem civilizaţia, 

ne-am distrus unii pe alţii într-un conflict atroce și absurd, care a 
făcut milioane de morţi. Conducătorii noștri au fost măturaţi ca 
niște păpuși de paie de către un nebun, care a distrus o parte 
din populaţia lumii în lagăre ale morții, fără niciun motiv. Chiar 
avem noi lecții de dat acestor negri? Odată cu sosirea stângii la 
guvernare, în mai multe ţări occidentale, și dezvoltarea 
partidelor comuniste, unii au început să ridice capul. Au 
impresia că pot găsi în metropolă niște urechi mai atente la 
revendicările lor, decât în trecut. 

— .„..Și au înțeles importanţa bogățiilor din Congo pentru 
supraviețuirea Belgiei, și dependența noastră de colonie... 

— Da, și asta. Noua generaţie nu se mai mulțumește cu un 
zâmbet și o strângere de mână pentru a fi fericită. Onoarea de-a 
fi considerat „evoluat” nu mai reprezintă cel mai înalt grad al 
reușitei sociale. 

— Și rolul tău nu este exact acela de-a te lansa pe urmele 
acestor noi lideri indigeni? 

Întrebarea mea, sau felul în care am formulat-o, îl lăsă pe 
Jacques fără cuvinte. Intoarse către mine o față îngrijorată și 
murmură o frază pe care a trebuit să-l rog s-o repete. Mugetul 
fluviului din apropiere crescuse în intensitate de parcă toată 
țara se pregătea de rebeliune. 

— Imi fac treaba, la dracul spuse el. 

— lar eu nu pretind să-ţi fac morală! 

— Spre deosebire de majoritatea colegilor mei, eu cred... Ba 
nu! Știu sigur că această ţară va fi independentă. Și că negrii o 
vor conduce. Dar, pentru moment, nu sunt pregătiţi să preia 
puterea. Nu încă. 

— Cam asta spun toţi reacţionarii. Cum să-ţi imaginezi un 
negru președinte, sau negri în fruntea întreprinderilor de stat, a 
minelor care sunt atât de preţioase pentru noi, a căilor ferate 
care ne transportă bogăţiile, a băncilor? 

— Indigenii sunt niște „negri” pentru că așa îi tratăm noi, 
răspunse Jacques contemplând noaptea plină de stele prin 
parbrizul prăfuit. lar noi nu am pregătit niciun universitar sau 
măcar vreun funcţionar cu o putere cât de mică, ori un ofițer cât 
de cât responsabil de ceva. Dacă Congo explodează mâine, va 
începe domnia terorii, războiul civil, pentru că niciunul dintre ei 
nu este în măsură să gestioneze această ţară enormă. Vezi și tu 
ce s-a întâmplat în India, unde populaţia indigenă a fost destul 

de bine instruită și formată și ocupa deja mai multe niveluri în 
administraţie. Mulţi indieni militau încă de ani buni în diverse 
mișcări sau partide politice. Și totuși, în ciuda acestei elite, 
prețul plătit pentru independenţă a fost teribil. Mii de morţi, mii 
de refugiaţi, orașe întregi pe drumuri, suferinţe atroce. Un haos 
mai mare decât la Hiroshima. Crede-mă. În Africa ar fi 
apocalipsa. 

— Cu toate acestea, atunci când apare un lider negru sau 
când o mișcare indigenă încearcă să organizeze populaţia, 
administraţia ta se grăbește să-i pună la locurile lor și să le taie 
aripile, dacă am înţeles eu bine care e munca ta. 

Jacques îmi primi fraza cu un zâmbet ironic. 

— Uită-te la tine, nu ai acceptat să mi te alături știind că 
urmează să-ți murdărești mâinile? 

Urma să protestez dar m-a întrerupt: 

— Deci? De ce-ai venit în Africa? Exact ca mine, ca să câștigi 
bani, nu? Nu-ţi face griji. Ceea ce-ţi propun e onorabil. Iți cunosc 
scrupulele și ți le respect. 

Nu m-am putut abţine să roșesc. Debarcasem în Congo fără 
să-mi pun prea multe întrebări în legătură cu aspectele morale 
și etice a ceea ce voia să-mi încredinţeze Jacques. De fapt, nici 
acum nu știam mare lucru despre această misiune. In afară că 
și-au bătut joc de mine, Pim, Pam, Pum nu mi-au spus absolut 
nimic. Sigur, am ezitat foarte mult, dar nu din pricina unor 
nobile motive politice. 

Căldura jilavă făcea habitaclul atât de sufocant încât, în ciuda 
protestelor lui Jacques, am ieșit din mașină. Conversaţia, ușile 
închise ale mașinii, stârneau în mine prea multe gânduri greu de 
formulat și prea multe idei greu de digerat. Fără să-mi dau 
seama mă îndreptam spre fluviu, atras probabil de imaginea 
apei purificatoare. 

— Ai grijă! urlă Jacques. Nu ești la plimbare pe faleza Mării 
Nordului la Knokke-le-Zoute! 

Nici nu-și termină bine fraza că mi-am simţit piciorul 
alunecând în gol, învăluit de o substanță moale, călduţă și 
umedă. Aș fi dispărut, înghiţit de vreun monstru preistoric, fără 
reflexele și rapiditatea lui Jacques, care m-a cuprins de subsuori 
cu o forţă uimitoare și m-a aruncat pe mal. Dezechilibrat, m-am 
prăbușit în noroi, scuipând, suflând, încercând să-mi recapăt 
respiraţia, fără să fiu încă sigur dacă rămăsesem pe partea bună 

a Styx-ului. 

— Ce-a fost asta? am bâiguit eu, ridicându-mă cu greu și 
încercând să șterg cât de cât noroiul care-mi acoperea hainele. 
Un crocodil? 

Din Jacques nu distingeam decât vârful roșiatic al ţigaretei. 
Era imobil. Îl bănuiam sprijinit de portiera rablei sale. 

— Cine știe? Am citit recent un articol semnat de un foarte 
serios cercetător belgian, care susține că ultimii dinozauri pasc 
încă pe undeva prin mlaștinile pădurii primare din Congo. Poate 
că unul dintre ei a avut chef să te însoţească la o mică plimbare 
pe fluviu. 

— Dumnezeule, ce ţară! Cum reziști tentaţiei de a fugi de 
aici? 

— M-am obișnuit! Puțin câte puţin, și fără să-mi dau seama. 
Louise, mai puţin, recunosc. Nu este atât Africa cea care mă 
atrage, cât oamenii care o locuiesc. 

Nu mi-a spus mai mult și am simţit că nu voia să insist. De 
altfel, era cazul să-i întrerup melancolia. 

— Și misiunea mea? 

— Intră în mașină! 

Deschise portiera. În interiorul rablei, aerul nu era mai puţin 
sufocant ca înainte, dar trebuia să mă obișnuiesc sau să plec din 
nou, ceea ce nu prea îmi permiteam. Câștigarea pâinii cu 
sudoarea frunţii - asta chiar avea sens acum. 

— Încă de la preluarea anchetei, reluă Jacques, toată lumea 
mi-a pus bețe în roate. Stabilirea unei eventuale legături între 
tâlharii de la Doutremont & Pauwels și agitatorii din zonă, așa 
cum îmi cereau șefii mei, era o provocare extraordinară. 
Exerciţiul ăsta trebuie c-a fost conceput în fundul unui birou 
răcoros din Leo, de niște oameni care nu s-au aventurat 
niciodată în afara cartierului european al capitalei. Nimic nu ne 
făcea să le atribuim oponenților indigeni responsabilitatea 
jafului. În acea noapte a avut loc o întâlnire a militanţilor și cea 
mai mare parte a locuitorilor din Mombayo erau în munti, 
departe de sat. 

Văzându-mă strângând din dinţi, Jacques îmi întinse o ploscă. 

— Gueuze grenadine? am spus eu, visând pentru moment că 
Moș Crăciun se strecurase pe bancheta din spate. 

— Whisky. 

Am făcut o grimasă dar am pus totuși gura, cu prudență, pe 

butelca de la el. Alcoolul avea un gust metalic. 

— Hai, plânge-te! la imaginează-ţi gustul apei din care tocmai 
era să faci o degustare! 

Liniștindu-se văzând că duc din nou plosca la gură, Jacques 
continuă: 

— Am încercat să aflu mai multe despre acest enigmatic 
conducător clandestin despre care mi se vorbise încă de când 
lucram la cazul cu cobaltul. Toţi auziseră vag despre el dar 
nimeni nu putea sau nu dorea să-mi dea niște indicaţii clare în 
privinţa lui. Nici măcar o idee generală despre proiectul său 
politic sau numele contactelor lui din zonă. La început am pus 
această  reticenţă pe seama ambiguităţii funcției mele. 
Siguranţa Statului, asta miroase a probleme. Dar de ce și albii și 
chiar autorităţile se fofilau? 

Cum pista asta nu ducea nicăieri, am încercat să caut în 
dosarul anchetei elementele mai puţin explorate de poliție. Nu 
mi-a fost ușor. Chiar și judecătorul care a instrumentat cazul mi- 
a aruncat coji de banane sub picioare. Când voiam să citesc 
dosarul, o parte din el era lipsă, pentru a fi citit sau copiat în altă 
parte. Procurorul regelui, aflat în misiune în zonă, și locţiitorul 
lui, erau mereu absenţi. Poliţiștii tot timpul ocupați cu alte 
probleme, pe teren sau în concediu. Toţi cei care mă primiseră, 
care promiseseră să mă ajute, colaboratori, martori, polițiști sau 
colegi, îmi vindeau gogoși sau îmi povesteau zvonuri 
neinteresante. Chiar și victimele, Pauwels, Doutremont și 
asociatul lor indian mi-au dat de înţeles c-ar fi mai bine să mă 
întorc la Leo: „Ar fi mai bine să nu ne mai amestecăm în munca 
poliţiei”. Mă mir că nu m-au găsit vinovat de blocajul anchetei. 
Lovitura de graţie a venit chiar de la serviciul meu. La câteva 
zile după întâlnirea cu conducătorii societăţii, o telegramă mă 
ruga să revin în capitală și să las „elementele utile” ale 
dosarului meu domnului Thillon, judecătorul de instrucție. 

Atunci când m-am prezentat în faţa biroul lui, chiar înainte de- 
a pleca la Leo, judecătorul mă aștepta la intrare, aparent foarte 
fericit să mă primească de data asta. Cafea, ţigări. A ascultat 
politicos raportul meu, detaliile investigaţiilor - toate fără 
rezultat -, zvonurile - toate fără fundament. In faţa eșecului 
anchetei mele, a dat din cap zâmbind înţelegător, precum un 
preot în timpul confesiunii unui biet păcătos. Mi-a servit chiar și 
o a doua ceașcă din băutura lui, înainte de-a mă însoţi până la 

mașină. Şi dosarul lui era gol, mi-a precizat el în pragul ușii, 
schițând o grimasă de complicitate. Căile Domnului sunt 
necunoscute. Înapoi în mașina mea mi-am spus că Domnul 
respectiv era ridicol de puternic. Atât de puternic încât, întors la 
Leo, unde plănuisem să mă plâng de comportamentul colegilor 
din Katanga, șeful meu, tăindu-mi din scurt protestul, mi-a rupt 
raportul aruncându-l direct la gunoi. „Chiar trebuie să pun 
punctul pe i, Van Tieghem? Sunteţi însărcinat să prindeţi 
teroriști, inamici ai Belgiei și ai intereselor ei, nu să controlați 
munca poliţiei din regiune. Dacă ne apucăm să ne călcăm pe 
picioare unii pe alţii, o să iasă o harababură. Exact ceea ce 
așteaptă nenorociţii pe care trebuie să-i scoatem din joc. 

— De când cu acest fiasco am fost dat de-o parte, posibil 
preludiul unei repatrieri discrete la Bruxelles. Sunt furios, pentru 
că ceva grav se pregătește în Katanga, bag mâna-n foc. Din 
punctul meu de vedere, această tâlhărie nu este decât vârful 
aisbergului. Dar nu am niciun coleg cu care să-mi împărtășesc 
bănuielile, fără ca respectiva conversație să ajungă la urechile 
șefului. 

— Și dacă ai trece peste el, și ai raporta direct la Bruxelles? 

Jacques se strâmbă. 

— Nicio speranță! Noul director al Siguranţei a fost șef de 
cabinet al Ministrului Afacerilor Interne de la care a reţinut 
deviza: „Fără valuri!” Nu-și va urca-n cap administraţia din 
colonie pentru a acoperi elucubraţiile unui agent local. Doar 
dacă aș aduce dovezi... 

— Și aici intervin eu? 

— Cu ajutorul unui foarte preţios aliat! 

— Deci, totuși, ai găsit unul? 

— Compania Celtic. 

Imi întinse o carte de vizită pe care nu am reușit s-o descifrez 
în întuneric. 

Asiguratorii firmei Doutremont & Pauwels Cy. Ei sunt singurii 
nemulţumiţi de această situație. Au rambursat integral suma 
aferentă furtului, înainte de-a înţelege că justiția din zonă nu va 
găsi niciodată vinovaţii fără un ajutor din exterior. 

— S-a ocupat cineva să le explice asta? 

— Să zicem că le-am arătat avantajul de-a face apel la un 
detectiv privat din Bruxelles. 

— Care nu știe nimic despre Katanga, nici măcar despre 

Congo și care nu are nicio relaţie în zonă? 

— Pentru că nu ai pus niciodată piciorul în Africa, nu poţi fi 
suspectat că ești amestecat în manevrele acestor domni. Așa ti- 
am obţinut cazul. 

— lată cum un spion îmi certifică mie moralitatea... Și eu care 
credeam că le-am văzut pe toate... 7 

— În mod oficial, între noi nu există nicio legătură. Începând 
de mâine te muţi la hotel. Și o să-l întâlneşti pe reprezentantul 
Celtic la Léo, domnul Tongerloo. 

Cu vârful degetului arătător bătu ușor cartonașul pe care-l 
păstrasem în mână. 

— Fii prudent. Riști să fii urmărit. Nu râde. (Nici nu era intenţia 
mea.) Ai văzut ce-au păţit trimișii mei speciali la Bruxelles. 

— Crezi că întâmplarea nefericită de care au avut parte are 
legătură cu afacerea asta? 

Jacques ridică din umeri. 

— Nu știu. Agresorii nu aveau niciun fel de document asupra 
lor. Și descrierea nu mi-a permis să-i identific. Ai grijă. N-am 
avut niciodată un caz care să miroasă atât de urât. 

— Și cum o să comunicăm? 

— Cu ajutorul pigmeilor mei. 

Am desfăcut brațele într-un gest de disperare. 

— La Bruxelles erau ușor de reperat. Dar în Katanga se află în 
elementul lor. Cunosc regiunea mai bine ca oricine. Vor fi în 
același timp ochii tăi și urechile mele. 

— Pim, Pam, Pum? am oftat eu. Chiar nu poţi să-mi propui 
ceva mai bun? 

Jacques izbucni în râs. 

— Federico este cel care i-a botezat așa, am explicat eu jenat. 
Cu numele a trei puști obraznici, eroi ai unei vechi serii de 
strips? americane, care descrie șotiile oribile pe care acești 
puști îngrozitori le fac oamenilor din anturajul lor, ceea ce le 
aduce, de altfel, o corecție serioasă, la sfârșitul fiecărui episod. 
Și piticii tăi ar fi, poate, mai suportabili dacă i-ai mai pune la 
locul lor din când în când. 

— Aici nu-i pedepsim decât pe cei care deranjează în public 
ordinea lucrurilor. Cei care rămân în umbră nu riscă nimic sau 
aproape nimic. 

— Înţeleg. Cultură importată direct din Belgia. Dar pe mine 

mă însărcinezi să-i pedepsesc pe cei pe care șefii tăi preferă să 
nu-i vadă? 

— Nu. Doar să-i scoţi la lumină. Apoi le va fi cam greu 
autorităţilor să-i ignore în continuare. 

— Deci îmi propui, într-un fel, rolul atribuit capre; lui Monsieur 
Seguin”. 

Jacques îmi smulse plosca pe care o ținusem în mână și o goli 
pe dată. Mărul lui Adam îi tresărea comic de fiecare dată când 
mai lua o înghiţitură. Privindu-i cu atenţie fața mi-am dat seama 
cât de mult slăbise de când părăsise Bruxelles-ul. 

— Alungă-mi îndoiala, spuse el. Povestea caprei se termină cu 
bine, nu? 

— Pentru cine? 


1 În original La Chèvre de Monsieur Seguin, fabulă scrisă de Alphonse Daudet, parte 
din foarte cunoscuta serie Lettres de mon moulin. (n. trad.) 

5. 


Instructiunile domnului A 


Fără aparatele de aer condiţionat plasate deasupra 
ferestrelor, am fi crezut că suntem într-un imobil înstărit de pe 
unul dintre marile bulevarde din Bruxelles. Același birou din 
lemn de nuc, aceleași clasoare în sertare de lemn. Și, pe pereţii 
acoperiți cu un tapet închis la culoare, imprimat cu flori mari 
negre și violet, se vedea un oraș flamand din timpul Renașterii, 
într-un cadru auriu solid și fotografia enormă a sediului 
companiei Celtic, faţă în faţă cu portretele Regelui Leopold al IIl- 
lea și al Reginei Astrid, acoperite cu crep negru. Faptul că exista 
aer condiţionat spulbera iluzia. Amintind vacarmul unei mașini 
Minerva? lansată cu viteză maximă pe circuitul de la 
Francorchamps, acesta îi indica vizitatorului că se află în 
colonie. Domnul Tangerloo (A. Tangerloo), reprezentantul 
companiei Celtic în Congo-ul belgian și Ruanda-Urundi, mă 
aștepta așezat într-un fotoliu de piele de culoare verde, precum 
covorul. Aceeași nuanţă cu cea a peliculei care acoperea 
brânzeturile pe care le uitam în mod regulat în cămară. 

Ce semnifică acest „A”? Albert? Alphonse? Alexandre? Pe ușa 
vitrată, pe o plăcută de lemn pusă pe birou, pe cartea sa de 
vizită, peste tot, prenumele șefului companiei Celtic din colonie 
se limita la un modest A. Un A rușinos? Un A obligat să 
disimuleze? Un prenume ciudat, poate străin, care ar păta 
organigrama unei companii de asigurări ce-și dorea să inspire o 
încredere sănătoasă și origini naţionale? 

— Domnul Van Loo, constată Domnul A printre dinţi, făcându- 
mi semn să mă așez, în timp ce secretara care mă introdusese 
dispăru la fel de nervoasă ca un șoricel la vederea unui motan. 
Felul în care îmi pronunța numele părea să-i trezească o 
amintire neplăcută - un fost client insolvabil să fi abuzat de 
numele meu pentru a extorca fonduri de la Celtic? Sau poate 
știa că escrocul sunt eu? 

— Michel Van Loo, am insistat eu prostește, subliniindu-mi 


12 Minerva - mașină de lux belgiană, fabricată între anii 1902 și 1938. (n. trad.) 

prenumele onest. 

— Experienţa pe care-o aveţi în genul de afaceri pe care 
dorim să vi le încredinţăm, domnule Van Loo, compensează, 
oare, faptul că nu cunoașteți regiunea? Din câte înțeleg, nu știți 
mare lucru despre Katanga... 

Foarte bine. Am intrat deja în miezul problemei. 

— Eu, nu. Dar cei trei colaboratori ai mei trăiesc de mult timp 
în zonă și se simt aici ca peștii în apă, am răspuns eu legându- 
mi definitiv soarta de geniile lui Pim, Pam și Pum. Să sperăm că 
domnul A nu dorește să le vadă fotografiile. 

— Înţeleg, murmură el, contemplând ebonită neagră a 
telefonului său. 

După un intens conflict interior, sfârși prin a deschide dosarul 
din faţa lui și a-mi întinde niște foi maronii, nu foarte lizibile. 
Copii ale dosarului de instrumentare, deschis după jaful de la 
Pauwels. 

— Instrumentarea e închisă? 

— Din câte mi-a dat de înțeles judecătorul, nici nu va fi 
vreodată, spuse el cu o figură dezgustată. 

— Totuși, aţi reușit să obţineţi copii ale dosarului? 

Dădu din cap. 

— Prin intermediul unui angajat al grefei, care are nevoie să-și 
completeze veniturile. Brokerul nostru local, Camille Laermans, 
vă va întâmpina la Mombayo. Cred că e de încredere. Atât cât 
se poate, fiind vorba despre un om instalat în Katanga de mai 
mult timp, adăugă el după un moment de liniște. 

Am înţeles dintr-odată cum a reușit Jacques să-l convingă pe 
Domnul A să mă angajeze. Decoraţiunile de pe pereţi, mobilele, 
fotoliul îndreptat spre fotografia cu sediul central al companiei 
Celtic la Bruxelles și nu spre fereastră, totul indica faptul că A 
Tongerloo își trăia sejurul la Leo ca pe un exil provizoriu, un 
pasaj obligatoriu dar de scurtă durată, în așteptarea unei 
promovări într-un oraș burghez și gri din Belgia sau din nordul 
Franței. O perioadă prea scurtă pentru a-și face timp să-și 
explice prenumele echipei sale. Nici măcar secretara cu faţă de 
șoricel nu cred că știa ce se ascunde în spatele literei A, din 
prenumele său. Proaspăt sosit din metropolă eram în ochii lui la 
fel de liniștitor ca tapetul închis la culoare, biroul din lemn de 
nuc, reproducerea orașului flamand de pe perete și portretul 
iubitului nostru rege. 

În timp ce el vorbea, eu am parcurs rapid fotocopiile. Așa cum 
mă prevenise Van Tieghem, instrumentarea cazului a fost 
realizată într-o manieră superficială. Poliţiștii se interesaseră în 
mod special de o bandă de traficanţi care operau în regiune. 
Mici furturi din garaje sau din magazine, cecuri neacoperite, 
trafic de mărfuri căzute din greșeală din camioane. Nimic din 
penibilul tablou al infracţiunilor lor nu amintea de metodele 
profesioniste ale hoţilor care au forțat seifurile de la Doutremont 
& Pauwels. Toţi aveau un alibi pentru noaptea spargerii (de fapt, 
doi dintre ei erau încă în închisoare). Paznicii, vecinii, personalul 
firmelor care colaborau în mod regulat cu Doutremont fuseseră 
interogațţi fără rezultat. Niciuna dintre cutiile depozitate în halele 
companiei nu a fost furată și nici măcar spartă. Proprietarii lor 
au realizat verificări - societăţi importante precum societatea 
Belgo-Congoleză a cobaltului, Genecomine, Congobauxite, 
Sokamine sau Compania de piele din Katanga. 

Dacă răufăcătorii au lăsat indicii, cu siguranţă polițiștii nu le- 
au adunat de la locul faptei. Niciun suspect nu a fost citat în 
bucata de dosar pe care Celtic a reușit s-o obţină. 

Atunci când am cerut lista obiectelor furate, Tongerloo mi-a 
întins-o imediat, dactilografiată cu grijă, de parcă aștepta să i-o 
cer înainte să mi-o dea, pentru a-mi testa competențele. Am 
parcurs-o rapid. Era scurtă. In afară de bani și câteva obligaţiuni 
depozitate în seif și luate din grabă, prada era compusă din vreo 
zece diamante șlefuite și vreo douăzeci de puști, cinci de tip 
Holland & Holland, treisprezece FN și două Winchester. A mai 
dispărut și un dosar de contracte și facturi, cu mențiunea 
„pentru acuratețe”. Plus o cutie plină cu caramele. 

— Menţiunea „pentru acuratețe” înseamnă că pentru această 
pagubă nu este operată nicio rambursare, îmi explică domnul A. 
Sunt niște documente a căror pierdere este imposibil de 
evaluat. Presupun că firma dispune de niște copii. 

— Un furt de documente nu dă niciodată dreptul la o 
rambursare? 

— Dacă furtul a dus la pierderea directă a unei pieţe sau la 
anularea unei livrări, compania lezată poate cu siguranță să 
încerce să obțină plata unei despăgubiri. Dar dovada unei 
pagube directe în acest caz este dificil de identificat. Foarte 
dificil, trase el concluzia, cu un rictus neprevăzut. Compania 
Celtic, la fel ca oricare altă companie de gen, nu-și aruncă banii 

pe fereastră. 

Pentru prima oară mi-am dat seama de faptul că domnul A, în 
spatele mustăcioarei lui de caniș și a înfățișării de funcţionăraș 
șters, trebuia să fie de neclintit în faţa victimelor venite să 
reclame companiei executarea contractului de asigurare. 

— Inţeleg, am spus eu. Totuși, de ce pungașii au pus laba pe 
hârţoagele alea? Sperau să scoată bani din ele? De la un 
concurent, spre exemplu? 

— Mă îndoiesc. Fiecare companie de transport știe care sunt 
principalii clienţi ai concurenţilor ei. Este o lume mică, mai ales 
în acest district îndepărtat, unde coloniștii se frecventează între 
ei și încearcă să nu se deranjeze unii pe alţii. Nu, eu cred că 
răufăcătorii au luat acel dosar din neatenţie. Sau pentru a 
disimula titlurile, pietrele preţioase și biletele de bancă. Cineva 
care iese din birou, chiar și în toiul nopţii, ţinând un dosar cu 
documente, pare mai puţin suspect decât un hoţ mascat care 
sare pe fereastră ţinând în mână un portofel doldora de bilete 
de bancă. 

— Mai puţin suspect, cu condiţia să fie alb. 

Dacă am crezut că l-am impresionat pe Tongerloo, m-am 
înșelat. Se pare că deja se gândise la problema asta. 

— Este o ipoteză demontată de furtul de diamante și de arme. 
Un alb nu va risca revânzarea de diamante a căror dimensiune 
este înregistrată precum o amprentă digitală. Nu va fura nici 
douăzeci de puști înmatriculate și bine cunoscute de toți. 
Indigenii, în schimb, sunt avizi de așa-ceva. Cu agitația care 
crește în provincie, furtul de arme s-a multiplicat atât de mult, 
încât armata a trebuit să trimită întăriri. De când am venit eu în 
Congo, la sfârșitul războiului, am tot auzit vorbindu-se de centre 
de revoltă în provincii și de dezvoltarea mai multor mișcări 
armate. Uneori chiar de tentative de coordonare sub ordinele 
unui șef clandestin, manipulat, se zice, de către comuniști. 

L-am întrerupt pentru a reveni la chestiunea armelor. Mă 
săturasem s-aud toate aceste divagaţii politice și obsesia 
pericolului roșu. 

— De ce o companie de transport depozitează la sediul ei 
asemenea armament? 

— Majoritatea puștilor, cele mai scumpe, sunt proprietatea 
personală a domnilor Pauwels și Doutremont: sunt vânători 
împătimiţi. Mi se pare că au creat un club de vânătoare pentru 

animale mari, în cadrul căruia organizează în mod regulat 
safariuri. Poate veți avea ocazia să participaţi. Cel puţin dacă o 
să vă găsească simpatic, adăugă el, cu o sclipire ciudată în ochi, 
de invidie sau de răutate, nu mi-am putut da seama. Cu privire 
la celelalte arme, sunt înregistrate pe numele societăţii. Nu 
trebuie să vă miraţi. Prin părţile astea toată lumea posedă o 
armă. Tuturor le e teamă. Camionagiii sunt deseori însoțiți de 
gardieni înarmaţi. Transportă mărfuri sensibile, minereuri, pietre 
preţioase, fondurile agenţiilor bancare și salariile, trecând prin 
regiuni puţin populate, păduri sau drumuri periculoase. 

— Mulţumesc că m-aţi avertizat. O să încerc să fiu atent! am 
spus eu ridicându-mă și întinzându-i mâna. Sunt curios să-i 
cunosc pe asiguraţii dumneavoastră, domnule Tongerloo. O să 
merg să-i văd de cum voi debarca la Mombavyo. 

l-am văzut faţa luminându-se. În sfârșit marcasem un punct. 

— Puteţi face asta chiar azi, domnule Van Loo. Sunteţi liber 
diseară? Dacă da, mă puteţi însoți la cocktailul organizat de noul 
patron al companiei maritime care asigură transportul pe fluviul 
Congo. Domnul Doutremont figurează printre invitaţi. 

Era clar că domnul A avea un răspuns pentru orice. Sau era 
foarte interesat de acest caz. Văzând starea cartonului în care 
era păstrat dosarul, era evident că lucrase mult cu el. Din ce mi- 
a dat de înţeles avea aceeași părere ca Jacques: cineva își 
bătuse joc de el și încasase banii firmei, pariind pe felul blajin și 
delăsător al agenţilor din colonie, gata să îngroape rapid cazul. 
Asta era de rău, cunoscându-l pe domnul A, care ura la fel de 
mult să piardă banii companiei pe cât îi displăcea să trăiască în 
Africa. 


În smokingul meu de in crem mă simţeam la fel de confortabil 
precum o maimuţă în laboratorul unei societăţi farmaceutice. În 
ciuda bunăvoinţei sale, cel ce mi-a închiriat hainele, nu a reușit 
să-mi facă rost, într-un timp așa de scurt, de un pantalon și o 
haină pe măsura mea. E adevărat că una dintre angajatele sale 
a încercat să ascundă imperfecțiunile, cosând câte ceva, 
strângând talia pe ici, punând o pensă pe colo, dar, cu toate 
eforturile ei, spectacolul pe care-l ofeream era jalnic. Asta este! 
Nu aveam de ales, doar dacă nu voiam cumva să mă înfășor 
într-un boubou” sau să mă acopăr peste brâu cu o pânză model 

leopard. Genul de îmbrăcăminte care nu cred că era pe gustul 
gazdelor mele. 

Taxiul care mă aşteptă - cât timp n-am reușit să mă desprind 
de oglinda în care mă holbam la mine însumi - mă conduse lao 
vilă somptuoasă, situată în cartierul șic Kalina. Apropiindu-ne de 
proprietate, sunetul orchestrei ne întâmpină cu arii la modă, 
Glenn Miller, Jacques Hélian, Xavier Cugat. Jazz, conga și alte 
genuri de muzică din America de Nord și de Sud. Chiar și în 
mijlocul Africii oamenii doreau să fie la modă. 

La căderea serii căldura rămânea insuportabilă. Aerul 
fierbinte și umed se lipea de piele. Mă simţeam de parcă m-aș fi 
transformat într-o felie uriașă de jambon, ambalat într-o hârtie 
unsuroasă. Din instinct m-am îndreptat către umbra protectoare 
a unor frunze mari de bananieri care decorau grădina. O 
doamnă solidă se apropie de mine, ţinând un pahar de 
șampanie într-o mână și o farfurie cu patiserii în cealaltă. 
Machiajul ei era atât de gros încât începuse să se crape precum 
pământul roșiatic de sub picioarele noastre. 

— Ce mă bucur să vă revăd! se sclifosi ea, spre marea mea 
surpriză. 

Eram sigur că n-o mai văzusem niciodată. Dar, cu un astfel de 
machiaj, cine putea ști? Am încercat să mă eschivez cu o 
piruetă. 

— Ce mai faceți? 

Îndopându-se cu apetitive într-un ritm impresionant, începu 
să-mi vorbească despre promovarea soţului ei, funcţionar în 
cine știe ce birou din colonie. De data asta era clar. Mă confunda 
cu vreo putere ocultă capabilă să manevreze pionii de pe tabla 
colonială a jocului de dame. Stratul gros de pudră la asta 
servea: să-i salveze pielea tristului ei soț, uitat pe undeva prin 
fundul vreunui birou sau poate chiar aflat pe punctul de a-și 
pierde slujba. Cum să-i explic confuzia fără s-o fac să se simtă 
prost? Tongerloo apăru la timp pentru a salva situaţia. 

— Veniţi, zise el, luându-mă de braţ. Scuzaţi-ne, doamnă, vi-l 
răpesc pe prietenul nostru pentru câteva momente, îi spuse el 
interlocutoarei mele, ale cărei maxilare nu-și încetară munca 
grea, în timp ce noi ne îndepărtam. Domnul Doutremont tocmai 
a sosit. O să vi-l prezint. 

Am traversat un spaţiu acoperit de piatră albastră pe care 
erau dispuse mese acoperite cu feluri de mâncare apetisante și 

colorate, care ar fi putut să-mi ruineze tichetul de raţie în cazul 
în care mă hotărâm să iau ceva la pachet pentru drum. Sub un 
eucalipt înalt, un grup de vreo zece persoane, doar bărbaţi, cu 
un aer grav, erau angajaţi într-o discuţie ce părea extrem de 
serioasă. 

— II vedeţi pe tipul înalt și slab cu faţa încadrată de o barbă 
îngustă? El este, șopti Tongerloo apropiindu-se de grup. 

Prezentându-mă fiecărui participant, el le spunea numele, iar 
eu le uitam pe măsură ce le strângeam mâna. Doutremont, am 
observat eu, avea mâna umedă, pielea palidă iar degetele roșii 
și moi. 

Odată prezentările terminate, domnul Tongerloo îmi propuse 
să profităm de umbra eucaliptului în timp ce grupul își reluă 
discuția cu voce joasă. Esenţialul conversaţiei mi-a scăpat, 
ținând cont că orchestra se dezlănţuise și că ospătarii se agitau 
în jurul nostru în același ritm cu insectele devenite isterice odată 
cu apusul soarelui. 

— Să nu credeți că pregătesc vreun complot sau că negociază 
contractul secolului, îmi explică Tongerloo. Eu aș zice, mai 
degrabă, că își dezvăluie secretele unor locuri de pescuit sau de 
vânătoare. Informaţii neprețuite pentru genul ăsta de oameni. 

Din ce în ce mai simpatic, acest domn A... 

Atunci când grupul începu să se disperseze, Tongerloo îl 
interpelă pe Doutremont, care ni se alătură cu un zâmbet afabil. 

— Domnul Van Loo a fost desemnat de sediul de la Bruxelles 
pentru a derula ancheta de rutină în cazul micului 
dumneavoastră incident, explică Tongerloo, spunând trei 
minciuni dintr-un foc, într-o singură frază. Va dori, cu siguranță, 
să vă viziteze. Dacă aţi avea posibilitatea să-l primiţi, sunt sigur 
că amicul nostru va fi flatat. Nu cunoaște pe nimeni la 
Mombayo. 

— Nu cunosc pe nimeni în toată Africa, am adăugat eu cu un 
zâmbet inocent. 

În acel moment l-am zărit pe Van Tieghem care trecea la doar 
câţiva metri de noi, vorbind cu un tip plinuț, iritat și roșu. Se 
prefăcu că nu mă observă. Tongerloo, căruia cu siguranţă nu-i 
scăpase prezența lui Van Tieghem, nici nu clipi. li zâmbea 
asiguratului său de parcă se pregătea să-i mai emită niște polițe 
suplimentare. 

Pe post de răspuns, Doutremont își agită brațele lungi. Voia, 

oare, să mă strângă la piept? Se mulțumi, însă, să mă bată pe 
umăr. 

— Sunaţi-mă de cum sosiți la Mombayo. Casa mea vă este 
deschisă. Doar dacă nu cumva v-aţi organizat altfel. 

— Domnul Van Loo este cazat la Laermans, se grăbi să 
răspundă Tongerloo. 

— Sunteţi vânător? reluă Doutremont, privindu-mă intens în 
încercarea de a-mi ghici trofeele de vânătoare. 

— Vai, nu! Și chiar regret! Safariurile dumneavoastră sunt 
faimoase, se pare. 

— Nicio problemă. O să găsim ceva cu care să vă distrăm, 
spuse el, luând un pahar cu whisky, de pe platoul care trecea 
prin dreptul nostru. 

M-am grăbit să-l imit. Deși ostilitățile nu începuseră, aveam 
deja nevoie să-mi calmez nervii. Sub aparenţa întreţinută de 
glume anodine și zâmbete de complezenţă, simţeam vibrând 
tensiunea unui nor de furtună, pe punctul de-a izbucni. In tot 
acest timp, Tongerloo, care se servise cu apă minerală, afișa o 
faţă destinsă, de parcă discuţia noastră nu-l privea și pe el. 
„Este o chestiune strict între Mombayo și Bruxelles, de care eu 
mă spăl pe mâini” părea să spună el. Nimic important. Pură 
rutină administrativă. Nimic de care să ne îngrijorăm. 

Doutremont, vedeam bine, nu se lăsase înșelat de aparenta 
bonomie a domnului A. În timp ce-mi vorbea despre vânătoare 
și despre /a dolce vita din Katanga, îi arunca, fără încetare, 
priviri lui Tongerloo, în încercarea de a-i măsura gradul de 
duplicitate. Cu siguranţă acest vânător era un tip energic, cu 
niște simţuri la fel de ascuţite ca acelea ale unui prădător de 
talie mare. Când conversaţia s-a încheiat, ne-a urmărit cu 
privirea în timp ce ne îndepărtam, iar ochii lui mi-au scrutat 
spatele în căutarea celui mai bun loc în care să-și înfigă 
ghearele. 

Pentru încă o oră, Tongerloo mă ghidă printre invitaţi, 
evitându-l pe Van Tieghem cu dexteritate. Toată lumea dădea 
impresia că se distrează de minune. Cu excepţia servitorilor, 
desigur, nu vedeam decât albi, inclusiv muzicienii. Femeile 
râdeau tare. Majoritatea bărbaţilor făceau paradă, încercând să 
pară mai importanţi decât erau. Conversând cu prietenii lor, îi 
căutau din ochi pe cei care le puteau fi utili în afaceri sau în 
cariere. Doamna cu machiajul strident agăţase un domn micut 

cu ochelari și cu o bărbuţă à la Troțki, care se zbătea în van să 
scape din strânsoarea ei. Câţiva militari în uniformă se 
comportau de parcă tocmai ar fi revenit de pe front și preferau 
să nu vorbească despre teribila lor experienţă. Cât despre 
clerici, la fel de numeroși ca muștele - ei păreau că domnesc 
peste toată această adunare căruia îi dădeau, din milă, dreptul 
de a se distra în acea seară. 


Pe drumul către hotel mi-am derulat în minte conversaţia cu 
Doutremont. Trebuia să evit să mă las orbit de antipatia 
instinctivă pe care o aveam faţă de el. Anne, care l-ar fi detestat 
pe Doutremont în egală măsură, mi-ar fi amintit sentenţios, că 
un detectiv lucrează cu indicii, nu cu emoţii. Mi-am dat seama, 
încă o dată, cât de mult îmi lipsea. Dumnezeule! Aș fi dat orice 
să pot șterge oribila seară care a precedat plecării mele. Ce 
spirit malefic a reușit să ne blesteme, să ne arunce într-un nor 
de ură, să ne îndepărteze pe unul de celălalt, astfel încât să nu 
putem îmbătrâni împreună. Cum altfel se putea explica 
atitudinea mea? Chiar îmi pierdusem cumpătul. Dar le ce-mi 
serveau acum regretele și remușcările! Răul era făcut. Anne era 
departe. Și absenţa ei îmi era din ce în ce mai insuportabilă. Se 
gândea ea doar la mine? Regreta, oare, la rândul ei, în aceeași 
măsură, atitudinea pe care o avusese în seara de adio? Ce făcea 
ea în timp ce eu beam șampanie în grădinile din Leo? Ochii ei 
mă fixau, luminoși, intenși - chiar și atunci când nu era furioasă 
- și mi-am jurat să-i scriu în sfârșit. Din moment ce-am pus din 
nou piciorul pe țărm, ideile și frazele mele nu ar mai trebui să fie 
la fel de confuze cum au fost pe vapor. M-am hotărât să mă 
apuc imediat, fără să mai aștept. Intrând în camera mea, îmi 
formulam în minte primele cuvinte pe care urma să le scriu pe 
hârtia cu antetul plin de volute al hotelului. Chiar atunci însă o 
voce, un șușotit înfundat, mi-a tulburat reflecţiile: 

— Nu aprindeţi lumina, vă rog. 

Inima mi-a tresărit în așa hal, încât a trebuit să mă las pe pat, 
la fel de palid ca în ziua în care un șarpe mi se încolăcise la 
picioare, în obscuritatea biroului meu. Pim, Pam, Pum, mă 
așteptau, în picioare, aliniaţi. 

— Pentru numele lui Dumnezeu, să nu mai faceți niciodată 
așa ceva! am strigat eu. 

Pitica își puse un deget la gură, în timp ce camarazii ei 

bulbucaseră ochii, luminaţi din timp în timp de neonul unui 
anunț publicitar care era aprins de partea cealaltă a străzii, la 
înălțimea ferestrei mele. 

— Aoleu, spuse chiorul, ce bine că clientul la 'mneavoastră nu 
v-a văzut faţa când este intrat în cameră! 

— Da. 'mneavoastră este foarte sensibil, mormăi celălalt. Ce o 
să mai faceți când antropofagii o să sară în cap la 
dumneavoastră în fundul junglei? 

Și cei trei cretini izbucniră în râs. 

— Ce căutaţi aici? am mârâit eu. 

Marie-Dominique - ăsta era numele ei - îmi întinse un teanc 
de hârtii. 

— Dom Jacques a pregătit la dumneavoastră un raport cu 
misiunea lui la Mombayo. Citiţi pe el înainte de plecare și apoi 
distrugeţi pe el. E posibil să caute la bagajele 'mneavoastră. 

Am răsfoit dosarul cu hârțoage. 

— Este documentul pe care noi am vrut să dea la 
dumneavoastră, la Bruxelles, înainte ca noi să plece, adăugă 
pitica. 

Mi-am adus aminte că Jacques conta pe gnomii lui să-i livreze 
rezultatul cercetării mele. 

— Cum o să pot să dau de voi? 

— Lăsaţi pe noi, spuse pitica. Nu e bine dacă un alb caută la 
un negru. 

M-am înclinat. Și, odată scăpat de ei, i-am scris Annei, înainte 
de-a mă cufunda în studiul hârtiilor lui Van Tieghem. Stiloul îmi 
avansa cu prudență. Anne detesta înflăcărările sentimentale 
precum și semnele de melancolie. De asemenea, m-am 
concentrat să-i rezum, pe cât de explicit am putut, 
evenimentele petrecute începând cu debarcarea mea la Leo, 
fără a uita să menţionez șocul morţii brutale a companionului 
meu de călătorie, Baudouin M'Bandu. 

Rezumând misiunea pe care mi-o încredințase Van Tieghem și 
elementele de care dispuneam, am remarcat că, sub influența 
lui Jacques, fără îndoială, îl judecasem și condamnasem în avans 
pe Doutremont - care nu avea nimic de pierdut întrucât 
societatea lui era despăgubită de Celtic. Dar nimic nu-mi putea 
dovedi acuzaţiile. In raportul pe care mi l-a transmis (probabil o 
copie a celui pe care șeful lui l-a aruncat la gunoi) Jacques 
dădea detaliile celor două conversații cu Doutremont, a 

conversației cu Pauwels și apoi cu asociatul comanditar, Sangh 
Ray. Toţi trei păreau de bună-credinţă, șocați de acele 
evenimente. În plus, erau absenţi din Mombayo în seara jafului. 
Pauwels era la Elizabethville, Doutremont și Ray în vizită cu 
soțiile lor la un bancher, prieten al lui Ray, și el tot indian, la 
vreo sută de kilometri distanţă. 

Alibiurile a cinci camionagii ai întreprinderii au fost de 
asemenea verificate. Patru dintre ei erau pe traseu în acea 
noapte. Al cincilea, suferind, era sub supraveghere medicală. 
Jacques a menţionat și un element important în favoarea lui 
Doutremont și Pauwels: unul dintre faimoasele lor safariuri era 
prevăzut câteva zile mai târziu. Din cauza pierderii armelor lor 
de suflet se gândiseră să-l anuleze, iar dacă totuși a mai avut 
loc, asta s-a datorat faptului că nu au dorit să-i dezamăgească 
pe unii vânători veniţi de departe, care se deplasaseră în mod 
special pentru această ocazie. „Ambianţa nu era cine știe ce” 
declarase unul dintre participanţi. Cu arme de împrumut, 
Pauwels și Doutremont nu erau ei înșiși. Pauwels, considerat un 
veritabil animator al clubului, a părut foarte tulburat de spargere 
și deprimat din cauza pierderii puștilor, arme de colecţie la care 
ținea mai mult ca la orice. 

Contrar a ceea ce pretinsese șeful lui, Jacques explorase și 
pista „teroristului african”. În ciuda eforturilor sale, nu reușise 
să-l localizeze pe misteriosul șef ce susținea independenţa, 
despre care îmi vorbise și care îi bântuia pe coloniști. Cartierele 
băștinașilor zumzăiau de zvonurile insistente ale vizitei sale în 
regiune, de câteva săptămâni, poate chiar de luni. Dar, când 
Jacques a încercat să afle mai multe despre acest faimos 
personaj, toată lumea i-a râs în nas, atât autorităţile coloniale 
cât și opozanţii indigeni din zonă. Toată Africa fremăta din cauza 
unor astfel de legende, încă de când puterile occidentale se 
instalaseră acolo. Un mare șef negru apărea ba în Africa 
Ecuatorială Franceză, ba în Uganda sau Rhodesia. Dar, afirmau 
interlocutorii săi, în Congo sau în Katanga nu existau mai mulți 
șefi clandestini decât în altă parte, poate doar în imaginaţia 
negrilor, disperaţi de situaţia lor și aflaţi în căutarea unui lider 
imaginar atotputernic de care să se atașeze. 

Nu prea înțelegeam dacă aceste ultime observaţii erau proprii 
indigenilor cu care Jacques discutase sau exprimau propria lui 
opinie. Cel mai probabil un pic din amândouă, ceea ce m-a făcut 

să înțeleg mai bine iritarea cu care mi-a răspuns atunci când i- 
am ironizat munca în serviciul Siguranţei Naţionale. In dosarul 
pe care mi l-au dat Pim, Pam, Pum se găsea și lista 
personalităţilor din Katanga pe care autorităţile belgiene le 
suspectau că simpatizează cu ideile de autonomie sau care, pur 
și simplu, afișau o oarecare rigiditate sau distanţă vis-à-vis de 
belgieni. În districtul Mombayo nu erau decât maxim vreo zece, 
dacă era să ne luăm după autorităţile locale, ceea ce nu 
dovedea, poate, decât o anumită indolenţă în strângerea 
informaţiilor. Mi-am dat seama că și Jacques avusese aceeași 
reacţie, citind o notă scrisă de mână în care preciza că nu a avut 
timp să completeze lista. Pe scurt, era o grămadă de treabă! 

Când i-am încredinţat scrisoarea pe care i-o trimiteam Annei, 
recepționerul hotelului afișă un zâmbet complice, pe care îl 
rezerva tinerilor celibatari care se perindau prin faţa biroului lui. 
Eu m-am mulțumit să-l întreb care este cea mai bună adresă din 
Leo pentru a bea o gueuze adevărată. După oribilul cocktail la 
care mă dusese Tongerloo, faptul că i-am scris Annei m-a 
emoţionat prea mult ca să pot să adorm fără băutura mea fetiş. 
Tânărul se scărpina în cap. 

— E mai ușor să găsiţi fete pe-aici decât o gueuze, spuse el. 

Pentru că am râs politicos la gluma lui stupidă, scoase dintr- 
un sertar al recepţiei niște cărţi de vizită ale unor doamne 
primitoare și adresa unor cluburi unde aș putea „să mă 
destind”, conform spuselor lui. Cu un gest al mâinii i-am refuzat 
pliantele. Nu, aveam realmente poftă de o gueuze! Una 
adevărată! Cu sirop de rodie! 

— La ora asta nu cred să existe decât un singur loc: popota 
ofițerilor Forţei Publice. Pe vremea când eram soldat, barmanul 
de acolo se dădea mare că poate face rost de câte-o sticlă din 
fiecare bere belgiană, chiar dintre sortimentele produse de cele 
mai obscure mănăstiri. Îi provoca pe nou-veniţi să comande o 
marcă pe care el să nu o aibă. Dar asta se întâmpla în urmă cu 
mai mulţi ani. Barmanul s-a schimbat de mai multe ori de 
atunci. La fel ca vremurile, adăugă el, filosofând în mod 
neașteptat. 

— Popota este deschisă și noaptea? 

— Armata veghează la securitatea noastră în permanenţă, 
remarcă el în mod judicios. În orice caz serviciul popotei... 

— Ce păcat că nu sunt ofițer, nici măcar în rezervă. 

În mod cert foarte descurcăreţ, individul ridică receptorul. 
După doar câteva momente eram invitatul unui anume maior 
Louis Gerard, vechi prieten al tatălui său, care își făcea veacul la 
popotă în seara aceea, în ciuda orei târzii. Bacșișul pe care l-am 
lăsat recepţionerului l-ar face să tresară pe contabilul companiei 
Celtic, dar la ce bun să închiriezi o mașină fără a-i asigura 
carburantul, domnule A? 

În momentul în care l-am reperat pe maiorul Gerard, care 
stătea cocoţat pe un taburet în faţa barului, am înțeles că nu 
șansa era cea care mi-a permis să-l întâlnesc în seara aceea la 
popotă. Nasul lui stacojiu și obrajii plini de cuperoză indicau 
faptul că aici își alesese domiciliul, în virtutea unui contract de 
închiriere reînnoit de mai multe ori. 

După un scotch serios pentru el și două sau trei gueuze 
grenadine pentru mine, ca să mai recuperez din întârziere, am 
devenit prieteni la cataramă. Ceea ce mi-a permis să aflu că 
misiunea - secretă desigur - care-i fusese încredințată, îl ducea 
și pe el în Katanga în următoarele săptămâni. Tulburările din 
regiune îi făceau pe coloniști din ce în ce mai nervoși. 

— Eşti extraordinar, Louis! am strigat eu. Cu dumneata 
trupele vor duce lipsă de orice, dar nu de scotch! Sănătatea le e 
salvată! 

— Contează pe mine, puștiule, voi adăuga și-o ladă de 
gueuze! 

— Să nu uităm siropul de rodie! 

Izbucni în râs și mă bătu pe spate! 

— Eşti tare, Michel! 

— Ești tare, Louis! 

Și tot așa. Și pentru că tot insista („Hai, puștiule! Ultima 
pentru drum! Aici spunem: ultima pentru plecare” - râsete) am 
mai golit o bere pentru a sărbători plecarea mea la Mombayo și 
încă una pentru plecarea lui. De data asta fără ezitări, m-am 
gândit eu. Direcţia: Katanga. Dacă maiorul Gerard se ţinea de 
promisiune, ancheta mea era pe drumul cel bun. Oare asta ar 
liniști-o pe Anne, să adaug un post scriptum la scrisoare? Poate. 
Sau poate că nu? Mai degrabă nu. „Femeile sunt imprevizibile, 
puștiule!” mă avertizase maiorul cu o mare înțelepciune. 

6. 


Un vas cu banane verzi 
Iunie 1948 - Katanga 


Când am coborât din taxi la Mombayo, doamna Laermans mă 
primi cu o figură abătută. Soţul ei, îmi explică ea cu o grimasă, a 
trebuit să plece „pe neașteptate”. Incă de-a doua zi am înţeles 
destinaţia domnului Laermans: canapeaua biroului său de la 
primul etaj, unde se reculegea după chermeza din ajun. 

Călătoriile „neașteptate” ale lui Laermans ţineau uneori mai 
multe zile. Și întoarcerea era dificilă. Un mare handicap pentru 
un colonist, bietul om nu ţinea la băutură și suferea de probleme 
digestive. Ceea ce îi dădea, în momentele de luciditate, o alură 
de zombi pierdut într-o pădure necunoscută, în căutarea unei 
fântâni magice. Doamna Laermans, o femeie micuță și uscățivă, 
a cărei piele abia dacă-i acoperea oasele, coordona casa și 
afacerile soțului ei cu energia eficace a disperării. 

Odată obișnuită cu prezenţa mea, și pentru că i-am câștigat 
încrederea, m-a făcut să promit c-o să-mi ţin gura. Tongerloo 
habar n-avea de starea soţului ei. Domnul A nu părăsea 
niciodată capitala. Am promis, desigur! 

Brokerul cunoștea aproape pe toată lumea în zonă. Sau, mai 
degrabă, bea cu aproape toată lumea. Dar limba i s-a 
împotmolit când l-am întrebat despre principalii săi asiguraţi. 
„Toţi îmi sunt prieteni, afirma el ascunzându-și privirea. Oameni 
ca lumea”. Șicanările soţiei lui l-au făcut să se strâmbe. Dar fără 
a-mi da mai multe informaţii. 

— Ştiţi cum e, într-o comunitate mică, toți ţin aproape, toți 
bârfesc, ceea ce creează resentimente și antipatii greu de 
înțeles pentru nou-veniţi. Ce vreţi să aflați mai exact? Zvonuri, 
povestioare meschine, mici scandaluri de budoar? Aș putea să 
vă povestesc cu zecile. O femeie care se culcă cu șeful ei, sau 
cu asistentul soțului ei, sau cu concurentul acestuia. Un tip nu 
mai e invitat la petreceri, nu se știe exact de ce, dar am putea 
să ghicim. Un funcţionar care nu a mai fost numit pe postul pe 
care-l vâna, în timp ce adjunctul său i-a devenit șef, un tip care 

câștigă dintr-odată mulţi bani, dar prea mulţi prieteni profită de 
asta, ceea ce ne face să ne punem întrebări. Ce aţi putea face 
cu astfel de povești a căror autenticitate este nesigură, de cele 
mai multe ori fiind doar bârfe? 

Ridică din umeri. Omul ăsta era atât de dezgustat de propria-i 
persoană încât a decis să dea jos toate oglinzile din casă. Dar 
continua să-și observe viața tragică în degradarea corpului său, 
în tremuratul mâinilor, în petele de bătrâneţe care-i apăruseră 
prematur pe piele, în părul tern care-i încărunţea înainte de 
vreme și-n ochii rătăciţi care-l fixau, deformaţi, din argintăria de 
pe masă. 

— Zvonurile despre unii și despre alţii nu înseamnă nimic, 
repetă el. Este doar o modalitate pentru fiecare de-a se da 
mare, de-a avea ceva de zis atunci când este invitat undeva. 

— Faceți asigurări și pentru indigeni? 

Speram să se simtă mai puţin constrâns vorbind despre asta 
decât despre prietenii lui belgieni. 

— În mod indirect. l-am încredinţat brokerajul poliţelor de 
asigurare pentru indigeni unui indian, Salaamat Ray, care-i 
cunoaște foarte bine. Este proprietarul tuturor buticurilor de 
tabac din orașul băștinașilor. 

— Ray? Vreo rudă a partenerului Ray de la Pauwels & 
Doutremont Cy? 

— Habar n-am. În dosarele mele veţi găsi o grămadă de Ray. 
Toţi indienii din Congo se numesc Ray sau așa ceva. Din punctul 
meu de vedere, în astfel de popoare, toţi sunt înrudiţi. Nişte 
adevăraţi păianjeni ce ţes o pânză în care prind puţin câte puţin 
tot comerțul din colonie. La jocul ăsta sunt mai buni chiar decât 
evreii. 

În buzunar pipăiam flaconul cu medicamente de la Hubert. 
Riscam să am mare nevoie de ele dacă sejurul meu la Laermans 
s-ar fi prelungit. Dar munca e muncă, așa că i-am mai pus 
câteva întrebări, la care mi-a răspuns într-o manieră la fel de 
vagă și inconsistentă. Între timp, soţia lui s-a retras, sub 
pretextul că trebuie să verifice dacă servitorii și-au îndeplinit 
sarcinile domestice. Încredinţându-mă brokerului său pentru a 
ne ajuta să descâlcim ițele jafului de la Mombayo, Tongerloo era 
convins că agentul lui va pune interesele companiei Celtic 
înaintea intereselor oamenilor din zonă. Dacă l-ar fi vizitat 
măcar o singură dată, Domnul A ar fi înțeles că nu avea nimic de 

câștigat de la această epavă. 

Următoarele două zile au fost și mai deprimante. După 
conversaţia cu marele aventurier Laermans mă simţeam prea 
abătut pentru a putea continua ancheta. Incă de-a doua zi 
individul s-a întors la canapeaua lui, iar doamna Laermans nici 
nu deschidea gura atunci când luam masa împreună. Climatul 
dur și tensionat din regiune probabil că își pusese amprenta pe 
nervii mei. La sfârșitul mesei, fără măcar să-mi caut o scuză, 
urcam direct în cameră, spre ușurarea evidentă a gazdei mele, 
care nu-mi propunea nici cafea, nici digestive. Familia Laermans 
îmi pusese la dispoziție camera de oaspeți, unde stăteam închis 
zile întregi, încercând să schiţez un vag plan de bătaie. 

Ar fi trebuit să-i sun pe domnul Doutremont, pe asociatul lui, 
Pauwels, sau pe comanditarul lor. Dar o inerție de neînțeles mă 
țintuia în camera în care transpiram și mă sufocam, în ciuda 
ventilatorului enorm care se învârtea permanent deasupra 
capului meu. Fără cecul de la Celtic, care-mi încălzea inima, mi- 
aș fi luat tălpășița și aș fi părăsit locul ăsta fără să mai 
despachetez. 


Mai aveam și un alt motiv din cauza căruia rămăsesem 
înțepenit în vila lui Laermans, dar de care nu eram conștient la 
momentul respectiv: teama de Africa, o teamă căreia marele 
detectiv care sunt nu a reușit să-i afle secretul. Încă de când 
debarcasem, peste tot pe unde treceam și peste toți pe care-i 
întâlneam, domnea un iz de moarte. Pe vapor, în povestea lui 
Van Tieghem, în casa lui Laermans. Chiar la cocktailul unde l-am 
întâlnit pe Doutremont, am simţit în spatele fastului petrecerii, 
angoasa oamenilor disperaţi, temători și detestaţi, izolaţi în 
colivia lor de aur. 

Plecând din Leo, pătrunzând în inima continentului sălbatic, 
alunecam, de voie de nevoie, afară din buncărul expatriaţilor, 
din părticica aceea aseptică de falsă Belgie. Dar aveam nevoie 
de timp să învăţ să respir în lumea asta absolut nouă pentru 
mine. Totul era prea intens și prea imens pentru micul bruxellez 
care eram: miresmele necunoscute, strălucirea soarelui, 
brutalitatea insectelor, privirea negrilor, praful. _ 

A fost Doutremont cel care m-a scos din toropeală. Intr-o 
dimineaţă, când coboram la micul dejun, l-am găsit în hol, la 
capătul scărilor, conversând cu doamna Laermans. Imbrăcat 

numai în alb, cu pantofi în două culori, cu pălăria în mână, părea 
că tocmai ieșise dintr-un reportaj dedicat celor mai șic vedete 
din Beverly Hills. Pe perete, o mască de lemn, reprezentând o 
figură extrem de alungită, acoperită cu vopsea albă, îl fixa cu 
orbitele sale goale, mimând un plânset, ca o reflectare a unei 
silenţioase dar incredibile suferințe. 

Când m-am apropiat de ei, doamna Laermans îmi întinse 
mâna salutându-mă cu un zâmbet bine studiat. Doutremont 
făcu ochii mici. 

— Mă bucur să vă văd, Van Loo. Tocmai mă gândeam să vă 
smulg din amiciţia prea posesivă a familiei Laermans. Se pare 
că sunteţi aici de aproape o săptămână și încă nu m-aţi vizitat? 
Nu-mi spuneţi că gazdele dumneavoastră și-au rezervat 
plăcerea exclusivă de a vă ţine companie. 

Am râs politicos toţi trei, înainte de-a intra în salon cu un 
pahar în mână. Camille Laermans își făcu apariţia în mod 
neașteptat, în momentul în care Doutremont se ridica să plece. 
Arăta ca un om care-și descoperise propria fantomă. „Ne însoţiţi 
la un ultim pahar, înainte să plec, Camille?” întrebă Doutremont 
cu o voce îngrijorată. 

Brokerul scutură o mână moale, fără să răspundă, înainte de- 
a se prăbuși într-un fotoliu. 

— Deja ne părăsiţi, Luc? spuse el într-un târziu, cu o voce 
neutră. 

Doutremont ridică din umeri. 

— Oaspetele vostru, domnul Van Loo, îmi face în sfârșit 
onoarea de-a accepta invitaţia mea la cină. O să-mi dau toată 
silința să iasă bine. O să fiți cu noi în seara asta, Camille? 

Se așternu un lung moment de liniște, pe care doamna 
Laermans îl întrerupse într-un final. 

— Vai, domnule Doutremont... Seara noastră este ocupată. 
Îmi pare rău! 

— O să rămână pentru data viitoare, trase concluzia 
Doutremont salutându-ne cu un rânjet sec, înainte de a-și pune 
pălăria pe cap. 


Vizita la Doutremont s-a petrecut exact așa cum m-am temut: 
turul proprietăţii însoţit de un stăpân mândru să-și etaleze 
bogăţiile și posesiunile, vila colonială splendidă, înconjurată de 
pâlcuri de flori fabuloase, cactuși, palmieri și alte plante exotice, 

întreţinute în mod admirabil, cu zidurile pline de trofee de 
vânătoare, o colecție de arme congoleze (săbii, sulițe, macete) 
și niște puști vechi de vânătoare. 

Apoi, la masă, în salonul fumoar, el a condus conversaţia, de 
la un cap la altul, fără să-mi dea ocazia să-i pun cele câteva 
întrebări perfide care mi se perindau prin cap. De la sosirea în 
Katanga, împotmolit în lâncezeala din casa Laermans, nici 
măcar nu mai deschisesem dosarul. Intr-un moment de 
inspiraţie, chiar când ne pregăteam să ne despărțim, i-am cerut 
lui Doutremont să-mi arate locul unde a avut loc jaful. 

— Desigur, domnule Van Loo. Vă așteptăm cu drag la sediul 
societății noastre. 

Întâlnirea a fost fixată pentru a doua zi. 

Sediul companiei era format dintr-un ansamblu de clădiri 
dizgraţioase din beton: câteva birouri și-n rest depozite și 
garaje. În curtea inundată de-o căldură umedă, zdrobitoare, doi 
palmieri amărâți își agitau frunzele îngălbenite de soare. In 
spatele porţii pentru vehicule, mai mulţi muncitori (în majoritate 
negri, dar și indieni și asiatici) transportau lăzi sau manipulau 
vehicule cu mișcări lente. Nici nu-și ridicară ochii la trecerea 
mea. Aparţineam unei alte lumi, care-i lăsa indiferenți sau pe 
care nici nu doreau s-o privească. O săgeată vopsită pe o placă 
emailată, urmată de o mână, indica intrarea în birouri. 

Când am împins ușa vitrată se auzi un sunet slab de clopoțel. 
Tânăra care muncea în spatele biroului de lemn, o frumoasă 
mulatră care purta ochelari rotunzi, cu o fină ramă metalică, mă 
întâmpină zâmbind. 

— Domnul Van Loo? Domnul Doutremont vă așteaptă. 

Nu am stat mult. De îndată ce a aflat de sosirea mea, 
stăpânul locurilor apăru, la fel de elegant ca în ajun, și mă invită 
în biroul lui, ţinându-mi ușa. 

— Aduceţi-ne cafea, Sybil, îi spuse el tinerei. lată scena 
crimei! 

Își desfăcu braţele într-un mod teatral și îmi arătă în spatele 
mesei de lucru un seif metalic încastrat în zid, a cărui ușă era 
întredeschisă. 

— Îl vedeţi acum în starea în care l-am găsit. Gol și deschis. 
Pentru moment contabilul plătește salariile într-un birou pus la 
dispoziţia noastră de către bancă. Acolo este armurăria. 

Îmi arătă un frumos dulap de lemn. Vitrina fusese spartă, 

lacătul forţat rămăsese agăţat de inelul metalic, etajerele de 
lemn pe care erau fixate armele fuseseră făcute bucăţi. 

— De ce nu aţi reparat nimic, ţinând cont că jaful a avut loc 
acum mai multe săptămâni? 

— Din cauza judecătorului de instrucţie. De fiecare dată când 
îl sun, Thillon îmi cere să mai am puţină răbdare. Până vine în 
vizită un alt anchetator, poliţia, asigurătorii, agenţii nu știu cărui 
serviciu. Și nu se mai termină. Încep să mă obișnuiesc să lucrez 
într-un birou devastat. Într-o bună zi, decoratorii vor găsi că 
stilul ăsta este foarte șic. 

În acest răstimp intră recepţionera aducând o cafetieră 
aburindă și cești. În timp ce Doutremont îmi turna cafeaua, se 
auzi o voce. 

— Ah, domnul Van Loo! În sfârșit! 

Domnul Pauwels înainta spre mine cu mâna întinsă. Nu 
semăna deloc cu vărul lui. Scund, grăsuț, cu o mustață fină și 
aranjată, te ducea cu gândul mai degrabă la un contabil decât la 
un aventurier. 

— Era timpul ca asiguratorii să trimită pe cineva care să le 
miște fundul polițiștilor. Până acum nu au fost buni decât să ne 
bage în ceaţă și să completeze hârțoage fără niciun folos. 

— Îmi pare rău să vă dezamăgesc, am spus eu zâmbind. 
Treaba mea nu este să refac munca polițiștilor. Sunt aici doar să 
închid dosarul companiei. 

— Lăsaţi, lăsați, spuse Doutremont. Nu faceţi exces de 
modestie. Reputația de detectiv v-a luat-o înainte. 

Ce voia să spună? Că avea posibilitatea să se intereseze de 
mine până la Bruxelles? Pauwels adăugă, făcându-mi insistent 
cu ochiul: 

— Serviciile secrete au făcut foarte bine că v-au trimis în 
colţul ăsta de lume, domnule Van Loo. Bieții noștri poliţai sunt 
prea greoi pentru genul ăsta de problemă. Total incapabili să 
înţeleagă cât de exploziv a devenit climatul politic în regiune. 

— Serviciile secrete? am izbucnit într-un râs, mai mult sau 
mai puţin natural. Eu reprezint compania Celtic, asiguratorul 
dumneavoastră. De ce naiba s-ar interesa Siguranţa Statului de 
jaful petrecut la o societate de transport, dintr-un sat pierdut în 
fundul junglei? 

Doutremont își ridică ceașca de cafea de parcă ar fi vrut să 
ciocnim. 

— Haideţi, domnule Van Loo. Sunteţi un prieten al domnului 
Van Tieghem, nu-i așa? Îl cunoaștem destul de bine. Ne-a 
impresionat foarte tare atunci când ne-a vizitat. Păcat că nu a 
avut timp să-și ducă la bun sfârșit misiunea. Mare păcat. 

— Foarte mulţi oameni sunt interesaţi de noi, spuse Pauwels 
visător. 

De data asta nu aveam voie să greșesc. Și nici timp să mă 
gândesc. Șireţii ăștia doi ori încercau să mă prindă, aruncând 
plasa la întâmplare și sperând să mușc momeala, ori cunoșteau 
cu adevărat legăturile mele cu Jacques. In acest ultim caz nu-mi 
rămânea decât să mă întorc la Bruxelles. Fără ezitare, și 
privindu-i direct în ochi, le-am răspuns: 

— Van Tieghem? Nu, îmi pare rău, nu-l cunosc. Cine este? 

să fi fost aplombul meu? Lipsa de ezitare? In timp ce vorbeam 
am văzut îndoiala instalându-se în privirile lor. Blufaseră. Habar 
nu aveau de prietenia mea cu Jacques. Dar așteptau vizita unui 
alt agent de când el fusese rechemat la Leo fără să-și fi terminat 
treaba. Puţini detectivi vin în vizită la Mombayo. Își închipuiseră 
că eu eram cel care a fost însărcinat să finalizeze ancheta. Ceea 
ce dovedea și faptul că investigaţiile lui Jacques îi îngrijoraseră. 
Oare reacţia mea le alungase temerile, le îndepărtase îndoielile? 
Asta credeam în momentul în care Doutremont mă apucă de 
braţ chiar când ieșeam din birou. 

— Organizăm un safari duminica viitoare, domnule Van Loo. 
De ce nu veniţi și dumneavoastră cu noi? 

— Oh, dar eu nu sunt vânător. 

— Da, mi-aţi mărturisit asta la Leo, spuse el ridicând 
sprâncenele la amintirea bolii rușinoase de care sufeream. 
Poate o să vă deschidem apetitul, cine știe? 

— Da, chiar așa, cine știe? 

Le-am mulțumit cu un entuziasm puţin forțat. Ucigașii în serie 
nu m-au fascinat niciodată. Dar era o ocazie prea bună să-i 
observ pe cei doi clovni ai mei și să intru pe nesimţite în cercul 
lor de prieteni. Invitaţia lor dovedea, în orice caz, că am reușit 
să le alung neîncrederea, am tras eu concluzia naiv. 

În momentul în care intram pe proprietatea familiei Laermans, 
un puști aproape gol, mai negru decât cerneala, se agăţă de 
mine, strângând la pieptul lui plăpând un vas cu banane. Cum 
nu reușeam să mă descotorosesc de el am sfârșit prin a-i arunca 
o monedă. El o prinse din zbor şi-mi întinse trei fructe 

minuscule, de culoare verde, cu textura de cauciuc, în timp ce- 
mi șopti: 

— Întâlnire seara asta, ora la nouă, gara de autobuz. 
Dumnezeule! Era unul dintre incredibilii pitici ai lui Jacques! Atât 
de bine deghizat în puști că nici nu l-am recunoscut! Albii 
pretind ca negrii nu se disting unii de alţii. Mi-am mușcat limba. 
Cum mi-a trecut prin cap o asemenea platitudine? 

Intors în camera mea, am început o nouă scrisoare pentru 
Anna. l-am relatat evenimentele petrecute de la venirea mea la 
Mombayo, motivele inerției mele, dar tot ce scriam era un 
talmeș-balmeș. In ciuda eforturilor mele, eram incapabil să mă 
exprim cu cuvinte sincere, să-i dezvălui sentimentele mele 
reale. Textul rămânea sec, impersonal, foarte potrivit pentru un 
raport către Celtic. De supărare, am ars ciornele și am aruncat 
cenușa la gunoi. 

După ce-am ridicat paharul de gueuze - imaginar - în cinstea 
întoarcerii mele la Bruxelles, am luat din nou o foaie albă. Am 
lăsat de-o parte de data asta problemele mele cu Laermans, 
Doutremont și compania, și i-am povestit Annei cum am fost 
abordat de un puști negru în stradă, care voia să-mi vândă 
banane și de ce nu îl recunoscusem. Printre altele, începusem să 
explorez motivele stării mele de rău. Din punct de vedere 
geografic, atinsesem centrul Africii Negre. Dar, în mintea mea, 
nu reușeam să părăsesc lumea albilor. Când am terminat 
scrisoarea m-am simțit mult mai bine. Apoi am ars-o și pe 
aceasta, în cadă. A trimite prin poșta din Mombayo o astfel de 
corespondenţă, ar fi ca și cum m-aș plimba în pielea goală pe 
stradă. În cine să ai încredere aici... dacă nu în Pim, Pam, Pum? 
am constatat eu cu groază. 


La căderea nopţii, autogara semăna cu un bâlci după o pană 
de curent. „Gară”, un cuvânt mult prea pompos pentru câteva 
peroane de pământ bătătorit, unde se întâlneau autobuzele care 
mergeau în celelalte orașe ale provinciei. Doar lămpile cu petrol 
ale unor mizerabile colibe luminau în noapte, ca niște licurici 
fragili. Un adevărat bazar unde se vindeau manioc, dulciuri, 
tutun și limonadă, dar și petrol, cuțite elveţiene și caserole. 

Am petrecut cel puţin o jumătate de oră bântuind printre 
cocioabe, aproape rupându-mi câte un picior la fiecare pas, 
lovindu-mă de corpuri întinse care așteptau vreun autobuz, 

moartea sau Dumnezeu știe ce, orbit de muște, legănat de 
bâzâitul ţânţarilor și vacarmul muzicienilor și cântăreților care 
dădeau fiecare câte-un recital, până când Marie-Dominique m-a 
tras de haină. 

Înfuriat peste măsură, mi-am dat seama că cei doi complici ai 
ei fredonau, sprijiniți confortabil de peretele unei colibe. 
Pesemne că am trecut pe acolo de mai multe ori fără ca ei să 
schițeze cel mai mic gest pentru a-și face simțită prezența. 

— Am făcut o precauţie elementară, ca să vedem dacă 
'mneavoastră este urmărit, îmi explică pitica. 

O bănuiam că făcea mișto de mine dar am preferat să nu 
insist pentru că-mi simțeam furia crescând la cote alarmante. 

— Haideţi să mergem! 

Și, fără să-și facă griji pentru mine, se avântă hotărâtă în 
noapte, urmată de ceilalți doi gnomi. Atent să nu-mi rup gâtul în 
întuneric, i-am pierdut rapid din vedere. Un lejer zgomot de pași 
mă preceda (șoricei?). O apă curgea pe partea dreaptă, insecte 
îmi străpungeau pielea și cei trei pitici groaznici dispăruseră. 
Lumina unei țigări apărută brusc mă linişti precum un marinar la 
vederea farului după furtună. Un negru burtos, cu păr grizonant, 
stătea sprijinit de tocul ușii unei barăci micuţe. Cum mă văzu, 
mă luă de după umeri cu o familiaritate surprinzătoare și mă 
conduse în magherniță. Spre uimirea mea, cei trei pigmei mă 
așteptau, așezați pe podeaua din pământ bătătorit, cu coatele 
puse pe o măsuţă joasă, în faţa unei băuturi aburinde. 

— Deci, ce zici, bătrâne? Albii se plânge mereu ca negrii e 
lenți. Dar asta pentru că nu ne cunoaște, spuse chiorul rânjind. 

— Ceai? propuse Marie-Dominique. 

— A găsit ușor pe noi? întrebă cel de-al treilea. Și toţi trei 
izbucniră în râs. 

Omul care mă întâmpinase puse o ceașcă în faţa mea. 

M-am așezat pe vine la rândul meu, o poziţie extrem de 
incomodă pentru picioarele mele lungi, dar asta părea că-i 
încântă atât de mult pe cei trei camarazi ai mei, încât nu am 
vrut să-i privez de un asemenea spectacol. 

— Eu pun pariu că nu poate să rezistă mai multe de trei de 
minute, spuse chiorul. 

— Pariez eu cu tine, spuse teribilul lui companion. 

— Dom Michel, spuse  Marie-Dominigque, prezint la 
dumneavoastră pe Unchiul Martin. Și arătă cu mâna pe gazda 

noastră. El are un taxi. Eu sfătuiesc să angajaţi ghid pe el. Cred 
că dumneavoastră are nevoie. 

Am făcut o grimasă. Nota de plată pentru Celtic tot creștea. 
Până-n prezent, micuţii camarazi ai lui Jacques reușiseră să-i 
smulgă niște bani (presupun), să obțină o călătorie în Belgia, cu 
toate cheltuielile plătite, și acum un comision de pe urma 
taxiului așa-zisului unchi. 

— Vreun mesaj pentru dom Jacques? întrebă chiorul. 

Am rezumat întrevederea mea cu Doutremont și Pauwels, 
vizita la sediul firmei, starea lui Laermans, de la care nu ar 
trebui s-așteptăm niciun ajutor, în ciuda promisiunilor lui 
Tongerloo. În timp ce eu vorbeam, ei dădeau din cap, se 
scărpinau pe picioare sau pe corp, căscau sau își beau ceaiul. 
invitaţia lui Doutremont de-a participa la un safari îi scoase din 
letargie. Dar incapacitatea mea de-a le da detalii cu privire la 
această expediţie îi enervă la culme. 

— Nu trebuia dumneavoastră să afle mai multe despre asta? 
ţipă chiorul. Câţi participanţi este? Câţi vânători? Regiunea unde 
este vânătoarea? Ce vânat este? 

Am dat din cap cu părere de rău. 

— Pe scurt, dumneavoastră nu știe nimic, trase concluzia 
Marie-Dominique. 

— Și mai este plătit dacă lucrează așa de neglijent? spuse cel 
de-al treilea. 

— la te uită! Din câte știu, nu voi sunteți clienţii mei! 

— Dacă noi era clienţii, dumneavoastră era afară pe ușă de 
mult! strigă chiorul, provocând râsul celorlalţi bufoni. 

— Noroc că este noi aici, suspină Marie-Dominique. Noi se 
ocupă de tot. Unchiul Martin va transmite la dumneavoastră 
informaţiile care le află noi. 

— Mergem, șefu'? spuse unchiul Martin, revenit din camera 
din spate, cu o splendidă caschetă închisă la culoare îndesată 
pe cap, pe care erau gravate cu litere aurite cuvintele „Hotel 
Metropole”. 

Cum naiba eșuase în coliba unui băștinaș, în fundul provinciei 
Katanga, ţinuta unui valet dintr-unul dintre cele mai luxoase 
hoteluri din Bruxelles? Dac-aș fi întrebat cu ce sos a fost mâncat 
adevăratul valet care purta această uniformă, s-ar fi uitat urât la 
mine. Așa că m-am abținut să pun o astfel de întrebare, lăsând 
monopolul umorului de prost-gust celor trei vedete locale. 

7. 


Grădina Edenului 


— Să participi la o vânătoare în Katanga înseamnă să 
îmbrățișezi Pământul, așa cum l-a creat Dumnezeu. Perfect, 
domnule Van Loo. Grădina Edenului? Este aici, chiar în faţa 
dumneavoastră. 

Degetul îi indica savana, în timp ce o expresie de extaz i se 
întipărea pe față. 

— Nu mă credeţi? Priviţi în jur, în loc să vă uitaţi la mine de 
parcă aș fi nebun. Nu protestaţi. Nu sunt vexat de sinceritatea 
dumneavoastră. Și, mai ales, nu vă prefaceți că sunteţi de acord 
cu mine, doar pentru a-mi face plăcere. Nu trișăm atunci când 
revenim în lumea primordială. Aici suntem pe un continent brut, 
fără filtre, fără bariere, fără toate subterfugiile pe care 
Occidentul le-a construit pentru a se ascunde de privirea 
pătrunzătoare a puterii divine. Aici, Dumnezeu citește direct în 
adâncul inimii dumneavoastră - și eu la fel. God sees you as you 
are.!* Oh, dar nu, domnule Van Loo, nu fiți jenat. Nu sunt 
surprins de reacția dumneavoastră. Sunt obișnuit. De fiecare 
dată când un tip vine din metropolă... Cum spun eu mereu: 
acordaţi-vă timpul necesar pentru a privi în jur înainte de-a vă 
cufunda în adâncul dumneavoastră. Grădina Edenului nu se 
descoperă la prima vedere, precum Manneken Pis. Dragostea 
pentru Africa se câștigă încet. Trebuie s-o meritaţi. Împotrivirea 
dumneavoastră e normală. E greu să te întorci cu mii de ani în 
urmă, când ești doar în trecere. Pentru a simţi această emoție 
trebuie să fii pregătit să lași deoparte bagajele și să accepţi să-ţi 
schimbi viaţa. Să te întorci la origini. Nu uitaţi că primul om s-a 
născut pe aceste meleaguri. De aici și-a împrăștiat Dumnezeu 
urmașii spre restul planetei. Bine, putem să avem mici obiecții 
din punct de vedere geografic. Să interpretăm diferit mesajul 
Cărţii. Un pastor modern crede în Dumnezeu la fel de mult ca în 
știință. De aceea, eu nu ezit să spun că să revii aici înseamnă să 
te întorci la leagănul civilizației. Contemplaţi acest peisaj! La 


14 Dumnezeu te vede așa cum ești. (en.) (n. trad.) 

suprafața pământului - mai multe recolte pe an. Dedesubt - 
pură magie. Aur, diamante, uraniu au crescut în cuptorul din 
care El ne-a creat. Trebuie doar să te apleci ca să le culegi. Și 
pământul ăsta aparține celui care și-l dorește. Nu este asta 
dovada că Dumnezeu ni l-a dat nouă? Sălbaticii? Ce-i cu ei? Nu 
vă faceţi griji. Sunt ușor de potolit. Nişte copii, prea bucuroși că 
au în sfârșit niște adevăraţi conducători care se ocupă să-i 
ghideze. Vă asigur, domnule Van Loo, rămâneţi aproape de noi. 
În câţiva ani o să fiţi ca noi. Și veţi retrăi ca noi momentul 
Genezei. Ridicaţi capul. Priviţi cerul. Aţi mai văzut vreodată atât 
de multe stele? Este un semn. Sunt deasupra noastră exact ca 
în prima zi. Dar pe cuvântul meu! Tremuraţi, în loc să vă 
minunaţi de natura care vă înconjoară? Vă e teamă de ea? Cred 
că aţi citit cam multe cărţi exotice despre mâncătorii de oameni, 
șerpi, plante carnivore și altele. Uitaţi rahaturile alea, domnule 
Van Loo - scuzați-mi grosolănia. Cei care le-au scris nu au 
părăsit niciodată umbra gri a caselor lor. De ce vă e teamă? 
Natura asta este a noastră, vă repet. We are the masters, do 
you understand?™ Dumnezeu ne învaţă asta. „Mergeţi mândri 
prin verdeaţa și iarba ce poartă seminţe, printre arborii ce dau 
fructe, admiraţi animalele vii care se mișcă și păsările cu aripi 
diferite de la specie la specie, vitele și reptilele pe care 
Dumnezeu le-a creat ca să-l bucure pe om, și să-l servească”. 
Atenţie, totuși, pe unde călcați! Godfrey Daniels!'* Dar bleg mai 
sunteți, măi dragă! 

Aproape că m-am îngropat într-un mușuroi de termite, sau nu 
știu ce altă chestie dezgustătoare, după ce-am scăpat de o 
mlaștină, de niște plante înfometate, de nisipuri mișcătoare, de 
animale necunoscute ale căror gheare bune de sfâșiat se 
auzeau al dracului de aproape și de nu știu câte alte orori. Din 
fericire, un înger păzitor a vegheat asupra mea încă de la 
începutul expediției. Deja mă salvase de la moarte de vreo mie 
de ori, deși abia se terminase prima zi. Era un misionar 
american, Jeff T. Wilder (cu T de la Theodore), care acceptase 
sacrificiul de-a mă însoţi, la cererea expresă a lui Doutremont, 
care s-a îngrijorat subit atunci când m-a văzut venind cu un 
rucsăcel în spate, fără loţiuni și mai ales fără arme, de teamă să 


15 Noi suntem stăpânii, înțelegeţi? (en.) (n. trad.) 
16 Godfried Maria Jules Danneels (4 iunie 1933 - 14 martie 2019) a fost un cardinal 
belgian al Bisericii Romano-Catolice. (n. trad.) 

nu-l piardă pe reprezentantul special al preţioasei sale firme de 
asigurări (și riscând, astfel, ca după moartea mea să se 
trezească cu un succesor mult mai descurcăreț decât mine). 

Într-o altă viaţă Jeff T. trebuie c-a fost vânzător ambulant. De 
atunci își păstrase limbuţia și pasiunea să vândă unor oameni 
care nu doreau nimic din ceea ce nu aveau nevoie. Fiecare 
peisaj, fiecare oraș, fiecare persoană întâlnită pe marginea 
drumului îl inspirau să citeze un pasaj din Biblie. Recita pe de 
rost, cu voce tare, pe un ton neutru, fără să uite, din păcate, nici 
măcar un verset. In singurătate, înconjurat de liniște, pândit de 
spectrul neantului, lov nu avea de ce să se lamenteze. Nu-l 
întâlnise pe Jeff T. Wilder. Nu-i cunoștea fericirea. 

Seara, îl ajutam pe pastor să ridice cortul; sau mai degrabă 
mă prefăceam (de ce să mă bag, dacă tot îi făcea atâta plăcere 
să se joace cu afurisita aia de pânză, cu afurisitele de corzi și 
afurisitele de cadre?) înainte să mă prăbușesc pe pătura pe care 
servitorii o puneau pe jos pentru a ne îngriji preţioasele 
posterioare albe. 

In timpul grătarului, Jeff mă luă deoparte. 

— Se pare că nu ați tras niciodată cu pușca, nici măcar un 
cartuș? 

Având în vedere tonul vocii sale ai fi zis că tocmai aflase că 
aveam o înclinaţie supărătoare către sodomie. 

Am clătinat din cap. 

— Chiar niciodată? Nici măcar când erați copil? 

Nu aveam de gând să-i povestesc că-n vremea aceea jucam 
fotbal pe străduţele din Bruxelles și că nu-i ţinteam pe tovarășii 
mei decât cu mingea. 

— Să nu-mi spuneţi că nu faceţi asta din motive religioase...! 

În cazul ăsta aș fi fost pierdut definitiv, livrat direct în flăcările 
iadului. Nu am putut să mă abţin să râd. 

— Văd unde bateţi, Jeff. Acum o să pretindeţi că vânătorii sunt 
iubiţi de Dumnezeu? 

— Să facem omul după chipul și asemănarea noastră, să ne 
semene, și să fie stăpân peste peștii din mare, păsările din cer, 
vitele și toate reptilele care se târăsc pe pământ (Geneza 1:26). 
Deci? Așa spune Cartea. Vreți să știți ce cred eu? Că vegetarienii 
sunt niște păcătoşi. De multe ori, comuniști, adăugă el cu o voce 
joasă (în cazul în care Dumnezeu ar fi ascultat? Sau poate 
Stalin?) 


VP - 70 


— Staţi liniștit, Jeff. Tatăl meu mânca popi la fiecare masă. Și 
îi prefera în sânge! 

Și ca să-i dovedesc asta, am mușcat cu toţi dinţii dintr-o 
apetisantă frigăruie de carne, pe care tocmai o smulsesem de 
pe grătar. 

— Aţi vrea să încercaţi mâine carabina mea? întrebă 
Doutremont, apărând în spatele meu. O să vă învăţ cu plăcere 
elementele de bază ale vânătorii. Da, da. Simt în 
dumneavoastră spiritul unui adevărat Nemrod"”. Credeţi-mă, am 
o intuiţie foarte bună, spuse el făcându-mi complice cu ochiul. 

— Nu aţi putea găsi un profesor mai bun pe o rază de mii de 
kilometri, strigă Jeff, în timp ce Doutremont se îndrepta către un 
alt grup. Profitaţi! Nu face astfel de propuneri oricui, adăugă el, 
privindu-mă de-acum cu un oarecare respect. 

În jurul focului domnea o atmosferă ca la cercetași. Se bea, se 
urla, unii cântau cântece de vânătoare. Toţi, inclusiv niște 
bătrânei burtoși cu un aer sever, beţi de bucurie la ideea că sunt 
departe de neveste, de familii și de munca lor, pe toată 
perioada expediției, se comportau ca niște adolescenți isterici. 
Negrii care purtaseră bagajele și mâncarea toată ziua, acum se 
activaseră și fredonau veseli, unii pregătind și servind masa, 
alții montând corturile celor care nu cunoșteau, precum 
tovarășul meu, arta bricolajului. Oboseala nu părea să-i poată 
atinge. 

— indigenii sunt chiar așa de liniștiți precum par? mi-am 
întrebat însoţitorul, în timp ce devoram cu poftă carnea roșie. 
De câteva luni, ziarele din Bruxelles menţionează frecvent 
apariția unor lideri cu discursuri înflăcărate, dezvoltarea de 
mișcări clandestine, revolte sporadice, care sapă autoritatea 
șefilor de trib cu care ne înţelegeam atât de bine în trecut. 

Jeff T. dădu din cap și, cu gura plină, izbucni în râs, 
împroșcând în jurul lui bucățele de mâncare. 

— Incredibili jurnaliștii ăştia! Tot timpul în căutarea 
senzaționalului. Și când nu-l găsesc, îl inventează! Oamenii din 
presă, toţi niște canalii! 

— Totuși, Jeff! Nu uitaţi Revolta Forțelor Publice!5. Nu a fost o 


17 Personaj legendar, menţionat și în Biblie, fondatorul orașului Babel și primul rege de 
pe Pământ, cel mai puternic dintre oameni. Legenda spune că era și un foarte bun 
vânător. (n. trad.) 

18 Între anii 1895 și 1908, în perioada domniei lui Leopold al II-lea, au avut loc mai 
multe revolte ale indigenilor care făceau parte din Forța Publică, un fel de poliţie 

invenţie a ziariștilor. S-a vărsat sânge acolo. 

Tipul înalt care se apropie de noi, ţinând în mâna lui mare și 
păroasă o farfurie de carton plină ochi cu mâncare, avea între 
obrajii roșii, aproape violeți, o micuță mustață gălbuie, culoarea 
urinei. 

— Permiteţi-mi să vi-l prezint pe maiorul Debrulle, îmi spuse 
Jeff, prefăcându-se că salută militărește. 

— Pe loc repaus! rânji maiorul. Respirația îi duhnea de la o 
poștă a alcool și a tutun. 

— Nu-i da atenţie, tinere, am părăsit armata de ani buni deja. 

Işi puse arătătorul deasupra buzelor, îndesându-și ușor 
degetul în părul mustăţii. 

— Nu-i ţineţi un astfel de discurs unui puști din Bruxelles, Jeff. 
Ce-o să creadă despre noi? Armata și biserica dându-și mâna, cu 
pușca la bandulieră, pentru masacrarea unor animale protejate? 
Ce imagine frumoasă o să ia cu el din colonie, la întoarcerea în 
metropolă? Nu găsiţi că suntem și-așa destul de criticaţi? Staţi 
liniștit, domnule Van Loo. Nu trebuie să-l luaţi pe Jeff prea în 
serios. Nu suntem decât un grup de puști obraznici care se 
amuză cu jucăriile lor. Dacă nu vă face plăcere vânătoarea, 
profitaţi pur și simplu de plimbare. Nimeni nu vă va reproşa 
nimic. Traversăm acum una dintre cele mai frumoase regiuni din 
Congo. Așa cum Jeff probabil v-a indicat, insistă el făcându-mi 
apăsat cu ochiul. Pun pariu că v-a ţinut și discursul Genezei? 

Am pufnit cu toții în râs, chiar și Jeff. 

— Și, ca să vă răspund la întrebare, nu-l ascultați pe pastorul 
nostru, care crede că poate opri cutremurele de pământ 
băgându-și capul în nisip. Da, negrii sunt cam agitaţi de la o 
vreme încoace, reluă maiorul. Și nu numai ai noștri, dacă asta ar 
putea să vă consoleze. Continentul mocnește peste tot. Și cum 
să nu le dai dreptate? 

— Exageraţi, domnule maior, zise Jeff, făcându-mi semn să nu 
dau mai multă importanţă spuselor lui Debrulle decât celor ale 
unui nebun. g 

— Ce să știe pastorul? In religia lui, au suprimat acest bun și 
vechi obicei al confesiunii, atât de util pentru a păstra biserica în 
mijlocul satului. Jeff nu mai ascultă decât vocea lui Dumnezeu și 
niciodată pe cea a turmei lui. Eu îi ascult pe servitorii mei. 


locală formată în mare parte din negri, având rolul de-a asigura ordinea și liniștea 
publică în colonie. (n. trad.) 

Atenţie! Aproape toţi sunt băieţi buni, supuși, respectuoși, care 
mestecă ierburi ciudate în timp ce femeile lor muncesc pe rupte. 
Nu sunt revoluționari, dar nici bătuţi în cap. Ei îmi servesc drept 
barometru. Insă, de vreo câteva săptămâni, în poveștile lor, 
evocă misterioase întâlniri unde indivizi veniţi de prin alte părți 
le umplu capul cu idei despre independenţă, naţionalizarea 
bogățiilor, proletariat, din care, mulțumesc lui Dumnezeu, ei nu 
înţeleg nimic, dar care-i încântă și pe care le repetă ca pe niște 
formule magice. Jeff vă va explica aceste tulburări prin 
intervenţia Satanei, care îi îndeamnă pe supușii lui africani să 
semene discordia în poporul oamenilor albi și să le pedepsească 
păcatele. Posibil. Dar există și alte raţiuni, mai pământești, care 
le pot justifica agitația. 

— Imi deformaţi ideile, interveni Jeff. Să fii negru nu este un 
păcat, este o nefericire. 

Aceste discuţii nu duceau nicăieri. În mintea mea singura 
voce pe care o auzeam era cea a lui Jacques, care îmi amintea 
insistent de misiunea primită. 

— AȘ dori să discut cu un indigen care a participat la una 
dintre aceste întâlniri, domnule maior. Aţi putea să-mi aranjaţi 
asta? Puteţi conta pe discreţia mea. 

Debrulle își scoase din buzunar o sticluță de whisky pe care o 
duse la gură înainte să i-o întindă lui Jeff, care o refuză politicos, 
exact ca mine. 

— De ce nu? spuse el ștergându-și cu mâna mustaţa umezită. 
Valetul meu - adoră să-l numesc așa pentru a se distinge de 
ceilalți băieţi - ar putea să vă dea mai multe detalii. 

La un semn al maiorului, un negru frumușel, îmbrăcat cu o 
cămașă lejeră și niște pantaloni scurţi, se apropie de el, cu o 
sticlă de whisky în mână. 

— Ah, Dieudonné”?! Îmi citești gândurile, spuse el umplându-și 
plosca, înainte să ne dea cu un gest instinctiv sticla, pe care i- 
am returnat-o valetului său. La întoarcerea lui în Belgia, 
domnului Van Loo i-ar plăcea să-și uimească prietenii cu niște 
povestioare de aventură mai piperate. Așa că, te rog Dieudonné, 
povestește-i nişte  istorioare de prin zonă, cât mai 
înspăimântătoare. Altfel, cine știe ce-o să inventeze, și o să 
părem niște sălbatici. 

— La serviciul la dumneavoastră, patron! spuse valetul cu un 

zâmbet larg, înclinându-și lejer capul, înainte de-a se retrage 
foarte elegant pentru a se alătura celorlalţi boys care circulau ca 
niște umbre printre coloniștii grupați în jurul focului. 

jeff mă prezentă unor prieteni vânători, ceea ce m-a 
îndepărtat de Dieudonne și de ceilalți negri. Oricum, să stai la 
palavre cu un negru ar fi părut nepoliticos. Și eram prea obosit 
ca să-l iau de-o parte și să încep o discuţie cu el. Am intrat în 
cort și, o dată strecurat în sacul de dormit, am adormit buștean, 
în ciuda sforăitului colegului meu și a sunetelor ciudate specifice 
nopţii africane - zgomote îngrijorătoare care-mi aminteau de 
coșmarurile din copilărie. 


A doua zi eram în picioare înainte de răsărit. Căldura era deja 
sufocantă și insectele mai matinale decât noi și mai pline de 
energie. Abia ieșit din cort, am simţit o agitaţie nesănătoasă 
care străbătea campingul. l-am făcut remarca lui Debrulle în 
timp ce el îmi întindea o ceașcă de cafea. 

— Nesănătoasă? Asta se numește gustul sângelui, domnule 
Van Loo. 

— Nu sunt sigur că o să vă însoțesc. Nu mă simt prea bine în 
dimineața asta... 

— N-o faceţi pe copilul răsfățat. O să regretaţi pentru tot 
restul vieţii că aţi ratat punctul culminant al unui safari 
organizat de Doutremont & Pauwels. 

— Care o să fie vânatul? 

— Elefanţi, cel puţin așa sper. Pândarii au reperat o turmă la 
câţiva kilometri. Și, cu puţin noroc, un rinocer. 

— Dar astea nu sunt specii protejate? 

— Nu chiar. Şi-mi făcu cu ochiul. Cei care realizează 
reglementările sunt și ei vânători. De aceea au grijă să permită 
la articolul doi ceea ce se interzice la articolul unu. In cazul 
elefanților, totul depinde de greutate. lar în cazul rinocerilor, de 
specie. Rinocerii albi sunt, în teorie, de neatins. Din fericire, cea 
mai mare parte a acestor animale nu cunosc legile belgiene. 
Când reperează vânători, idioatele, crezându-se atacate, se 
agită, în loc să pască liniștite, sub protecţia articolului unu. Ceea 
ce ne permite să le doborâm, în numele articolului doi: legitimă 
apărare. Nu trebuie decât să fim puţin atenţi la documente, la 
întoarcere. Un raport, însoţit de depoziţia unor martori care 
certifică faptul că o viață de om era în pericol. In gașcă sunt 

mereu niște notari, procurori sau judecători care vor atesta că 
evenimentele s-au întâmplat exact cum este raportat în 
procesul-verbal. Și, pur și simplu, vom fi atenţi să nu expunem 
preţioasele trofee în faţa fotografilor și a presei. 

In timp ce vânătorii avansau cu puștile în mâini, urmaţi de 
servitorii lor, eu rămăsesem în spate. Ceea ce mi-a dat ocazia 
să-l abordez pe Dieudonné. 

— Aţi auzit cu siguranţă vorbindu-se de jaful de la Doutremont 
& Pauwels? Compania de asigurări m-a însărcinat să-l anchetez. 

Negrul îmi aruncă o privire lungă și suspicioasă. 

— Și? Dumneavoastră dorește să aflaţi dacă un negru a dat 
spargerea? 

Se uită în jurul lui, de parcă ar fi vrut să-și cheme prietenii în 
ajutor. 

— E normal să vă fie teamă. Nu aveţi niciun motiv să aveți 
încredere în mine. 

Dieudonné grăbi pasul. Tu nu mă cunoști, drăguțule! Nu poți 
să scapi de mine chiar așa ușor! Am ridicat tonul. 

— Gândește-te, Dieudonné. Dacă vinovaţii sunt albi, aveţi tot 
interesul să fie arestaţi cât mai repede. Eu pot să vă ajut. Ceea 
ce mă interesează este ca vinovatul să ramburseze asigurarea. 
Alb sau negru, mie mi-e indiferent. Spre deosebire de polițiști. Și 
de albii din împrejurimi. 

A încetinit pasul ca să-l ajung din urmă. Am profitat ca să 
adaug ceva decisiv. 

— Ancheta oficială descrie activităţile indigene, ceea ce le dă 
autorităţilor un pretext suplimentar ca să-i denunțe drept 
teroriști și să-i pună sub urmărire. Capitala este îngrijorată de 
multiplicarea furturilor de arme și cere trimiterea de întăriri la 
Mombayo și în toată regiunea. Interogatorii, percheziţii. Negrii 
vor fi puși la zid. Toţi au ceva de ascuns. În schimb, dacă mă 
ajutați să găsesc vinovații, demersurile vor fi imediat oprite. 

In timp ce vorbeam, culoarea pielii i-a devenit gri. Nu-i plăcea 
să vorbească cu mine. Și nu puteam să-l acuz. 

— Eu nu știe nimic despre asta, murmură el, cu o privire 
impenetrabilă. De ce să-mi bat eu capul la asta? 

— Dacă e să mă iau după patronul vostru, cea mai mare parte 
a băieţilor de pe plantație a participat la o întâlnire în munţi, în 
noaptea jafului de la Doutremont & Pauwels. 

Cum părea că vrea să protesteze, am ridicat mâna. 

— Știu că maiorul închide ochii la escapadele voastre. Și eu la 
fel. Repet, nu sunt poliţist. 

Dieudonne agită sticla de whisky pe care-o ţinea în mână. 

— Da, știu, patronul tău bea la greu. Asta nu-l oprește, totuși, 
să rămână lucid, nu-i așa? Înţelege-mă, Dieudonné. Agitatorii 
politici nu mă interesează. Dacă vor să arunce în aer provincia, 
n-au decât. Compania mea vrea să pună mâna pe hoți. Asta e 
tot. Dacă tovarășii tăi, sau chiar indivizii pe care s-au dus să-i 
aplaude, sunt gata să ne furnizeze informaţii utile, îi așteaptă o 
recompensă. În mod discret. 

Pentru a-l încuraja, am scos o bancnotă din portofel. La 
vederea hârtiei roșiatice, Dieudonné se dădu repede înapoi de 
parcă aș fi agitat un șarpe sub nasul lui. Și se alătură cu toată 
viteza grupului de băștinași care se jucau de-a vânătorii. 

Voiam să revin la discuţie, dar am dat peste Jeff care se 
întorcea spre mine. Oare îmi surprinsese conversaţia cu el? Era 
puţin probabil, dar nu imposibil. 

— Permiteți-mi să insist, domnule Van Loo, pentru securitatea 
dumneavoastră. Nu vă îndepărtați la mai mult de trei metri de 
mine. Și fiți gata să fugiţi când vă fac eu semn. Fără discuţie. 
Numai cât ați clipi, aţi putea fi călcat în picioare. Pentru un 
elefant nu sunteţi decât o furnică. O mică și amărâtă furnică! 
adăugă el cu o brutalitate neașteptată. 

Într-o adâncitură în ierburile înalte ale savanei, o formă 
argintie strălucea în soare ca o farfurie zburătoare. 

— Nu vă lăsaţi păcălit de aceste ochiuri de apă. De fapt, sunt 
mlaștini. Adevărate capcane. Doar un pas greșit și pământul 
ăsta vă va sorbi la fel de rapid ca pe un grăunte de nisip. Hop! 

Am înhăţat plosca pe care o purtam pe umăr și am dat peste 
cap mai multe înghiţituri de apă, dar gura mea rămânea 
îngrozitor de uscată. De ce avansam pe întinderile astea 
mișcătoare și îmi riscam viaţa? Eu nu doream răul nimănui. 
Eram în relaţii bune cu toată lumea, elefanţi, pești, albi, negri și 
nisipuri ucigașe. Plosca, puţină umbră, o raţie de mâncare. 
Ambiţiile mele erau modeste: adăugați o carte și un hamac și 
veți face din mine un om fericit - fără să luăm în considerare 
gândurile obsedante despre Anne. Tăcerea și absența ei mă 
sfâșiau. 

În timpul traversării Atlanticului, durerea mă devorase. Acum, 
ea se transformase într-o ciudată senzaţie de vid. De la sosirea 

în Mombayo, pluteam ca sub efectul unui medicament, 
influenţat la rândul meu de indolenţa generală și de 
preocuparea egoistă pentru propria persoană, lucruri care 
păreau să fie caracteristica celor mai mulţi dintre coloniștii pe 
care i-am cunoscut. 

Anne mă însoțea și acum, dar o simţeam departe, refugiată în 
spatele unui vitraliu gros. Pe partea mea de vitraliu n-aveam 
decât să mă agit, să transpir, să merg pe bătături sângerânde, 
să zdrobesc milioane de insecte lipite pe pielea mea umflată, nu 
eram decât o slabă reflexie a propriei persoane. O parte din 
mine rămăsese la Leo, așteptându-mi întoarcerea la capătul 
pasarelei de pe vapor, nerăbdătoare să revină în Belgia. Pentru 
a-mi regăsi pasiunea, pentru a o recuceri pe Anne, aveam 
nevoie să-mi revin în simţiri. Să redevin eu însumi, pentru a-i 
recâștiga dragostea. 

— Mergeţi fără mine, Jeff. O să vă aştept contemplând 
masacrele. Și Napoleon prefera să le admire de departe. 

— Haideţi, domnule Van Loo. Nu vă sustrageţi. Cu ajutorul lui 
Dumnezeu o să vă descurcaţi la fel de bine ca toată lumea. 
Doutremont nu a pierdut niciodată niciun om, și conduce 
safariurile noastre de aproape zece ani. 

În fața noastră vânătorii începeau să se răsfire în evantai, 
verificându-și armele pe care servitorii tocmai le scoseseră din 
huse. Ajungând în dreptul maiorului Debrulle, l-am auzit 
bombănind în timp ce-și manipula nervos arma. 

— Afurisitul meu de servitor a greșit! In loc să-mi aducă pușca 
Holland & Holland, care trage cu precizia unui Messerschmitt, a 
luat porcăria asta veche, pretinzând că arma mea a dispărut. Ce 
vorbești, domnule? E prea greu să cauţi ceva! Numai leneși și 
cretini! O să vadă el, imbecilul, la întoarcere. Dar pe moment 
iată-mă în rahat. Dacă ratez primul cartuș, sunt mort! Imi 
trebuie un întăritor ca să suport toate astea. Dieudonné, 
medicamentul meu, pentru Dumnezeu! lertaţi-mă, părinte! 

Valetul lui se grăbi cu sticla, din care se consumase deja, în 
timp ce maiorul se poticnea pe lângă noi, înjurând încontinuu 
printre dinți. 

— Rinoceri! strigă cineva în depărtare. 

— Elefanţi! anunţă un altul în stânga noastră. 

— Împrăștiaţi-vă, ordonă Doutremont. 

Uitându-mă în toate părțile, am reușit să văd silueta a trei sau 

patru animale avansând încet în depărtare. Era nevoie de ochi 
buni pentru le repera. Jeff și maiorul aleseră rinocerii. Servitorii 
se aliniară în spatele nostru în retragere. 

Pauwels ne aștepta cu alţi câţiva vânători, toți foarte calmi și 
foarte atenţi. 

— Podferdomme”?. Un rinocer alb! exclamă cineva cu un 
accent bruxellez. 

— Fiţi atenţi să nu-l atingeţi, spuse Pauwels cu o voce 
nesigură. 

— Un animal foarte rar, îmi explică maiorul. Altă dată rezervat 
ștabilor. Știţi ce înseamnă litera T din numele prietenului nostru 
Jeff? Haideţi, Jeff, explicaţi-i prietenului nostru Van Loo. 

— Altă dată, scrâșni Jeff. Mai bine să ne concentrăm pe pradă. 

— Dar avem tot timpul, reluă maiorul. T de la Theodore. Ca 
omagiu adus primului preşedinte Roosevelt. Theodore 
Roosevelt. Părinţii lui Jeff l-au însoţit odinioară pe acest 
președinte într-un safari în Africa engleză, rămas celebru: cinci 
sute de mamifere doborâte, dintre care nouă rinoceri albi. 

— Era în 1909, remarcă Pauwels, înţepat. 

— A adevărat. Azi nu ne-am mai lăuda cu așa ceva! 

Jeff se întoarse către mine. 

— Maiorul adoră ironia și provocarea. 

— Când vă ascult pe voi doi, am spus eu, am impresia că 
misionarul este el. Și vânătorul dumneavoastră. 

— Ador vânătoarea, dar respect natura, spuse maiorul. Din 
păcate nu toată lumea e de aceeași părere... 

— De cum va începe să tragă, veţi vedea maniera în care 
maiorul își aplică marile principii! ironiză Pauwels, privind prin 
binoclu cum avansează turma de rinoceri. 

Unul dintre boys, trimis de celălalt grup de vânători, veni să 
ne avertizeze că și elefanții înaintau în direcția noastră. 

— Nu riscăm cumva să rămânem prinși între elefanţi și 
rinoceri, precum niște cărți pe un șemineu? am întrebat eu. 

Pauwels se întoarse către mine, cu binoclul în mână, afișând o 
oarecare iritare. Umorul meu nu reușise să-i străpungă 
carapacea. 

— Tremuratul oaselor dumneavoastră produce un vacarm 
extraordinar, domnule Van Loo. Și asta nu e bine pentru 
concentrare. Nimeni nu vă oprește să așteptați cuminte, 

împreună cu negrii, sfârșitul bătăliei. Dacă doriţi, după hallal’? o 
să vă chemăm ca să apăreţi în fotografii. 

Fără să-și mai facă griji pentru mine, se întoarse la oile lui, 
dacă pot să spun așa. In timpul diatribei sale, ceilalți membri ai 
grupului s-au prefăcut că privesc în altă parte. Dacă Pauwels 
credea că mi-a rănit orgoliul, se înșela. Din contră. Tocmai îmi 
oferise un pretext excelent pentru a mă întâlni cu servitorii. 
Atunci când mă îndepărtam de grup nici măcar un vânător nu s- 
a prefăcut că vrea să mă reţină, nici măcar unul nu a întors 
capul. 


În ciuda zâmbetului meu, Dieudonné nu avu un aer fericit să 
mă revadă. Prefăcându-se că nu mă observă scoase un sac 
dintr-o ladă și se grăbi să i-l ducă maiorului, atunci când i-am 
tăiat drumul. Mă săturasem ca toate fiinţele vii din Katanga să 
mă calce pe bătături. 

— Te-ai gândit la conversaţia noastră, Dieudonné? Vânătorii 
sunt prea ocupați cu sosirea bestiilor pentru a se sinchisi de noi. 
Am putea chiar să facem un schimb de secrete atomice sub 
nasul lor și ei tot nu și-ar da seama. 

Dieudonné se întoarse spre ceilalți indigeni. Indiferenţi la 
disputa noastră, cel puţin în aparenţă, se prefăceau că așteaptă 
sfârșitul distracţiei albilor, glumind între ei. Cu un oftat, îmi șopti 
fără să mă privească. 

— Și apoi dumneavoastră lasă în pace la mine? 

Am dat din cap afirmativ. 

— În noaptea cu jaful nu a fost nimeni la Mombayo. Negrii a 
fost plecaţi la munte și albii dormea. În ajun dom Doutremont a 
avut mare petrecere la casa lui, care durează până la dimineaţă. 
De asta nimeni nu știe nimic. 

— Un bătrân, o soră, un copil. Trebuie să mai fi fost cineva 
viu, în sat, în noaptea cu pricina! Ce se vorbește printre 
băștinași? Sunt sigur că atunci când v-aţi întors, jaful a fost în 
centrul tuturor discuţiilor. Haide, Dieudonné, am insistat eu în 
faţa tăcerii lui, repetă-mi doar povestea care ţi s-a spus când te- 
ai întors. 

— Individul ăsta e chiar culmea! strigă o voce în spatele meu. 

— Și când te gândești că primește bani că se pune întrebări 
tâmpite! 

— Ce poate să face albii dacă negrii intră la grevă? mă 
întrebam. Ei moare de foame! 

— Nu știe nici să aprinde chibrituri, eu pune pariu. 

M-am întors: Pim, Pam, Pum ieșiţi din junglă, exact în 
momentul în care Dieudonne era gata să vorbească. De unde 
apăruseră dracii ăștia? Un truc de magie neagră? Sau poate 
erau halucinaţii cauzate de soarele necruţător? 

Dieudonné părea să aibă aceleași viziuni ca și mine, dar nu 
aceleași reacţii. Văzând cum apar cei trei monștri, se întoarse 
către ei cu un zâmbet de ușurare și îi interpelă într-o păsărească 
incomprehensibilă. 

— Nu trebuie îngrijorat, Dieudonné, răspunse Marie- 
Dominique în franceză. Ei nu vede la noi pentru că ei are ochi 
doar pentru fildeș. 

Și toţi trei pufniră în râs. 

— Haideţi, veniţi, dom detectiv, spuse chiorul trăgându-mă în 
boscheţi. Noi o să explice la dumneavoastră ceea ce nu a reușit 
să aflaţi singur. Nu e nevoie să stresăm pe Dieudonné, noi are 
de mult toate răspunsurile la întrebări. 

8. 


Să pupi mâinile 


Primele focuri s-au auzit când noi ne refugiaserăm deja în 
spatele unor tufișuri dese de spini. Micul chior începuse să-mi 
raporteze detaliile investigaţiilor realizate de trioul lor la 
Mombayo, când a început tărăboiul. M-aș fi ridicat din instinct 
dacă Dominique nu m-ar fi ţinut de braț amintindu-mi că jocurile 
acelor oameni nu mă priveau. Rămas indiferent în faţa 
spectacolului, micul negru continuă să vorbească. Zgomotul 
împușcăturilor deveni în curând atât de asurzitor încât, în ciuda 
recomandărilor celor trei clovni, am scos capul din adăpost, 
așteptându-mă să pot contempla apoteoza spectacolului, 
căderea unui elefant sau a unui rinocer. In loc de asta, nu am 
văzut nimic. Absolut nimic, în afară de un imens nor de praf care 
îmi irita ochii. Măturam aerul din jurul meu agitându-mi braţele. 
Un orb rătăcit pe câmpul de luptă. Auzeam strigăte, interpelări, 
zgomot de arme, urlete disperate, vuietul bătăliei, fără să pot să 
discern nimic din toată scena. 

Răcnetele animalelor îmi aminteau de ţiuitul disperat al 
sirenei de alertă din spatele casei părinţilor mei, de fiecare dată 
când avioanele aliaţilor ne făceau onoarea să ne bombardeze. 
Un animal terorizat putea ieși oricând din ceaţă. Cum să-l faci să 
înţeleagă că noi nu făceam parte din tabăra ucigașilor și că 
eram prietenii lui? 

— Alo? se enervă sosia prinţului Baudouin, indiferent la 
nebunia din jur. Ascultaţi la raportul meu sau face turism? 

l-am făcut semn să continue. Dar, la fiecare zgomot, la fiecare 
trosnet, mă întorceam, tremurând la ideea că un elefant o să ne 
zdrobească, că un arbore o să se prăbușească peste noi sau 
Dumnezeu știe ce. În orice caz începeam să înțeleg de ce Adam 
și Eva au preferat să-și strângă catrafusele și să trântească ușa 
Edenului. 


Din lungile explicaţii ale pigmeului am reţinut în primul rând 
numele vedetei întâlnirii lor, care îi atrăsese pe indigenii din sat 

în noaptea jafului. Un anume doctor Edouard Kwanga. Mai 
auzisem vorbindu-se despre el, dar cu ce ocazie? Nu figura pe 
lista de simpatizanți ai independenței pe care mi-o dăduse Van 
Tieghem. Atunci cine mai pronunţase acest nume? 

Memoria mi-a revenit brusc. A fost Baudouin M'Bandu, într-o 
seară pe puntea vaporului. Numele doctorului Kwanga fusese 
rostit în timpul unuia dintre monologurile sale, pe care eu le 
ascultam cu o ureche distrată. Eram incapabil să-mi amintesc 
detaliile acelei relatări. Toată călătoria de la Anvers la Matadi 
mi-a fost umbrită de un nor de ceaţă închisă la culoare, obsedat 
fiind de cearta mea cu Anne și de teama de-a fi pierdut-o. 
Regretam amarnic felul brutal în care o părăsisem în ajunul 
plecării mele și faptul că nu m-am întors în apartament să ne 
împăcăm. În loc să-mi iau oceanul drept martor al orgoliului meu 
stupid, mai bine l-aș fi ascultat pe M'Bandu. 

— l-aţi comunicat informaţia asta domnului Van Tieghem? 

Cei trei pitici dădură din cap. 

— Kwanga este cunoscut la Léopoldville. A fost arestat acum 
câteva luni și eliberat rapid. Dom Jacques nu crede că el este 
implicat la jaful. Nu este metodele lui. 

— Asta cred și indigenii din Mombayo? 

— Da. Ei crede că furtul este o afacere de albi. 

Niciun băștinaș nu ar fi putut organiza o operaţiune atât de 
profesionistă, în care să utilizeze camioane și instrumente 
moderne. lar drumurile erau prea bine supravegheate pentru ca 
negrii din altă regiune să fi sosit incognito în sat. In plus, era 
nevoie de o complicitate solidă din interiorul companiei pentru 
alegerea atât de judicioasă a zilei în care să se acţioneze, adică 
a doua zi după rumba organizată de Doutremont, când invitaţii 
și colaboratorii erau doborâţi de oboseală și băutură. Cu 
siguranţă totul a fost foarte bine gândit pentru ca bănuielile să 
ducă spre indigeni, în mod special spre militanţii pentru 
independenţă. Dar cei care au înscenat totul nu și-au dat seama 
că aceștia din urmă vor profita de mahmureala stăpânilor lor 
pentru a se alătura doctorului Kwanga, ceea ce le asigura un 
alibi beton. 

— O asemenea ignoranța este dovada perfectă că coloniștii 
este implicaţi! exclamă chiorul cu un ton sarcastic. 

Am dat din cap. Poliţia ajunsese probabil la aceeași concluzie 
din moment ce niciun indigen nu fusese arestat. De aici până la 

anchetarea albilor din Mombayo nu mai era decât un pas, pe 
care niciun polițai nu a îndrăznit să-l facă. Teren minat. Intrare 
interzisă. Dacă vreun inspector s-ar fi arătat prea curios, 
coloniștii din Mombayo ar fi făcut imediat apel la prietenii lor din 
Elizabethville sau din capitală, ar fi invocat un complot, ar fi 
denunțat o manipulare din străinătate, o manevra a 
comuniștilor, într-un moment în care politica colonială a Belgiei 
era amenințată și trebuia să strângem rândurile. Acum 
înțelegeam mai bine de ce toată lumea, cu judecătorul de 
instrucţie în frunte, a preferat să se debaraseze de Jacques, care 
nu avea astfel de scrupule și nu ar fi mușamalizat niciodată 
dosarul. Informaţiile culese de către cei trei pitici permiteau ca 
mecanismul să fie demontat cu o precizie perfectă. Să admit 
asta îmi provoca un gol în stomac, dar Pim, Pam, Pum lucraseră 
foarte bine. De ce naiba mă adusese aici Van Tieghem? Micii săi 
detectivi se dovediseră mai eficienţi decât mine. 

— De albi se ocupă dumneavoastră, răspunse sec Marie- 
Dominique, ca un ecou la reflecţia mea. Acum este venit 
momentul ca dumneavoastră să începe să lucreze și să nu mai 
doarmă sau să bată pasul pe loc. 

Aveam de gând să-i răspund în mod deschis atunci când 
gloanţele începură să șuiere în jurul nostru. Pesemne că 
vânătorii se deplasaseră în timp ce noi am stat de vorbă și acum 
confundau umbrele noastre din spatele tufișurilor cu cele ale 
unor animale. O nouă explozie a avut loc foarte aproape de noi. 
Chiar ne luau drept pradă? Vânătorii ăștia erau probabil orbi sau 
beţi mangă. 

M-am simţit la fel de disperat precum în timpul războiului, 
când asistam la bombardarea cartierului nostru, înainte de-a 
fugi pentru a mă refugia în beci. Dar aici unde să găsești un 
adăpost? Nimeni nu se gândise să construiască un buncăr în 
savană. Mi-am adus aminte cam târziu că Jeff a insistat să nu 
mă îndepărtez niciodată de el. Dar, în loc să-l ascult pe omul lui 
Dumnezeu, m-am lăsat antrenat de piticii ăștia ticăloși. Am 
început să zbier, sperând să le atrag atenţia pastorului sau 
maiorului. 

— Atenţie, prieteni! Sunt eu! Michel Van Loo! De-abia 
deschisesem gura, că Pim, Pam Pum se aruncară pe mine să mi- 
o închidă iar. Ce dracu’ v-a apucat, nebunilor? Nu vedeți ce fac 
oamenii ăștia, că ne confundă cu niște animale sălbatice? 

Ei bine, nu! Nu era nicio greșeală! De-abia ce le semnalasem 
prezenţa noastră acolo că tirul a devenit și mai precis. O 
grămadă de bucăţi de scoarță, de crengi, zburară în jurul nostru 
și ne loviră. Eu eram cel pe care voiau să-l facă sită! 

Înțepenit și palid aşteptam strigătul de final al vânătorii cu 
ochii închiși. Când i-am redeschis, Pim, Pam, Pum dispăruseră, 
se volatilizaseră, lăsându-mă în voia sorții. O secundă mai 
devreme mă opriseră cu fermitate să-i alertez pe vânători. O 
secundă mai târziu rămăsesem singur, devenit aproape un 
cadavru. Unde dracu' dispăruseră? 

Încercând să-i reperez, am uitat pericolul ce mă pândea. M- 
am ridicat, lăsându-i trăgătorului timpul necesar să-și regleze 
ținta. Dacă piciorul nu mi s-ar fi înţepenit într-o rădăcină, 
interesanta mea carieră ar fi luat sfârșit chiar atunci. 

Un glonț trecu exact prin locul în care se găsea capul meu, 
chiar înainte să cad. Piticii aveau dreptate. Eu eram cel vizat. 
Sortit să fiu ucis pe loc și îngropat chiar acolo. In raport asta s-ar 
fi numit un nefericit accident de vânătoare, iar cazul ar fi fost 
închis rapid. La fel de prompt precum uciderea unui elefant sau 
a unui rinocer alb, conform articolului doi din nu mai știu ce 
decret. Poate doar Anne m-ar fi regretat. La gândul ăsta mi-au 
dat lacrimile. Sau poate din cauza durerii fulgerătoare care îmi 
traversă subit brațul stâng, și care-mi smulse un urlet. Scos din 
toropeală, m-am repezit să mă strecor în cel mai des tufiș, 
zdrelindu-mi, în treacăt, pielea. Am rămas nemișcat în timp ce 
din braţ îmi șiroia sângele. 

Timpul stătea în loc. De când mă adăpostisem, trăgătorul nu 
mai făcuse nicio mișcare. Oare își încărca arma, încerca să mă 
repereze sau dispăruse înainte de-a fi identificat? Suferinţa îmi 
înceţoșa vederea și mă împiedica să gândesc. Eram aproape 
gata să-mi dau ochii peste cap când, în ceața care-mi învăluia 
mintea, am auzit zgomot de pași. Asasinul meu venise să-și 
termine treaba? Sau era un elefant decis să se răzbune pentru 
moartea semenilor lui pe cel mai penibil dintre urmăritori? Am 
leșinat înainte să aflu răspunsul. 


Când mi-am revenit în simţiri, eram culcat într-un cort, 
tremurând de febră, învelit cu grijă într-un sac de dormit. La 
căpătâiul meu, Jeff mă contempla cu un aer consternat. 
Îngenuncheat lângă el, un individ acru și ras prost se prezentă 

ca doctorul X (barba îi înghiţea toate cuvintele). 

— Din fericire Doutremont & Pauwels invită de fiecare dată 
câte un doctor să participe la vânătoare, strigă Jeff, altfel... 

—... aţi fi fost mort, îi sfârși fraza vraciul cu o voce 
cavernoasă. 

— L-aţi prins? am întrebat eu cu o voce stinsă. 

— Pe cine? întrebară în cor, plini de uimire, interlocutorii mei. 

Prea obosit ca să mai continui această discuţie, mi-am arătat 
brațul, acoperit de un bandaj gros. 

— Un glonţ rătăcit, nu? spuse doctorul X. 

Ce sens avea să insist? M-am mulţumit să-i întreb dacă cineva 
a avut ideea să verifice cartușele goale. 

— Maiorul Debrulle s-a gândit la asta, spuse Jeff cu regret, de 
parcă mărturisea ultima escapadă a unui bătrân alcoolic. El 
crede că gloanţele au fost trase cu pușca lui preferată, un 
Holland & Holland, adăugă el pentru a-mi demonstra în ce stare 
de șoc căzuse bietul om. 

— Ah, da! Arma pe care Dieudonne o credea dispărută. 

9. 


Războiul între bărbați și femei 


Când m-am trezit, Anne mă privea cu un aer posac, vorbind 
cu O persoană pe care n-o vedeam. Pleoapele mi se închiseră 
din nou. Anne aici? Era un vis de care aș fi preferat să mă 
lipsesc. Doream să mai amân puţin momentul ultimei respiraţii. 

— Michel? șopti dulce vocea ei. Michel? Michel? 

Am reușit să ies din toropeală. Mâna Annei era așezată pe 
obrazul meu. Pielea îi era caldă, puţin umedă. 

— Dar, cum? 

— Șșșș, Michel. Trebuie să te odihnești. Jacques m-a adus aici. 
Delirezi de vreo cincisprezece zile. Am venit să-ţi ascult 
secretele înainte de-a te aduce înapoi în ţară. 

De data asta m-am mișcat. Oare chiar revenisem în Piaţa 
Binefăcătorilor? 

După ce scoase din geantă o sticluţă de sirop, Anne îmi 
întinse o lingură în care strălucea un lichid de culoarea 
chihlimbarului, destul de gros. 

— Cadou de la Hubert cu menţiunea „poţiune magică despre 
care va trebui să-mi dai de veste”... 

Am înghiţit drogul și aproape am leșinat. 

— Doamne, Dumnezeule! Ce-i amestecul ăsta? am urlat. 

Anne răspunse cu seriozitatea unui elev de nota zece: 

— După spusele lui Hubert, în afară de vodcă, niciun alt 
ingredient nu ar trebui să atace ficatul. 

— Nu era mai bine dacă alegea niște gueuze grenadine? am 
bombănit eu. 

Am privit în jurul meu. O cameră albă, un pat de spital. 

— Esti într-un dispensar foarte aproape de E'ville, îmi explică 
Anne. În câteva zile vei fi într-o stare suficient de bună pentru a 
fi repatriat. 

— Dar cum ai ajuns aici atât de repede? 

Anne mă privi cu îngrijorare și își trecu mâna cu nervozitate 
prin părul lung. 

— Nu m-ai auzit? Eşti spitalizat aici de cincisprezece zile. 

Nu am reacţionat. Focurile de armă, cortul în care Jeff și 
doctorul X încercaseră să mă resusciteze, iată singurele mele 
amintiri. Cine mă adusese aici? De ce ucigașul mă lăsase în 
viață în loc să mă elimine în timp ce eram inconștient? Și cum 
reacționaseră Doutremont și Pauwels descoperindu-și oaspetele 
împușcat de către un membru al clubului lor - pentru că era, în 
mod clar, unul dintre ei cel care dorise să mă scoată din joc? 

În ciuda slăbiciunii mele nu mă simţeam deloc descurajat. Din 
contră, adrenalina reîncepea să-mi circule prin vene, gata să se 
transforme în nitroglicerină, imaginându-mi feţele dragilor de 
Doutremont și Pauwels în ziua în care voi ateriza neanunţat în 
biroul lor. Nu era decât un apetitiv din ceea ce aveam să le ofer. 
Eram decis să nu plec din regiune înainte de-a arunca totul în 
aer! 

M-am oprit. Anne părea prea preocupată ca să se intereseze 
de proiectele mele. Poate își imagina că blufez? Chiar mă credea 
în stare să las totul baltă, să-mi admit eșecul în faţa lui Van 
Tieghem și să mă întorc la Bruxelles cu coada între picioare? 

— Deci, Anne, mă simt în formă maximă. Sunt gata să mă iau 
la harță cu ei. Nenorociţii ăștia nu mă cunosc. Hai, vino să ne 
plimbăm și o să-ţi citesc primul capitol din jurnalul micului alb în 
Africa. 

Demersul meu nu avu prea mare efect asupra stării ei de 
spirit. 

— Hei, frumoasa mea! 

Arme întoarse capul. Fusese întotdeauna foarte complicată, 
imprevizibilă. Într-o zi fericită, a doua zi deprimată. Hai, te rog! 
Nu e un moment bun să mă chinui. Căldura tropicală, efectul 
agresiunii, de ce să caut aiurea sursa ideilor mele negre? 
Oricum nu aveam de gând să mă plâng ţinând cont că Anne 
străbătuse mii de kilometri pentru a mi se alătura în mijlocul 
Africii. 

După vreo două zile am făcut primii pași în grădină. Câteva 
zile mai târziu devoram o friptură cu cartofi prăjiţi la un prieten 
de-al lui Jacques care ne invitase, pe Anne și pe mine, în prima 
noastră seară în afara spitalului. În următoarea noapte mă 
aflam, în sfârșit, împreună cu ea la hotel. 

În ciuda rănii care încă mă mai sâcâia, am urcat scările 
fluierând. Anne mă urma fără să spună niciun cuvânt. Ajunsă în 
dreptul camerei ei, vecină cu a mea, își scoase cheia, îmi 

depuse un foarte cast sărut pe vârful buzelor și-mi trânti ușa în 
nas. Alo, domnişoară! Motorașul încă mai funcţionează, în caz că 
nu știaţi! Pentru că îi râcâiam ușa și insistam, hotărât să nu 
rămân acolo, își iți capul. 

— Sunt obosită, Michel. Hai să facem nani! 

— Nani? Adică... să facem nani? 

Fără să-mi răspundă, ridică din umeri. 

— Atunci de ce-ai mai venit? murmurai eu după un lung 
moment de liniște. 

Izbucni în râs. 

— Jacques mi-a telegrafiat. Se pare că fără mine agenţia Van 
Loo e complet distrusă. Așa că am venit să salvez finanţele 
societății și personalul ei de sex masculin. Așa că lasă-mă să-mi 
recapăt puterile! 

— Nu mă mai iubești? 

Urmă un lung moment de liniște. 

— Bine, intră. O să-ţi cânt un cântecel de leagăn și apoi te 
întorci la tine, de acord? 

M-am trântit într-un fotoliu și mi-am trecut mâna prin părul 
umed, în ciuda ventilatorului dezlănțuit din tavan. 

— După întâlnirea ta cu cei trei trimiși ai lui Jacques, 
comportamentul tău a devenit bizar. Nu mai conta nimic decât 
persoana ta, îndoielile tale, pe care refuzai să le împărtășești cu 
mine. Nu îmi mai vorbeai decât ca să mă cerţi. Ca spre exemplu 
în oribila seară de dinaintea plecării tale... 

— Dar în seara aceea tu ai... 

Văzându-i privirea întunecându-se, am tăcut. Tot corpul mă 
durea. Ce bine ar fi fost dacă am fi putut să ne întoarcem în 
timp, să ștergem tot ce a urmat vizitei celor trei gnomi. 
Blestemul african. 

— Poate te va încânta faptul că în Africa, Pim, Pam, Pum și cu 
mine, am devenit cei mai buni prieteni din lume. Adică, mă rog, 
aproape... am spus eu puţin pedant. Când am fost împușcat, ei 
erau lângă mine. 

M-am abținut să adaug că mă abandonaseră sorții mele triste 
pentru a-și salva pielea. Ea rămase fără glas, gândindu-se la 
altceva. O simțeam rigidă, jenată. 

— Ai găsit pe cineva care să te consoleze, Anne? Asta încercai 
să-mi spui? am adăugat eu cu o voce mai dură decât mi-aș fi 
dorit. 

Ideea mi-a venit în timp ce îi puneam întrebarea. Ea dădu din 
cap. 

— E ceva serios? 

— Nu știu. Nu cred. Ce cauţi să afli? Detalii? Ca să-ți faci și 
mai mult rău? 

— Aș prefera să nu, am oftat eu. Cu cât vorbim mai puţin... 

În mod bizar, am adormit instant în fotoliu. 


Dimineaţa zilei de 21 iulie 1948 nu a fost mai tristă decât 
oricare alta. Din contră. Muzica unei fanfare m-a trezit în jurul 
orei zece. În ciuda numeroaselor note false, am recunoscut mai 
mult sau mai puţin /a Brabanconne?. Ceea ce mi-a amintit că 
era o zi de sărbătoare. Ei, da! Victoria burghezilor din Bruxelles 
asupra trupelor oranjiste”? în anul 1830, care a dus la 
independența Belgiei,  prilejuia festivități în mijlocul 
continentului african, o sută douăzeci de ani mai târziu - doar 
dacă nu cumva tobele băteau doar pentru a-mi ridica mie 
moralul... Nimeni nu se gândea că sărbătorirea independenţei 
într-o ţară care tocmai se ridica împotriva colonialismului, putea 
să pară o provocare. 

Anne suspină. În timp ce moțţăia, fața radioasă îi era luminată 
de un zâmbet. Părul în dezordine, ochii strălucitori ca roua, 
Dumnezeule, cât era de frumoasă, cât o doream! M-am ridicat și 
m-am Sschimonosit din cauza durerii și a febrei musculare. 
instinctiv, m-am îndreptat spre patul ei, împins de dorința 
irezistibilă de-a o strânge în braţe, de a-mi lipi buzele de pielea 
ei, de a-mi plimba încet mâna pe spatele ei. Se întoarse către 
mine. 

— Hei, ia mai pune-ţi pofta-n cui! Eu sunt aici în misiune, 
domnule, spuse ea fugind din pat și din brațele mele cu o 
săritură graţioasă. 

— Tipul ăsta, e ceva serios sau doar o provocare stupidă? 

Izbucni în râs. 

— Da, perfect! 

— Din câte îmi aduc bine aminte nu erai gelos. Era chiar una 
dintre puţinele tale calităţi. E un porc cel care se răzgândește! 


*2 Imnul naţional al Belgiei. (n. trad.) 

23 Oranjismul este un curent politic din Belgia secolului al XIX-lea, format din elitele 
francofone din Flandra, Valonia și Bruxelles, care susținea dinastia de Orange-Nassau, 
în mod special pe Wilhelm | și pe prințul de Orange. Această mișcare s-a opus 
revoluţiei de la 1830 pe o perioadă de mai mulţi ani. (n. trad.) 

— Exact, e porcul care somnolează în mine. 

— Asta rămâne de văzut la întoarcere. 

— De acord. Hai să rezolvăm mai întâi afacerea asta. l-o 
datorez lui Jacques, care mi-a acordat încrederea lui și care s-a 
descurcat să te aducă aici. Să-l răsplătim cum se cuvine. 
Business, Business. 

— Dar nu ești într-o stare... 

— Îmi permiţi un mic test? 

Mă respinse cu vârful degetelor, blând și ferm în același timp. 
M-am supărat! Aveam și de ce. Atâtea întrebări se înghesuiau în 
capul meu, atâtea emoţii mă încercau! Cine era tipul ăsta 
apărut din senin? Ce rău făcuse deja? Ce rămăsese din relația 
noastră? Inainte de-a fi putut să-i adresez măcar una dintre 
aceste întrebări, Anne părăsise deja camera în căutarea unui 
mic-dejun. 


Sala era atrăgătoare. Ferestre mari se deschideau către 
strada umbrită. Nişte măsuţe dintr-un lemn închis la culoare, 
acoperite cu mici feţe de masă albe, decorate cu flori de un roșu 
aprins și cu fructe. Un coș cu pâinici - pistolete cum erau pe 
vremuri la Bruxelles - brioșe și cramiques?*, cafea aburindă. Un 
adevărat lux, în timp ce în Belgia, tichetele de raţionalizare abia 
ne asigurau pâinea și cicoarea până la sfârșitul lunii. Tocmai ce 
ne savuram prima ceașcă de cafea, când un zgomot de ceartă 
de pe partea cealaltă a ferestrei ne atrase atenţia. Un cuplu de 
albi care tocmai ieșea din hotel se înjura pe trotuar. La un 
moment dat, bărbatul, un tip mic și grăsuț, roșu de supărare, îi 
trase o palmă femeii. L-am recunoscut pe Pauwels, asociatul lui 
Doutremont. 

Femeia, palidă, se puse pe urlat. Mieunături stridente, gemete 
de felină, care îl puseră pe om pe fugă. Văzându-l că se 
îndepărtează în viteză, ca un nebun, ţipetele ei se transformară 
într-un râs isteric. Apoi făcu câţiva pași și ezită câteva momente 
înainte să intre din nou pe poarta hotelului și să se instaleze la o 
masă vecină cu a noastră. Anne îmi făcu cu ochiul. 

— Mereu acest război oribil între bărbaţi și femei, am oftat eu. 
El o iubește, ea nu îl mai iubește. Sau invers. 

— Sau se iubesc atât de mult că nici ei nu mai știu ce să facă, 
spuse Anne. 

— Sunteţi complet pe lângă subiect, interveni femeia. El nu 
mă iubește, iar el pe mine mă dezgustă. Dar are nevoie deo 
amantă. Question standing.” lar eu mă plictisesc de moarte. 

Anne o privi siderată: 

— Tipul grăsuţ vă amuză? 

Femeia își trecu mâna prin părul lung și roșcat. 

— Sinceră să fiu, îl prefer pe soţul meu, dar cum nu-l văd 
decât din an în Paști... 

Faptul că ne-am luat împreună micul-dejun a făcut din noi cei 
mai buni prieteni din univers. Toată lumea a avut ceva de 
câștigat. Prezenţa noastră a ajutat-o pe noua noastră prietenă, 
Jeannine, să-și digere mai bine noaptea și dimineaţa agitate. Și 
ea ne-a ajutat să evităm prelungirea periculosului nostru tâte-ă- 
tâte, ca să nu ajungem și noi, la rândul nostru, să ne pălmuim 
pe trotuar. 

Nemaidorind să ne părăsească, Jeannine ne invită la cină. Am 
profitat de acea zi să vizităm capitala provinciei Katanga. La ora 
opt, taxiul ne-a lăsat în fața unei frumoase vile din cartierul 
european al orașului Elizabethville. Când se deschise ușa, ne 
aștepta o imensă surpriză: soţul ei. Ne întâmpină în prag, 
îmbrăcat cu cămașă și cravată. Un tip înalt și frumos de vreo 
patruzeci de ani, genul sportiv, păr blond, piele bronzată. Nimic 
în comun cu îngrozitorul Pauwels. Cu un aer primitor, aparent 
încântat de sosirea noastră, ne întinse mâna afișând un zâmbet 
simpatic, în timp ce un pui de ciobănesc german se învârtea în 
jurul nostru, cu limba scoasă, schelălăind de plăcere. 

— Jean-Paul Rassinfosse. Spuneţi-mi Josse, ca toţi prietenii. 

Prieteni? Oare cum îi explicase Jeannine întâlnirea noastră? 
jucând perfect rolul de gazdă, total relaxată, Jeannine coordona 
servitorii care aduceau băuturi și platouri cu apetitive și ne făcu 
și nouă un tur al proprietăţii. Părea soţia perfectă. După apetitiv 
ne-am dus la masă, urmând-o pe Jeannine, care își ţinea cu 
tandreţe soțul de braț, mângâindu-i părul de pe mâini. Câinele 
închidea formaţia, agitându-și frenetic coada. 

— Mi-aţi purtat noroc, rosti ea. Dimineaţa mi-aţi cerut indicaţii 
de ghid și chiar în acea seară revine acasă Josse al meu! 

Declaraţia fu urmată de un tandru sărut pe buzele soțului 
care zâmbi cu complezenţă. 

— Biata Jeannine, nu a tras lozul norocos, exclamă el, 

întorcându-se spre noi. Munca mea mă privează deseori de 
prezenţa ei. 

— Deseori? îl șicană ea cu o voce periculos de ascuțită, care- 
mi aminti de râsul cu care salutase fuga amantului ei. De când 
nu ai mai pus piciorul aici, Josse? Privește-mă bine. Îţi amintești 
de ridul ăsta oribil, chiar aici, în colţul gurii? Pun pariu că nici nu 
exista ultima oară când ne-am petrecut noaptea împreună. 

Toată lumea se forța să zâmbească, chiar și câinele, în timp 
ce o negresă solidă, înfășurată într-un boubou multicolor, cu 
alura unei vestale ce deschidea ceremoniile de la templu, ne 
aducea un platou de cărnuri, stropite din belșug cu sos de alune 
și nucă de cocos. Josse desfăcu vinul. Gesturile sale rămăseseră 
uimitor de calme. Tonul amar al soţiei lui părea că nu-l 
afectează câtuși de puţin. Reproșurile ei făceau parte, probabil, 
din rutina lor. Degustă prima înghiţitură cu ochii închiși, dădu 
din cap cu satisfacţie și ne turnă și nouă. 

— Gustaţi asta! Import din Franţa! Nu încercaţi să aflaţi prin 
ce metode ne aprovizionăm. Secret de stat! Mai bine povestiţi- 
mi despre Belgia. Jeannine se plânge că nu mă vede pe mine. 
Dar ce să mai zic despre patria-mamă! Nu am mai pus piciorul 
acolo încă de la război. Nu înțeleg prea bine polemicile care 
agită spiritele acolo. La radioul și în presa de aici nu e decât 
propagandă. Ce se întâmplă, de fapt, în ţărișoara noastră dragă? 

— Mi-ai promis că anul ăsta o să facem călătoria, interveni 
Jeannine, din ce în ce mai nervoasă. 

Josse îmi făcu cu ochiul. 

— Tocmai de aceea mă interesez să aflu ce ne așteaptă acolo. 

— Din punct de vedere al mâncării, v-aș recomanda să vă 
îndopați înainte de-a pleca. 

— Și din punct de vedere al cumpărăturilor, magazinele din 
Elizabethville sunt cu siguranţă mult mai bine aprovizionate, 
adăugă Anne. 

— Și din punct de vedere politic? 

— Situaţia e tensionată. Între problema regalității, 
amenințările comuniste asupra Europei și certurile cu privire la 
viitorul coloniei, suntem cam depășiți de situație. 

Clătină din cap cu o figură îngrijorată, în timp ce nevastă-sa 
ciugulea din farfurie. 

— Știu. De asta mă trimite compania în Belgia. Să testez 
apele. Investiţiile noastre depind de starea de spirit a 

finanţiștilor din capitală și de situația de la Bursă. 

— In ce sector lucraţi dumneavoastră? întrebă Anne. 

— În domeniul materiilor prime, răspunse Josse. 

— Uraniu! completă imediat Jeannine, cu o strâmbătură. 

Privirea furioasă pe care Josse i-o aruncă soţiei lui nu mi-a 
scăpat din vedere. Anne continuă cu eleganţă, pe un ton de 
conversaţie mondenă. 

— Un metal faimos, mai căutat decât aurul, se pare. Ce 
vremuri! 

— Da, confirmă Jeannine. Americani, francezi, englezi, chiar și 
ruși, toată planeta vine să ne pupe mâinile pentru a primi 
câteva firmituri. Mă rog, mâinile soțului meu. Pe ale mele doar 
câinele... 

— Dar despre ce vorbeşti? explodă Josse, care se abţinuse 
prea mult timp. Niciun rus n-a pus piciorul în Katanga. Cine îţi 
bagă aiurelile astea în cap? 

— Toţi cei care visează la bomba atomică se plimbă pe aici ca 
niște copilași în fața vitrinei unei cofetării, își continuă Jeannine 
expunerea, ignorând în mod superb întreruperea. 

Aruncându-și șervetul pe masă, Josse se ridică atât de brusc 
încât paharul său de vin lăsă pe frumoasa faţă de masă albă, o 
lungă dâră sângerie. 

În altă circumstanţe m-aș fi retras politicos și aș fi dus-o pe 
Anne în primul restaurant din zonă, pentru a ne consola după 
pierderea unei mese atât de delicioase. Dar eram în timpul 
serviciului. Vorbele care le scăpaseră indicau că acest 
fermecător cuplu mai deținea câteva informaţii interesante. 
Dând dovada unei atitudini foarte profesioniste, Anne se grăbi 
după Josse și îl luă de braţ. Nu știu ce i-a povestit - și am 
preferat să nu-mi imaginez, deoarece în starea mea de spirit 
ideile m-ar fi dus în mod inevitabil în zona sexului - dar a fost 
foarte eficient. Doar câteva minute mai târziu, frumosul blond, 
părând că își revenise, se întoarse la masă, cu un zâmbet ușor 
jenat pe buze. 

— Îmi cer scuze! Musafirii sunt stăpâni! spuse el fixându-și 
soţia, și ea calmă, la rândul ei, după scena de mai înainte. 

— Aţi prefera să vă lăsăm? am întrebat eu cu o ipocrizie 
calculată. 

Era clar că cei doi voiau să evite să rămână față în faţă, așa 
că se grăbiră să protesteze. lar masa putu să continue, spre 

marea mea ușurare - și spre cea a stomacului meu. 

— Deci, lucraţi pentru Celtic? mă întrebă Josse, o dată 
instalaţi în salon, cu cafea, lichioruri și trabucuri. Ce coincidență! 
Este asiguratorul nostru. 

— Îl cunoașteţi, poate, pe reprezentantul companiei în 
regiune, domnul Laermans? 

— Vag. Noi lucrăm direct cu Léopoldville. Și ce vă aduce în 
zonă? 

— Jaful de la Doutremont & Pauwels. Aţi auzit, probabil, 
vorbindu-se despre el? 

Nu am putut să mă abţin să-i arunc o privire lui Jeannine. 
Impasibilă, sorbea dintr-un gin-fizz, cufundată într-un fotoliu 
moale. Josse dădu ușor din cap. 

— Au dispărut salariile muncitorilor, niște diamante și câteva 
puști, nu-i așa? Credeam ca ancheta a fost închisă demult. O 
lovitură a unor teroriști indigeni, nu? 

— Lucraţi cu compania Doutremont & Pauwels? 

— Indirect. Societatea noastră face și brokeraj. Din timp în 
timp apelăm la ei pentru transportul de mărfuri. O companie 
serioasă, preciză el umplându-și un păhărel cu Bo/s%. 

Am dat ușor din mână, în semn că nu doresc. Dar ignorând 
gestul meu, mă servi generos. Eram cam ameţit. In ciuda unei 
legende cunoscute, propagată de unii scriitori lipsiți de 
inspiraţie, alcoolul nu este recomandat convalescenţilor. Eram 
pe cale să experimentez asta. 

— Materii prime, spuse Anne visătoare. Ce să zic, asta trebuie 
să fie pasionant... 

Dacă întrebările noastre îl făceau să se simtă prost, până 
acum Josse le suportase cu stoicism. Dar rezistenţa lui ajunsese 
la limită. Jeannine, în schimb, radia. Un surâs veninos îi lumină 
fața atunci când m-am întors către ea, ezitând între continuarea 
interogatoriului și menajarea gazdei noastre. Un surâs care 
parcă spunea: Haideţi! Încă o lovitură! Ticălosul ăsta chiar a 
meritat-o! Bine. La urma urmei ea este cea care ne-a invitat. N- 
are decât să se descurce cu bărbatul ei. Nu era treaba mea. 

— În Belgia, toată lumea evocă cu mândrie importanţa 
Congoului în fabricarea primei bombe atomice, care a pus capăt 
războiului, am reluat eu, în timp ce gazda noastră se crispa, 


26 Veche marcă de băutură alcoolică de renume, originară din Amsterdam, pe bază de 
ienupăr. (n. trad.) 


VP - 94 


cufundată în fotoliu. Unul dintre prietenii mei, foarte la curent cu 
problema, susține că provincia Katanga a devenit terenul de 
manevră al actorilor Războiului Rece. Se pare că toate marile 
puteri dau târcoale locului. Cum rezistați presiunii? 

Regăsindu-și puţin din buna dispoziţie, Josse își ridică paharul 
făcându-mi cu ochiul. 

— Cu Bols, domnule Van Loo. lenupărul îmi permite să uit 
toate aceste probleme, cam prea serioase pentru a face obiectul 
unei conversații între prieteni. 

— E târziu, interveni Jeannine, în mod neașteptat. Vă însoțesc, 
dragii mei? 

S-a ridicat brusc, dar mersul îi era cam împleticit. Am privit-o 
pe Anne, care îmi făcu un semn din cap. Dacă am fi rămas 
așezați, Josse ne-ar fi dat afară instant. Până și soția lui și-a dat 
seama că depășisem orice limită. 

— Nu vă deranjaţi. O să ne descurcăm și singuri. Sunt taxiuri 
pe aici? 

— Insist! spuse Jeannine, luând-o pe Anne de braț. Dacă îmi 
oferiţi ultimul pahar. Orice ar spune el, Josse detestă alcoolul. 
Mai ales când îl consum eu... 

10. 


Mică răzbunare între prieteni 


Ajunși la hotel, Jeannine ne conduse direct la bar, unde 
comandă un gin-fizz și se instală pe un taburet roșu înalt. Avea o 
voce de parcă ar fi traversat Sahara pe jos și fără apă. 

— Aș dori să vă mulţumesc pentru discreţia voastră, 
doamnelor și domnilor, spuse ea agitând cuburile de gheaţă din 
paharul deja golit pe jumătate. Da, da, aveţi noroc, Anne, că aţi 
dat peste un gentleman. Țineţi-l aproape și păziţi-vă de 
concurenţă! adăugă ea făcându-mi cu ochiul, într-o manieră ce 
se dorea glumeață dar care nu era decât patetică. 

— Asta este mereu impresia pe care o face Michel la prima 
vedere, spuse Anne mângâind ceașca de cafea cu vârful limbii. 
Dar nu trebuie consumat prea des. Se poate deteriora la utilizări 
frecvente... 

— E o chestiune care mă nedumerește, dragă Jeannine. 
Pauwels... (Am avut o mică ezitare. Oare să profit de slăbiciunea 
ei? Se va duce naibii reputaţia mea de gentleman!) Josse pare 
că abia îl cunoaște. Așa a zis, nu? 

Un zâmbet maliţios apăru pe figura lui Jeannine, făcându-i mai 
vizibile trăsăturile pe care alcoolul le estompase. Își agită 
arătătorul pe sub nasul meu. 

— Nu aţi observat că soţul meu este un mic mincinos șiret? 

Pesemne că am părut atât de surprinși, încât Jeannine se 
crezu obligată să se explice, doar că se înșelase cu privire la 
motivele uimirii noastre. 

— Mă luaţi drept o nenorocită, nu-i așa? Nu pot să vă acuz. Un 
soț tandru, obligat să suporte o femeie isterică, care se dă în 
spectacol în ziua în care munca lui îi permite, în sfârșit, să 
revină la domiciliul conjugal. Cam asta este imaginea pe care o 
aveți despre această seară, nu? Nici nu vă puteți imagina ce 
viaţă mă obligă Josse să duc. El este de fapt cel care m-a 
prezentat lui Pauwels. Cel care m-a aruncat în braţele lui! 

— Lucraţi împreună cu soțul? se miră Anne. 

— Dar cine vorbește de afaceri? Nu fiți naivă, Anne. E vorba 

de sex. Despre ce altceva? 

Ochii mei îi întâlniră pe cei ai Annei. Și ea era la fel de 
perplexă. Văzându-ne feţele, Jeannine izbucni în râs. 

— V-ar plăcea să participaţi la o orgie? Josse ar fi încântat să 
vă invite. Mai ales pe dumneata, Anne. Sunteţi exact stilul lui. 
Cam ca toate celelalte fete tinere și draguțe ale planetei, 
slăbuţe, seducătoare și, dacă-mi permiteţi, cu un fund foarte 
frumos! 

Apoi, ridică paharul în direcţia chelnerului, care freca energic 
tejgheaua, pentru a șterge orice urmă a conversaţiei noastre. 

— Și îl lăsaţi să vă facă asta fără să protestaţi? interveni Anne. 
Între timp gazda noastră mai înghiţi o gură generoasă din 
licoarea ei, înainte de a ne răspunde. Setea îi era probabil la fel 
de nepotolită precum disperarea. 

— Eu sunt trofeul lui, creatura lui, obiectul lui simpatic pe care 
îl expune și îl dă la schimb. Contra Ritei Pauwels, spre exemplu. 
Nu o cunoașteţi? V-ar plăcea - ea place tuturor. O tânără 
asiatică foarte atrăgătoare. În plus, foarte tânără. Și, cu toate 
astea, foarte experimentată. M-a învăţat niște trucuri pe care nu 
mi le-aș fi putut imagina înainte, arta de a prelua conducerea 
operaţiunilor... 

Nu-și termină fraza. Era într-adevăr momentul s-o băgăm într- 
un taxi și s-o trimitem la ea acasă. Soţul ei n-avea decât să se 
descurce să repare daunele. Dacă ceea ce ne povestise ea era 
adevărat, înseamnă că el era obișnuit. 

— Dragă Jeannine, mulţumim pentru această seară 
pasionantă. Josse trebuie că vă așteaptă nerăbdător. Și noi 
suntem teribil de obosiţi. 

M-am ridicat de pe scaun și am vrut s-o conduc pe Anne spre 
ieșire. Dar Jeannine mă apucă de braţ. Avea nevoie să termine 
curăţenia generală. 

— De ce tocmai Pauwels, mă întrebaţi? Prietenul nostru este 
un mare vânător, după cum știți. Mereu la pândă, cu camera la 
ochi. Fotograf de animale. Specialitatea lui, animalele sălbatice 
la împerechere. Clic! Clac! Cele mai bune momente ale 
prostioarelor noastre imortalizate pentru eternitate. Păcat că el 
nu apare niciodată pe clișee, și nici șarmanta lui soţie. Le-aș fi 
atârnat pe pereţii sufrageriei. Într-o seară, mi-a făcut onoarea 
să-mi arate colecţia sa, amenințând c-o s-o facă să circule. După 
una ca asta cum să-i mai poţi refuza un moment de plăcere unui 

mare artist, care mi-l cerea atât de drăguţ? lubitul Pauwels 
obținuse deja de la mine aproape tot ce și-a dorit. Și atunci, de 
ce nu un tête-à-tête? Dar vai, apetitul lui e mare, mult prea 
mare pentru mine. 

M-am așezat la loc. Anne o luă pe Jeannine în brațe. Ocazia 
era prea bună. 

— Și de la Josse ce a încercat să obţină? 

— Pe nevastă-sa, repetă Jeannine cu o voce distrusă. Asta nu 
vă e de ajuns? Nu, glumesc. 

Privirea tulburată își regăsi brusc puţină luciditate. 

— De ce Pauwels s-a lansat în fotografia de artă? Doar 
vânătoarea este hobby-ul lui. 

O cută adâncă brăzda fruntea lui Jeannine. Oboseala, alcoolul, 
tristețea, singurătatea. Toate reperele ei erau distruse. Nu mai 
rămăsese nimic din mariajul ei. Nici din personalitatea ei și nici 
din sufletul ei. Viaţa idilică în mijlocul paradisului terestru, în 
versiunea lui Jeff T. Wilder, o zdrobise complet. 

— Felul lui de a-și învinge plictiseala, bănuiesc. Nu vă amăgiţi. 
Nu există nimic altceva decât plictiseală în viața unei albe în 
Congo. Poate doar vidul, care este moartea fără bucuria 
somnului. 

Abia își termină fraza când căzu de pe taburet și se prăbuși pe 
podea precum un mantou alunecat de pe umeri. 

— Ce facem? întrebă Anne. O contempla pe Jeannine instalată 
pe canapea cu ajutorul chelnerului. O marionetă abandonată 
după spectacol. Din fericire, la ora aceea barul era gol. 

— Să ne întoarcem la vilă. Poate că și Josse va avea chef, la 
rândul lui, să se arunce în braţele noastre, dacă îi povestim 
relatările soției sale. 

— Tu chiar crezi că Jeannine spune adevărul? întrebă Anne 
ridicând din sprâncene. Sex, orgii, femei orientale. Ca pe orice 
bărbat, acest amestec te face și pe tine să fantazezi și te 
împiedică să gândești cu propriul cap. 

Am aprobat-o. Anne avea dreptate. Mă avântasem cu capul 
înainte în delirul lui Jeannine, fără să îl pun nicio clipă la îndoială. 
Mă aranja destul de bine. Dar nu pentru motivele cu care mă 
tachinase Anne. Revelaţiile lui Jeannine, cu condiţia să fie 
adevărate, confirmau rolul albilor în jaful de la companie. Dacă 
Pauwels se plimba cu fotografii compromiţătoare, unul dintre 
actorii acestora ar fi putut fi tentat să recupereze din seif 

clișeele care îi dezvăluiau detaliile anatomice, luând în trecere 
câteva lucruri pe post de pagubă - o mică răzbunare între 
prieteni. Nu era decât o simplă ipoteză, dar merita să fie 
aprofundată. De acolo până la a-l bănui pe Josse, care probabil 
știa totul despre distracțiile lui Pauwels cu soţia lui... Exces de 
imaginaţie? Poate că nu. 


Vila Rassinfosse era cufundată în întuneric. Josse era probabil 
în patul său, convins că soţia lui își termina seara în compania 
noastră. În timp ce Anne mă aștepta în taxi cu Jeannine, care 
stătea sprijinită de umărul ei, sforăind încetișor, eu am plecat 
spre intrarea de serviciu, în căutarea paznicului. În spatele 
casei, o lumină slabă trecea prin obloanele unei ferestre de la 
parter. A fost nevoie de mai multe bătăi în ușă, înainte ca o voce 
somnoroasă să mă întrebe ce doresc. 

Câteva minute mai târziu, o bătrână servitoare înfășurată într- 
o cămașă de noapte ponosită, cu picioarele în niște papuci 
găuriţi, cel mai probabil recuperaţi din coșul de gunoi al 
patroanei ei, veni și ne deschise ușa. Această patroană nu se 
putea ţine pe picioare când Anne încercă să o scoată din 
mașină. l-am sărit în ajutor. Ținând-o de după umeri am târât-o 
până la vilă. 

Indiferentă, bătrâna negresă se dădu în lături pentru a ne lăsa 
să trecem, fără să schiţeze nici cel mai mic gest de ajutor. Se 
multumi să ne conducă în salon, târându-și picioarele de zici că 
își dorea să vadă cum ne scapă povara pe jos. Cu un mare efort, 
am reușit să întindem pe canapea ceea ce mai rămăsese din 
Jeannine. 

Era probabil ora două noaptea, eram într-o stare deplorabilă, 
rupt de oboseală; băusem prea mult, nu dormisem bine de mai 
multe nopţi, nu mă întremasem suficient după sejurul la spital și 
nici nu mă împăcasem cu comportamentul Annei de când 
venise. Văzând-o pe servitoarea asta stând cu mâinile în sân, m- 
am înfuriat la culme. Din fericire Anne interveni. 

— Cum vă numiţi? 

— La mine cheamă Ma’ Louise, spuse voinica femeie, cu un 
aer posac. 

— Ei bine, Ma’, cred că ar fi bine să aduceţi o pătură și să-l 
anunţaţi pe domnul Josse. 

— Dom Josse? Nu aici. El plecat puţin după ce plecat voi și 

patroana. 

— La naiba, unde-o fi plecat? strigai eu. 

— Să găsească la voi, crede eu? mormăi servitoarea de parcă 
aș fi încercat s-o prind în capcană. 

Eu și Anne ne privirăm. Inţelegeam ca Josse să se fi îngrijorat 
de absenţa prelungită a soției lui, dar un apel telefonic la hotel l- 
ar fi edificat. Aș fi înțeles și dacă ar fi venit să se distreze 
împreună cu noi. Dar faptul că a plecat să petreacă pe cont 
propriu, asta nu o prea mai credeam. Doar dacă nu cumva ăsta 
era tot un exemplu al moravurilor dubioase ale belgienilor din 
colonie. In fine. De ce să mă stresez? Dacă Josse a profitat de 
absenţa soţiei lui pentru a le face o scurtă vizită vecinilor lui, 
sau pentru a se arunca în piscina lor, nu eram eu cel care 
trebuia să-i facă morală. Eu îi adusesem iubita înapoi. 
Amabilitatea mea se oprea aici. Și nici măcar nu ceream să fiu 
plătit pentru asta. 

Fără prea mari speranţe că mă va asculta, am sfătuit-o pe Ma' 
Louise să aibă grijă de patroana ei și să îi anunțe pe prietenii la 
care s-a dus Josse despre întoarcerea soţiei acestuia. Mormăitul 
pe care l-am primit pe post de răspuns însemna în mod clar că 
simpatica negresă se va arunca în așternuturile ei imediat ce noi 
îi vom fi întors spatele. 

Reveniţi la hotel am intrat în camera noastră cu paturi twin. 
De data asta Anne nu a mai protestat când am alunecat ușor 
spre ea și când mâinile mele au plecat, pe sub cămașa de 
noapte, în căutarea comorilor rotunde, fine și fierbinţi, pe care 
natura i le-a oferit. Se prefăcu indiferentă până când m-am 
cufundat în ea. Atunci scoase un geamăt și se trezi la viaţă. Beți 
de plăcere, ne-am aruncat împreună în noapte. 

A doua zi, după un mic dejun savuros, pe care nici Pauwels, 
nici Josse și niciuna dintre soțiile sau amantele lor nu ni l-a 
tulburat, ne-am întors la vila lui Rassinfosse. Nu voiam să 
părăsesc E'ville fără să verific dacă relatările lui Jeannine erau o 
invenţie totală și să scot de la Josse niște explicaţii cu privire la 
șantajul lui Pauwels. E mai bine să baţi fierul cât e cald. Aveam 
o pistă pe care nimeni nu o mai exploatase până atunci. Cel 
puțin dacă acționam rapid, înainte ca Josse să își ia zborul, ca de 
obicei. O dificultate neprevăzută urma să-mi compromită planul. 

O agitaţie neobișnuită domnea în jurul vilei atunci când taxiul 
ne-a depus în fața intrării principale. O ambulanţă cu ușile din 

spate deschise, vehicule de poliţie. 

— Noi lucrăm pentru domnul Rassinfosse, i-am spus eu pe un 
ton sec poliţistului care s-a pus în faţa noastră atunci când am 
încercat să intrăm pe aleea ce ducea la ușa vilei. Cartea de 
vizită de detectiv privat, cu steagul tricolor și purtând 
semnătura Ministrului de Interne, fu suficientă pentru a-l 
impresiona. 

După ce-am intrat am dat peste negresa înaltă care ne 
servise masa în ajun. Deasupra capetelor noastre niște oameni 
cotrobăiau prin casă, la etaj, făcând să scârțâie îngrozitor 
parchetul și scările. 

— Ce înseamnă tărăboiul ăsta? 

Negresa cea înaltă ne privi cu dispreţ și apoi ne răspunse sec: 

— Vorbiţi cu polițiștii! spuse ea, arătându-ne cu degetul 
direcția salonului. 

Prin ușa întredeschisă a bucătăriei, Anne o zări pe Ma' Louise, 
servitoarea cea grasă căreia i-o lăsasem în grijă pe Jeannine în 
mijlocul nopţii. Am lăsat-o cu ea și am plecat să înfrunt 
autorităţile locale. 

Salonul era înţesat de bărbaţi în costume tropicale care 
discutau cu vocea joasă și cu un aer preocupat. Dintr-un motiv 
necunoscut ventilatoarele erau oprite. Căldura umedă și mirosul 
de tutun făceau ca atmosfera din cameră să fie și mai încărcată. 
După ce am trecut pragul am dat peste Pauwels care se 
conversa cu încă trei sau patru persoane. 

La sosirea mea, aruncă o privire peste umăr, înainte de-a se 
întoarce și a reveni la interlocutorii lui. Nu am insistat. Din toată 
adunarea nicio altă faţă nu-mi era cunoscută. Josse era sublim, 
dar lipsea cu desăvârșire. Tot la petrecere? Și Jeannine, unde se 
ascundea? Un bărbat se apropie de mine. Palid, ras prost, cu 
puţină burtică. Singurul bărbat îmbrăcat în gri, costum șifonat, 
cravată prost înnodată, a cărei culoare căcănie ascundea cu 
greu niște pete de grăsime. 

— Michel Van Loo? Urmaţi-mă, vă rog! 

Fără să se întoarcă, mă conduse la un mic birou alăturat 
salonului, pe a cărui ușă o închise înainte să se arunce în fotoliu. 

— Comisar Raymond Plasman, spuse el privindu-și unghiile cu 
un aer dezgustat. 

O astfel de politeţe îl definea mai bine decât o amprentă 
digitală. Nu mai era nevoie să îi verific cartea de vizită. 

— Dumneavoastră aţi adus-o pe doamna Rassinfosse azi- 
noapte? 

„Adus-o?” Parcă vorbea despre o plantă. 

— Cum se simte în dimineaţa asta? 

Ochii săi reci se ridicară spre mine. Bine, de acord, nu punem 
întrebări, doar răspundem. 

— Am condus-o până aici împreună cu prietena mea Anne. Nu 
am putut să mă abţin să întreb: ce înseamnă această 
demonstraţie de forțe din jurul casei? 

Comisarul dădu din cap și scoase din buzunar un vârf de 
trabuc pe care începu să-l rumege. 

— In ce stare era astă-noapte? 

M-am resemnat să-i răspund. Dacă mă arătam ascultător 
poate că ar fi sfârșit prin a-mi povesti ce e cu tărăboiul ăsta. 
Poliţiștii moderni sunt așa: tot timpul obligaţi să dovedească 
faptul că ei guvernează lumea și că ei sunt cei care fixează 
regulile. După război genul de politist modern mișună în 
Bruxelles. Ai putea crede că perioada Ocupaţiei i-a ajutat să se 
dezvolte și ca Eliberarea i-a făcut să iasă din ascunzători. Nu 
mai știm ce să ne facem cu ei. 

— Spuneți-mi, domnule Van Loo, ce faceţi în Katanga? 
Turism? Afaceri? Și de unde acest interes pentru familia 
Rassinfosse? 

Privirea lui de pește din Marea Arctică, la care se adăuga un 
strop de cinism, nu îmi spunea nimic interesant. Transpiram și 
nu era vinovată de asta doar căldura sufocantă din acest mic 
birou. Mă întrebam ce știa el mai exact despre activităţile mele. 
Cunoscând relaţiile lui Jacques cu poliția din Katanga, cu 
siguranţă că nu el îi vorbise de mine acestui Plasman. Atunci 
cine? Familia Rassinfosse? Puțin probabil sa-și fi etalat micile 
secrete în faţa polițiștilor. Pauwels? Vizita mea la Mombayo 
reflecta munca normală a unui anchetator de asigurări. 
Verificarea declarațiilor victimelor jafului, vizitarea locului, 
interogarea eventualilor martori. Nimic care ar fi putut trezi 
neîncrederea lui Plasman. Doar dacă nu săpa puţin și se întreba 
de ce ancheta mea mă adusese de la Mombayo până la vila în 
care ne găseam. Și cum stabilisem o legătură între Pauwels și 
Rassinfosse. Pauwels, de a cărui prezenţă în salonul amantei 
sale, chiar sub nasul soţului, s-ar fi putut mira Plasman, ca și 
mine. Ce făcea el în casa asta? Venise să-și negocieze colecţia 

de clișee artistice cu cel care oferea preţul cel mai bun? A 
descoperit, oare, dispariţia fotografiilor gazdelor în timpul jafului 
din biroul său? 

În această incertitudine m-am hotărât să mă ţin de versiunea 
oficială: trimis de Celtic pentru a închide dosarul Doutremont & 
Pauwels, rănit în timpul unei partide de vânătoare și tratat în 
împrejurimi. Dacă speram ca în felul ăsta să deturnez atenţia 
polițistului, m-am înșelat. Lăsându-mă să-mi termin relatarea 
fără să mă întrerupă, Plasman reveni cu calm la atac. 

— Toate acestea, eu le cunosc deja, domnule Van Loo. Dar de 
ce aţi ajuns la Rassinfosse? 

A rămâne aproape de adevăr, este întotdeauna cea mai bună 
armă a mincinoșilor. 

— Pură întâmplare. Am cunoscut-o pe doamna Rassinfosse 
ieri la hotel, în timpul micului dejun. Ne-am simpatizat. Pentru 
că se simţea singură, ne-a invitat să luăm cina împreună, cu 
mine și cu prietena mea. Între timp soţul ei s-a întors din 
misiune. În mod neprevăzut, dacă am înțeles eu bine. 

— Și seara a fost tensionată? 

— Absolut deloc. Din contră, excelentă! Am aflat foarte multe 
lucruri despre viaţa și obiceiurile din colonie. 

Personalul hotelului ar putea confirma conversaţia noastră. 
Faptul că Jeannine își petrecuse noaptea la hotel nu era treaba 
lui. Nici numele amantului ei. De ce să-i vorbesc eu despre viaţa 
ei privată? Chiar nu înțelegeam ce voia poliţaiul ăsta și nici 
motivul prezenţei lui în casa Rassinfosse. 

Plasman mă privi un timp și apoi, după ce se lămuri că nu mai 
avea ce să afle de la mine, se ridică greoi și înainte să iasă din 
birou, murmură că Josse dispăruse și că Jeannine era moartă. 
Asasinată. 

Mă gândisem că se întâmplase ceva grav. Dar anunţul brutal 
al acestei morţi aproape că mă făcu să las garda jos. Dacă acest 
comisar ar fi insistat puţin mai mult, i-aș fi mărturisit, cred, tot 
ceea ce ne povestise Jeannine. Cu câteva ore mai devreme ea 
îmi încredințase detaliile cele mai intime, cele mai sordide ale 
vieţii ei, avidă de puţină compasiune, de aer proaspăt, de 
căldură umană. În loc să-i întind mâna în timp ce se prăbușea 
într-un abis întunecat, o băgasem de tot la fund, fără niciun pic 
de milă. Cu ce rezultat? Ea era moartă, iar soțul ei dispăruse. Nu 
aveam de ce să fiu mândru de mine. Absolut deloc. 

11. 


Ce-ai făcut, Adrien? 


Anne mă aștepta în salon. Pentru a evita urechile indiscrete, 
am condus-o pe terasă și i-am rezumat conversaţia cu Plasman. 
Aflase deja despre asasinarea lui Jeannine de la Ma' Louise. 
Moartă de frică, văzând-o pe Anne în bucătărie, bătrâna 
menajeră s-a grăbit să-i povestească totul. 

— Să spuneţi că eu este persoana care a dat alerta, insistă ea 
cu un ton vehement. 

Așa cum am crezut și eu, în loc să aibă grijă de patroana ei 
după plecarea noastră, ea se dusese liniștită la culcare. 
Dimineaţa, aducând cafeaua, o găsise pe Jeannine pe canapea, 
cu gâtul tăiat. 

— Mi-e greu să-mi imaginez teroarea bietei femei în faţa unui 
astfel de spectacol, pentru a-i mai face și reproșuri, adăugă 
Anne. 

In ce-l privește pe Josse, el se evaporase, abandonându-și 
mașina, un frumos Cadillac alb, în garaj. 

— Eu nu îndrăznit să deranjez la prietenii lui pe timpul de 
noapte, cum a rugat dumneavoastră, gemu Ma' Louise. Asta nu 
se face pe aici. Ei ar fi bătut la mine. 

Am ridicat din umeri. Neglijenţa ei conta prea puţin. Oare 
Jeannine ar fi fost salvată dacă Ma’ Louise i-ar fi rămas la 
căpătâi sau asasinul i-ar fi venit și ei de hac în același timp? 

— Și la ce bun să spui la dom Josse? continuă ea pe un ton 
plângăreț. Oricum nu interesează la el. 

— Jeannine avea obiceiul să plece în toiul nopţii cu invitaţii? 

— In casa asta fiecare trăiește viaţa lui, zise flegmatic Ma' 
Louise. De când doamna Jeannine a pierdut bebelușul, nimic nu 
mai e bine la casa asta. 

In urmă cu doi sau trei ani Jeannine pierduse o sarcină. La 
puţin timp după aceea, Josse și-a găsit un nou loc de muncă, 
care îl ţinea mai tot timpul departe de casă, uneori chiar pentru 
mai multe săptămâni. 

— Și domnul Pauwels? am întrebat eu, hotărât să-i smulg 

bătrânei servitoare toate secretele patronilor ei. De când 
frecventează această casă? 

Ma' Louise îmi aruncă o privire chiorâșă. Viaţa privată a 
patronilor ei nu avea niciun secret pentru ea. 

— De ce întrebaţi asta la mine? 

Anne își puse brațul în jurul umerilor trupeșei negrese, pe 
care întrebarea mea părea că a redus-o la tăcere. 

— Domnul Michel dorește să-l găsească pe asasinul doamnei 
Jeannine. Dumneata nu? 

Ma' Louise dădu încet din cap fără a îndrăzni să ne privească. 
Se temea în continuare. Probabil ca domnul și doamna 
Rassinfosse au ameninţat-o cu pedepse groaznice dacă ar fi 
dezvăluit și cel mai mic aspect din treburile lor. 

— Domnul Pauwels este un om rău. Cred că doare sufletul la 
el dacă a venit să facă paradă aici într-o zi de doliu. 

— Nu a mai trecut pe aici de ceva timp, nu? am spus eu 
mergând la plesneală. 

Încă o dată Ma' Louise confirmă, din ce în ce mai îngrijorată. 

— De când Dom Josse a dat afară la el. 

Într-o seară, Pauwels venise pe nepusă masă tocmai când 
Josse se întorsese dintr-o călătorie. Cei doi bărbaţi s-au închis în 
birou, în doar câteva minute, vocea furioasă a lui Josse a 
străbătut prin uși. Pauwels a plecat la scurt timp după aceea, 
palid, cu un rictus întipărit pe buze. Ma' Louise se întrerupse, 
jenată dintr-odată de faptul că și-a trădat patronii. Cu o voce 
dulce, Anne o încurajă să continue. 

— Știm lucrurile astea, Ma’, am spus eu. Jeannine ne-a 
povestit totul astă-noapte. Trebuie să ne ajuţi să punem mâna 
pe asasinul ei, înainte să lovească din nou. 

De data asta Louise se întoarse direct către Anne. Eu nu prea 
îi inspiram încredere. Și cum ai fi putut să-i reproșezi asta? 

— E adevărat! Madam Jeannine ne-a spus totul, Ma', despre 
nopţile cu Pauwels și soția lui, despre fotografii. Dumneata știi 
despre toate astea, nu-i așa? 

Ma’ dădu din cap cu o figură nefericită și-și făcu de mai multe 
ori semnul crucii. 

— Doamna Jeannine foarte nefericită, singură mereu. Când 
dom Josse vine acasă, face un duș, schimbă hainele la el și 
merge la altă parte, dracu' știe unde. 

— Ce s-ar fi făcut săraca Jeannine fără Ma' Louise? întrebă 

Anne. 

Femeia grasă dădu din cap. 

— Doamna Jeannine avea încredere la mine, sigur că da, 
adăugă ea, revenindu-și puţin. Îmi dădea și plicurile. 

— Plicurile? 

— Plicurile lu' dom Pauwels. 

Acum chiar că nu mai înţelegeam nimic. Dacă Jeannine 
continua să se vadă cu oribilul mustăcios, în ciuda faptului că 
acesta se certase cu Josse, și dacă își petrecea chiar și nopţile 
cu el, de ce își mai trimiteau scrisori? Ce conţineau, de fapt, 
plicurile acelea? 

Nici Ma’ Louise nu părea să știe mai multe. De teamă să nu se 
închidă în ea, m-am abținut să insist mai mult și am întrebat-o 
doar care este adresa lui Pauwels la E'ville și numele servitorului 
său. 

— Boniface, un om la fel de rău ca stăpânul la el, roși ea. El 
este la fel de devotat la stăpânul lui cum e dracii la Lucifer! Și 
minte de îngheaţă apele. 

Dacă dădeam de Boniface, pentru a-i câștiga încrederea nu 
era o idee bună să mă recomand ca venind din partea ei. 

Când ne-am întors la hotel i-am propus Annei să discutăm în 
faţa unei cești de cafea și a unei prăjituri. Chelnerul ne-a așezat 
la masa unde am întâlnit-o pe Jeannine în ajun; părea că trecuse 
atât de mult timp de atunci... 

— Ancheta a pornit-o în prea multe direcţii în același timp. Am 
impresia că piesele de puzzle aparţin mai multor jocuri diferite. 

— Pune-le pe masă, zise Anne. Eu am fost mereu mai rapidă 
decât tine la jocurile de răbdare. 

— Eu văd patru afaceri diferite. 

— Să alergi după mai mulţi iepuri odată este întotdeauna 
periculos. 

— Chiar și în dragoste? 

— Concentrează-te pe misiunea lui Jacques, continuă Anne, 
prefăcându-se că nu m-a auzit. Eşti detectiv, nu justiţiar! 

— Și îndrăgostit! 

— Și eu, murmură ea mângâindu-mi faţa cu o tandrețe 
infinită. 

Mi-am ridicat ceașca de cafea fără să mă ating de ea. 

— Totul începe cu jaful de la Doutremont & Pauwels în 
Mombayo. Furtul de arme, diamante și bani din salariile 

muncitorilor. Și de documente fără importanţă. Locuitorii sunt cu 
toții mai presus de orice îndoială. Albii se odihneau, prea obosiţi 
din cauza exceselor din ajun. Negrii se distrau împreună cu șeful 
lor mult iubit, doctorul Kwanga, departe, în munţi. Chiar și cei 
trei proprietari ai companiei erau absenţi. Doutremont în 
deplasare, însoţit de Ray, comanditarul lor. Și Pauwels la 
Elizabethville. 

— Ce făcea micul mustăcios, în acea noapte, în capitală? 

— Profita de favorurile lui Jeannine Rassinfosse? 

— Şi Josse? 

— Porumbelul ei călător de soț nu prea stătea pe acasă de 
când se angajase la Sokamine, o societate de comercializare a 
uraniului, cu excepția zilelor în care îi invita pe Adrien Pauwels și 
pe Rita să se bucure împreună de soţia lui. 

— Nu îi plăcea să vorbească despre noul loc de muncă. 

— Eu cred că îi rezerva doamnei Pauwels descrierea efectelor 
bombei atomice asupra calităţii prestaţiei amoroase. 

— Nu ești poate cam invidios, din întâmplare? 

— Nu și de când ai revenit lângă mine, dragostea mea, și de 
când mi-ai povestit cu ce te distrai în absenţa mea. 

Înainte ca Anne să se enerveze, i-am luat-o înainte. 

— Ai remarcat că nici măcar nu l-am interogat încă pe acest 
șarmant martor. 

— Te referi la domnul care a avut amabilitatea să mă 
consoleze? 

— Mă gândeam la doamna Pauwels. 

— Nu o să încetezi să mă uimești niciodată, spuse Anne cu un 
aer visător și un zâmbet magnific în colţul gurii. 

— De parcă toată această harababură nu mi-ar fi fost de 
ajuns, s-a mai amestecat și un asasin, ca să complice totul. Pe 
mine aproape că m-a doborât, iar pe Jeannine nu a ratat-o. 

— Nu este neapărat aceeași persoană. 

Am dat din cap. 

— Asta nu e totul, dacă mai punem la socoteală și dispariţia 
lui Josse, în speranţa că nu este vorba și aici despre o crimă sau 
o răpire. Pe scurt, toate ingredientele unul extraordinar 
waterzooi!?! 

— Jaf, crimă, răpire. Să nu tragi prea repede concluziile. S-ar 


27 Fel de mâncare tradiţional flamand, care conţine un număr mare de ingrediente, 
legume și carne sau pește, fierte împreună. (n. trad.) 

putea să nu fie nicio legătură între aceste evenimente. Și nicio 
legătură cu munca lui Rassinfosse sau cu weekendurile lui de 
distracție între prieteni. 

— Cum să ieşim din acest labirint? Ce pistă să explorăm mai 
întâi? 

— De ce nu revii la misiunea ta, la naiba! Ce căuta Van 
Tieghem când te-a trimis în Katanga? 

— Aproape că am uitat asta în mijlocul atâtor mistere! 

— Oficial,  anchetez pentru Celtic, care doreşte să 
descâlcească afacerea din Mombayo și să pună mâna pe pradă. 
Van Tieghem crede că e mâna militanţilor proindependenţă care 
agită regiunea de ceva timp, mai ales de când subsolul ei s-a 
dovedit a fi o adevărată peșteră a lui Ali-Baba. 

— Ergo! spuse Anne. Doctorul Kwanga, iată ţinta ta! 

Am împins ceașca pe masă cu un aer dezgustat. 

— Și unde ai vrea să-l găsesc pe bufonul ăsta? 

— Jacques se întreba dacă rebelii au fost implicaţi în 
spargerea de la Doutremont & Pauwels. Or, în acea noapte, 
oamenii din sat aveau petrecere cu șeful lor. O coincidenţă 
tulburătoare, nu? 

Am clătinat din cap. 

— Dacă e să ne luăm după Pim, Pam, Pum, întâlnirea chiar a 
avut loc și acolo au fost atrași toţi indigenii din sat. Negrii nu 
sunt absolut deloc implicaţi în jaf. 

Anne insistă, nefiind convinsă. 

— La ce oră au plecat ei din Mombayo? Când s-au întors? 
Doar doctorul Kwanga le poate confirma prezenţa. Deci nu-ți 
rămâne decât să-l interoghezi pe acest preţios martor... 

Mi-am aruncat mâinile în sus. 

— Cu tine totul pare atât de simplu! O atingere de baghetă 
magică și iată-mă bând un pahar cu un șef terorist care a fugit 
în junglă și pe care autorităţile îl caută de luni întregi. Această 
țară e mare cât un continent și Kwanga nu își anunţă întâlnirile 
prin afișe, cu cel puţin o lună înainte, precum Charles Trenet sau 
Ray Ventura și orchestra lui. 

— Hai, super-detectivule! Lasă falsa modestie, nu e genul tău! 

I-am luat mâna și i-am sărutat încheietura delicată. 

— Doar de dragul discuţiei, să presupunem că-l găsesc. „Bună 
ziua, doctore. E adevărat că locuitorii din Mombayo v-au adus 
drept ofrandă colecţia de arme și banii lui Doutremont & 

Pauwels?” 

— Pentru a evita să te rătăcești, păstrează în minte 
instrucțiunile lui Jacques. Uită asasinarea lui Jeannine 
Rassinfosse și dispariția soțului ei. Asta este treaba poliției. 

Sugestia Annei mă readuse la Mombayo și la spargerea de 
acolo. Și la Pauwels. Faptul că mustăciosul cel gras a forțat ușa 
familiei Rassinfosse în ajun îi dovedea îngrijorarea. Nu voia să 
părăsească E'ville fără să culeagă informaţii în legătură cu 
primele rezultate ale anchetei judiciare. Un om îngrijorat, ce 
interlocutor mai bun pentru un detectiv cu ștaif secondat de o 
asistentă zglobie? 


Din ce ne spusese Ma’ Louise, Pauwels locuia într-o căsuţă în 
centrul localităţii. Un taximetrist glumeț ne depuse în fața 
imobilului său, după ce făcuse de două ori înconjurul orașului. 
Am ridicat din umeri. Factura era pentru Celtic. 

Femeia care ne-a deschis era la fel de frumoasă precum ne-o 
descrisese biata Jeannine. Micuţă, subțirică, cu trăsături fine, 
Rita Pauwels degaja un magnetism sălbatic, amestec de 
provocare și abandon, căruia îi era greu să-i reziști. La privirea 
pe care mi-o aruncă Anne, mi-am dat seama că efectul pe care îl 
avea asupra mea îmi era scris cu litere luminoase pe frunte. Cu 
un zâmbet batjocoritor, Anne mă ciupi de braţ în timp ce o 
urmam pe doamna Pauwels, fără a pierde nimic din mișcarea 
elegantă a părții inferioare a spatelui ei, când ne conducea în 
salon, învăluită într-un parfum puternic și condimentat. 

Soţul ei ne primi trântit pe o canapea. La intrarea noastră nici 
nu mișcă, nu schiţă nici măcar un semn din cap. 

— Luaţi loc, spuse ceremonios doamna Pauwels, bătând din 
palme, cu o mișcare ce-i făcu să danseze brăţările fine de la 
încheieturi. Un servitor apăru, cu siguranţă faimosul Boniface, 
pe care nu-l suporta deloc Ma' Louise. Un băiat înalt de vreo 
douăzeci de ani, cu pielea foarte închisă și privirea încruntată, 
care puse pe măsuţă o cafetieră fierbinte și patru cești, înainte 
de-a dispărea fără niciun cuvânt. 

Cu privirea fixă, Pauwels își contempla soţia în timp ce ne 
servea, hipnotizat de mișcările ei. Și mie îmi era greu să mă 
detașez de baletul lungilor ei degete cu unghii lăcuite, de un 
roșu culoarea sângelui, așezate delicat pe cafetieră și pe ceștile 
din porțelan. Fără să ne mai aștepte, Pauwels își goli ceașca, 

înainte să ne arate că ne observase prezența. 

— Vă credeam în drum spre metropolă, domnule Van Loo. 

— Pentru că v-am observat ieri la familia Rassinfosse, am 
ținut să vă salut înainte să plec. Nu sunt sigur c-o să mai trec pe 
la Mombayo. 

— Sper că nu din cauza acelui nefericit incident de vânătoare? 

— Sunteţi complet vindecat de rănile suferite? interveni soţia 
lui cu un ușor râset neașteptat. Nimeni nu a mai fost rănit până 
acum în timpul unui safari organizat de soțul meu. 

— Fatalitate, presupun. În meseria mea numim asta legea 
probabilității. 

— Domnul Van Loo dorește să ne facă să credem, cu orice 
preţ, că lucrează în domeniul asigurărilor, îi explică Pauwels 
soţiei lui, înainte de-a se întoarce către mine. Deci, raportul 
dumneavoastră este complet? 

Tonul lui ironic putea să dea de înţeles că își bate joc, dar 
aerul îngrijorat demonstra că ultimele evenimente îl afectaseră. 

— Abia aștept să mă întorc în Belgia. Rana mă supără iar 
clima nu îmi e pe plac. Dar cum să obţin de la Celtic biletul de 
întors, din moment ce dosarul meu e în continuare gol? Patronii 
mei ar fi foarte dezamăgiţi dacă m-aș întoarce fără să-mi fi 
îndeplinit misiunea, mai ales că au cheltuit deja destui bani. Or, 
nu am nici cea mai mică informaţie să le ofer. Nici mobilul jafului 
din biroul dumneavoastră, nici autorii lui, nici locul unde s-ar 
putea găsi comoara furată. 

— Aţi avut ocazia să-l întâlniți pe judecătorul de instrucţie? 
interveni doamna Pauwels cu o voce dulce. Paul Thillon este un 
tip șarmant. Cu siguranţă vă va ajuta. Este atât de drăguţ, nu-i 
așa, Adrien? 

Nu cred c-am fost doar eu cel care a simţit un subiînțeles 
obraznic în modul în care ea a pronunțat numele lui Paul Thillon. 
Pol Ti-Yon. Mi-aș dori ca, într-o zi, să-mi pronunţe și mie numele 
cu aceeași tensiune în voce, cu același joc mătăsos al limbii pe 
cerul gurii, la fiecare silabă. 

— Bună idee. Aș putea să mă recomand din partea 
dumneavoastră? 

Pentru că își întoarse privirea, am avut impresia fugitivă, cu 
siguranţă imaginară, că am tulburat-o. 

— Adrien îl cunoaște mult mai bine decât mine, spuse ea din 
nou cu râsul acela prefăcut. Dă-i cartea ta de vizită domnului 

Van Loo, Adrien. Ştii ceva, ce-ar fi dacă l-ai suna pe Po? La ora 
asta ar trebui să fie încă la birou. 

Pauwels primi sugestia soţiei sale cu atâta lehamite încât nu 
am făcut nimic pentru a-l debarasa de această corvoadă. Până 
la urmă se ridică și merse să-i telefoneze din hol, după ce 
închise ușa în urma lui. 

Conversaţia părea să se prelungească. Prin geamul care 
separa salonul de hol, auzeam vag vocea lui Pauwels, dar fără a 
putea distinge ce spune. Pentru a întrerupe tăcerea, soţia lui ne 
propuse o băutură alcoolică. Anne refuză politicos, eu doar după 
o oarecare ezitare. În timp ce ea-și punea un whisky, eu am 
aruncat în discuţie numele doctorului Kwanga. 

— Se spune că are o anumită influență asupra indigenilor din 
regiune. 

— Primul lucru pe care l-am învăţat în această ţară, spuse ea 
cu un ton oarecum repezit, este că soțiile coloniștilor nu fac 
politică, se pedepsește cu moartea. 

Încercă să râdă, dar nu putu să se împiedice să aibă un râs 
amar. 

— Despre ce vorbesc ele? Să vedem: despre bucătărie, 
vacanțe, despre nefăcutele servitorilor și despre lenea lor. Este 
suficient pentru a le umple seara. Și fără riscuri. 

— Nu-mi spuneți că între femei nu schimbaţi ultimele bârfe? 
interveni Anne. Puţină apă minerală, da, mulţumesc, adăugă ea 
văzând mâinile doamnei Pauwels mângâind o sticlă de Spa”. 

Frumoasa asiatică umplu două pahare pe care ni le întinse, 
înainte de a-și goli whisky-ul fără a clipi și de a-și pune un altul - 
porție dublă de data asta. 

— Bârfe? Ce înțelegeţi prin asta? 

Își strânse cu putere paharul, hotărâtă să nu se dea bătută. Ar 
fi putut cu ușurință să răspundă că, așa cum se întâmplă peste 
tot, femeile șușotesc despre cine înșală pe cine. Dar terenul era, 
în mod evident, minat. Nu voia să se aventureze fără să știe ce 
cunoșteam noi despre micile manii ale soțului ei. Exasperat de 
muţenia ei, am încercat să revin la liderul pro-independenţă. 

— Vă amintiţi de modul în care servitorii dumneavoastră au 
evocat escapada lor la munte cu ocazia vizitei doctorului 
Kwanga? 


28 Localitate din Belgia, renumită pentru apele minerale, devenită de-a lungul anilor 
una dintre cele mai apreciate stațiuni balneo-climaterice din Europa. (n. trad.) 

— Doar nu credeţi că indigenii vin să se laude în fața 
patronilor lor că frecventează lideri comuniști? 

— Atunci cum aţi auzit vorbindu-se despre asta? 

Doamna Pauwels aruncă o privire disperată către soțul ei. 
Inutil. Alarma nu era conectată. Prin ușa vitrată silueta lui se 
distingea în întuneric, aplecată în continuare deasupra 
telefonului. Profitând de absenţa lui, am repetat întrebarea. 

— Tot ceea ce ar putea avea o legătură cu autorii jafului îmi 
este util, i-am spus eu. 

Ea dădu din cap, în mod evident prea puţin convinsă de 
sinceritatea mea. 

— Ar trebui să-l vedeţi pe domnul Ray, spuse ea în cele din 
urmă. 

Chiar în acel moment, soțul ei reveni în salon. Auzind-o pe 
soția lui pronunţțând numele asociatului său, îl apucă o criză de 
nervi. 

— De ce te bagi tu, Rita? Pentru Dumnezeu! 

În absenţa noastră s-ar fi aruncat asupra ei. Ceea ce-mi 
aminti de palma pe care i-o dăduse lui Jeannine, în faţa noastră, 
cu câteva zile înainte. 

— Prezenţa doctorului Kwanga în împrejurimile lui Mombayo, 
în momentul jafului, mă pune pe gânduri, am reluat eu. Aș dori 
să aflu mai multe despre acest individ, care îmi este prezentat 
ba ca un terorist, ba ca un eliberator. Oare sosirea lui în regiune 
ar putea fi legată de furt? 

Întrebarea mea nu-i potoli furia. Din contră. 

— S-o forțați pe soţia mea să discute politică e un mod jalnic 
de a conduce o anchetă de rutină în contul asigurării... 

Am încercat să mă justific. Fără niciun rezultat. Fără să mă 
asculte, dădea înainte fluturând drapelul. 

— Avea dreptate Doutremont să mă pună în gardă. 
Asigurările sunt o glumă, nu? Nu sunteți decât un spion ordinar 
în slujba serviciilor secrete, nu-i așa? 

Bravo! Câteva minute cu Pauwels au fost suficiente pentru a 
mă demasca în mod brutal! Nu-mi mai rămânea decât să-mi fac 
bagajele și să mă întorc la penibilul meu birou din Bruxelles, la 
anchetele despre dispariţia de câini și mâncarea mea de napi. 
Tocmai mă pregăteam să mă despart de acești oameni minunaţi 
și să mă scuz de deranj, când Anne, care urmărise până atunci 
schimbul de replici, sorbind din paharul ei de Spa, luă cuvântul. 

Cu o voce atât de scăzută încât trebuia să ciulești urechile 
pentru a o auzi. Cu toate astea cei doi Pauwels nu ratară niciun 
cuvinţel. 

— Gata cu cinema-ul domnule Pauwels! Hai să nu ne mai 
învârtim în jurul cozii. Jeannine Rassinfosse mi-a dat dovada 
șantajului pe care îl exercitați asupra ei și asupra soțului ei. Vă 
sfătuiesc să colaboraţi cu noi pentru a evita ca operele 
dumneavoastră de artă să ajungă în mâinile autorităţilor din 
Léopoldville. 

Pauwels deschise gura, dar niciun sunet nu ieşi de sub 
mustata lui dezordonată. Soția lui, palidă, îl privea fix, cu un aer 
dezgustat, de parcă tocmai îi descoperise urâțenia. 

— Ce-ai făcut, Adrien? urlă ea, aruncându-se asupra lui și 
acoperindu-l cu pumni. 

Pauwels se apără fără tragere de inimă. A trebuit să intervin 
pentru a-i separa. Cu braţele atârnând și privind în gol, se 
prăbușiră pe canapea, niște marionete părăsite de mânuitorii 
lor. 

Fără să se lase impresionată, Anne scoase un plic din geanta 
ei, pe care-l puse sub nasul mustăciosului. Surpriza mea nu fu 
mai mică decât a celor doi Pauwels. 

— Nevoia de bani, domnule Pauwels, sau simplă perversiune? 
Individul ridică o mână ca și cum ar fi cerut voie să vorbească, 
apoi o lăsă să cadă pe picior, oftând cu zgomotul unui pneu care 
se dezumflă. 

— Rita are niște cerinţe foarte mari, murmură el. Mărturisirea 
îl costase puţina energie care îi mai rămăsese. 

Cufundată în perne, Rita izbucni într-un râs cam îngrijorător. 

— Eu am nevoie de bani, iar el de sex. 

li aruncă o privire atât de batjocoritoare soțului ei încât se 
așternu din nou liniștea, tulburată doar de uriașul ventilator care 
se învârtea deasupra capetelor noastre, rămas indiferent la 
valurile de căldura care traversau camera. 

— Despre șantaj nu știam nimic, nici măcar nu-mi imaginam. 
Se întoarse către soţul ei, frecându-și degetul mare de index, un 
gest care mi se păru extrem de obscen. 

— Cât ai furat de la Josse? 

Grimasa care-i desfigura trăsăturile îi alungase tot farmecul. 
Această femeie atrăgătoare, electrizantă, atât de erotică în mod 
natural cu doar câteva momente în urmă, se transformase într-o 

vrăjitoare patetică, ieșită direct dintr-un basm pentru copii. Cum 
soţul ei rămânea tăcut, ea reluă cu o voce neutră: 

— Bine. O să vă explic cum poţi să te lași antrenat într-o 
chestie din care doar moartea te mai poate salva. 

12. 


Vărul doctorului Kwanga 


Întorși în cameră, am trecut întâi pe la baie. 

— Un duș prelungit este recomandat de medic pentru a te 
debarasa de miasmele acestui cuplu otrăvit și a evita infectarea. 
Vrei să mă însoțești? 

— Aha! Te-a cam ametit frumoasa Rita? 

— Așa crezi? 

— Nu ar fi oare momentul să-i faci un raport lui Van Tieghem? 
sugeră Anne, tolănită pe canapeaua de pe terasă, total 
insensibilă la invitaţia mea. 

— Ție aș vrea să-ţi fac un raport... 

Dușul se opri cu un ţârâit prelung. Bodogănind, m-am învelit 
într-un halat de baie și m-am așezat alături de Anne. 

— Jacques nici nu se gândea la o asemenea încâlceală atunci 
când te-a trimis în Katanga, spuse ea, cuibărindu-se lângă mine 
ca o pisică. Deja de prea mult timp anchetezi singur, pe un 
teren pe care nu îl cunoști. 

— Îți amintesc că micii noștri mesageri au dispărut. Apropo, 
din ce pălărie ai mai scos și plicul ăla? Pauwels s-a făcut verde 
când i l-ai trântit în faţă. 

Anne râse scurt. Buzele ei îmi atinseră tandru urechea. 

— Eşti în sfârșit impresionat de talentul meu, domnule 
detectiv? Ma' Louise este cea care mi l-a dat. 

— Ea păstra scrisorile pe care Jeannine îi cerea să i le dea 
oribilului ei amant? 

Anne dădu din frumosul ei cap și-și luă o mutră rebelă. 

— Tu nu asculţi, Michel. Acesta e micul tău păcat. Ma’ Louise 
a spus că patroana ei îi încredința plicurile primite de la 
Pauwels. Nu că i le aducea. 

— Ce vrei să spui? 

— Doar că Jeannine primea plicuri de la Pauwels. Nu i le 
trimitea. 

Mi-am tras o palmă peste frunte. Bineînţeles! Căldura asta 
umedă, țânţarii sau Dumnezeu știe ce alt fenomen îmi blocau, în 

ţara asta de rahat, funcţionarea creierului. 

— După fiecare vizită pe care i-o făcea, Pauwels îi trimitea, 
unul câte unul, faimoasele clișee? 

— Sau după ce plătea, nu știu exact. 

— Arată-mi, am spus eu întinzând mâna. 

Rânjind, Anne, îmi întinse plicul care-l îngrijorase atât de mult 
pe Pauwels. 

— Obrăznicătură mică! Ai chef să-ţi clătești ochii privind poze 
cu aventurile doamnei Rita? 

Din plic am scos o fotografie care mă reprezenta, la terasa 
Binefăcătorilor, cu un pahar de gueuze în mână. Alături de mine 
Hubert făcea un semn cu mâna la cameră. 

— Plicurile de la Ma’ Louise erau goale, explică Anne. 
Pesemne că Jeannine a distrus fotografiile. 

— Podferdomme! Dar de ce a păstrat plicurile? 

Anne ridică din umeri. 

— Din fetișism? Pentru a i le arăta soţului ei? Cine știe? În 
orice caz, Jeannine a fost foarte inspirată. 

— E adevărat! Pauwels a fost atât de bulversat încât nu a mai 
avut curiozitatea să verifice conţinutul plicului. 

— Am pariat că nu va avea curajul să revadă corpul gol al lui 
Jeannine. Nu e genul nostalgic. 

— Asta e dovada că greșim atunci când îi criticăm pe 
nostalgici, că îi facem visători. Soluţia enigmelor este 
întotdeauna păstrată în trecut. 

— Am pariat că Pauwels aparţine unei alte lumi decât tine. 

— Păcat ca soţia lui nu a fost mai curioasă decât el. Ar fi 
descoperit portretul unui bărbat. Unul adevărat. A propos, ar 
trebui să fiu flatat de faptul că păstrezi una dintre fotografiile 
mele în geanta ta de voiaj? 

— Nu ţi-o lua în cap. Era doar pentru a te putea identifica în 
caz de accident. 

Se sprijini pe umărul meu. Am luat-o în braţe și i-am mângâiat 
părul. 

— Ar fi împotriva religiei dumneavoastră, dacă v-aș trage ușor 
sub cuvertură, domnişoară? i-am murmurat eu în ureche, 
sărutând-o în partea de sus a gâtului, acolo unde pielea ei era 
așa de fină precum penele unei rândunici. 

— Mai întâi munca, șușoti ea, și mă sărută pe buze, închizând 
ochii, în timp ce mâna ei se strecura încet pe sub halatul meu de 

baie întredeschis. 

În acel moment, o lovitură puternică zdruncină ușa. Cum nu 
am apucat să răspund prea repede, niște voci furioase se auziră 
pe culoar. 

— Du-te și deschide, murmură Anne, îndepărtându-se nervos 
din braţele mele. Ce se întâmplă? 

De cum am întors cheia, Pim, Pam, Pum se năpustiră în 
cameră, aruncându-i în trecere un zâmbet ștrengar Annei. 

— Era de mult timpul ca 'mneavoastră să vină aici, donșoară 
Anne, spuse Marie-Dominique. Fără 'mneavoastră ăsta e 
terminat. 

— Un așa neîndemânatic, cel mai bine este să întoarcă acasă. 
Nu o să îmbătrânească niciodată în Africa! spuse râzând colegul 
ei. 

— Cum începe să se tragă, paf! își ia un bobârnac în cap! 
exclamă prinţul Baudouin, ridicându-și ochelarii pe nas. 

— Bandă de gândaci! În loc să mă protejaţi - asta e treaba 
voastră, nu? - mă abandonaţi în mijlocul junglei, la primul foc, 
pentru a reapărea subit când am și eu parte, în sfârșit, de puţină 
intimitate. Intimitate! Cunoaștețţi acest cuvânt? Căraţi-vă de aici, 
pentru Dumnezeu! 

— Stai puţin, Michel... interveni Anne, făcându-le semn celor 
trei mici creaturi să se așeze pe pat. Aţi picat la ţanc! (Mi-am dat 
ochii peste cap.) Tocmai ne gândeam să-i transmitem un mesaj 
urgent lui Jacques Tieghem, spuse ea servindu-le câte un pahar 
cu apă. 

Sosia prințului Baudouin refuză paharul. 

— Nu are, poate, 'mneavoastră o picătură de whisky? Apa 
este cu gust oribil pe aici. 

M-am trântit pe un scaun și mi-am trecut mâna prin păr, în 
încercarea de a-mi aduna ideile. 

— La stadiul la care am ajuns, cel mai bine ar fi să vă rezum 
discuţia cu Pauwels. 

Am început cu relatarea lui Jeannine Rassinfosse: relaţia cu 
soțul ei, raporturile între cele două cupluri, pozele, șantajul. 
Anne le arătă plicurile lui Ma' Louise în timp ce eu le povesteam 
despre moartea lui Jeannine și dispariţia lui Josse. 

— Se pare că Rita Pauwels credea că fotografiile nu serveau 
decât să-i alimenteze soțului ei fanteziile personale. Când a aflat 
că el le avea la vânzare împreună cu câţiva colți de elefant și un 

stoc de diamante i s-a făcut rău. 

— Ne doare în cot la noi de poveștile de amor ale albilor, 
spuse micuțul cel chior. Și la domnul Jacques la fel. 

— Pierdeţi timpul la voi! concluzionă Marie-Dominique voind 
să se ridice. 

— Aşteptaţi. Urmarea îl va interesa pe Van Tieghem. 

Cei trei pitici afișară o grimasă de plictiseală. 

— In materie de arte plastice Pauwels nu era la prima 
încercare. Cu câteva luni înainte, ne-a mărturisit Rita, șarmantul 
ei soț a reușit s-o prindă în brațele unui negru de care se 
îndrăgostise până peste cap. Cele zece clișee pe care le-a prins 
cu jocul lor i-au fost foarte utile în ziua în care Josse i-a propus 
să participe împreună cu soția sa la o petrecere la vilă. 

— Dom Pauwels a arătat la dom Josse poze cu soţia lui în 
braţele la un negru? se întrebă uimită Marie-Dominique. 

— Era un colaborator foarte apropiat al lui Rassinfosse. 
Probabil că pozele l-au impresionat. 

— Dacă Pauwels făcea pozele să circule, ea era pierdută, 
observă sosia prinţului Baudouin. O femeie de alb, chiar și 
asiatică, în braţele la un negru, este moarte socială. 

— Și negrul? întrerupse Marie-Dominique. 

— Aveţi dreptate, domniţă. El este cel care ne interesează. 

Mi-am scos portofelul și am luat o poză (cea mai respectabilă) 
din serie. 

— Nu l-am văzut niciodată, spuse Marie-Dominique, dând mai 
departe fotografia camarazilor ei, care dădură din cap la rândul 
lor. 

— Eu, da, am spus eu. Și la fel și domnul Jacques, deși a uitat 
cu siguranţă cadavrul pe care i l-am arătat pe puntea vaporului 
la Matadi. Se numește Baudouin M'Bandu. 

— Îl cunoașteţi? spuse Marie-Dominique, uimită. 

Am dat din cap că da, nu prea mândru de mine. Când te 
gândești că în timpul întregii traversări nu acordasem nicio 
atenţie monologului său, nu auzisem nimic din confesiunile lui, 
care mi-ar fi fost atât de utile acum. Bântuit de certurile cu 
Anne, de micile mele probleme personale, nu îi observasem 
disperarea. 

— A fost nevoie de familia Pauwels pentru a face legătura 
între M'Bandu și ancheta noastră, am recunoscut eu. 

Cum să admit că aș fi putut stabili această legătură chiar 

înainte de a debarca în Congo, dacă i-aș fi acordat puţină 
atenţie însoțitorului meu din timpul traversării? 

— M'Bandu lucra cu Rassinfosse într-o societate de exploatare 
a uraniului, de aici, din Katanga. Și asta nu e tot. M'Bandu era 
vărul doctorului Kwanga. 

Eram și eu, în sfârșit, la înălţimea așteptărilor lor - în calitatea 
mea de șef - iar piticii mă ascultau cu gura căscată. Dar au 
reușit, totuși, să reacționeze cu rapiditatea cu care mă 
obișnuiseră. 

— Acum dăm fuga să povestește toate astea la dom Jacques, 
spuse unul dintre micuţi. 

— Chiar mă întrebam cum faceţi să luaţi legătura cu el, fără a 
utiliza poșta, radioul sau telefonul. 

Micul mesager rânji. 

— Cu tam-tam-ul poate? 

— Și noi este foarte șmecheri, dom'le Michel! 

Sobră ca un papă, Marie-Dominique ieși din cameră, urmată 
de cei doi nostimi camarazi ai ei. După o ușoară ezitare, Anne 
reveni în brațele mele. 

— S-ar putea spune că ancheta mea repornește. 

— Tânăr vanitos ce ești, bombăni ea ciupindu-mă de picior. 

Cu un zâmbet ștrengar, i-am arătat patul pe care cei trei pitici 
îl părăsiseră, în sfârșit. 

— Nu ar fi bine să-i redăm acestei piese de mobilier destinaţia 
sa naturală? 

— Nu abuzaţi de lucrurile bune, dragă prietene, spuse Anne 
deschizând o sticlă de apă minerală. Hai mai bine să plănuim 
programul următoarelor zile. Și când mă gândesc că te 
convinsesem să abandonezi pista Rassinfosse pentru a ne 
concentra pe evenimentele de la Mombayo! Ei bine, recunosc că 
m-am înșelat. 

— Ceea ce demonstrează că greșești atunci când dispreţuiești 
un profesionist adevărat, pentru a te arunca în braţele unui 
amator. 

— Încetează să te mai învârţi în jurul cozii: ce vrei să știi 
despre tipul cu care m-am văzut în absenţa ta? Tu ai spus, citez: 
„cu cât vorbim mai puţin...” Dacă te-ai răzgândit, foarte bine, să 
spargem buba, strigă ea bând din sticlă. 

Am dat din mână cu un aer depășit. Munca mea nu înceta să 
fie parazitată de acest mister: de ce m-a înșelat, de ce m-a 

trădat? Cuvintele astea oribile care îmi făceau greață. Câtă 
dramă! Dar ce mă tulbura atât de mult? Gelozia? Această 
frumoasă înclinaţie a bărbatului de a-și poseda femeia? Aveam 
dreptate să mă dispreţuiesc, să-mi detest reacţiile și 
comportamentul de mic-burghez, mă simţeam rănit, umilit. Ce 
simțea ea pentru ăla? Ce credea despre el? Se gândea la el 
chiar și când făcea dragoste cu mine? Pe de altă parte, simțeam 
nevoia să-mi bag capul în nisip, să uit tot, să pretind că totul 
revenise la normal între noi. Dacă aș fi insistat să aflu ce loc 
ocupa noul bărbat în viaţa ei, așa cum mi-aș fi dorit, ar fi fost o 
tortură pentru ea, ceea ce ar fi putut duce chiar la distrugerea 
fragilei relaţii pe care ne-o reclădiserăm. 

Cu un mare efort am recunoscut că era mai bine să nu 
deschidem cutia Pandorei. Un zâmbet ironic îi miji pe buzele cu 
care le atinse încetișor pe ale mele. 

— Lasă că îţi arăt eu ţie! murmură ea. 

Am izbucnit în râs. 

— Bravo! lată că te exprimi ca o mică vagabondă! 

— Dumnezeule! Mi-ai descoperit adevărata natură! spuse ea 
sărutându-mă cu înfocare. Ghinionul tău! 

— Asta ar putea să ne ajute să înțelegem comportamentul 
familiei  Rassinfosse.  Coincidenţele sunt într-adevăr prea 
numeroase pentru a nu le lua în considerare: amic foarte intim 
al lui Pauwels, client al firmei sale, amant al doamnei Pauwels, 
care a fost și iubita lui M'Bandu, angajatul lui. M'Bandu, vărul lui 
Kwanga, pe care Jacques îl suspectează că ar fi implicat în jaful 
de la Pauwels & Doutremont. 

— M'Bandu mort, cu siguranţă asasinat... 

Am dat din cap. Dacă l-aș fi ascultat, ar fi scăpat el oare de 
destinul său tragic? Dacă aș fi fost mai puţin preocupat de 
propria persoană, poate aș fi putut s-o împiedic pe Anne să 
iubească un alt bărbat... Gata! Mi-am alungat gândurile 
obsesive. Era momentul să mă mișc, să părăsesc atmosfera 
încărcată și bolnavă din E'ville. Altfel aș fi putut să înnebunesc. 
Dintr-odată, ușa se deschise în mod brutal și Pim, Pam, Pum 
apărură din nou - fără să bată măcar la ușă, are sens să mai 
precizez? 

— Ce vânt bun vă aduce în umila noastră căsuță? 

— Faceţi bagajele la voi, spuse sosia prințului Baudouin. 
Plecăm la Kinkulu. 

— Ay, ay, Sir! Ador să ascult orbește ordinele primite, mai ales 
pe cele de acest gen. Chiar aveam o poftă nebună să mă car de 
aici... 

— Aţi reușit să daţi de Jacques? mă întrerupse Anne, agasată 
de discursul meu penibil. 

— Prin cineva, spuse calmă Marie-Dominique, în faţa figurilor 
noastre nedumerite: printr-unul dintre corespondenţii lui, care la 
rândul lui este în contact cu el prin... în fine, nu puteți ca să 
înțelegeţi, suspină ea. 

— De ce Kinkuku? 

— Kinkulu, mă corectă ea. O excursie foarte frumoasă pe lacul 
Tanganyika, aproape de la Albertville. Este centrul de operaţii 
de la Sokamine, societatea lui dom Rassinfosse. 

— Unde lucra Baudouin M'Bandu, am adăugat eu visător. 

— Mâine la ora șase dimineaţa unchiul Martin vine să ia la voi. 
să fie gata! 

Inainte de a părăsi capitala provinciei Katanga, am dat o tură 
prin biroul judecătorului Thillon - un tip șarmant, dacă ne-am lua 
după doamna Pauwels. Datorită ei, judecătorul mă primi 
imediat. 

Biroul lui Thillon, de un alb imaculat, mirosea a ceară 
amestecată cu o ușoară aromă de after-shave. Parcurgând 
culoarele Palatului de Justiţie, am întâlnit de trei ori mai mulţi 
boys şi servitoare decât polițiști, toţi ocupați să lustruiască 
podelele și să frece lambriurile. 

După câteva dialoguri insignifiante și o cafea excelentă 
servită de un boy cu haină albă, aproape am adormit, legănat 
de vocea prea dulce a judecătorului și de suflul răcoros al 
ventilatorului foarte eficient care se învârtea deasupra noastră. 
M-am scuturat și i-am rezumat vizita mea la Mombayo, trecând 
sub tăcere episodul cu doctorul Kwanga și evitând orice aluzie la 
legăturile dintre Rassinfosse și Pauwels. 

Thillon era un om subţire, cu o prestanţă incontestabilă, cu o 
faţă senină, ca de bebeluș; nu purta niciun semn al 
vicisitudinilor vieţii. Cu ochii de un albastru intens, cu corpul 
strâns într-un costum de in alb, bine croit, trebuie că făcea 
ravagii printre tinerele din zonă. Dar cu ce mă putea ajuta pe 
mine acest magistrat? 

Așa cum îmi spusese Jacques, dosarul lui era gol. Niciun 
suspect, niciun indiciu de la faţa locului, nicio noutate despre 

obiectele furate. Niciuna dintre splendidele puști nu reapăruse 
pe piaţă. Semnalmentele lor au fost comunicate tuturor 
comercianților de arme din ţară și celor mai importanţi vânători. 
De asemenea, nicio urmă de diamante. Intermediarii au fost 
avertizaţi despre acest furt, la fel ca bijutierii, astfel încât să-i 
poată descoperi pe hoţii care ar fi încercat să taie diamantele în 
alte forme. Luându-și un aer trist, Thillon se declară dezolat că 
nu mă putea ajuta. Și-ar fi dorit foarte mult să-mi fie util. 

— Dumneavoastră, care sosiți din metropolă, să nu ne 
judecați prea aspru, declară el cu un zâmbet cu care probabil a 
dat-o pe spate pe doamna Pauwels. Facem și noi ce putem. Dar 
imensitatea acestei ţări este o provocare pentru niște bieţi 
belgieni ca noi. Mărimea ei ne dă gata. Și mai ales, adăugă el 
încet, ne confruntăm cu ostilitatea în creștere a indigenilor. 
Nişte ingraţi. Spitale, drumuri, uzine, școli, Belgia a sângerat din 
greu pentru a dezvolta acest teritoriu. Pentru ce? Negrii sunt 
gata să ne dea afară și să ne confiște bunurile. 

— Și să ne violeze femeile, am adăugat eu pentru a-i ţine 
isonul. 

Privirea sa albastră, profundă, îndreptă asupra mea un mare 
semn de întrebare. Am dat din cap cu cea mai mare seriozitate. 
Nu aveam, totuși, de gând, să-i spun despre ceea ce Baudouin 
M'Bandu îi făcuse doamnei Pauwels, numai dacă nu cumva a 
fost invers. Aparent asigurat de atitudinea mea, își reluă 
lamentările. 

— In faţa dezinteresului Bruxelles-ului cu privire la ceea ce se 
întâmplă în Congo, situaţia ar putea degenera mai repede decât 
ne-am putea da seama. Fără efortul companiilor instalate aici și 
a misionarilor - mulţumesc lui Dumnezeu! - am fi deja ocupați 
să ne facem bagajele. Nu vă amăgiţi, la fel ca mulţi alţi belgieni 
din metropolă, cu așa-zisa gentileţe a tuciuriilor. Vă zâmbesc în 
față, dar pe la spate își ascut macetele. 

— Vă gândiţi la jaful de la Doutremont? 

Scoase un oftat. 

— Chiar dacă nu sunteţi de acord cu opinia mea... 

Am încercat să protestez, dar, fără să mă asculte, continuă: 

— „să știți că îmi practic meseria cu seriozitate, cu rațiune, 
fără a mă implica emoţional. Nu am nimic de-a face cu politica. 

Ignorându-mi vaga opoziţie, adăugă: 

— Nu există nici cea mai mică dovadă care să-i incrimineze pe 

negri. Un mobil, cu siguranță: niște puști splendide, banii pentru 
plata muncitorilor, diamante, toate astea ar fi putut alimenta o 
mișcare teroristă. Dar niciun suspect pe care să-l numești, 
niciun complice și nici cel mai neînsemnat martor. 

— O mișcare politică clandestină, gata să iasă din umbră cu 
ocazia acestei lovituri? 

Replica mea îi smulse un zâmbet. 

— Am studiat și această ipoteză, domnule Van Loo. l-am 
interogat chiar și pe colegii mei britanici, din Tanganyika până în 
Rhodesia. Nimeni nu are cunoștință de grupuri subversive în 
zona asta. 

Deja se ridica, dar am revenit la atac. Falsa lui amabilitate și 
politeţea ipocrită mă agasau. Aveam chef să-l scot din cochilia 
lui. Discursul îi era prea banal. 

— Și doctorul Kwanga? Nu găsiţi că e ciudat să viziteze 
districtul chiar în seara jafului? 

În liniștea care urmă, ventilatorul păru să-și accelereze 
cadenţa, pentru a umple golul. Fruntea radioasă a 
interlocutorului meu se acoperi de riduri. judecătorul ascundea 
mai multe lucruri decât părea. Și era, poate, mai puţin amabil 
decât pretindea prietena lui, Rita Pauwels. 

Înainte să-mi răspundă, își goli ceașca. Ducându-se apoi către 
scaunul lui reglabil, reîncepu să vorbească, contemplând 
tavanul alb-crem al biroului său, în speranţa deșartă că-și va 
regăsi puritatea pe care-l făcusem s-o piardă. 

— Îmi plăceţi, domnule Van Loo. În colţul meu pierdut am 
rareori ocazia să dau peste interlocutori care să mă scoată din 
letargie. Spuneţi-mi, cine de la Mombayo v-a vorbit despre 
doctorul Kwanga? răspunse el fixându-și faimoasa privire asupra 
mea. 

Am dat din cap. Nu mai știam cine. Chiar nu mai știam. 
Vorbisem cu atâţia oameni, îmi notasem atâtea detalii, zvonuri. 

— Dacă îmi amintesc o să vă fac un semn, promit. Este 
important? 

Îmi ignoră întrebarea. 

— Autorităţile nu prea știu unde să-l încadreze pe doctorul 
Kwanga. Pentru unii, el este un activist periculos, care ameninţă 
liniștea publică. Pentru alţii, e doar un bun orator, fără 
consistență. Mai sunt unii care-l cred un mic traficant, care își 
maschează afacerile dubioase în spatele unui discurs politic 

radical. 

— Ce fel de afaceri? A făcut deja obiectul unei anchete? 

Thillon se întoarse la dulapul lui de unde scoase un dosar 
subțire. 

— Nimic important până acum. Bătu cu palma coperţile 
cartonate ale dosarului. Cecuri fără acoperire, în legătură cu 
care susține că banca e cea responsabilă, câteva infracțiuni din 
Codul Forestier, nimic cu adevărat grav. Un delincvent inteligent 
nu se distrează să-și facă un cazier judiciar care să-l aducă în 
vizorul autorităţilor, nu-i așa? 

— Asta așa e. Inocenţii sunt pasibili de-a fi cei mai redutabili 
criminali. 

Se prefăcu că zâmbește înainte de-a continua. 

— Pe scurt, Kwanga este un personaj care nu trebuie pierdut 
din vedere. Aveţi dreptate. 

— Dar de unde vine? 

— Cine știe? Când săpăm în trecutul unor astfel de oameni 
apar o mie de versiuni diferite. Conform unei anchete făcute pe 
lângă misionarii din nordul provinciei, Kwanga s-ar fi născut într- 
o familie de pescari de pe malul lacului Tanganyika. Remarcat 
de un părinte misionar, și-a urmat studiile într-o școală tehnică. 
Cu diploma în buzunar a fost angajat la poșta din Albertville. Aici 
a început să ne suscite interesul. Insolent, arogant, a devenit 
rapid un potenţial agitator. Nu ezita să depună reclamaţii 
împotriva superiorilor lui, să revendice privilegii, orare mai 
flexibile, creșteri de salariu. Și chiar un sindicat al indigenilor, vă 
daţi seama? În numai câteva luni, șeful său a sfârșit prin a-l da 
afară. De atunci i s-a pierdut urma. Din când în când ni se 
raportează că a animat o întrunire sau că încearcă să ridice 
populaţia împotriva albilor, înainte de-a dispărea din nou. Se 
pare că se mișcă foarte mult. Metode pe care le-a învățat de la 
comuniști. Pe ruși îi interesează foarte mult continentul african. 
Nu aș fi surprins dacă ar investi într-un tip ca el. 

— Este căutat? 

Thillon ezită și contemplă dosarul deschis în faţa lui înainte să 
răspundă. 

— Nu în mod oficial. Dar, dacă vă întâlniți cu el, să-mi 
semnalați. In acea zi vom găsi cu siguranță un motiv excelent 
să-l aducem aici și să-l interogăm. 

— In legătură cu jaful din Mombayo? Thillon dădu din cap. 

— Din informaţiile noastre, în momentul jafului, el prezida o 
reuniune la câţiva kilometri de acolo. Nimic nu exclude, 
bineînţeles, varianta ca această întâlnire să fi fost doar o 
acoperire, pentru a-i lăsa pe complicii lui liberi să acţioneze într- 
un oraș, practic gol, în acea seară. 

— O ipoteză interesantă. Dar, din câte înțeleg, nimic nu 
permite să atribuim acest jaf unor indigeni. 

— În egală măsură, nimic nu desemnează un colonist. Niciun 
alb necunoscut nu a fost semnalat în regiune. Mombayo este un 
orășel unde toată lumea se cunoaște cu toată lumea. Nimeni nu 
ar putea scoate la iveală un diamant sau o armă Doutremont & 
Pauwels fără să fie reperat imediat. Și nici nu a existat cineva 
care să fi părăsit ţara. 

Având în vedere că își închidea dosarul, m-am ridicat, 
pregătindu-mă să mă retrag, când judecătorul își aţinti asupra 
mea frumoșii săi ochi albaștri. 

— Apropo, domnule Van Loo. Se pare că sunteți ultima 
persoana care a văzut-o în viaţă pe doamna Rassinfosse? 

— Comisarul Plasman este cel care v-a spus asta? Se înșală. 
Ultima persoană care a văzut-o este guvernanta sa Ma' Louise. 
Ei i-am încredințat-o pe Jeannine după ce ne-am petrecut seara 
în compania ei încântătoare. 

Făcu o grimasă. O servitoare neagră? Ce să spun! E ca și cum 
ai pretinde că singurul martor era câinele. 

— Noutăţi de la soţul ei? am întrebat. 

— Niciuna. Probabil i s-a făcut frică și s-a ascuns. Nu este 
foarte glorios, dar cine mai poate, în zilele noastre, să se laude 
c-ar fi un erou? 

Ciudată reflecţie, pentru un judecător de instrucție. Prefera să 
îi scuze fuga lui Rassinfosse decât să îi ancheteze dispariţia. Mi- 
am păstrat gândurile pentru mine și am preferat să mă retrag, 
lăsându-i lui ultimul cuvânt. 

Înapoi la hotel am regăsit-o pe Anne în cameră. Bagajele erau 
deja puse în taxiul unchiului Martin, o bătrână dar solidă mașină 
americană de dinainte de război. Bătrânul ne aștepta în parcare, 
cu cascheta sa splendidă, cu emblema Hotelului Metropole, 
aranjată cu grijă pe cap. 

— Cunoașteţi destinaţia noastră? l-am întrebat eu uimit, 
văzând că pornește. 

— Kinkulu. O plimbare extraordinară. Vă previn. Eu nu pune 

contorul în funcțiune, spuse el râzând. Tic-tac-ul face nervii să 
explodeze la voi. 

— Și încântătorii nepoti? Nu călătoresc și ei? 

— Nu faceţi griji pentru ei. Posibil că ei este deja pe malul 
lacului Tanganyika și așteaptă pe noi cu picioarele la apă, 
sorbind o bericică rece. Plescăi din limbă. Apropo de asta, eu 
cunoaște un băruleț unde să bem un ultim pahar înainte de 
drum. 

După conversaţia cu judecătorul Thillon, ceva răcoritor de 
băut nu era un lux, ci un tratament. Hubert mi-ar fi recomandat 
insistent un astfel de remediu. Să avem încredere în știință. Am 
băut prima Pils în sănătatea lui și, în grabă, am comandat-o și 
pe a doua, pentru a mă consola că localul nu servește gueuze 
grenadine. Scoțându-mi portofelul ca să plătesc consumaţia, am 
dat de colecția de fotografii pe care mi-o dăduse doamna 
Pauwels. 

— Aș dori să vă uitaţi puţin la acest tânăr, i-am spus eu 
unchiului Martin, ascunzând cât de cât, cu degetele, corpul nud 
al doamnei Pauwels. 

Mă privi cu un aer stupefiat. Tehnica mea de acoperire nu era 
prea eficace. 

— Parcă ar fi Baudouin M'Bandu, spuse el după un moment. 

Am dat din cap. 

— Un mare campion la ciclism. Peste tot unde mergea își lua 
bicicleta cu el. Niciun sportiv nu pregătește la fel de serios ca el. 
O să vedeţi, sfârși el, îndreptându-se mândru de spate. Intr-o 
bună zi acest negru o să câștige la Turul Franţei, în faţa la toţi 
albii ăia. 

După o scurtă ezitare, bătu cu degetul lui gros pe poză. 

— Și femeia asta lângă el, cine este? 

— Antrenoarea lui, presupun, am spus eu. Să urci dealurile cu 
bicicleta necesită o tehnică foarte bună și exerciţii zilnice. 

— Aţi întâlnit pe Baudouin recent? 

Am urcat în mașină făcând un vag gest cu capul. La ce bun 
să-i distrug visurile? 

Țigarete rusești 


De departe, lacul Tanganyika semăna cu o mare. De aproape, 
nici nu se punea problema să poţi confunda Kinkulu cu 
Knokkele-Zoute. Fără cazinou, fără faleză, fără gofre cu frișcă. Și 
fără mașinuţe cu pedale. Și nici pomeneală de vreo terasă unde 
să poţi degusta o gueuze cu un deget de sirop de rodie, 
contemplând fetele în bikini venite la scăldat. Cine ar vrea să se 
dea cu placa pe apele murdare și pline de noroi ale acestui lac 
imens, pe care pluteau cât vedeai cu ochii obiecte nedefinite, 
bucăţi de lemn, gunoaie sau caimani? 

Unchiul Martin își opri taxiul în faţa unei vechi clădiri din lemn 
cu vopseaua scorojită. O foarte discretă inscripţie semnala 
„camere de închiriat”, pentru cazul puţin probabil în care un 
turist rătăcit ar fi insistat cu adevărat să se cazeze. 

— Palatul din regiune? am întrebat eu schimonosindu-mă. 

— Palat și pensiune de familie în același timp, spuse unchiul 
Martin, apucând bagajele. Aveţi de ales între asta sau plaja. 

— O să alegem asta... Și cum procedează ei în sezon când se 
înghesuie turiștii? 

— Ca în mină, spuse unchiul Martin, urcând scările mucegăite 
care duceau la o galerie acoperită. Fiecare are dreptul la șase 
ore de somn, înainte să-i dea patul următorului. 

— Ce obicei încântător! 

Tipul solid care ne întâmpină în hol nu își mai expusese pielea 
la soare de vreo cincizeci de ani. In comparaţie, Bela Lugosi?$, 
deghizat în Dracula, avea un ten ca de bebeluș. Cu un aer 
absent, împinse către noi un registru cu pagini uzate, o călimară 
și o pană, înainte să se întoarcă la visurile lui. 

După ce am mâzgălit numele meu și al Annei, ne-a condus 
fără niciun cuvânt pe scara infestată de insecte, în timp ce 
unchiul Martin ne urma fredonând. Anne rămase jos. Imi făcu 


29 Bela Ferenc Dezső Blask6, cunoscut ca Bela Lugosi, a fost un actor american de 
origine maghiară, cunoscut pentru rolul său în filmul Contele Dracula din 1931 dar și 
pentru alte roluri în filme de groază. (n. trad.) 

semn să mă grăbesc. Nu am insistat. Mai bine să nu descopere 
prea repede camera care ne aștepta, despre care lambriurile de 
pe culoar îmi ofereau deja o impresie. Dacă termitele le-au 
cruțat la prima lor trecere pe aici, cu siguranţă a doua oară nu 
vor mai rezista. 

Când Anne mi se alătură puţin mai târziu, părea foarte 
încântată. Gazda și unchiul Martin ne lăsară singuri în camera 
întunecată și care mirosea a umiditate amestecată cu un iz acru 
de oțet, provenit cu siguranţă de la o colonie de gândaci care își 
marcaseră teritoriul. 

— Da, știu, sunt eu nervos pentru amândoi, am spus eu. Dar 
nu e nicio problemă, nu-ţi face griji. Tu păstrează-ţi buna 
dispoziţie. Vizitarea bucătăriei este ceea ce te-a amuzat așa de 
tare? 

— Cea a registrului de oaspeţi, domnule detectiv. Acest hotel 
trebuie că are o reputaţie excelentă, având în vedere vizitatorii 
de prestigiu care i-au călcat pragul: Doutremont, Pauwels și 
soţia, corespondentul tău, domnul Laermans. Chiar și pastorul 
însărcinat să te vegheze în timpul partidei de vânătoare. 

— Jeff T. Wilder? Ce-ar putea să însemne asta? 

— Ori că toţi acești vânători sunt și pescari... 

— Ori că prezenţa lui Rassinfosse și a companiei lui îi atrăgea 
pe oamenii ăștia ca pe muște. 

Prin ușă, vocea unchiului Martin ne întrerupse discuţia. Ne 
aștepta în taxi, în compania celor trei dragi nepoți ai lui - 
înrudirea lor era puţin probabilă, dar de ce să ne batem capul cu 
asta? 

La fel de nervoși, Pim, Pam, Pum mă primiră de parcă tocmai 
mă întorceam după o săptămână de vacanță, în timp ce ei 
făcuseră toată treaba. Vorbind toţi trei în același timp, îi indicară 
unchiului Martin drumul către Sokamine. Şoferul nostru era 
pesemne obișnuit să le decodeze păsăreasca, pentru că porni 
fără nicio ezitare pe un drum prăfuit care urca spre interiorul 
țării - fără să mă întrebe ce părere am. Doar eu eram cel care 
plătea, nu? 

— Consider că asta este o răpire, am spus eu. Unde mă 
duceți? În dimineaţa asta prevăzusem o plimbare pe lac înaintea 
unei mese cu pește, într-un restaurant cu priveliște panoramică 
și apoi o lungă siestă. Sosit în această minunată vilegiatură, am 
crezut, în mod naiv, că aţi și închis dosarul. Și că voi putea în 

sfârșit să mă odihnesc. 

Tipilor ăstora nu le prea plăcea să fie luaţi la rost. Replica mea 
îi făcu să roșească. 

In absenţa mea (așa numeau ei plimbarea în rabla unchiului 
Martin, în care îmi rupsesem oasele pe niște drumuri imposibile) 
vorbiseră cu niște „prieteni” care lucrau la Sokamine. Nimeni 
nu-l mai văzuse pe Rassinfosse de mai mult de o săptămână. 

— Dar numai albii știe exact care e treaba, adăugă Marie- 
Dominique. 'Mneavoastră trebuie ca să verifice. 

Unchiul Martin ne lăsă, pe mine și pe Anne, în faţa unei clădiri 
mari din beton în care se deschidea o ușă metalică nou-nouţă, și 
care se prelungea pe o parte cu niște depozite cu acoperiș de 
tablă ondulată și pe cealaltă parte cu un chei lung de lemn care 
pătrundea în apele maronii ale lacului. În parcare, aproape de 
intrare, câteva zeci de muncitori indigeni se chinuiau să 
transporte lăzi în camioane sau să împingă cărucioare spre un 
vapor amarat la chei. Căldura era năucitoare. Tamponându-mi 
fruntea cu o batistă care era deja umedă, m-am întors către 
Anne, cu un gol în stomac: 

— Cum o să explicăm oamenilor din firma Sokamine faptul că 
ancheta mea despre jaful de la Mombayo m-a adus la Kinkulu? 

— Dar nu Josse ne-a dat de înţeles că societatea lui utiliza 
uneori serviciile firmei Doutremont & Pauwels? 

— Da. O să vedem. Dar hai să intrăm înainte să înceapă să-mi 
fiarbă creierul. 

După ce-am trecut de ușa metalică, holul de primire părea 
mai auster și mai răcoros decât chilia unui preot. După aerul de 
cuptor care domnea pe malul lacului aveam impresia c-am 
intrat în frigiderul unui măcelar. Să sperăm că n-o să ne 
confunde cu o carne roșie. 

O secretară cu părul roșcat, o albă opulentă care-și expunea 
nurii fără să-i fie teamă de pneumonie, își dădea cu carmin pe 
unghii, ascunsă aproape în totalitate în spatele unei enorme 
centrale telefonice, blindată de fire și de fișe multicolore. 
Sosirea noastră nu-i întrerupse distracţia. Fără măcar să-și ridice 
capul, ne întrebă dacă avem întâlnire. 

— Cu domnul Rassinfosse, spuse Anne pe un ton hotărât. 

De data asta duduia rămase cu gura căscată. 

— Poliţia? întrebă ea aruncând asupra mea o privire care se 
dorea candidă. 

Am făcut o mișcare a capului care ar fi putut trece drept o 
aprobare posacă. Băgă două fişe în centrala telefonică și 
mormăi ceva în microfon înainte de-a se întoarce către mine. 

— Domnul Van Zeeland vă va primi imediat. Luaţi loc, vă rog, 
spuse ea cu o voce politicoasă, arătându-ne două fotolii gri, 
singurele obiecte decorative din cameră. 

Abia ne așezaserăm când un tip solid, îmbrăcat cu o haină și 
pantaloni lungi kaki, intră pe-o ușă care se deschise din spatele 
biroului recepţionerei. De la înălțimea lui mă fixa cu o privire 
ternă și își mângâia micuța mustață grizonantă pe care o avea 
sub nas, înainte să-mi întindă o mână moale și umedă. După ce 
i-am eliberat degetele se înclină ușor în faţa Annei și ne invită 
într-o mică sală de ședințe, din beton. 

— Cu ce vă pot ajuta, domnule...? spuse el cu un accent 
bruxellez care suna la fel de fals ca și cel al unui actor francez 
încercând să joace rolul unui belgian, într-o comedie de doi bani. 

— Van Loo. Nu ne întâlnim cu domnul Rassinfosse? 

Privirea i se tulbură ușor. Reflecta la cea mai bună strategie 
pe care ar putea s-o adopte știind că, după aceea, orice revenire 
ar fi părut suspectă. 

— Am aflat... despre soţia lui. Îngrozitor. Aţi pus mâna pe 
asasin? 

— Nu încă. Există mai multe piste... 

Sprâncenele îi urcară pe frunte. Scoţând cu un gest mașinal, 
din buzunarul hainei, un pachet de ţigări șifonat, își aprinse una, 
fără să-mi ofere și mie, și își aduse mai aproape, cu mâna, o 
scrumieră pe jumătate plină, care stătea pe masa din formica. 

— Mai multe piste? Pentru crima unui tâlhar? 

— Domnul Rassinfosse? i-am reamintit eu sec. 

— Doar nu vă imaginaţi că o să-l găsiţi la muncă? După 
tragedia care i s-a întâmplat, are nevoie să-și revină, nu? Din 
câte știu a rămas la E'ville pentru formalităţi și înmormântare. 

— Desigur. Aţi avut ocazia să îi prezentaţi condoleanţe? 

Clătină din cap. 

— Pentru asta voi aștepta să se întoarcă. Nu câteva cuvinte 
frumoase o vor aduce înapoi pe biata Jeannine. 

Zâmbi, dar cum eu am rămas nemișcat, el continuă cu o voce 
joasă. 

— Nu vreau să-l bat la cap în timp ce încearcă să-și revină din 
această încercare. 

— Atunci de unde știți că este încă la E'ville? 

Ochii săi vicleni se întoarseră către mine cu un aer 
interogativ. 

— Unde aţi vrea să fie? 

— Asta vă întreb și eu. Nu era acasă atunci când soţia lui a 
fost ucisă. Nimeni nu l-a mai văzut de atunci. 

— De fapt, mi s-a spus asta. 

Van Zeeland își mângâie discret mica mustață înainte de-a 
trage din nou din ţigară. Fumul înecăcios părea să-mi 
declanșeze un început de migrenă. 

— Șocul, probabil. Se pare că asta se întâmplă deseori după 
un eveniment traumatizant. Josse își iubea foarte mult soţia. 

Preferam să nu discut pe tema asta. 

Pentru a marca sfârșitul conversaţiei noastre, se ridică și-mi 
întinse mâna, când Anne interveni. 

— Încă un lucru, domnule Van Zeeland, dacă-mi permiteti. 
Societatea dumneavoastră are legătură cu firma Doutremont & 
Pauwels? 

Tipului solid i-a sărit muștarul. 

— De când lucrează femeile în Poliţie? mă întrebă el cu un ton 
perplex. 

— Anne Van Soest, colaboratoarea mea. 

Simţeam că nu mai e mult timp până ce Van Zeeland avea să 
descopere adevărata mea identitate și să ne dea afară. 

— Răspundeţi, vă rog. 

Am evitat să-l privesc în faţă, în schimb m-am apucat să mă 
joc cu mucurile de ţigară care erau aruncate pe masa din 
formica, lângă scrumieră. Aerul meu hotărât îl impresionă încă 
puţin. Sau avea un secret care îl făcea să se simtă atât de prost, 
încât mă menaja. 

— Doutremont este o societate de referință în materie de 
transport în Katanga, spuse el lent. De unde această întrebare? 

— Anchetez jaful a cărei victimă a fost această societate 
acum câteva luni. Aţi auzit vorbindu-se despre asta? ` 

Ușurarea lui era vizibilă. Ne îndepărtam de Rassinfosse. În 
semn de mulțumire ajunse chiar să-mi întindă pachetul lui de 
țigarete, în timp ce el își aprinse una nouă. Spre surpriza Annei, 
am acceptat de data asta să fumez cu el pipa păcii. 

— Da, ca toată lumea. Cazul nu este încă închis? Se zvonește 
că niște negri din zonă sunt cei care au dat spargerea. Indigenii 

sunt destul de agitaţi zilele astea. 

— Cine este însărcinat cu problemele de transport în firma 
dumneavoastră? Rassinfosse? 

— Suntem trei agenţi. Fiecare dintre noi se ocupă singur de 
clienţii proprii. 

— Deci Rassinfosse era în contact cu Doutremont? 

— La fel ca mine și ca Luc de Brabandere, celălalt coleg. 

Fuma nervos, dar nu voia să cedeze nici măcar o bucăţică de 
teren în faţa ofensivei mele. La vânătoare era genul care mai 
bine se lăsa călcat în picioare de un elefant decât să dea un pas 
înapoi. Un detaliu îmi reveni subit în memorie. M-am apucat să- 
mi răsfoiesc caietul de notițe ca și cum aș fi încercat să 
regăsesc o informaţie fără importanţă, dar pe care doream 
totuși s-o clarific. 

— Printre obiectele furate figurau și niște documente 
comerciale, printre care și niște facturi emise către societatea 
dumneavoastră și scrisori către Doutremont. Cel puţin așa 
bănuim. 

Înainte să-mi termin fraza îl apucă o violentă criză de tuse. 
Omul ăsta fuma prea mult. lar întrebările mele nu contribuiau 
deloc la ameliorarea sănătății lui. 

— Nu este imposibil, spuse el prudent, atunci când și-a regăsit 
calmul. Cred că îmi amintesc că domnul Pauwels mi-a vorbit vag 
despre asta. Ridică din umeri. 

— Arhive fără nicio importanţă. 

Am stins ţigara care mă zgâria și pe mine pe gât. 

— Aveţi cumva copii ale acestor hârtii și facturi? continuă 
Anne. 

— Habar nu am, mormăi Van Zeeland. Nu m-am gândit să mă 
uit. Contabilitatea noastră e în regulă. Conturile verificate. De ce 
s-ar fi încărcat hoţii cu hârțoagele astea vechi? Trebuie că le-au 
ars. 

— Aţi păstrat copiile, presupun? Așa e legea. Faceţi un mic 
efort să le regăsiţi. V-am fi foarte recunoscători. 

Van Zeeland mă fixa pentru a înțelege dacă îmi băteam joc de 
el, dar eu am rămas la fel de imperturbabil ca Anne, care, lângă 
mine, se juca cu brățara ei, cu un zâmbet vag pe buze. După un 
moment își întoarse capul. 

— O să văd ce pot să fac, domnule Van Loo. Avem lipsă de 
personal în momentul de faţă. Cu Rassinfosse absent, de 

Brabandere și cu mine suntem cocoșaţi de muncă, la fel și 
colaboratorii noștri. Când secretara va avea timp să răsfoiască 
prin dosare o să vă trimit la E'ville documentele pe care le va 
găsi. 

— Știţi cum funcţionează poșta, am spus eu făcându-i 
complice cu ochiul. Aș vrea să închid această etapă a anchetei 
cât mai repede posibil. Și-așa a durat prea mult. Dacă secretara 
dumneavoastră este prea ocupată, lăsaţi-o pe asistenta mea s-o 
ajute. Este foarte, foarte descurcăreaţă. 

Van Zeeland clătină din cap. 

— Regret. Secrete comerciale, înţelegeţi? La nevoie aș putea 
să-i cer guvernatorului un atestat care v-o va confirma. 

Înţelesese că, deși eram poliţist, mi-ar fi fost foarte greu să 
obțin un mandat de percheziție. Cum încă ezita asupra statului 
meu, preferă să adauge: 

— Înţeleg îngrijorarea dumneavoastră. O s-o rog pe Ghislaine 
să sacrifice câteva sarcini urgente pentru a căuta în arhive. Dar 
nu vă promit nimic. Vă va lăsa un mesaj la hotel de îndată ce va 
găsi ceva. 

— Știţi unde ne-am cazat? am întrebat eu uimit. 

Un zâmbet ușor apăru pentru prima oară sub trista lui tufa de 
păr. 

— Într-un sat precum Kinkulu, domnule Van Loo, nu prea ai 
din ce alege. 

— O ultimă întrebare, domnule Van Zeeland, am spus eu 
ridicându-mă. Baudouin M'Bandu...? 

Nu se lăsă intimidat. 

— Da? 

— Îl cunoașteţi? am insistat eu. 

Făcu o mutră ușor disprețuitoare. 

— Un indigen din serviciul lui Rassinfosse. 

— De ce a murit, de fapt? 

Ridică din umeri, uitându-se drept în ochii mei cu un aer de 
perfectă indiferenţă. 

— Este mort? Habar n-aveam. Pace sufletului său, dacă avea 
unul... 

— Se pare că era un adevărat campion. 

Izbucni într-un râs răutăcios. 

— Ah, da! Viitorul campion al Turului Franţei? Credeţi în farsa 
asta, un negru aducând tricoul galben în Katanga? 

Nu mai putea de râs. 

— Rassinfosse intrase în joc. Ne înnebunea cu relatările 
despre isprăvile lui. Baudouin îi datorează mult. Individul ăsta 
era șmecher ca o maimuţă. A reușit să facă în așa fel încât să i 
se ofere cadou o bicicletă, un tricou și chiar un cronometru. 

— Ce muncea el la Sokamine? 

Van Zeeland făcu un gest vag cu mâna. 

— Supraveghetor. Cum știa să scrie și să citească, completa 
fișele cu sosirea mărfurilor, ieșirile, scrisorile de transport. Se 
ocupa, de asemenea, să coordoneze manipulanţii care munceau 
în subordinea lui Josse. Un element bun. Păcat că s-a pierdut. 
Rassinfosse va fi trist când va afla că a murit. 

În timp ce vorbea, Van Zeeland ne însoţi la ușă, până la biroul 
lui Ghislaine, căreia îi ceru să ne arate drumul până la casa lui 
Rassinfosse. 

— Îmi permiteţi să vă părăsesc? O să primiţi foarte curând 
vești de la mine. Ghislaine, veniţi la mine în birou imediat după 
ce-i veţi fi condus pe acești domni. 

După ce-am ieșit pe ușa metalică, căldura se năpustit asupra 
noastră și ne strânse ca într-o menghină. Era și mai sufocantă 
decât la sosire, dacă asta era posibil. 

— Ai remarcat, Michel, că Van Zeeland nu te-a întrebat nimic 
despre circumstanțele morţii lui Baudouin? Perfect indiferent? 

— Sau perfect informat... 

Unchiul Martin ne întinse o ploscă cu ceai mai mult sau mai 
puţin călduț. Chiar aveam nevoie. Nu doar climatul de pe 
marginea lacului îmi uscase gâtul. l-am dat planul care ne ducea 
la casa lui Josse. Fără să ne dea timp să-l studiem, Pim, Pam, 
Pum, care jucau cărți pe jos, în faţa taxiului, ne făcură în mod 
zgomotos semn să-i acompaniem și să le povestim întâlnirea cu 
Van Zeeland. Pe drum, îmi întrerupseră relatarea cu 
onomatopee sălbatice și hohote de râs inexplicabile. 

— Individul minte în ultimul hal! trase concluzia Marie- 
Dominique, în timp ce denivelările de pe drumul din pământ 
bătătorit ne aruncau unii peste alţii, în ciuda faptului că unchiul 
Martin conducea cu atenție. 

Am scos din buzunar câteva mucuri de ţigară, pe care le-am 
pus în mâna unuia dintre pitici. 

— Ce drăguţ că ați gândit la noi, spuse el cu un aer dezgustat, 
dar noi nu fumăm. 

— În loc să spuneţi mereu numai prostii, mai bine v-aţi uita cu 
atenţie la chiștoacele astea, am insistat eu, punându-mi 
arătătorul pe palma lui. 

— Nişte bucăţi mici de carton care e aproape consumate. ȘI 
ce-i cu asta? 

— Țigări rusești. Credeţi voi că se vând ţigări importate din 
Uniunea Sovietică în chioșcurile din Kinkulu sau chiar din 
Elizabethville? 

Ceilalţi doi pitici luară mucurile de ţigară, le adulmecară, le 
pipăiră, înainte de a le pasa Annei. 

— Astea sunt ţigări? 

— Din cauza penuriei, rușii trebuie să se mulțumească să 
fumeze mici rulouri de carton, umplute pe jumătate cu tutun și 
pe jumătate cu hârtie. 

— Poate că Van Zeeland utilizează aceste delicatese pentru a- 
și reduce consumul de nicotină? 

— Nu. E dependent de Boule Nationale, iubita noastră ţigaretă 
belgiană... Mi-a oferit și mie una. Comparaţi chiștoacele cu 
surogatele rusești. 

— Jacques va fi încântat de prezenţa vizitatorilor ruși pe malul 
lacului Tanganyika, unde se comercializează o parte din uraniul 
din Katanga. 

— Am ajuns, interveni unchiul Martin, oprindu-și mașina la 
câteva zeci de metri de o micuță vilă cu forme sobre, în stil 
Bauhaus, a cărei fațadă era acoperită cu o tencuială albă 
strălucitoare. Singura casă din piatră din toată zona. 

— Ah! Dacă am putea pune mâna pe Rassinfosse ca să-l 
frigem pe grătar! 

— Și când te gândești că am stat la palavre o seară întreagă 
cu el! ridică tonul Anne. E strigător la cer! 


O piaţă înconjura casa și cobora până pe malul lacului, 
șerpuind printre niște barăci pe jumătate în ruină, un atelier 
instabil și un garaj mizerabil, în faţa căruia erau abandonate 
resturile unui tractor care ruginise în totalitate. Ne croirăm cu 
greu drum printre tarabele cu fructe, legume, pânzeturi, înșirate 
într-o perfectă dezordine. Încălzindu-se la soare pe un boubou, 
niște pești își etalau solzii mai strălucitori decât niște bijuterii. La 
trecerea noastră un câine jigărit lătră răgușit. 

Anne cumpără banane și suc de fructe. In timp ce o priveam 

făcând cumpărăturile, nu m-am putut împiedica să-mi las 
gândurile să zburde. Cât era de frumoasă în costumașul ei bleu 
deschis! Îi punea în valoare formele adorabile, sânii ei mici și 
fermi, posteriorul magnific, braţele goale, fine, ale căror 
încheieturi erau subliniate de trei brățări subţiri din material 
textil. Dar sentimentele ei faţă de mine erau mai dificil de 
descifrat decât cazul Doutremont & Pauwels. 

Sub pretextul disputei din ajunul plecării mele, ea a avut o 
aventură cu un alt bărbat. Cu toate astea, nu a ezitat să mi se 
alăture, în mijlocul Africii, atunci când am fost doborât de 
glonțul unui criminal. Ce loc ocupa concurentul meu? Pe cine 
iubea ea? O simţeam distantă chiar și atunci când se lăsa 
cuprinsă în braţele mele, cu mintea în altă parte. Atunci când 
sfârșea prin a-mi ceda, era o femeie care se abandona doar 
pentru moment, nu o parteneră. O diferenţă subtilă, poate 
imaginară, care mă chinuia ca o rană pe care trebuia s-o ţin 
secretă, altfel riscam s-o pierd definitiv. 

Ronţăind veselă o banană, se apucă să cotrobăie printre 
bijuteriile expuse pe standul vecin. O brățară de bambus îmi 
atrase atenţia. Concepută foarte drăguţ, exact pe măsura 
încheieturilor ei delicate. 

— Doar știți cum sunt femeile, domnule Van Loo! exclamă ea 
cu gura plină. 

Fără să discut preţul, i-am strecurat brățara pe mână. Părea 
că fusese creată special pentru ea. 

— Sunt sigură c-o să-mi poarte noroc! 

Îmi dădu o sărutare lungă pe gât, făcând din mine, pentru 
câteva momente, omul cel mai satisfăcut din Katanga. 

Văzându-ne că ne apropiem de casă, servitorul deschise ușa. 
El era deci, Mutien-Marie, preţiosul boy al lui Rassinfosse. Înalt, 
foarte slab, un pic cocoșat, cu mersul nonșalant, avea aerul unui 
adolescent care ezita să intre în lumea adulţilor. Fixându-ne din 
spatele ochelarilor să-i rotunzi cu ramă metalică, cu o privire de 
bufniță rătăcită, tipică unui student bolșevic, ne conduse în 
salon fără să pară uimit de prezenţa noastră. 

Pim, Pam, Pum ne urmară, așternând dezaprobarea pe chipul 
lui Mutien-Marie. Ne arătă niște scaune din ratan. O piele de 
zebră acoperea podeaua. Pe pereţi, două sau trei capete de 
animale împăiate ne aruncau priviri disperate. Oare Rassinfosse 
adusese toate aiurelile astea dintr-o expediţie de-a lui 

Doutremont & Pauwels? Pim, Pam, Pum rămaseră în picioare, 
dansând pe loc, scrutând toate colţurile camerei de parcă le-ar fi 
fost frică de microfoane ascunse. Urmărind privirea lor, am 
observat o vază mare cu flori proaspete pe o măsuţă din camera 
vecină. O casă gata să primească musafiri. Rassinfosse? Fără să 
ne mai învârtim în jurul cozii, am pus întrebarea. 

— Patronul nu e acasă. Nu mai am nicio veste de la el de ceva 
timp, răspunse Mutien-Marie fără nicio ezitare. 

— Și asta nu vă îngrijorează? 

După un moment de liniște puţin tensionat, Mutien-Marie ne 
propuse ceva de băut. Îl simţeam că era pus în gardă. 

— Domnul Van Zeeland m-a prevenit c-o să veniţi. 

lată explicaţia atitudinii lui. Ce minciuni l-o fi pus să ne 
îndruge? 

— Domnul Josse nu obișnuiește să mă anunţe când sosește. 
Eu sunt doar un servitor. Poate să vină în seara asta sau peste o 
săptămână. Habar n-am. Ce doriţi să beti? întrebă el, grăbit să 
părăsească salonul și compania noastră dezagreabilă. 


VP - 137 


14. 


Mutien-Marie s-a evaporat 


Cocktailul verzui pe care ni-l servi Mutien-Marie avea un gust 
dubios. Anne sorbi cu curaj o înghiţitură din chestia aia sălcie 
fără să o scuipe. Când văzu că o priveam, se strâmbă. In 
climatul care învăluia această anchetă mă așteptam să reperez 
otravă pe fundul paharului, amestecată cu alcool. 

Între timp se lăsase noaptea, la fel de brutal ca o cortină de 
teatru într-o zi de grevă. În lumina slabă a camerei, totul căpăta 
o alură îngrijorătoare. Strângeam paharul în mâini, fără să 
îndrăznesc nici să-l pun jos nici să-l golesc. Delir? De acord, 
cazul ăsta începea să mă îndobitocească - la fel și clima, aerul 
neîncrezător al coloniștilor și ciudățenia indigenilor. Totuși, 
simptomele fizice erau prezente: durere de inimă, un gust rău în 
gură, ameteli. Toate erau indicii că acest continent nu era 
pentru mine. Ah! Ce n-aş da pentru o gueuze grenadine, sub o 
ploaie de toamnă la Bruxelles! 

indiferenți la angoasele mele, Pim, Pam, Pum - care nu au 
avut dreptul la băuturi - se bâţâiau pe loc, muţi ca niște pești. 
Cunoșteau obiceiurile dar se stăpâneau cu greu. Insensibil la 
prezența noastră, Mutien-Marie ne contempla, așteptând să 
plecăm mai repede, cu o nerăbdare prea puţin disimulată. La 
toate întrebările pe care i le puneam, răspundea mecanic printr- 
un da, un nu sau nu știu, cu o voce sugrumată, ca a unui copil 
care și-a ascuns carnetul de note și așteaptă ca tatăl lui să 
înceteze să-l tortureze. Da, nu știa unde este patronul lui sau 
când o să revină la Kinkulu. Nu, nu știa cum să intre în contact 
cu el. Nu, nu știa numele prietenilor să-i și nici ale membrilor 
familiei. Părinţi în viaţă? Nu știa. În Belgia? Clătină din cap. 

Când i-am rostit numele lui Jeannine, mi s-a părut că i se 
întunecă privirea - o impresie fugitivă, poate falsă. Aflase că 
patroana lui fusese asasinată, dar cum ea nu venea aproape 
niciodată la Kinkulu, moartea ei nu îi tulburase activitatea. 
Despre circumstanțele crimei sau despre dispariţia lui Josse 
nimeni nu i-a dat detalii. Relaţiile șefului său cu Doutremont & 

Pauwels? 

— Un patron nu vorbește afaceri cu servitorul lui! exclamă el, 
sincer șocat de întrebarea mea. 

Oamenii cu care se întâlnea Josse la Kinkulu? Van Zeeland și 
de Brabandere veneau din când în când să bea un whisky. Eu 
tot încercam: Jeff T. Wilder? Laermans? Nume necunoscute. 
Doutremont & Pauwels, am insistat eu. A auzit vag vorbindu-se 
despre ei. Nu mai știa nici când și nici cu ce ocazie. Dar nu îi 
văzuse niciodată, era sigur de asta. Josse nu primea oaspeţi în 
casa lui de la Kinkulu, care nu îi servea decât pentru cazare 
când lucra la sediul Sokamine. Ducea o viață monahală, doar un 
pahar, din când în când, cu colegii lui. Recepţiile se făceau la 
E'ville unde locuia soţia lui - în fine, unde a locuit. Și Baudouin 
M'Bandu? am întrebat eu la întâmplare, neavând pe ce altceva 
sa mizez. De data asta se întâmplă ceva. Un lung moment de 
tăcere. Până și Pim, Pam, Pum încetară să se agite. Pentru o 
secundă Mutien-Marie păru că redevine uman. Ochii îi străluciră 
cu o mai mare intensitate, mâna cu care ţinea platoul începu să- 
i tremure. Privirea îi cobori spre pielea de zebră. Profitând de 
tulburarea lui, Marie-Dominique luă cuvântul cu un ton foarte 
blând, în contrast cu interogatoriul meu sec. Trebuie să 
înţelegeţi, eram foarte impresionat poate și pentru că nu 
înţelegeam niciun cuvânt, cunoștințele mele în ce privește 
limbile locale erau încă la nivelul de bâlbăieli. 

În timp ce vorbea, își scoase din boubou o bucăţică de lemn 
negru, un soi de totem, reprezentând o formă feminină vagă, cu 
trăsături grosolane, pe care o agită în faţa servitorului. Aproape 
hipnotizat, Mutien-Marie lăsă să-i cadă platoul metalic care făcu 
un zgomot îngrozitor lovindu-se de parchet. Impreunându-și 
mâinile, ca într-o rugăciune, se lansă într-o peroraţie 
tânguitoare, cu ochii fixaţi pe pitică. 

— Bine, dragi prieteni, o subtitrare ar fi binevenită... 

Un zgomot în spatele casei îmi întrerupse rugămintea. Pașii 
unui grup de oameni, care se îndreptau spre salon, fără a se 
preocupa prea mult să treacă neobservațţi. l-am privit pe pitici. 
să fie oare o secvență din sceneta lor? Și ei păreau la fel de 
surprinși ca mine. Și mult mai îngrijoraţi. 

În semiobscuritatea camerei era dificil să discerni trăsăturile 
nou-veniţilor, trei sau patru negri masivi, a căror piele închisă la 
culoare degaja un puternic miros piperat. M-am ridicat din 

instinct. Dar nu prea mi-a prins bine. Apucându-mă ferm de 
umeri, unul dintre tipi mă forţă să mă așez din nou. Să-i rezist? 
Individul avea aspectul unui campion olimpic. lar eu, eu nu eram 
decât un modest agent temporar al companiei Celtic. Nici Anne 
nu se mișcă. Cu paharul în mână, ea contempla spectacolul. Pe 
când Pim, Pam, Pum, atât de vorbăreţi de obicei, se făcură încă 
și mai mici - da, asta chiar era posibil. Scena nu dură decât 
câteva momente. Timpul necesar pentru ca lămpile să se stingă 
și musafirii nepoftiţi să evacueze camera. 

Cu calmul recăpătat, am căutat întrerupătorul. Eu trebuia să 
mă ocup de toate în casa asta? In palida lumină ce-a revenit, 
Pim, Pam, Pum, mă priveau cam prostește. Anne îmi surâse, 
cocktailul nu o dărâmase. Eram curios să aflu opinia lui Mutien- 
Marie cu privire la această intruziune. Dar el rămânea mut. Și 
avea și de ce. Dispăruse. La fel ca agresorii noștri. Rămăsese 
doar mirosul. 

— De ce te plângi? spuse Anne. Ai fi putut să te trezești cu un 
nou cadavru în brațe. Și cu comisarul Plasman rânjind în faţa ta. 

— Nu aţi fost prea vorbăreţi cu vizitatorii noștri, le-am zis eu 
celor trei pitici. O oboseală neașteptată? 

Fără să-mi răspundă afișară un aer supărat. 

— Hai, Marie-Dominigue. Spune-mi ce secret i-ai smuls lui 
Mutien-Marie înainte să se evapore? Și ce anume i-a dezlegat 
limba? Faptul că i-ai vorbit în swahili sau că i-ai agitat statueta 
aia în față? 

Marie-Dominique mă privea cu dispreț. 

— Băiatul ăsta este un Luba. 

În faţa figurii mele nedumerite, preciză: 

— Luba este unul dintre triburile cele mai aristocrate din 
Katanga. Ei vorbește într-o limbă regală, domnule Van Loo. Ei nu 
vorbește swahili ca noi și ca 'mneavoastră (cei trei pitici 
chiţăiră). Mutien-Marie vine dintr-un sat ba/uba, de pe malul 
lacului Mwe'u. Acolo unde este născut Baudouin M'Bandu și 
unde se găsește misiunea care a primit la el când era orfan. 
Acolo a fost sculptată statueta mea, de un vrăjitor pe care 
Mutien-Marie și Baudouin cunoaște foarte bine și unde ei 
mergeau să se refugieze de fiecare dată când se simțeau 
nefericiți, adică în toate zilele care a dat Dumnezeu. 

— Staţi așa, să fac puţină ordine în toate astea. Și voi v-aţi 
născut prin părţile alea? 

Ea îmi oferi unul dintre puţinele ei zâmbete, dezvelindu-și 
dinţii ascuţiţi, de un alb ce strălucea în noapte. 

— Nu, dar pot să fac pe alţii să crede asta. Pentru a 
supraviețui, pigmeii au învăţat să înoate în toate felurile de apă. 
Ca 'mneavoastră... 

Anne izbucni în râs și o luă de braţ pe Marie-Dominique. 

— Exact! Michel e un șmecher. Adorabil. Un mare șmecher! 

Mi-am mușcat limba. Africa este ţara răbdării. Știam asta, dar 
îmi era greu să mă obișnuiesc cu ritmul ei haotic. 

— Aţi avea bunăvoința să îmi rezumaţi confidenţele pe care vi 
le-a făcut Mutien-Marie înainte de a fi treziţi din acest coșmar de 
cântatul cocoșului? 

— Datorită lui dom Josse, Mutien-Marie este devenit 
antrenorul lui Baudouin M'Bandu, interveni sosia prinţului 
Baudouin, ridicându-și ochelarii pe nas. 

— Ah, da! Turul Franţei! am oftat eu. lar ne îndepărtăm. Și 
care e legătura cu cazul nostru? 

— Dom Josse a fost foarte generos la acești doi băieţi, 
continuă imperturbabil prinţul moștenitor. A dat la Mutien-Marie 
mult timp pentru a învăţa la Baudouin, pentru a face la el un 
campion adevărat. Înainte de-a intra la serviciul lui dom Josse, el 
era profesor de gimnastică. 

— Și munca lui de la Sokamine? Când avea Baudouin timp să 
facă ciclism? 

— Dom Josse a obținut de la patronii firmei Sokamine un orar 
flexibil pentru ca Baudouin să poată ca să se antreneze în mod 
serios. Credea atât de mult în talentul lui încât a trimis la el în 
Belgia, în primăvara trecută, ca să urmărește pe campioni în 
Turul Flandrei și Paris-Bruxelles. 

Am fluierat printre dinţi. 

— Câtă generozitate! 

MIi-l imaginam cu greu pe Josse să ofere vacanțe în Belgia, 
fără să ceară nimic în schimb, unuia dintre servitorii lui, pentru 
a-i da ocazia să-i admire pe Raymond Impanis și Jean Robie într- 
o cursă cot la cot pe drumurile Flandrei. 

— Ce i-a cerut în schimb lui Baudouin? 

— L-am întrebat asta pe Mutien-Marie. 

— Nici nu m-aș fi îndoit. 

— Dom Josse a însărcinat la Baudouin cu o misiune 
confidențială pentru Sokamine. 

— Ce misiune? 

Mi-am trosnit degetele de nerăbdare, enervat că trebuia să 
scot cu cleștele detaliile declaraţiei lui Mutien-Marie, silabă cu 
silabă. Marie-Dominique îmi aruncă o privire plină de dispreţ. 

— Tocmai eu încercam să aflu asta, când au dat buzna tipii 
ăia. 

— Asta-i culmea! Pentru numele lui Dumnezeu! Deci nu vom 
ști niciodată cum a întâlnit-o Baudouin pe doamna Pauwels și 
dacă Rassinfosse avea idee despre aventurile erotice ale 
supraveghetorului său cu propria amantă. Ne învârtim în cerc, 
fir-ar să fie! 

— Poate că nu, remarcă Anne. Dacă tipii ăștia și-au asumat 
riscul să-l ridice pe Mutien-Marie chiar de sub nasul nostru, este 
pentru că nu mai suntem atât de departe de descoperirea 
adevărului. 

— Nu sunt chiar așa de sigur. Și, oricum, nu mai avem nici 
pistă, nici martor. Nu ne mai rămâne decât să chemăm poliţia, 
am spus eu oftând. 

În faţa aerului răvășit al celor trei pitici, am precizat cu un 
surâs crispat: 

— Ei, asta e, valea de-aici. Ne vedem diseară la hotel. 

Marie-Dominique dădu din cap. 

— În niciun caz. Unchiul Martin vine să vă ia și să vă ducă la 
un loc discret. 

— Dacă 'mneavoastră nu ajunge la închisoare până atunci, 
adăugă lugubru al treilea pitic. 

Într-un carneţel de lângă telefon am găsit numărul postului de 
poliţie, notat cu un scris frumos, cu cerneală verde. Am profitat 
și mi-am strecurat carnețelul în buzunar. 

— Bag mâna-n foc că Van Zeeland a raportat mica noastră 
vizită prietenilor săi de la comisariat și că suntem căutați pentru 
declararea de identitate falsă... 

— În niciun moment al întâlnirii tale cu Van Zeeland nu ai 
pretins că ești agent de poliţie. Secretara este cea care s-a 
înșelat. 

— Dacă tu crezi că asta îi va opri... Într-un sat ca ăsta polițiștii 
fac ce vor ei. 

M-am apucat să cotrobăi prin dulapurile din salon și apoi din 
camere, în căutarea rezervei de whisky a familiei Rassinfosse. 

— Deci, ne cărăm? 

— Nu. Dacă nu anunţăm poliţia riscăm să părem complici la 
dispariţia lui Mutien-Marie. 


În așteptarea autorităţilor am explorat în fugă vila. Niciun 
document nu era la vedere. Nici în dulapuri, nici în biroul micut, 
nici în dormitor. Casa era atât de ordonată și atât de goală și 
impersonală precum o cameră de hotel între doi călători. 
Făcusem fără rezultat turul locului atunci când apărură doi 
polițiști obosiţi și morocăânoși. 

Ce?! Îi deranjaserăm pentru a le semnala răpirea unui 
băștinaș? Ei, și? Păreau cu adevărat furioși. Poliţia coloniei se 
ocupa de albi. indigenii depindeau de altă autoritate. Și ce dacă 
un grup de negri l-a luat pe unul dintre compatrioți, mare lucru! 
Doar un turist proaspăt sosit din metropolă putea fi atât de 
stupid. 

După ce mi-au făcut scandal, cei doi sticleți se zgâiră la sticla 
de whisky, rânjiră la Anne, care se mulţumi să le zâmbească, 
înainte de-a pleca fără să atingă nimic. Și fără să mă întrebe 
motivul prezenţei mele în vila lui Rassinfosse. Și nici nu făcură 
vreo aluzie la întâlnirea noastră cu Van Zeeland. Prezenţa mea 
la Kinkulu nu îi interesa absolut deloc. A fost nevoie de toată 
insistența mea pentru ca ei să schițeze, înainte să se retragă, un 
scurt proces-verbal, destinat să fie uitat în fundul unui dosar. 
Dar era foarte bine să păstrez o dovadă a plângerii mele dacă 
urma să se găsească cadavrul lui Mutien-Marie în următoarele 
ore, așa cum mă temeam. 

15. 


Niste tipi interesați de ciclism 


Unchiul Martin veni după noi pe la mijlocul după-amiezii. 
îmbrăcat cu alte haine, dar purtând frumoasa lui caschetă cu 
firma Hotelului Metropole, cu litere aurite, bine aranjată pe cap, 
aducea puţină serenitate în această lume sumbră pe care nu 
reușeam să o deslușesc. Noutăţile pe care mi le comunică îmi 
calmară puţin premoniţiile. Până acum, nimeni nu semnalase 
găsirea corpului bietului servitor al lui Rassinfosse. Dacă răpitorii 
lui nu îl omorâseră în primele ore înseamnă că aveau altceva în 
minte. Nu trebuia să întârziem să aflăm ce anume. 

Nu exista un ziar la Kinkulu, dar cei câţiva muncitori de la 
Sokamine pe care Pim, Pam, Pum îi interogaseră în cursul 
dimineţii (deci chiar nu dormeau niciodată?) erau deja cu toţii la 
curent cu răpirea. Fără a putea, totuși, să dea vreun indiciu cu 
privire la autori. 

— Nu-mi spuneţi că în acest sat minuscul, cinci sau șase 
zdrahoni misterioși au putut trece neobservaţi! am explodat eu. 
Ori sunt de aici și camarazii voștri tac din gură, ori vin din altă 
parte și toată lumea i-a văzut circulând. Doar n-au căzut din cer, 
ce dracu'! 

În fața reproșurilor mele, Pim, Pam, Pum plecară capetele. Nu 
suportau deloc critica. Ce caractere mizerabile! Până la urmă, 
de voie de nevoie, promiseră să-și pună interlocutorii pe jar. 

— Profitaţi de asta ca să mai aflaţi câte ceva și despre 
M'Bandu, am adăugat eu. Unde locuia? Avea o femeie? 
Întrebaţi-i pe prietenii lui, pe vecinii lui, familia. Ce credeau 
despre el? Cine îi deplânge dispariţia? Puneţi osul la treabă, 
pentru numele lui Dumnezeu! 


Eram așezați într-un bar micuţ de doar câteva mese, orientat 
cu faţa spre lac, care era ţinut de un bărbat foarte în vârstă, cu 
părul argintiu. Era alb, fără îndoială, dar pielea lui căpătase în 
decursul anilor o culoare închisă, la fel de nedefinită precum 
hainele sale. 

După ce au plecat missi dominici? mei, am comandat două 
beri de banane pentru Anne și pentru mine. Mă pregăteam să 
mă bucur în sfârșit de peisaj și să recuperez oboseala acumulată 
în timpul nopţii, când bătrânul se așeză lângă mine, cu un 
mango în mână. 

— Scuzaţi-mă, dar am auzit conversaţia dumneavoastră, 
spuse el mușcând din fructul al cărui suc să i se scurgea pe braţ. 

— Așa, și? 

Chiar era imposibil să te odihnești în ţara asta? Apărea mereu 
cineva care să te calce pe nervi? Dacă sperau să dezvolte 
turismul în zonă, tipii ăștia mai aveau câte ceva de învățat. 

— Baudouin M'Bandu îmi era prieten, spuse el întinzându-mi 
mâna cu o piele ca de pergament, acoperită de pete maronii. 
Puteți să-mi spuneţi Leon, ca toată lumea. Și eu aș vrea să știu 
ce i-au făcut. 

— Ce vreţi să spuneţi domnule Leon? Cum aţi aflat de 
moartea lui? 

— Vestea a circulat. Un muncitor de la Sokamine mi-a 
povestit că Baudouin a murit pe vaporul cu care se întorcea din 
Belgia, între noi fie vorba, nimeni nu crede povestea asta. 

— Eu pot să certific faptul că a murit pe mare. Dintr-o tristă 
coincidenţă călătoream cu același vapor. Am stat de vorbă cu el 
pe perioada întregii traversări. 

— Aţi asistat la moartea lui? întrebă el cu un aer temător. 

— Nu chiar. Sunt incapabil să vă spun care a fost cauza 
morții. Când am ajuns la Borna i-am descoperit cadavrul așezat 
pe o targă. 

— Deci, după cum vedeți, nici dumneavoastră nu știți nimic, 
constată el mormăind cu un ton amar. 

— De ce credeți că a fost ucis? interveni Anne. 

— Am spus eu asta? 

— Aţi spus: „aș vrea să știu ce i-au făcut”. La ce anume faceţi 
aluzie? 

Bătrânul ridică din umeri. 

— Un defect tâmpit, murmură el. Nu pot să mă abţin să-mi ţin 
gura asta spurcată. Uitaţi toate astea. 

— Michel Van Loo este detectiv privat, reluă Anne. Puteţi să 
aveţi încredere în el, așa cum a avut și Baudouin. Michel a fost 
atât de șocat de moartea lui încât mi-a telegrafiat cu privire la 

acest lucru, imediat ce a debarcat (oh! drăguţa mincinoasă!). 
Suntem aici pentru a elucida circumstanţele morții lui. 

Fără să răspundă, Leon se ridică cu greutate de pe taburet și 
se întoarse în magherniţa lui. Credeam că a plecat să-și pună la 
păstrare secretele, departe de privirea mea, când se întoarse cu 
o poză în mână. Baudouin, în acţiune, scoțându-și bicicleta de 
pe un drum plin de pietre, care șerpuia pe un deal masiv și 
dezolant, sub un soare zdrobitor. 

— Mai ceva ca Ventoux! am ţipat eu. 

— Nu știu dacă ar fi câștigat vreodată Turul Franţei, murmură 
el cu o voce înăbușită. Dar dacă l-ar fi lăsat să participe la o 
competiţie clasică, sunt sigur că ar fi făcut o figură de excepție. 

Întinse mâna spre un deal al cărui vârf ţâșnea la orizont. 

— La poalele acestei coline se punea în mișcare în fiecare 
dimineaţă, în jurul orei cinci. Urmat de Mutien-Marie pe 
motocicleta lui Rassinfosse. În timpul plimbării lor, se opreau la 
mine pentru a se dezmorți și a face o pauză înainte de a relua 
antrenamentul. Un tip super tare! concluzionă el cu tristețe. 

— Asta nu explică cine-l voia mort, spuse Anne. 

Bătrânul se întoarse încet către ea. 

— Întrebaţi-l pe Mutien-Marie. El știe mai multe decât mine. 

De ce să-i ascund evenimentele din timpul nopţii? O 
străfulgerare de panică apăru în privirea lui atunci când i-am 
povestit agresiunea la care a fost supus servitorul, chiar sub 
ochii noștri. 

— Credeţi că sunt aceiași indivizi care-i voiau pielea lui 
Baudouin M'Bandu? 

Clătină din cap. 

— Nu. În fine, nu cred. Mă gândeam la niște albi, recunoscu el 
după o lungă tăcere. 

— Ruși...? 

Ezită să-mi răspundă înainte să dea, în sfârșit, din cap și să 
arunce priviri îngrijorate în jurul lui. 

— Veniţi să ia o gură de aer pe terasă? 

Bătrânul arătă spre lac. Am observat un minuscul ponton pe 
jumătate stricat, nu departe de baraca lui. 

— Doi oameni, cu pielea gălbuie, îmbrăcați cu niște costume 
albe, murdare și șifonate și cu niște pălării crem, au debarcat 
într-o zi de pe o mică ambarcaţiune cu motor. Negrul care îi 
conducea s-a chinuit groaznic să-și acosteze barca. Nu mai 

trage nimeni la pontonul ăla. Unul dintre ei era să cadă în apă. 
Pantalonii îi erau uzi și plini de noroi când au reușit până la urmă 
să acosteze. Înainte să se așeze - iată, chiar la masa voastră - 
au examinat îndelung împrejurimile, ca niște sălbăticiuni care se 
asigură că nu există nicio prezenţă ostilă înainte să bea apă. De 
obicei la ora aia nu e nimeni, doar Baudouin și Mutien-Marie. 
Tipii ăia doi pesemne că știau. Când am venit să le iau 
comanda, cel mai tânăr dintre ei, cel cu pantalonii uzi, m-a 
apucat de cămașă. Debarcarea dificilă îl enervase. Mărul lui 
Adam îi urca și cobora cu o viteză înfricoșătoare, de-a lungul 
gâtului său subţire; și mirosea a tutun. 

— Pe la ce oră trece campionul? a întrebat el într-o franceză 
cu urme de accent rusesc. 

— Rusesc? Cum v-aţi dat seama? 

— Unchiul meu era rus. A fugit în Belgia în timpul Revoluţiei 
de la 1905. Când eram copil îmi vorbea deseori în rusă, chiar 
dacă mamei mele nu îi plăcea. Am uitat cam tot din limba asta, 
mai puţin muzica ei care-mi răsună și acum în cap. 

— De ce se interesau de Baudouin? 

— l-am întrebat dacă aveau vreun mesaj pentru el. Micuţul cu 
mărul lui Adam și-a ridicat pantalonii ca să-mi arate mușchii 
gambei. Și eu sunt un amator de ciclism, a pretins el. Li se 
vorbise mult despre Baudouin, despre viitoarele sale succese. 
Erau curioși să-l vadă în acţiune. 

— L-au așteptat să-i ceară autografe? 

— Nu mai mult de o oră. La un moment dat, celălalt tip, care 
părea că se plictisește, s-a ridicat. Și au plecat pe lac fără să mai 
spună nimic. 

— V-aţi simţit ameninţat? întrebă Anne. 

Bătrânul se gândi un moment. 

— Nu chiar, recunoscu el. Nu știu de ce, dar nu arătau ca 
niște tipi interesaţi de ciclism. 

— Și eu, eu am față de suporter? am rânjit eu. 

— l-aţi povestit lui Baudouin despre apariţia celor doi 
admiratori ai lui? întrebă Anne. 

— Chiar a doua zi. A oftat și a făcut un singur comentariu: 
„Preţul gloriei!” schițând deliciosul său zâmbet. Mutien-Marie a 
părut puţin mai preocupat. Dar nu a adăugat nimic. 

— Și pe cei doi ruși i-aţi mai revăzut? 

— Eu nu. Niște clienţi mi-au vorbit despre ei într-o zi. Niște 

furnizori de piese. Se întâlniseră cu ei la Sokamine. 

— La fuma Sokamine? 

Deci, mai vizitaseră compania și în trecut. De ce reveniseră? 
Din cauza dispariţiei lui Rassinfosse? 

— Niște indigeni mi-au mai spus că fuseseră văzuţi și într-un 
sat din amonte, acolo unde se oprește autobuzul de Albertville. 

Nu i-am spus că mai trecuseră și recent prin Kinkulu. 

— Și până la urmă prietenul Baudouin a reușit să le dea un 
autograf? 

— Într-o zi, când i-am vorbit din nou de ruși a părut zăpăcit. 
Uitase complet de vizita lor. 

— La ei v-aţi gândit atunci când v-aţi îndoit de moartea lui 
naturală? insistă Anne. 

Un pic reticent, bătrânul recunoscu în final, că se auziseră 
niște zvonuri, cum că Baudouin plecase în Belgia, însărcinat cu o 
misiune periculoasă. Mult mai periculoasă decât traversarea 
infernului din nord cu bicicleta. 

— Zvonurile circulă repede, spuse Anne. Știţi cumva despre 
ce era vorba? 

Bărbatul se ridică greoi. 

— Nu. Dar sper ca voi să aflaţi și că înainte să părăsesc acest 
paradis o să asist la spânzurarea nemernicilor care i-au făcut de 
petrecanie. Baudouin era un băiat minunat. Bun, tandru, 
pasionat, atent la prietenii lui. Oameni că el nu o să prea mai 
găsiți. Și, cu siguranţă, nu printre albi, în orice caz nu cei din 
Africa, adăugă el, din politeţe la adresa noastră. 

16. 


Mașini de cusut 


Să nu credeţi că să te dai cu barca pe lacul Tanganyika este 
ceva prea plăcut. Doborât de căldura umedă și de nori întregi de 
insecte isterice, trăgeam la rame fără nicio vlagă, în timp ce 
Anne bea Coca-Cola cu înghiţituri mici. Sub pălăria ei de paie, cu 
boruri largi, disimulată în spatele unor enormi ochelari de soare, 
tip Rita Hayworth, părea atât de destinsă de parcă ne-am fi dat 
cu barca pe lacul din parcul Cambre din Bruxelles. Arsurile de 
soare? Țânţțarii ucigași care roiau în jurul nostru? Aerul sufocant, 
saturat de mirosuri dulcege care evocau putrefacţia? Nimic nu-i 
strica plăcerea. Un zâmbet visător plutea pe buzele ei. 

La ce se gândea? La reluarea anchetei care se împotmolise, la 
morții sau dispăruţii semănaţi la întâmplare pe tot parcursul 
sejurului meu în Africa? Dar oare de ce aveam impresia că se 
gândea mai degrabă la misteriosul ei amant rămas în Belgia? Ce 
îi promisese? Că va scăpa de mine? Că se va mărita cu el și îi va 
face trei copii? 

— E timpul să fondăm o familie, ceasul meu biologic o ia 
razna, repeta ea cam des pentru gusturile mele. 

Atunci când deturnam, printr-o butadă, discuţia în care voia 
ea să mă antreneze, trântea ușa, furioasă să mă audă făcând 
portretul caricatural al femeii de casă, epuizată sub greutatea 
unor țânci enervanţi. Orgoliul, sau amorul propriu, numiţi-l cum 
doriţi, mă împiedica să-i pun întrebările care nu-mi dădeau 
pace, apropo de bărbatul care-o consolase după plecarea mea. 
Era acesta momentul să dau cărţile pe faţă, cu riscul de-a face 
să se clatine barca și să ne pierdem fragilul echilibru - sau, mai 
bine zis, armistițiul? 

Plimbarea pe apă îmi aduse aminte de Baudouin M'Bandu, 
acest nenorocit martor cheie pe care am refuzat să-l ascult, 
lăsându-i discursul să se risipească în zgomotul de fundal al 
valurilor Oceanului Atlantic, în timp ce eu îmi derulam 
încontinuu în minte detaliile stupidei dispute cu Anne, din ajunul 
plecării mele. 

— Lipsește o piesă din acest puzzle: cuplul Rita Pauwels - 
Baudouin M'Bandu, am spus eu zdrobind un monstru așezat pe 
braţul meu, înainte să aibă ocazia să-mi verifice grupa sanguină. 

— Mai bine-ai recunoaște că pasiunea acestei femei pentru 
camaradul tău te tulbură... 

Am dat din cap cu o figură descumpănită. 

— Ce-a atras-o pe Rita? Gambele lui de campion? Lungimea 
sexului? (Anne schiță un zâmbet sarcastic, aruncându-mi o 
privire ironică pe deasupra ochelarilor). Pielea sa neagră? 
Tentaţia a ceea ce e interzis? Dorinţa de a șoca? 

— Poate că Baudouin era pur și simplu cel mai seducător 
dintre toţi bărbaţii care roiau în jurul ei. Mai autentic, mai 
puternic, mai carismatic. Biata femeie nu era prea răsfăţată, 
izolată într-un sat al provinciei Katanga, înconjurată de tipi ca 
Pauwels, Doutremont și Rassinfosse. O haită de expatriaţi 
dubioși, nebuni și profitori. În situaţia ei și eu m-aș fi aruncat în 
braţele primului bărbat civilizat care mi-ar fi apărut în cale. 

Remarca asta mi-a permis să-i dau o replică pe un ton mai 
acid decât mi-aș fi dorit. 

— Nu este exact ceea ce ai făcut și tu la Bruxelles, în absenţa 
mea? 

Spre marea mea surpriză, ea izbucni în râs. 

— Ai cam vrea să știi, nu? Să afli detaliile? Să răsucești cuțitul 
în rană? Ai grijă! Cu clima asta rănile se infectează rapid. 
Greșești să îţi faci sânge rău, Michel. Individul care te stresează 
atât de mult nu are nimic în comun cu prietenul tău Baudouin, și 
nici eu cu Rita. 

Ce voia să zică? N-am îndrăznit să insist și am lăsat-o să 
continue. În mod prudent, ea îndepărtă discuţia de la 
indezirabilul ei amant și reveni la afacerea noastră. 

— Și pe mine mă intrigă acest șarmant cuplu, Michel. Cum a 
îndrăznit soţia unui colonist, dintr-un sătuc din Katanga, să sară 
calul în felul ăsta? Pentru oamenii ăștia, să te lași dusă de val cu 
un indigen, este mai rău decât să contractezi vreo boală 
rușinoasă. 

— Totuși, știm sigur că nu sunt doar niște bârfe răutăcioase. 
Am văzut pozele... și feţele soţilor Pauwels. 

— Mă întreb cum s-or fi cunoscut? 

Și tu, Anne, cum l-ai cunoscut pe amantul tău? 

— Și cum s-a înfiripat idila lor? În mijlocul servitorilor pare 

destul de improbabil. 

Și tu, Anne? In tramvai? La cinema? De ce nu chiar în salonul 
lui Federico, între un vopsit și un permanent, în faţa uneia dintre 
coţofenele alea ciufulite, în căutare de cancanuri. 

— Dragoste la prima vedere? O mică nevoie subită? am 
replicat eu întrebându-mă de cât timp era Anne interesată de 
concurentul meu. 

— Și dacă a fost pur și simplu Pauwels cel care l-a aruncat în 
brațele soţiei sale? Ceea ce ar explica și faptul că micul lui 
Kodak s-a declanșat exact la momentul potrivit pentru a le 
imortaliza îmbrăţișările. 

Complicitatea soților Pauwels ne permitea să înţelegem cum a 
putut să se lege relaţia lor sulfuroasă și cum a rămas secretă. 
Jocul acesta, destinat iniţial să îl excite, s-a dovedit apoi foarte 
util pentru a-l atrage pe Rassinfosse. 

— Mă întreb unde au fost făcute fotografiile? La E'ville? La 
Mombayo? 

— Nu prea îmi vine să cred că un amărât de supraveghetor 
negru poate să muncească din greu, în fiecare zi dată de 
Dumnezeu, după ce s-a sculat cu noaptea în cap, ca s-o facă pe 
turistul cu bicicleta în putinul său timp liber. 

— Atunci la Kinkulu? Dacă e să ne luăm după registrul de 
oaspeți, micuțul mustăcios a onorat minunata noastră pensiune 
cu prezenţa sa distinsă. 

Și seara, pentru a-și alunga plictiseala, a fixat pe peliculă 
distracţia expansivei sale soţii cu campionul katanghez? Am 
păstrat pentru mine observaţia asta pentru că mă ducea la o 
altă întrebare pe care nu mi-era îngăduit s-o pun: și tu Anne, în 
ce cameră anonimă m-ai înșelat? Ea îmi ghici frustrarea și îmi 
închise gura cu un delicios sărut, pe cât de neașteptat pe atât 
de delicat, cu riscul de-a destabiliza barca. 

— Scuză-mă, încă nu mă simt în stare să vorbesc despre asta, 
spuse ea. Mai târziu, dacă ești de acord? 

Am dat din cap. Un mare domn. Dar în sufletul meu eram mai 
răscolit decât voiam să admit, s-o văd atât de tulburată de 
amintirea celuilalt. Deci conta el, atât de mult, pentru ea? 

— Din punctul meu de vedere, miezul afacerii se găsește 
printre dosarele Sokamine, trase concluzia Anne, revenind la 
discuţia noastră, cu o flexibilitate a spiritului pe care i-o 
invidiam. 

Raționamentul ei stătea în picioare. Aprofundarea legăturilor 
dintre Sokamine și Pauwels & Doutremont ar clarifica unele 
dintre misterele acestui caz. Toate dramele, indiciile și 
personajele pe care le-am descoperit făceau trimitere la aceste 
două societăţi aparent independente, chiar și /ove affair-ul între 
M'Bandu și soţia lui Pauwels. Din păcate, dispariţia lui 
Rassinfosse tăiase firul între Mombayo și Kinkulu. M-am apucat 
din nou să dau la rame, scoțând un oftat. 

— Sokamine e ca un seif închis ermetic, a cărei combinaţie 
mi-e necunoscută. Și cu un tip așa dur ca Van Zeeland, nici nu 
visez să pot scoate ceva de la el. Nu am niciun as în mânecă 
astfel încât să-l fac pe vulpoiul ăla bătrân să vorbească. 

— Și dacă i-ai vorbi judecătorului despre asta? Dosarul lui e în 
impas. Poate că ar fi încântat să exploreze o nouă pistă. 

— Fără nici cel mai mic element care să-mi susţină acuzaţiile? 
Mi-ar râde în faţă! 

Anne indică cu mâna instalaţiile de la Sokamine, pe care le 
întrezăream prin ceaţă. 

— Un seif se poate forța! Cu un șperaclu și puțin curaj... 

Am îndreptat barca spre mal trăgând din greu la rame. 
Conversaţia cu Anne sfârșise prin a-mi deschide apetitul... după 
ce umbra celuilalt se mai estompase puțin. 

— După prânz vom merge să-i facem o mică vizită secretarei 
lui Van Zeeland. Sunt curios să mă uit prin arhive și să aflu 
natura operaţiunilor efectuate de Doutremont & Pauwels pentru 
firma Sokamine. 

— Te îmbeţi cu apă rece! strigă Anne. 

Nemaifiind interesată de conversaţie, se puse pe cântat în 
gura mare All of me. Frank Sinatra nu s-ar recunoaște, fără 
îndoială, în această interpretare, dar niciodată tânguiala 
crooner'-ului nu ar fi îndepărtat cu atâta succes, precum vocea 
ragușită a Annei, crocodilii, rinocerii și toate celelalte bestii 
sălbatice care probabil bântuiau prin apele alea. 


— Aţi mai mâncat vreodată pește-căpitan, domnule Michel? 
mă întrebă bătrânul Leon atunci când i-am returnat barca. 

Aspectul localului său nu se schimbase în bine pe perioada 
plimbării noastre. El și cocioaba lui îmi părură încă și mai 


31 Epitet american acordat în principal cântăreților de jazz. Iniţial a fost folosit pentru 
a ironiza stilul sentimental de interpretare al unor cântăreţi americani. (n. trad.) 

decăzute faţă de prima oară când le-am văzut. În schimb, 
peștele lui, gătit pe un mic foc de lemne și acoperit de 
condimente și ierburi, se dovedi foarte gustos. O bere, nu prea 
rece, încoronă această excelentă masă. 

Un mulatru slăbuţ și înalt, cu ochelari mici și rotunzi, lua 
prânzul la o masă din apropierea noastră, îmbrăcat foarte 
elegant într-un costum negru, purtat peste o cămașă albă, 
apretată. Se numea John Archicombe și lucra ca veterinar, ne 
spuse el cu un delicios accent britanic. După două-trei pahare 
acceptă să ne conducă la hotel, unde ne aștepta unchiul Martin. 

Întins pe bancheta din spate a mașinii lui, șoferul nostru ne 
informă că Pim, Pam, Pum au încercat fără rezultat să-i repereze 
pe Mutien-Marie și pe răpitorii lui. 

— Spunetți-le că am o misiune să le încredințez. Până atunci 
ne întoarcem la Sokamine. 

— La ordine la dumneavoastră, șefu'! spuse el cu o figură 
comică, ducându-și două degete la caschetă. 


Deși Van Zeeland pretindea că secretara lui nu avea timp nici 
să respire, Ghislaine părea la fel de neocupată ca la prima 
noastră vizită. Văzându-ne venind își înghiți un căscat și ne 
anunţă din prima că șeful ei era reținut la o întâlnire în afara 
firmei. 

— Nu contează. Pe dumneavoastră am venit să vă vedem. 
Figura ei surprinsă ne indica o lungă practică în acest sens. 

— Cu ce aș putea să vă fiu utilă? declamă ea. 

Pesemne că învățase limba recepţionistelor dintr-o carte de 
genul Cum să te faci înțeles de un autist, în zece pași. Când am 
întrebat-o dacă găsise facturile și celelalte documente de la 
Doutremont & Pauwels, ea afirmă că și-a petrecut „ore întregi” 
să le caute, cu accentul Mariei Casares recitând cele mai 
emoţionante versuri ale lui Racine. 

— Documentele dezarhivate nu sunt încă aranjate. Lipsă de 
personal. Nici măcar o pisică nu și-ar putea regăsi puii. 

Pentru a-și confirma minciunile își așeză mâna pe pieptul larg. 
Am Împins-o pe Anne spre mașină, înainte ca femeia să înceapă 
să urle că o hărțuim. 

— Ai avut dreptate, am spus eu, urcând în mașină. Politeţea 
nu e răsplătită la Sokamine. 

— Asta te surprinde? Este unul dintre numeroasele tale 

defecte: ai de prea multe ori încredere în oameni, convins fiind 
că latura lor bună va triumfa. Apoi, te miri că te-au dezamăgit. 
Curioasă atitudine pentru un detectiv. 

— La ce bun să mai trăim în lumea asta dacă pământul e 
condus de demoni? 

Anne izbucni în râs. 

— Nici viaţa în mijlocul îngerilor nu ar merita să fie trăită. Ar fi 
atât de plictisitoare... 

— Bine că recunoști! Doar știam că diavolul este cel care te 
face atât de atrăgătoare! 

Am luat-o în braţe și am sărutat-o cu ardoare. Atunci când 
degetele mele au început să se plimbe pe sub boleroul ei lejer, 
unchiul Martin începu să protesteze: 

— Nu se face prostii din astea în limuzina mea, vă rog frumos! 

— Le-am adus totul, am oftat eu, chiar și morala catolică... 

— Și aţi mai adus și altceva la noi? întrebă el, schimbând 
viteza. 

— Și cu porcăriile alea de documente ce faci? O lași baltă? 

— Din contră. O să chem echipa. Pim, Pam, Pum... 

— Prea periculos. Gândește-te ce li se poate întâmpla dacă 
sunt prinși. 

— Ei este deja foarte încântați de ideea asta, interveni unchiul 
Martin. 

— Știu ce urmează să le cer? 

— Ei este mereu cu un pas în faţa dumneavoastră, dom 
Michel. Dumneavoastră este cam lent, nu-i așa? 

Anne se puse pe râs dar, din fericire, se abţinu de la orice 
comentariu. 

— E decizia lor, am spus eu uitându-mă distrat pe fereastra 
acoperită de praf. 

Unchiul Martin zâmbi trist. 

— Pentru o treabă murdară, știți foarte bine, ei este mereu 
interesaţi, spuse el, aruncându-mi o privire răutăcioasă în 
oglinda retrovizoare. 

În noaptea fără lună, clădirile Sokamine semănau cu un 
dinozaur care se odihnește. Niște sunete misterioase făceau 
pământul să se cutremure. Să fi fost generatorul electric sau 
ecoul digestiei unui Tyrannosaurus Rex? Aruncând priviri 
îngrijorate către umbrele care ne înconjurau, am ajuns la o mică 
ușă din spate, pe care o reperasem încă de când ieșisem de la 

întâlnirea cu Ghislaine. Cu faţa acoperită de praf de cărbune, mă 
simţeam la fel de ridicol precum personajele acelea din vechile 
filme americane, în care negrii erau jucaţi de albi. Al Jolson în 
Cântărețul de Jazz. 

Léon îmi împrumutase un instrument pe care îl găseam acum 
și mai rudimentar, văzând-o pe Marie-Dominique în acţiune, cu 
șurubelnița în mână, o unealtă de-a cărei existenţă tocmai 
aflase. Prietenul ei își lustruia calm ochelarii, fără să manifeste 
nici cea mai mică îngrijorare, ţinându-i în același timp, celui de- 
al treilea pitic (pe care îl numeau Oscar), un discurs 
interminabil, într-un soi de franceză presărată cu expresii de 
neînțeles pentru un biet detectiv belgian. Pus să stea de șase, 
sus-numitul Oscar, rezemat nonșalant de zidul firmei, dădea 
impresia că a venit să se odihnească. 

— Ne grăbim, am scrâșnit eu printre dinți. 

— De ce nu ia locul meu dacă este 'mneavoastră așa 
șmecher? mormăi Marie-Dominique zgâlțâind încuietoarea. 

Urmă un zgomot sec, care era pasibil să fi trezit întreaga 
provincie, dar, miracol, micuța ușă din spate se deschise cu un 
scârţâit ușor. 

— Totul e ruginit aici, comentă ochelaristul. 

Un urlet îndepărtat îi răspunse: căscatul unui leu? Răgetul 
unui elefant? Mugetul unui rinocer? Un animal uriaș, în orice caz, 
și care nu ne iubea deloc. 

Lanterna unchiului Martin, pe care Marie-Dominique o ţinea în 
mână, lumina o cameră minusculă care servea drept debara. 
Ghislaine nu minţise, totul era într-o dezordine desăvârșită. 
Dând din mână ca să îndepărtez pânzele de păianjen, am 
deranjat un teanc de cutii vechi, care erau aruncate pe podea. 
Facturi decolorate, clasate pe ani, și vechi registre de conturi 
deteriorate de umiditate. 

În timp ce încercam să descifrez conţinutul documentelor, 
chiorul mă înghionti în spate, pentru a mă grăbi. Hârtiile pe care 
le căutam se găseau poate chiar acolo, dar ne-ar fi trebuit 
săptămâni întregi ca să le analizăm și un camion să le putem 
căra pe toate. 

Ușa următoare se deschise spre un depozit uriaș. De-o parte 
și de alta a culoarelor - cutii mari din lemn de brad, bine 
ferecate cu încuietori metalice. Un teanc așezat într-un colţ, 
protejat cu o pânză, avea o etichetă roșie pe care scria „fragi!” 

sub desenul unui pahar cu picior. Dedesubt scria cu litere mari, 
negre, „mașini de cusut”. 

Nedumerit, am scos șurubelniţa din geanta lui Marie- 
Dominique. Cutia conţinea carabine, frumos aranjate și separate 
de mai multe straturi de pânză. Model FN, ultimul răcnet. Unde 
se ascundeau bătrânele Singer, care au permis mai multor 
generaţii de mămăiţe să coasă pentru nepoţeii lor milioane de 
pulovere de culoarea găinaţului de gâscă? Puști în loc de mașini 
de cusut. De acord! Dar care era crima? Transportarea 
produselor de top ale industriei belgiene nu era în sine ceva 
ilegal. Doar că firma Sokamine făcea în principiu comerţ de 
minereuri și nu transport de armament. 

Scrisoarea de transport atașată uneia dintre cutii era 
incompletă. Nu indica numele croitoreselor cărora le erau 
destinate aceste frumoase mașini și nici originea pieselor. Nici 
măcar identitatea producătorului. Punând capacul la loc mi-am 
dat seama că lemnul se crăpase atunci când l-am forţat. A doua 
zi de dimineaţă muncitorii vor descoperi din prima urmele 
trecerii noastre pe aici. Inutil deci să ne mai purtăm cu mănuși. 
Am apucat șurubelnița și am smuls capacul unei alte cutii. Pe 
scrisoarea de transport era trecut „minereu”. Ce surpriză mă 
aștepta de data asta? Grenade? Un tanc? Nu, la prima vedere 
cutia conţinea niște granule sau o materie care avea aspectul și 
culoarea gri, ca un praf. Toate celelalte colete din rând aveau 
aceeași inscripţie. Mi-am ridicat capul. Ce anume căutam de 
fapt? 

Văzându-mă perplex, Marie-Dominique și chiorul îmi arătară o 
ușă vitrată. In spatele ei, un mic palier la care dădeau niște scări 
din beton ce coborau la subsol. Pitica mă trăgea de braț. Eu 
ezitam. După ceasul meu, bântuiam prin clădire de mai mult de 
jumătate de oră. Rămas afară la pândă, Oscar ne-ar fi prevenit 
în caz de pericol. Dar nu se știe niciodată. Părea obosit, iar Van 
Zeeland sau vreun paznic ar fi putut să intre prin altă parte. 

— Este ceva viu acolo jos, insistă Marie-Dominique. Nu sunteţi 
mirosul ăsta de animal? strigă ea pornind-o pe scări, fără să mă 
mai aștepte. 

Degeaba am adulmecat coborând scările, nu am simţit decât 
un miros de praf, ușor umed. Având, de data asta, încredere în 
ghidul meu, am însoțit-o până la intrarea pe un mic culoar cu 
tavanul jos, un tunel de beton, un adevărat buncăr, în care era 

decupată o ușă metalică, cu mai multe deschizături minuscule, 
închisă cu un lacăt nou-nouţ. Marie-Dominique îmi arătă cu 
degetul. 

— Mirosul vine de acolo. 

Fără să aștepte aprobarea mea, atacă încuietoarea, în timp ce 
eu mă întrebam cu îngrijorare ce se va întâmpla dacă vreun 
dulău sau cine știe ce altă bestie sălbatică se odihnea în spatele 
acestor pereţi groși. Sokamine livra armament. De ce nu și 
animale exotice? Era, oare, prudent să le vizităm vizuina? Dacă 
ar fi ţâșnit un leopard, ce ar fi ales el pe post de mic-dejun? Un 
mot de femeie numai piele și os sau un mare și apetisant 
detectiv dolofan? Prea târziu să mai dau înapoi. Pitica forțase 
ușa. 

In celulă mirosea a urină. Un om zăcea, ghemuit pe o saltea 
de paie împuţită. În ciuda bandajului murdar care îi acoperea 
capul, l-am recunoscut imediat pe Mutien-Marie. 

— Evacuare generală, am strigat eu, luându-l în cârcă pe 
servitorul lui Rassinfosse. 

Marie-Dominique îmi deschise drumul cu lampa în mână. 
Ajutat de ochelarist, care îl susținea pe boy, am traversat 
depozitul cât de repede am putut, am trecut din nou prin debara 
și am ieșit din clădire. Taxiul unchiului Martin staţiona la câteva 
sute de metri distanță. Rămas fără suflare, cu pielea umedă, mi- 
au trebuit câteva zeci de minute pentru a respira din nou 
normal. 

— Și acum? Unde îl ducem? 

— La dumneavoastră la hotel, șefu'? întrebă unchiul Martin, 
dând la manivelă pentru a porni motorul. 

— Este primul loc în care vor veni să-l caute. 

— lată de ce va trebui să fiți la camera dumneavoastră, în 
pijamale, când bate ei la ușă, interveni Marie-Dominique. Dacă 
dau peste doamna Anne când ea este singură, o să tragă o mare 
spaimă. 

— Și Mutien-Marie? 

— Lăsaţi pe noi. 

Martin mă lăsă la intrarea în sat. Înainte de-a pleca, îmi aminti 
să mă spăl pe faţă. 

— Aici nu este un loc pentru negri! 

Hohotele de râs ale celor trei pitici se pierdură în zgomotul 
motorului, în timp ce mașina se îndepărta. 

Holul hotelului era cufundat în beznă. Frunzele mari ale 
plantelor din ghivece, care tremurau ușor, îmi amintiră fricile 
trăite în acea noapte. Am privit în jur îngrijorat. Nimeni nu își 
făcu apariţia la sosirea mea. Cu toate astea am urcat pe scări în 
viteză, uitându-mă în spate peste umăr, de parcă o fantomă s-ar 
fi agăţat de mine. Apoi am împins ușa camerei, așteptându-mă 
la ce e mai rău. Intinsă pe pat, sub plasa de țânțari, Anne 
dormea profund. M-am dezbrăcat în cea mai mare grabă și m- 
am dus la baie să mă frec pe faţă și pe gât, înainte de-a mă 
băga sub cearșafuri lângă corpul ei cald, golindu-mi în sfârșit 
plămânii de aerul viciat care se acumulase în timpul vizitei la 
Sokamine. 

Abia adormisem când am fost trezit de niște bătăi în ușă. 

— Cine e acolo? am strigat eu, în timp ce Anne scoase un 
geamăt ușor. 

Cu o voce posacă, gazda noastră îmi ceru să cobor. Oameni 
de la Securitate mă așteptau în hol. Apoi s-a îndepărtat 
zgomotos, înainte ca eu să am timp să protestez. 

Băţos, Van Zeeland se proţăpise lângă un arbore de cauciuc 
în ghiveci, cu burta lui enormă ieșindu-i din pantalonii kaki, iar 
picioarele, niște adevărate jamboane tradiţionale din Ardennes, 
înfipte bine în niște bocanci din piele, mai bine lustruiți decât 
fața mea cu doar câteva minute mai devreme. Gata de scandal. 
In spatele lui doi negri solizi purtând un soi de uniformă. Niște 
adevăraţi coloși, cu o faţă impasibilă, purtând urmele unor 
impresionante cicatrici mai vechi. Serviciul privat de securitate 
al firmei Sokamine? Un frison rece îmi străbătu șira spinării la 
gândul că ne-au observat în timp ce fortam intrarea în clădire. 
Dar de ce ne-ar mai fi lăsat să îl luăm pe Mutien-Marie? 

— Birourile noastre au fost sparte acum o oră, spuse Van 
Zeeland cu o voce calmă, fixându-mă intens pe sub sprâncenele 
groase. 

— Sunteţi asiguraţi la firma Celtic? Nu? Atunci îmi pare rău. 
Nu văd ce aș putea face pentru dumneavoastră, am mormăit eu 
dorind să le dau de înțeles că somnul meu merita mai mult 
respect. 

— Nu aţi văzut nimic? Nu ați auzit nimic? 

Făcu un pas spre mine. M-am dat puţin înapoi, instinctiv. 

— Dormeam buștean! 

— Domnul Depoorter, spuse el arătându-l pe hotelier, ne-a 
permis să căutăm prin hotel. A auzit o mașină oprindu-se nu 
departe de aici, acum câteva minute. Dacă vreunul dintre tâlhari 
a fost rănit, complicii lui poate că s-au debarasat de el, ca să se 
îndepărteze cât mai repede. În afara acestui hotel, nu mai există 
alt loc în sat, unde ar putea să se ascundă. 

l-am spus ca treburile lui nu mă privesc, dar insistă. 

— Nu aveţi nimic împotrivă, sper, să ne lăsaţi să vă vizităm 
camera. 

— Poftiţi, spuse o voce de pe scări. Cu balamucul pe care îl 
faceţi, oricum m-am trezit. 

Îmbrăcată cu un halat bleu transparent, Anne cobora scările 
hotelului la fel de maiestuos precum o făcea Mistinguett pe 
scările Cazinoului din Paris. 

Fără să scoată un cuvânt, Van Zeeland le făcu semn celor doi 
zbiri, în timp ce el se așeză la bar. Depoorter îi întinse pe loc un 
pahar de whisky. După o ușoară ezitare și o privire scurtă către 
gazda noastră, îmi propuse și mie, dar eu i-am refuzat invitaţia. 

— Niciodată înainte de micul-dejun. Aveţi vreo idee cu privire 
la identitatea tâlharilor? 

Van Zeeland clătină din cap, cu ochii spre tavan. Îi auzeam pe 
colaboratorii lui cum tropăiau pe sus. 

— Poate aceeași bandă care l-a răpit pe Mutien-Marie? am 
spus eu răsucind cuțitul în rană. 

Îmi susţinu privirea cu aplomb. 

— Mutien-Marie a fost victima unei reglări de conturi locale, 
după ce a sedus-o pe femeia vreunui șef indigen sau a furat 
câteva mărunţișuri de la un alt trib. Dumneavoastră veniţi din 
metropolă, Van Loo. Nu cunoașteţi regula de bază pentru a 
supraviețui în Africa: niciodată să nu te amesteci în treburile 
negrilor! Întoarceţi-vă în Europa înainte să vi se întâmple ceva 
rău. Chiar nu înţeleg din ce motiv mai sunteţi încă aici. 

Pesemne că aflase între timp că nu eram polițist, așa cum 
crezuse secretara lui. Biata Ghislaine... 

— Sper că Sokamine are o asigurare bună. 

— Da. 

— Au dispărut lucruri de valoare? 

Ridică din umeri și dădu pe gât o gură de J&B. De acord, asta 
nu e treaba mea. 

— Tot nu aţi primit vești despre Rassinfosse? 

De data asta izbucni. Vărsând jumătate din conţinutul 
paharului pe covor, își apropie faţa într-atât de mult de a mea, 
încât mi-a fost teamă că îmi va da un cap în gură. 

— Dar nu mai încetați odată? Ce căutați de fapt? 

Cu arătătorul care îi tremura îmi apăsă pe frunte, în timp ce 
hotelierul, așezat pe un taburet în spatele tejghelei, sorbea din 
pahar contemplându-ne cu un aer placid. Nimic nu-l putea 
surprinde. 

— Caut să separ ceea ce e fals de ceea ce e adevărat. Până în 
prezent nu m-aţi ajutat deloc. Corectaţi-mă dacă mă înșel. Am 
impresia neplăcută că este mai puţin adevăr în declaraţiile 
dumneavoastră decât sunt pepite de aur în holul acestui hotel. 

Deloc vexat de ieșirea mea, hotelierul impasibil umplu 
paharul pe care Van Zeeland i-l întindea. 

— Adevărul? Doar nu v-aţi lansat în cea de-a treisprezecea 
muncă a lui Hercule? Amintiţi-vă. Chiar și Dumnezeu și-a spart 
capul cu asta. 

In acest răstimp, cei doi subpoliţiști reveniră cu coada între 
picioare. 

— Aveţi mare grijă! îmi aruncă Van Zeeland în timp ce 
deschidea ușa hotelului. Țara asta este periculoasă. Un accident 
se poate întâmpla oricând. Nu v-a fost suficient un avertisment, 
din câte-am auzit! 

Pesemne că avea extrem de mare încredere în hotelier, din 
moment ce vorbea astfel în prezenţa lui. Și am înţeles imediat 
de ce. De-abia ce ieșiră cei trei, că bărbatul mă și anunţă cu un 
ton calm, că venise timpul să ne facem bagajele. Hotelul 
aparţinea firmei Sokamine, care decisese brusc să încheie 
contractul meu de închiriere. Fără a-i putea avertiza pe unchiul 
Martin sau pe Pim, Pam, Pum, m-am dus să bat la ușa 
veterinarului care acceptă să ne conducă la baraca bătrânului 
Leon, în schimbul a două sticle de whisky, pe care hotelierul mi 
le-a strecurat la un preţ revoltător. 

— Deci, Van Zeeland știe totul despre tine, chiar și despre 
accidentul de vânătoare, constată Anne sorbind o Coca în timp 
ce se juca cu ochelarii de soare. 

— Ușor de aflat, cu un telefon dat lui Pauwels, sau chiar 
comisarului Plasman. Toţi coloniștii ăștia se cunosc. 

— Dar habar nu are că ai participat la expediţia de ieri. Altfel 
nu am fi scăpat așa ușor. Eu cred că individul ăsta nu se dă 

înlături de la nimic. Chiar se crede rege aici. 

— Normal, totul aici este proprietatea firmei lui, chiar și 
sătenii. 

— Mai puţin venerabilul meu local, interveni patronul bodegii. 

Nu-mi dădusem seama că Leon ne urmărea conversaţia. 

Ghicindu-mi îngrijorarea, îmi făcu un semn să mă liniștesc. 

— Să nu vă fie teamă. Tot ceea ce are legătură cu bomba 
atomică mă dezgustă! Cine ar putea fi mândru de Hiroshima? 
Cei care s-au jucat cu asta au declanșat focul din ceruri. Cine 
știe unde o să ne ducă... 

— Bomba? Ce legătură are asta cu Sokamine? am spus eu, în 
mod sincer debusolat. 

Bătrânul îmi făcu cu ochiul. Cu un zâmbet viclean, reluă: 

— Nu trebuie să mă luați drept un boșorog senil! Uraniul din 
Katanga nu servește la fabricarea scrumierelor. 

Zgomotul unui motor prăpădit ne întrerupse discuţia. Unchiul 
Martin și nepoţii lui fuseseră avertizaţi prin intermediul 
telefonului fără fir despre faptul că am fost daţi afară de la 
hotel. l-am primit pe Pim, Pam, Pum aproape cu bucurie, dar ei 
îmi întrerupseră efuziunile și ne strigară prin portiera cu geamul 
lăsat să îi însoţim: 

— Urcaţi repede, dom Michel. Noi are o problemă foarte mare! 

17. 


Oamenii-caiman 


Mașina porni cu un zgomot infernal pe drumul care înconjura 
lacul, de parcă toţi poliţaii din Africa o luaseră pe urmele 
noastre. Anne era palidă. Și nici eu nu mă simţeam prea bine. 
Pim, Pam, Pum se holbau la drum (o potecă abia conturată, 
plină de gropi) fără să scoată un cuvânt, ceea ce nu le stătea în 
fire. 

— Aoleu! Eu visez la o pensie liniștită, în regiunea Ardenne, 
peste aproximativ patruzeci de ani. Să nu-mi stricaţi planurile de 
pensionare, vă rog! 

Fără să-mi dea ascultare, unchiul Martin acceleră. La trecerea 
noastră, nori întregi de praf și pietricele se ridicau în aer, 
acoperind geamurile cu un strat gros, gălbui. Reușea el, oare, să 
distingă ceva prin parbriz, sau se baza mai degrabă pe Sfântul 
Christophe, care tremura pe bordul mașinii? 

Într-un final, taxiul se opri în faţa unei minuscule colibe din 
crengi de copac, pierdută în mijlocul ierburilor înalte și a unor 
arbori scofâlciți. Culcat pe un pat de frunze, Mutien-Marie părea 
mai terminat decât noi. Respirația grea îi făcea buzele umflate și 
crăpate să tremure. 

— Aţi reușit să scoateţi ceva de la el? 

— Nu e revenit în simţiri, răspunse Marie-Dominique, în timp 
ce-i strecura puţină apă printre buze. Nu e bine deloc! 

— E frică la noi că el moare, întări Oscar. 

— Nu e niciun doctor prin zonă? 

— Ca să-i semneze certificat de deces? Nu faceți speranţe la 
voi. Toţi albii din zonă sunt prieteni. 

De fiecare dată când încropeam un proiect de evacuare, 
prezența lui Van Zeeland și a redutabilelor sale gărzi îmi făcea 
planul irealizabil. 

— De ce nu un vrăjitor? sugeră Anne. Marie-Dominique clătină 
din cap. 

— Vrăjitorul satului este un Lunda. El nu vrea să facă bine la 
Mutien-Mărie, care este un Luba. 


VP - 162 


— Ei, asta-i culmea! Și ce face un Lunda în nordul provinciei, 
în mijlocul teritoriului Baluba? observă Anne, spre marea mea 
uimire. 

Marie-Dominique dădu din cap. 

— Și vrăjitor lucrează pentru Sokamine. Societatea recrutat 
majoritate de angajaţi în sud. Așa nu depinde de negrii din 
regiune. 

Oare Anne își pregătise călătoria cu ajutorul unui etnolog? Pe 
post de răspuns se mulţumi cu un mic zâmbet șmecheresc, care 
îmi displăcu foarte mult, dar zgomotul din ce în ce mai 
îngrijorător al respirației lui Mutien-Marie îmi atrase atenţia de la 
această discuţie. Trebuia neapărat să primească îngrijiri 
medicale. 

— Dar Archicombe, veterinarul care ne-a adus ieri în sat? 
sugeră Anne. 

În starea în care era Mutien-Marie, mai bine îl dădeam pe 
mâna unui dentist, decât să asistăm cu mâinile în sân la agonia 
lui. Dar își va asuma veterinarul acest risc? 

Înapoi în sat, cu Anne și unchiul Martin, am reușit să găsesc 
casa lui Archicombe. Soţia lui ne-a informat ca plecase să 
îngrijească o vacă bolnavă într-o fermă din apropiere. Am pornit- 
o din nou la drum. După câţiva kilometri am recunoscut mașina 
veterinarului. Archicombe a fost foarte surprins să ne revadă. 
Dar l-a surprins și mai mult cererea noastră. 

— Regret, spuse el, așa cum mă temeam. Competențele mele 
sunt rezervate animalelor. Veţi găsi un medic la vreo treizeci de 
kilometri, pe drumul lacului, în direcţia Albertville. 

— Un alb? 

Sprâncenele i se ridicară cu câţiva centimetri. 

— Nu căutaţi absolvenți de facultate în Congo-ul belgian, nu 
există niciunul. Dar staţi liniștiți. Tipul nu bea prea mult. La ora 
asta ar trebui să mai fie încă în picioare. 

Cum am fi putut să-l convingem să-l trateze pe Mutien-Marie, 
fără să-i spunem de unde l-am scos și de ce ne era imposibil să 
avertizăm autorităţile? Trecând discret peste expediţia noastră, 
i-am povestit că anchetam firma Sokamine și că unul dintre 
martorii mei cheie era foarte grav bolnav, fără îndoială otrăvit. 
Să-l încredinţez unui alb, într-o regiune în care această societate 
controla totul, îl condamna la o moarte sigură, și-mi punea și 
mie viaţa în pericol, la fel ca pe cea a prietenilor mei. 

Archicombe se sprijini de mașina lui și se scărpină în cap. 
Argumentele mele l-au impresionat. Dar relatarea mea nu l-a 
convins. Simţea că îi ascund o parte a adevărului. 

Marea majoritate a negrilor din regiune trăiesc mizerabil, din 
creșterea animalelor, îmi explică el, din cauza lipsei de locuri de 
muncă la Sokamine (ceea ce îmi confirma informaţiile primite de 
la Pim, Pam, Pum, despre prezenţa unui număr mare de Lunda), 
dar nimeni nu va îndrăzni să se împotrivească acestei societăți. 

— Cu atât mai puţin polițiștii locali, am spus eu. 

— Și cu siguranţă nu eu. 

— Vă este teamă? 

Făcu o grimasă. 

— Nu cunoașteţi gărzile de la Sokamine. Sunt niște diavoli... 

— Cu toate acestea, aţi venit să vă stabiliţi la Kinkulu... 

Misionarii fuseseră cei care îl convinseseră. Pentru că nu 
reușiseră să obțină de la autorităţi un veterinar, indispensabil în 
această regiune de creștere a animalelor, s-au dus să-l caute de 
partea cealaltă a lacului, pe teritoriul Tanganyika. La început 
viața i s-a părut agreabilă, locuitorii primitori. Asta până la 
venirea firmei Sokamine. De atunci, tensiunea care domnea la 
Kinkulu îl făcea să vrea să plece. Fără insistenţele misionarilor, 
ar fi șters-o de mult de partea cealaltă a lacului. Mi-am amintit 
de oamenii care îl însoțeau pe Van Zeeland în timpul 
percheziţiei de la hotel. Când am vrut să-l întreb detaliile despre 
activitatea societăţii m-a întrerupt. 

— Misiunea! Cum de nu m-am gândit la asta? Ea dispune deo 
infirmerie. Transportaţi-l acolo pe protejatul vostru. Va fi bine 
îngrijit. 

Văzându-mi ezitarea, adăugă. 

— Nu vă faceţi griji. Misionarii nu sunt în relaţii prea bune cu 
Sokamine. Societatea a perturbat viaţa comunităţii, a divizat 
locuitorii și a impus prezența unor oameni de altă etnie, venind 
din sud. În plus, a refuzat mereu să contribuie la finanţarea 
activităţilor misiunii, de fiecare dată când au încercat să facă 
apel la generozitatea lor. lar asta este impardonabil! Când e 
vorba de bani, oamenii lui Dumnezeu nu întorc niciodată celălalt 
obraz! 


Ne apropiam de misiune la căderea nopţii. Ea străjuia satul, 
pe o colină deasupra lacului. Spectacolul care ne aștepta era 

grandios. Uriașul disc roșu al soarelui se ascundea încet în apă, 
făcând loc unui cer presărat cu stele argintii. Un decor de carte 
poștală. Hollywood în Technicolor. 

Anne mă luă de mână și se lipi de mine. Moment magic, unic, 
de intimitate absolută. Câteva secunde care justificau călătoria 
și toate complicațiile ei. Nu mă mai simţisem așa aproape de ea 
de când ne revăzuserăm în Congo. Pentru un moment, umbra 
celuilalt (etnologul?) dispăru în apa întunecată a lacului. 

În timp ce doi infirmieri negri se ocupau de servitorul lui 
Rassinfosse, părintele Clement, care conducea misiunea, mă 
primi într-o cămăruţă albă, complet goală, cu excepţia unei 
mese și a doua scaune de paie care contemplau melancolice, un 
micuț și fragil lisus, agăţat de perete. Atunci când am intrat, l- 
am surprins în mijlocul conversaţiei cu un indigen care era în 
trecere și încă trei bărbaţi negri din sat, pe care mi-i prezentă 
drept prieteni de încredere. După această precizare nu am mai 
îndrăznit să-i cer părintelui Clement o discuţie între patru ochi. 

Principalul interlocutor al grupului era micuţ, robust, 
musculos. Faţa lui, cu trăsături puternice, reflecta o energie 
ieșită din comun. În ciuda rolului său de lider și al aerului său 
matur, probabil că nu avea mai mult de treizeci de ani. Se 
prezentă el însuși într-o manieră foarte sobră, cu o voce cu 
timbru grav: Jean-Marie N'Dongo. De cum am evocat starea lui 
Mutien-Marie, N'Dongo reacţionă. 

— Mutien-Marie este recunoscut pentru devotamentul său. 
Prietenii lui aprobară cu gravitate. 

Am decis să mă arunc cu capul înainte și le-am povestit 
ultimele noastre aventuri fără să omit nimic. Răpirea servitorului 
lui Rassinfosse chiar de sub nasul nostru, de către niște 
necunoscuţi - niște negri - și condiţiile în care l-am regăsit, 
rănit, inconștient. Nici părintele Clement și nici Jean-Marie 
N'Dongo nu părură surprinși. Când am făcut această observaţie, 
Jean-Marie îmi explică, după ce-l privi scurt pe călugăr. 

— Această regiune, domnule, este blestemată de când 
Sokamine s-a instalat aici. Ă 

Se opri de parcă îi era teamă că mersese prea departe. In 
liniștea care urmă, am avut impresia că ni s-au alăturat niște 
fantome. Unul dintre prietenii lui îl atinse pe braţ pentru a-l 
încuraja să continue. 

— Înainte noi trăiam din pescuit, din creșterea animalelor și 

din puţin comerț cu englezii instalaţi pe partea cealaltă a lacului. 
Sosirea acestei companii a stricat totul. Prietenii de altă dată se 
comportă acum ca niște străini, femeile lor se tem unele de 
altele, vecinii se sabotează unii pe alţii pentru a obţine un loc de 
muncă. Sau pur și simplu de frică. Cei din tribul Lunda, pe care 
firma i-a adus din sud, trăiesc izolaţi. Din când în când mai trec 
prin oraș și asta se termină mereu cu scandaluri, furturi, uneori 
chiar violuri. Se instalează ura, nu numai teama. Ura care ne 
transformă în animale. 

Își făcu discret semnul crucii. Amicii lui mormăiră în semn de 
aprobare. Nu erau mândri de asta. Jean-Marie făcuse cu 
siguranţă referire la unii dintre ei. 

— Am înţeles repede că firma ne-a tras pe sfoară, continuă el. 
La început, ne-am certat între noi pentru niște locuri de muncă, 
pe care până la urmă le-au dat unor negri veniţi din altă parte. 
Din cauza lor, regiunea este blestemată. 

— Lacul este poluat, adăugă unul dintre prietenii lui. 

— Satul e distrus de niște drumuri trasate la întâmplare, 
spuse un altul. Unele locuinţe au fost dărâmate iar sătenii care 
au protestat au fost alungaţi. 

— În fiecare zi, oile și puii de găină sunt călcaţi de camioanele 
care trec pe aici, reluă primul. Doar printr-un miracol niciun copil 
nu a fost rănit până acum. 

— Și tot felul de tipi bizari se învârt prin zonă, adăugă cel de- 
al treilea. 

Am rămas tăcut pentru un timp, înainte de-a ridica ochii către 
părintele Clement, care nu mai spunea nimic. Invitaţii lui nu mai 
erau dispuși, în mod evident, să-mi mai dezvăluie ceva. 

— Indicaţii mai precise despre tipii care l-au molestat pe 
Mutien-Marie? Negri, am insistat eu. 

— Tocmai ce vorbeam despre asta, atunci când aţi sosit, îmi 
mărturisi părintele Clement, ușor crispat. 

Oiţele lui nu mai ziceau nimic, lăsându-l să decidă singur dacă 
să aibă încredere în mine sau nu. 

— Nu se știe dacă Mutien-Marie va supravieţui, am subliniat 
eu pentru a pune puţină presiune. 

Acest imbold păru că l-a făcut să se hotărască. 

— Aţi auzit vreodată de oamenii-leoparzi? 

Am făcut ochii mari. Citisem niște chestii despre această 
sectă, care a bântuit anumite regiuni din Congo prin anii 

douăzeci. 

— Ziarele adoră poveștile astea oribile cu indigeni acoperiţi cu 
piei de animale, care le taie gâtul victimelor lor pentru a le bea 
sângele. 

Părintele Clement dădu din cap. Ceilalţi priveau în altă parte. 
Suspendat pe perete, micuțul lisus era în mod evident 
exasperat. 

— Sunt povești de demult, nu? Dacă îmi aduc bine aminte au 
fost decimaţi cu ceva timp înainte de război, iar căpeteniile lor 
spânzurate în piaţa publică. 

— Da, chiar așa, domnule Van Loo. Doar că oamenii-leopard 
nu au dispărut. Cum nu au dispărut nici celelalte societăți 
secrete de același gen, oamenii-panteră, oamenii-leu, etc. 
Regiunea noastră este sub influența oamenilor-caiman. 

Am aruncat o privire către cei patru negri, palizi, înţepeniţi pe 
scaunele lor. Nişte fluturi paralizaţi de un neașteptat fascicol de 
lumină. Dacă părintele Clement credea în existența monstrului 
din Loch Ness, eu refuzam să mă las intoxicat de aceste zvonuri 
fanteziste, care înfloresc atât de ușor în Africa. 

— Și care e legătura cu Sokamine? Le oferă firma din când în 
când cadavrul vreunui crocodil pentru a-și reînnoi garderoba? 

Indigenii mă priveau cu un aer consternat, de parcă aș fi fost 
următoarea victimă a acestei secte, iar ei refuzau din start să-și 
asume orice responsabilitate în acest sens. Părintele Clement 
luă din nou cuvântul. 

— Atunci când Sokamine s-a instalat aici, a încheiat un acord 
cu oamenii-caiman. 

In faţa figurii mele neîncrezătoare, ridică tonul. 

— Credeţi-mă, domnule Van Loo, altfel nu veţi înţelege nimic 
din ceea ce se întâmplă aici. Patronii firmei sunt niște oameni de 
afaceri cinici. Au înțeles foarte repede avantajele pe care le-ar 
putea aduce o alianţă cu societatea secretă care terorizează 
regiunea. De ce credeţi că oamenii din Kinkulu trăiesc în 
permanenţă cu frica-n sân, fără să se plângă autorităţilor de 
abuzurile firmei? 

Explicaţiile lui îmi amintiră de subiînțelesurile lui Archicombe. 

— Lucrurile sunt pe cale să se schimbe, spuse Jean-Marie. 

Părintele Clement puse mâna pe umărul lui N'Dongo. 

— Datorită ţie, Jean-Marie. Ție nu îţi este teamă. De când te-ai 
întors în regiune oamenii încep să ridice capul. Din păcate, însă, 

ești singur, adăugă el, uitându-se la camarazii lui care își 
coborâră privirea. 

— Care este interesul oamenilor-caiman să se asocieze cu 
Sokamine? 

— Sectele astea sunt urmărite de armată. Mulţi au fost 
dispersaţi, unii dintre membrii lor executaţi. Suportul companiei 
Sokamine, atât de puternică în regiune, le asigură protecţie. Nici 
polițiștii și nici funcţionarii nu îndrăznesc să miște în front, fără 
acordul acestor domni. Mai mult decât atât, firma le asigură 
locuri de muncă exact pe profilul lor: serviciul de pază. 

— l-aţi salvat viaţa lui Mutien-Marie, spuse unul dintre 
prietenii lui, întinzându-mi mâna. Încă una sau două nopţi, și ar 
fi fost sacrificat. 

— Cu tot sângele golit în cratiţă, preciză un altul. 

Toţi dădură cu gravitate din cap, cu ochii plini de groază. Am 
preferat să nu aprofundez detaliile ritualului. Inainte să mă ia cu 
leșin am trecut la o altă întrebare. 

— Când mă gândesc că acești caimani ar fi putut să ne 
descopere noaptea trecută și să ne mănânce cu fulgi cu tot, 
atunci când am intrat prin efracţie la Sokamine! M-au luat 
frisoanele. Prin ce miracol am reușit să scăpăm de ei? 

— Un noroc chior, explică Jean-Marie. leri, oamenii-caiman s- 
au întors în pădure, la refugiul lor. Așteptând ziua de mâine, 
ziua ritualului. În nopţile cu lună plină, cântă, dansează, beau și 
fac ritualuri de devoțiune pentru fetișul lor, o oribilă bucată de 
lemn, vopsită cu sânge și culori războinice. Apoi defilează unul 
câte unul prin faţa cratiţei. Beau sângele celor sacrificați în luna 
precedentă, înainte de-a o umple cu sânge proaspăt, pe care îl 
vor bea în luna următoare. Mi-e teamă că, luându-l pe Mutien- 
Marie, le-aţi cam stricat petrecerea. 

— Vreţi să spuneți că le-am furat desertul? Sper că nu se vor 
gândi la mine pentru a-l înlocui. Nu mă simt prea proaspăt. 
Oricum, toţi cei care au vrut să muște din mine și-au rupt mereu 
dinţii. Oamenii-caiman ar trebui preveniţi că sunt destul de 
indigest. 

O femeie tânără, al cărui corp opulent era înfășurat într-un 
superb boubou multicolor, intră în cameră în timp ce noi 
vorbeam, aducând o carafă cu apă rece, pahare și un coșuleţ cu 
fructe. Sosirea el fu primită cu strigăte de bucurie, cărora ea le 
răspunse cu un zâmbet frumos și o ocheadă ștrengărească 

părintelui Clement. 

— Sunt cu toţii îndrăgostiți de Babou, îmi explică el, și cu toții 
vor s-o ia în căsătorie. 

— lar cei mai îndrăgostiţi, interveni femeia, sunt cei deja 
căsătoriți! Cum să te încrezi în cuvintele bărbaţilor? Apropo, 
dumneavoastră sunteţi căsătorit? 

— Nu chiar! 

Noroc că Anne nu mă auzea... Babou se strâmbă. 

— Ei, iată! Vorbiţi exact ca această adunătură de iepuroi! 

Arătătorul ei făcu turul mesei, indicându-i acuzator pe Jean- 
Marie și pe prietenii lui, care se hlizeau zgomotos. 

— Babou, hai să ciocniţi cu noi, spuse părintele Clement, 
întinzându-i un pahar. 

Ea se trânti pe un scaun și își trecu mâna prin păr înainte de-a 
se întoarce către mine. 

— Dumneavoastră sunteţi cel care a asistat la moartea lui 
Baudouin M'Bandu? 

În mod clar, era foarte dificil să-ţi păstrezi secretele prin zona 
asta! Cum Babou insista, i-am povestit întâlnirea noastră pe 
ponton, conversațiile din timpul traversării (sau mai degrabă 
frânturile pe care mi le aminteam) și moartea lui brutală. 

— Mulţi oameni din sat se îndoiesc de moartea lui, interveni 
părintele Clement. Sau mai degrabă refuză s-o accepte. 

Întrerupându-mă, Babou pretinse, cu faţa încruntată, că tot 
ceea ce povesteam eu erau minciuni. 

— Într-o bună dimineaţă, spuse ea, o să îl revedem pe 
Baudouin urcând dealul la răsăritul soarelui. În acea zi viaţa în 
sat va reveni la normal - cum era înainte de venirea firmei 
Sokamine. Ori de câte ori trece prin faţa colibei mele se oprește 
la o limonadă, adăugă ea melancolică. Păstrez mereu una la 
rece pentru el. Ei, doar nu o să-mi schimb acum obiceiurile din 
cauza poveștilor dumneavoastră! 

Unul dintre negri încercă să facă o glumă obscenă cu privire 
la opririle prelungite ale lui Baudouin la Babou. O simplă privire 
a părintelui Clement fu suficientă pentru a-i închide gura. 

— Dar Baudouin nu era un Luba, un tip din partea locului? am 
spus eu mândru să-mi afișez cunoștințele acumulate recent - 
doar etnologul nu avea monopol, nu? Toţi confirmară. 

— Cu toate astea lucra la Sokamine? 

— Datorită lui Mutien-Marie, răspunse părintele Clement. 

Rassinfosse căuta un supraveghetor de încredere. Cum e 
înnebunit după ciclism, Baudouin l-a cucerit imediat. Îl însoțea în 
plimbările lui, i-a oferit echipamente și i-a aranjat orarul astfel 
încât să se poată antrena. Rassinfosse era convins că Baudouin 
va deveni într-o zi primul belgian negru campion la ciclism. 

— La fel ca noi! strigă Babou. 

— Astfel că Baudouin îi era cu totul dedicat? 

— Și-ar fi dat viaţa pentru Rassinfosse. 

lată ceea ce clarifica fără echivoc relaţiile lui cu Rita Pauwels. 
Poate că nu era, totuși, soțul ei cel care a aruncat-o în braţele 
campionului. Oare Rassinfosse, care avea nevoie de un 
transportator sigur și discret, să se fi asigurat de colaborarea cu 
Doutremont & Pauwels strecurându-și servitorul în patul 
frumoasei orientale? Deși explicaţia asta nu era prea romantică, 
părea totuși mai realistă decât ipoteza unei iubiri la prima 
vedere între Rita și Baudouin, imaginată de îngrozitorul ei soț 
mustăcios și imortalizată cu ajutorul micuţului aparat Kodak. 


VP - 170 


18. 


Un miros de țigară și after-shave 


Mutien-Marie se trezi câteva ore mai târziu, foarte surprins că 
se afla la infirmeria misiunii. Debusolat, abia își amintea de noi, 
de vizita noastră la vila lui Rassinfosse, de malacii care au dat 
buzna în timpul conversatiei noastre. Înghesuit într-o mașină, pe 
jumătate ucis de lovituri, cu capul acoperit de o cagulă împuţită, 
fusese tot timpul inconștient. Nici măcar nu-și mai amintea că 
fusese închis în beciul de la Sokamine. 

Cum eu tot insistam să-i povestesc în ce stare l-am găsit, el 
mă privea atât de năucit de parcă Regele Leopold tocmai îl 
numise Administrator General în Congo. După câteva minute de 
interogatoriu, își închise ochii, răspunzând tuturor întrebărilor 
mele cu gemete și onomatopee, cerând doar de băut cu o voce 
stinsă. Oare își exagera slăbiciunea pentru a evita să-mi 
răspundă? 

Am petrecut noaptea la misiune, împreună cu Jean-Marie și 
prietenii lui. A doua zi, aspectul lui Mutien-Marie nu se 
schimbase deloc în bine. Faţa lui gri era plină de sudoare. Cu 
buzele uscate bolborosea o melopee monotonă. lar ochii lui 
deschiși reflectau frica și neantul. 

— În ciuda stării sale, nu ar trebui să zăbovească prea mult în 
sediul misiunii, îmi mărturisi părintele Clement, luându-mă 
deoparte. Prea mulţi oameni l-au văzut aici, împreună cu 
dumneavoastră. Până la urmă, vestea asta va ajunge în curând 
la urechile oamenilor din firmă. Vor fi foarte încântați să se 
folosească de acest pretext pentru a da buzna și a-l lua pe bietul 
băiat, mort sau viu, după ce vor fi distrus misiunea și pe oamenii 
de aici. 

Între timp, Jean-Marie și cei trei prieteni ai săi ni se alăturară, 
urmaţi de Babou, însărcinată cu fructele și cu cafeaua, și de încă 
o femeie tânără ce aducea boluri, cu un bebeluș plângăcios și 
somnoros agăţat la boubou-ul ei. i 

— Lăsaţi-mă să mă ocup eu de Mutien-Marie. Il voi îngriji ca o 
mamă, spuse Babou în timp ce așeza micul dejun pe o masă 

metalică, la intrarea în infirmerie. 

— Mai ales că el e celibatar! rânji Jean-Marie. 

Ea îl bătu prietenește pe cap. 

— Mi-ar face bine o astfel de schimbare! 

Părintele Clement clătină din cap. 

— Nu, Babou. Ești foarte curajoasă. Dar ei știu tot ce se 
întâmplă în sat. Să nu le dăm ocazia să facă o razie. 

— De ce să nu-l rugăm pe domnul Rassinfosse să-l protejeze? 
spuse unul dintre indigenii care îl însoțeau pe N'Dongo. Chiar 
dacă el lucrează pentru firmă sunt sigur că nu-l va da niciodată 
pe servitorul lui pe mâna oamenilor-caiman. 

— Rassinfosse? E aici? 

Bărbatul aprobă. 

— Sunteţi sigur? 

— A fost lumină în vilă o bună bucată din noapte. 

Am scos un mormăit de îndoială. 

— E căutat de justiţie. Josse este principalul martor în ancheta 
cu privire la moartea soției lui. Dacă tot se ascunde de atâta 
vreme, de ce oare și-ar asuma oare riscul să se refugieze în 
propria casă care probabil este supravegheată de poliție? 

— De poliţia din Kinkulu? Sunt cinci oameni în total, cu ofițer 
cu tot, toţi gata să joace după cum le cântă Sokamine! lar atunci 
când colegii lor de la Evville vor fi avertizaţi că domnul 
Rassinfosse a ieșit din ascunzătoare, el va fi dispărut deja de 
mult timp. 

— Chiar dacă de multe ori închide ochii, nu cred că 
judecătorul de instrucţie ar aprecia să fie ridiculizat. Până la 
urmă va veni să răstoarne casa cu susu-n jos și să îi zgâlțâie pe 
oamenii de la Sokamine. Josse trebuie că are un motiv bine 
întemeiat să apară într-un loc atât de expus. Cel puţin dacă este 
el. Lumina din salon nu dovedește nimic. Ar fi putut să-i lase 
cheile lui Van Zeeland, venit să se asigure că niciun document 
compromiţător nu a fost uitat prin dulapuri. Pun pariu că e cam 
stresat de când Mutien-Marie a evadat. La ce faţă avea când 
oamenii lui căutau prin hotel, ai fi zis că era gata să dărâme 
clădirea cărămidă cu cărămidă pentru a-l regăsi pe servitorul 
prietenului lui. 

Babou interveni cu multă rațiune, pentru a-mi întrerupe 
presupunerile. 

— Domnul Josse a revenit din cauza lacului. Teritoriul britanic 

al lacului Tanganyika nu este departe cu vaporul. 

— Pentru numele lui Dumnezeu! Ai dreptate, Babou! am 
strigat eu. Oh! Scuze, părinte! 

Părintele Clement făcu o grimasă resemnată. Dădeam un 
exemplu prost indigenilor. Pe perete micuțul lisus se ghemui și 
mai mult. În mod evident era și mai nerăbdător decât mine să 
se întoarcă în Belgia. 

— Trebuie să ne întoarcem la Sokamine și să observăm ce se 
întâmplă la faţa locului. 

— Nu o să ajungeţi în viaţă. Oamenii-caiman nu se vor lăsa 
păcăliţi a doua oară, avertiză Jean-Marie. După lovitura de ieri 
noapte, sediul companiei trebuie că este inaccesibil, clădirea 
transformată în fortăreață. Și chiar dacă aţi reuși să-l surprindeţi 
pe domnul Josse, cum îl veţi împiedica să se îmbarce? 

Părintele Clement ne întrerupse schimbul de replici. Cel mai 
urgent, ne aminti el, era să-l mutăm pe Mutien-Marie. M-am 
întors spre pat. Băiatul căzuse din nou letargie. Cu pupilele 
ciudat de fixe, printre pleoapele pe jumătate închise, cu 
membrele înțepenite, părea o marionetă uitată într-un dulap. 

— Unchiul Martin l-ar putea scoate din district, ascunzându-l 
în mașina lui. 

Părintele Clement dădu din cap. 

— Nu vă faceți iluzii. Zona este complet închisă. Pentru a 
pleca din Kinkulu nu sunt decât două drumuri, mai mult sau mai 
puţin circulabile. La ora asta cu siguranţă sunt blocate de 
baraje. lar lacul este și mai periculos. Firma dispune de mai 
multe bărci rapide și de un vapor. 

— Cu cât trece timpul cu atât se strânge menghina, se enervă 
Jean-Marie. Părintele Clement are dreptate. Mutien-Marie trebuie 
să plece de aici cât mai repede. 

Am arătat cu degetul spre omul care sugerase să-l punem pe 
Mutien-Marie sub protecţia lui Josse. 

— Ideea dumitale de a-l duce pe Mutien-Marie la vilă este 
excelentă. Este ultimul loc unde s-ar gândi să-l caute. Chiar 
dacă Josse a revenit la Kinkulu nu va zăbovi prea mult acasă. 

— Totuși, ce risc... obiectă părintele Clement. 

— Aveţi o idee mai bună, parinte? 

Misionarul clătină din cap, frângându-și mâinile. 

Unchiul Martin își petrecuse noaptea în mașină, în curtea 
misiunii. Atunci când am coborât ca să-l întâlnesc am avut 

surpriza să dau peste Marie-Dominique și peste micuțul 
ochelarist, acoperiţi de praf dar debordând de energie, ca de 
obicei. De data asta prezenţa piticilor mă liniștea. O slăbiciune 
pasageră, fără îndoială. 

Anne a preferat să rămână la adăpost, în colibă, alături de 
Oscar, îmi explică unchiul Martin căruia îi pusesem întrebarea. 

Văzându-mă că mă strâmb, Marie-Dominiqgue încercă să mă 
liniștească. 

— Cine s-ar gândi să caute la ea în baraca aia pierdută? 

Poate că așa era. Totuși, având o presimţire rea, am vrut să 
fac un ocol înainte de-a merge la vila lui Rassinfosse. Dar 
părintele Clement mă descurajă insistent. 

— Vreţi să vă plimbaţi prin savană pe-o distanţă de kilometri 
întregi, împreună cu Mutien-Marie? Sunteţi nebun? Nu o să 
reușiți niciodată! Din cauza barajelor de pe drumuri nu o să 
puteţi merge decât pe jos. Marie-Dominique are dreptate. Acolo 
unde se ascunde, prietena dumneavoastră este la adăpost. 

În ciuda stării proaste pe care o aveam, până la urmă am 
acceptat și m-am apucat să pregătesc plecarea. 


Fără piaţa colorată și zgomotoasă, care îi dădea un aer de 
sărbătoare atunci când am vizitat-o prima oară, casa lui 
Rassinfosse mi se păru acum mult mai lugubră. Cu gardul ei cu 
vopseaua scorojită, cu gazonul rahitic, fără nicio urmă de 
prezenţă umană, părea complet abandonată. 

Lăsându-l pe Mutien-Marie în spatele unui boschet, în grija 
celor doi pitici, m-am dus să bat la ușă. Fără a provoca nicio 
reacţie. Căile de acces erau, de asemenea, libere. La prima 
vedere, oamenii de la Sokamine nu plasaseră spioni în 
împrejurimi - polițiști nici atât. Poate că viclenia noastră îi 
păcălise. În plus, nu erau chiar atât de numeroși pentru a 
veghea asupra casei, având în vedere că trebuiau să controleze 
și drumurile, să păzească sediul Sokamine și să protejeze 
îmbarcarea lui Rassinfosse. 

Pentru a-i înșela pe cei ce supravegheau misiunea, părintele 
Clement ne-a pus s-o luăm pe un drum de capre, care ducea la 
vilă după un lung ocol, în timp ce unchiul Martin a pornit pe 
drum în altă direcție, cu un frate misionar, de statura mea, 
așezat pe bancheta din spate, îmbrăcat în civil și cu trăsăturile 
feței ascunse sub o pălărie. Nu am fost interpelaţi de nimeni, 

dar drumul s-a dovedit îngrozitor de dificil din cauza pietrelor de 
care ne împiedicam la fiecare pas, riscând să-l scăpăm pe 
Mutien-Marie, pe care îl duceam în spate. 

După o ultimă verificare din priviri, m-am dus la ușa din spate. 
Nu a rezistat mai mult de treizeci de secunde. 

Un miros amestecat de trabuc și after-shave mă întâmpină 
atunci când am intrat în casă. Un parfum foarte condimentat 
care îmi amintea vag de cineva. Un bărbat, un alb, stătuse aici 
recent. Oare plecase deja? 

Marie-Dominique și ochelaristul se instalară în salon, în 
spatele canapelei, cu Mutien-Marie, care era tot pe jumătate 
leșinat, în timp ce eu urcam scările încet strigând nervos: 

— E cineva acasă? E cineva acasă? 

În baie nu era nimeni. Dușul tocmai fusese utilizat de o 
persoană nu prea atentă. Era apă peste tot și două prosoape 
aruncate pe podea. Păr după bărbierit lipit de chiuvetă. Și urme 
de sânge pe prosopul de mâini galben, care atârna lângă 
robinet. Sânge proaspăt. Dar nu suficient pentru a umple cratița 
oamenilor-caiman. Am înmuiat un prosop curat în apă și am 
coborât cu el în salon. 

Piticii se făcuseră comozi. Cu capul sprijinit pe pernele 
canapelei, beau dintr-o sticlă de whisky care era uitată, 
chipurile, pe masă. Cu degetul le-am arătat un dulap deschis. 

— Nu am atins nimic! protestă geamănul prinţului Baudouin. 

Nu-mi dădusem seama de dezordinea care domnea în 
cameră. Ușile comodelor și dulapurilor deschise, feţe de masă 
șifonate, lucruri deranjate, hârtii împrăștiate. Cel care a cercetat 
casa era, se pare, foarte grăbit. 

— Dom Pauwels... murmură dintr-odată Mutien-Marie, cu ochii 
întredeschiși, în timp ce îl ștergeam pe faţă cu prosopul umed. 

Exact! lată unde mai adulmecasem în trecut mirosul de after- 
shave care plutea în casă atunci când am intrat. In 
apartamentul lui Pauwels la E'ville, atunci când m-a primit Rita. 
Ce să înțeleg din asta? Era, poate, apa de toaletă folosită de 
întreaga comunitate de albi din Katanga sau parfumul la modă 
printre admiratorii frumoasei asiatice, ceea ce ridica numărul de 
suspecți la câteva sute. 

L-am zgâlțâit pe Mutien-Marie. Mă săturasem de păpuşa asta 
de hârtie. Creierul lui conţinea cu siguranţă o parte din 
informaţiile necesare pentru reconstituirea puzzle-ului, numai să 

fi vrut să îl pună în funcţiune. Am mai încercat o dată să scot 
ceva de la el. Nicio șansă. Când i-am dat drumul a picat greu pe 
podea. 

— Cunoașteţi cu siguranţă câteva scheme de voodoo! i-am 
spus eu lui Marie-Dominique. Acum e momentul să ne faceți o 
mică demonstraţie a talentelor pe care le aveţi. Eu renunţ. În 
momentul în care mă adresez tipului ăstuia, 
electroencefalograma lui coboară la zero. 

Sprâncenele femeii se ridicară cu câţiva centimetri. Nu 
apreciase niciodată felul meu de a vorbi, sau nu mă înţelegea. 
Debitul meu verbal e uneori cam rapid. In enervarea mea am 
pocnit de câteva ori din degete. Pe dată, ce miracol, Mutien- 
Marie se redresă, se frecă la ochi și ne privi cu un aer debusolat. 
Văzând dezordinea care domnea în jurul lui se strâmbă. 

— Te vei ocupa de curăţenie după plecarea noastră, Mutien- 
Marie. Dar mai întâi ce-ar fi să ne spui totul, prietene? 

— Patronul mi-a interzis să vorbesc cu străinii, se bâlbâi el. 

— Fidelitatea ta pentru domnul Rassinfosse e impresionantă, 
Mutien-Marie. Dar vezi unde te-a adus. Datorită mie ai scăpat 
din cratița oamenilor-caiman, nu datorită patronului tău. 

Piticii dădură din cap într-un sincron impresionant. 

Auzind numele teribilei secte, Mutien-Marie deveni cenușiu la 
chip și începu să tremure. Marie-Dominique îmi sări în ajutor 
ținându-i un discurs în limba lui. Dar peroraţiile ei nu avură mai 
mult efect decât ale mele. Dintr-odată, un zgomot venind din 
birou ne făcu să ciulim urechile. Oamenii de la Sokamine? Ne 
reperaseră deja? O ușă se deschise. Jean-Marie! 

— Ei bine, vă descurcaţi? 

Am ridicat braţele la cer. În spatele meu, Marie-Dominique și 
prinţul Baudouin se puseră pe râs. 

Jean-Marie se apropie de Mutien-Marie care își ţinea cârpa udă 
pe obraz. Recunoscându-l, schiţă un surâs slab, primul său semn 
de viață. Ghemuit lângă el, Jean-Marie îi luă capul pe pieptul lui, 
spunându-i în același timp o poveste care semăna mai mult cu 
un cântec decât cu un discurs. 

— Îi explică cine l-a răpit, unde l-am găsit și cum a ajuns aici 
cu noi, îmi traduse Marie-Dominique. 

După asta, Mutien-Marie începu să vorbească sau mai 
degrabă să cânte la rândul lui. În acest timp, pitica se plasă 
lângă fereastră pentru a observa împrejurimile din spatele 


VP - 176 


perdelei, iar sosia prinţului Baudouin urcă la etaj pentru a 
verifica ce se întâmplă în spatele casei. Eu mi-am pus o porție 
dublă de whisky și am închis ochii. 

Când mă voi întoarce la Bruxelles voi dormi șase luni. Oare 
Anne va suporta asta sau va profita pentru a-și aprofunda 
cunoștințele etnologice ale regiunii Katanga? Visam la buticul cu 
cartofi prăjiţi din Piaţa Jourdan, cel mai bun din Bruxelles, atunci 
când am simţit că cineva mă trage de mânecă. Era Jean-Marie. 
Îmi făcu cu ochiul în timp ce mă despărţeam cu greu de porţia 
mea de cartofi prăjiţi. Nu reușisem să decid - murături sau 
maioneză? 

— Veniţi, îmi spuse el luându-mă de după umeri și ducându- 
mă în bucătărie. Marie-Dominigque care ne urmărise, puse o 
sticlă de apă pe masă, înainte de a se așeza pe-un scaun. 

— Mutien-Marie a jurat pe Biblie că nu va destăinui nimic 
despre relațiile domnului Rassinfosse și despre afacerile lui. Nici 
măcar la spovedanie. 

— Pesemne că Josse se temea de părintele Clement. Nu fără 
motiv. 

— l-am explicat că tăcerea lui risca să-l ucidă pe stăpânul lui. 
Dacă voia să îl salveze trebuia să aibă încredere în noi. Doar noi 
am mai putea interveni. 

— Bravo, Jean-Marie. Nici eu nu m-aș fi descurcat mai bine. 
Ești cumva interesat de un stagiu de pregătire pe lângă un 
detectiv privat? 

Jean-Marie pufni în râs. 

— Mulţumesc, dar eu sunt miner. Meseria asta mi se pare mai 
puţin periculoasă. Am preferat întotdeauna munca fizică. 

Își încordă mușchii impresionanţi. Marie-Dominique scoase un 
fluierat admirativ și își dezveli dinţii de carnivor. 

— Mutien-Marie știe unde se ascunde Rassinfosse? am reluat 
eu. 

Jean-Marie clătină din cap. 

— Nu a primit nicio veste de la patronul lui de când soţia 
acestuia a fost ucisă. 

— Atunci cine l-a ajutat? 

— Crede ca familia Pauwels. Dar nu e decât o presupunere. 

— Ah, da, prietenii lui cei mai buni... 

Jean-Marie făcu o mutră care exprima îndoiala. 

— Mutien-Marie nu vorbește așa despre ei. Am impresia că îi e 


VP - 177 


teamă de ei. La fel și de patronul lui. 

— Mai spune o dată! 

Privirea lui Jean-Marie era sumbră, de parcă niște gânduri 
bolnave, pe care prefera să nu le rostească, se perindau prin 
mintea lui. 

— Din câte am înţeles, domnul Pauwels îl are cu ceva la mână 
pe domnul Rassinfosse. 

Își răsuci pumnii strânși, unul peste celălalt. 

— E suficientă o răsucire pentru ca Rassinfosse să fie 
strangulat. 

— Cu ce îl are la mână? Pozele lui Baudouin cu Rita Pauwels? 

— Nu, am spus eu. Eu cred că pentru Rassinfosse pozele 
astea sunt pe post de contra-greutate, pentru a înclina balanţa. 
Dacă îmi faci o nefăcută, dragul meu Adrien, toată colonia o va 
admira pe soţia ta în brațele unui indigen. Vă rog să mă scuzati, 
am adăugat eu în atenţia lui Marie-Dominique care îmi aruncă o 
privire dușmănoasă. 

Pentru că Jean-Marie nu înţelegea despre ce vorbeam, i-am 
făcut un rezumat al conversaţiei mele cu familia Pauwels la 
Elizabethville. 

— Aveţi dreptate, domnule Michel. Baudouin M'Bandu s-ar fi 
aruncat și în foc pentru patronul lui. 

Ăsta fu singurul lui comentariu. Îi respectam tăcerea și furia. 
Ceea ce Rassinfosse îi ceruse prietenului său îi amărâse inima. 
Nu aș fi vrut să fiu în locul lui Josse dacă ar fi apărut în acest 
moment în bucătărie. Ca de obicei, pitica avu ultimul cuvânt. 

— Pe tipii ăștia aș fi foarte încântată să pun la cratiţă și nu ar 
fi frică la mine să mă otrăvească sângele lor blestemat. 

Râsul ei puternic mai destinse atmosfera. 

— Mutien-Marie știe numele celorlalţi buni prieteni ai lui 
Rassinfosse? 

— Doi ruși, spuse Jean-Marie. 

Am tresărit, ceea ce l-a făcut să zâmbească. 

— Ştiam că asta o să vă placă! Rassinfosse i-a invitat de mai 
multe ori la cină. 

— Nişte tipi cam șifonaţi, cu pielea foarte albă, aproape 
palidă? Leon, bătrânul alb care ţine o bodegă pe malul lacului 
ne-a povestit despre ei, că vin din când în când în vizită, de pe 
Tanganyika. 

— Chiștoacele de la ţigări? strigă Marie-Dominique. 

— Da, i-am ratat la limită atunci când am fost în vizită la 
Sokamine. Poate că erau încă în clădire în timp ce Van Zeeland 
ne îndruga verzi și uscate. 

— Mutien-Marie i-a văzut la vilă? 

— El a fost cel care le-a servit masa. Dar nu a auzit nimic din 
ce vorbeau. Între ei vorbeau engleză. Într-o zi i-a condus până la 
chei pentru a transporta un colet de dimensiuni mari. Când au 
ajuns acolo, muncitorii de la Sokamine transbordau cutii pe 
vaporul lor. O femeie blondă i-a întâmpinat la bord. Micuţă și 
foarte frumoasă, i-a zâmbit amabil atunci când a pus pachetul 
pe masa din cabina de pe punte, și i-a dat un bacșiș generos. 

— Toate astea nu ne ajută deloc, sau prea puţin, am croncănit 
eu. 

Marie-Dominique protestă. 

— Totuși. Dacă rușii are un vapor, și se plimbă prin zonă, 
poate că ei e încă la chei. 

— Ca să îmbarce un pasager foarte grăbit să treacă pe partea 
cealaltă a lacului! Marie-Dominique, ai dreptate! Repede, să ne 
întoarcem la Sokamine! 

— Și oamenii-caiman? 

— Ar trebui să le fie teamă de noi! Și noi are canini la fel de 
puternici ca ei! 

Când se puse pe râs, lui Marie-Dominique îi străluciră 
îngrozitorii colţi ascuţiţi. Antrenat de buna ei dispoziţie, am 
izbucnit în râs la rândul meu. Cu piticii ăștia alături de mine mă 
simţeam pregătit să înfrunt toate sălbăticiunile Africii și imperiul 
sovietic, la un loc! 

19. 


Smokkelaars*? 


Luând-o pe niște poteci ascunse, pe care doar el le știa, Jean 
Marie ne ghidă până la lac, evitând cu abilitate posturile de 
gardă pe care firma Sokamine le plasase, probabil, pe rutele de 
acces. 

— Intr-o altă viaţă, îmi explică el, făcându-mi cu ochiul, mi s-a 
întâmplat să mă ocup puţin cu traficul pe Tanganyika. Ceea ce 
mi-a permis să aflu toate ocolișurile drumurilor secrete ale 
smokkelaars. 

Nu conta că mă plimbam prin centrul Continentului Negru, nu 
prea departe de locul în care Stanley îl găsise pe Linvingstone, 
pe care toţi îl credeau pierdut în locul cel mai misterios al 
planetei, nu mă simțeam deloc departe de ţară: belgienii 
exportaseră în Congo toate specificităţile culturii lor, chiar și 
dragostea pentru piața neagră. 

După o lungă ezitare îl lăsaserăm pe Mutien-Marie în casa lui 
Rassinfosse. Chiar dacă își revenise în simțiri, băiatul nu era, în 
mod evident, capabil să ne însoțească. Vila rămânea în 
continuare locul cel mai sigur pentru el, mai ales dacă oamenii 
firmei își puneau toate forțele la dispoziție pentru evacuarea lui 
Josse și a rușilor pe lac. 

Pentru soarta Annei, însă, îmi făceam mai multe griji, fiind 
singură în savană, la mila răufăcătorilor pe timpul zilei, și a 
sălbăticiunilor noaptea. Cred că murea de frică în fundul colibei, 
în ciuda prezenţei lui Oscar. Un presentiment neplăcut mă 
îndemna să mă duc la ea cât mai repede și să-i las pe pitici să 
se ocupe de Rassinfosse. Până la urmă și ei lucrau, la fel ca 
mine, pentru serviciile secrete belgiene - în orice caz, pentru 
Van Tieghem. Dar niciun animal sălbatic nu era la fel de 
periculos precum oamenii de la Sokamine. Din acest motiv, 
după o lungă ezitare, am ales totuși să mă alătur micuţei gâști 
ce pornea spre lac. 


Traficanţi”, în jargon bruxellez, provenit din neerlandeză. (n. trad.) 
VP - 180 


Am sosit la căderea nopţii. Epuizat, cu picioarele terminate, 
cu fața devorată de țânțari sau cine știe ce alte creaturi, nu mai 
mersesem în viața mea atât de mult și în condiţii atât de 
precare. Pentru a-mi menţine condiţia, mi-am promis ca la 
întoarcerea la Bruxelles să fac în fiecare zi turul parcului 
Josaphat cu bicicleta. 

Când am ajuns pe malul lacului nu cred că eram într-o formă 
mai bună decât Mutien-Marie. El, cel puţin, avea șansa să poată 
să pună mâna în orice moment pe rezerva de alcool. 

— Acolo, priviţi! șopti Marie-Dominique. 

În ciuda lunii foarte luminoase și a cerului senin, nu puteam 
să disting decât niște umbre minuscule, mai mici decât furnicile, 
agitându-se în depărtare. Putea fi la fel de bine o armată în 
mișcare sau niște palmieri tremurând în bătaia vântului. 

— Prea târziu, se îmbarcă! strigă Jean-Marie. 

Cum am continuat să avansăm, am reușit și eu până la urmă 
să disting forma unui vapor în faţa clădirii Sokamine și câţiva 
oameni agitându-se pe chei în timp ce noi ne apropiam, 
protejaţi de un pâlc de stânci și de rășinoase. Marie-Dominique 
avea dreptate. Incredibilul Rassinfosse venise la Sokamine. 
Căutat - în principiu - de către toate forțele de poliție ale 
coloniei, Josse se plimba calm pe cheiul din lemn, în așteptarea 
momentului în care vaporul era pregătit să pornească în larg. Cu 
trăsăturile destinse, proaspăt ras, hainele călcate în mod 
impecabil, avea înfățișarea unui proprietar de yacht plecând în 
weekend, când de fapt el se pregătea să abandoneze totul, să 
se exileze, să-și schimbe complet viața. Moartea lui Jeannine, 
fuga, viaţa în clandestinitate, poliția pe urmele sale, nimic din 
toate astea nu îi lăsaseră vreo urmă pe faţa care afișa același 
aer arogant ca la E'ville, atunci când ne-am cunoscut. Se 
gândea oare să revină mai târziu, când dosarul ar fi fost deja 
clasat, pentru a se da mare din nou în cercurile de coloniști din 
înalta societate, din capitala provinciei Katanga, ca și cum nimic 
nu s-ar fi întâmplat? În orice caz, situaţia care îl aștepta în 
străinătate părea să îl consoleze pentru pierderea locului de 
muncă, a bunurilor, a ţării și chiar a soţiei sale. 

Un alb i se alătură. Cu pielea foarte palidă, cu fața acoperită 
de pete de roșeață și cu un început de chelie, îi puse în mod 
familiar mâna pe umăr și îi întinse pachetul său de țigarete. 
Răspunsul lui îl făcu să râdă. Un râs dezagreabil, sec, metalic, ce 

răsună bizar în noapte. Băzâitul insectelor, ţipetele animalelor, 
toate zgomotele părură suspendate pentru un răstimp, chiar și 
vântul. Tipul era unul dintre faimoșii ruși care bântuiau prin 
zonă. 

— Îl recunosc! exclamă Jean-Marie. L-am mai văzut la mina 
unde sunt eu șef de echipă. L-am remarcat pentru că nu pierdea 
niciodată vremea. Mereu urmat de un alt tip care îi semăna ca 
un frate, se încuia pentru o oră sau două în birourile direcţiunii, 
înainte de a pleca, urmărit ca o umbră de sosia lui, pe când toți 
ceilalți vizitatori (erau de toate naţionalităţile, mai ales 
americani) petreceau cel puţin o noapte în hotelurile din 
împrejurimi - femeiuștile din zonă sunt renumite în toată ţara. 

— L-ai văzut de mai multe ori la mină? 

— De două sau trei ori. Mereu la sfârșitul după-amiezii, după 
plecarea ultimei echipe. Într-o zi, pe când întârziasem din cauza 
unui accident care se petrecuse în timpul zilei, șeful a venit la 
mine în birou, furios că sunt încă la sediu și mi-a ordonat să 
plec. În timp ce ieșeam i-am văzut pe cei doi ruși, cu ţigările în 
colțul gurii, intrând în biroul lui. Când a remarcat că mai eram 
acolo, șeful mi-a făcut un semn nervos să dispar. 

Dragul de Van Zeeland apăru și el, însoţit de un gardian 
înarmat cu o pușcă, ce se postă la intrarea pe chei. 

— Până chemăm noi poliţia ei vor fi deja de partea cealaltă a 
lacului, am spus eu. 

Jean-Marie, cu capul ridicat și nările foarte dilatate, adulmeca 
aerul în căutarea a nu știu ce arome. 

— Prieteni sau dușmani? întrebă Marie-Dominique. 

— Prieteni, răspunse el cu o voce gravă, în timp ce examina 
împrejurimile. 

Cum urma să îi cer o explicaţie, se întoarse către mine. 

— Smokkelaars ne supraveghează încă de când am pus 
piciorul pe teritoriul lor. Ideea e să verifice dacă suntem polițiști, 
vameși sau concurenţi veniţi să punem mâna pe prada lor. 

Din instinct, am întors capul fără să disting nimic prin 
frunzișul în tonuri de gri. În faţa figurii mele îngrozite, Jean-Marie 
izbucni în râs. 

— Calm, domnule Michel! Suntem în Congo, nu în Vestul 
Sălbatic. Doar nu vă așteptați acum să vedeţi cum apar din 
tufișuri niște indieni pictaţi în culorile războiului, pentru a vă lua 
scalpul. 

Exact în momentul acela, vreo zece negri, aproape 
dezbrăcaţi, decoraţi ca niște brazi de Crăciun, apărură ca prin 
magie de nicăieri și ne înconjurară, scoțând strigăte guturale. 
Chiar și cei doi pitici rămaseră perplecși. De cum îl recunoscură 
pe Jean-Marie, sălbaticii se îngrămădiră lângă el, bătându-l pe 
umăr și pe burtă, emițând tot felul de formule care păreau că 
exprimă o mare satisfacţie. După această regăsire virilă, am fost 
prezentat tinerilor amabili, la fel și cei doi pitici. Am observat că 
micii mei camarazi păstrau o atitudine foarte rezervată și că se 
făcuseră și mai mici. 

Jean-Marie mi-i arătă pe doi dintre prietenii lui care purtau un 
arc și săgeți. 

— Daţi-mi voie să vi-i prezint pe Baptiste și pe Pascal, dom 
Michel. În orele de birou ei lucrează ca directori adjuncţi la PTT. 

— Și în zilele de odihnă pe care ni le dă Dumnezeu, ne dedăm 
puţin la acțiuni de smokke/age în compania dragului nostru Jean 
Marie, spuse Pascal cu un accent de academician francez. 

Observându-mi uimirea, Jean-Marie mă informă că Pascal 
frecventase seminarul în Franţa pe o perioadă de mai mulţi ani. 
Mi-am întins arătătorul spre pieptul său gol, acoperit de desene 
multicolore, faţa brăzdată de cicatrici, arcul și săgețile sale. 

— Și ţi-ai pierdut vocaţia atunci când ai pus piciorul înapoi în 
tară? 

Pascal dădu din cap. 

— Absolut deloc. Respect prea mult misiunea oamenilor 
bisericii pentru a o murdări cu activitățile mele de zi cu zi. 

— Aţi fi putut alege să îi învățați pe alții căile Domnului, decât 
să vă umpletți buzunarele făcând trafic pe piaţa neagră... 

Pascal protestă energic. 

— Tot Dumnezeu a creat și banii și piaţa neagră. A vrut ca 
fiecare să-l slujească cum poate, în funcție de talentele sale, și 
să-și urmeze calea. Fiat voluntas tua” 

Am dat din cap. 

— Preoţii albi pot fi mândri că au format un discipol atât de 
ascultător! 

— De aceea le duc mereu misionarilor mici cadouri, pe post 
de mulţumiri. Ceea ce mă ajută să fiu pomenit în rugăciunile lor. 
Și protejat de bunul Dumnezeu, spuse el plecându-și ochii. 

Jean-Marie le explică prietenilor lui ce ne aducea pe teritoriul 

lor, ceea ce îi făcuseră oamenii de la Sokamine lui Mutien-Marie, 
moartea lui Jeannine Rassinfosse. 

— Și ce plan aveți? întrebă Baptiste. Știm cu toţii că firma 
asta este un cuib de șerpi. De/lenda Carthago! Trebuie să 
distrugem Cartagina! 

M-am întors spre pitici. În grabă, nu am mai putut să 
comunicăm cu Van Tieghem, ceea ce ne obliga din nou să 
improvizăm. 

— Să-l observăm pe Rassinfosse și pe prietenii lui ruși cum 
navighează spre coasta lacului Tanganyika este o sursă de 
informaţii interesantă, dar care nu ne va ajuta să înțelegem 
niciunul dintre misterele pe care le anchetăm. Rassinfosse este 
martorul cheie în afacerea asta. Doar el este în măsură să ne 
lumineze cu privire la legătura dintre moartea lui Baudouin 
M'Bandu, jaful de la Doutremont & Pauwels, asasinarea lui 
Jeannine, operaţiunile secrete ale Sokaminei și răpirea lui 
Mutien-Marie. 

— Ca să nu mai spunem și despre prezența rușilor, adăugă 
micul ochelarist. 

— „„„Şi chiar aceea a doctorului Kwanga, în noaptea la jaful de 
la Mombayo, remarcă Marie-Dominique. 

— Ce ghiveci! strigă Jean-Marie cu un oftat prelung. 

— Rassinfosse, odată ajuns în Tanganyika, va fi intangibil. 
Până îi adresează Belgia Marii Britanii o cerere oficială de 
extrădare, va avea timp să moară de bătrâneţe de o sută de ori. 

— Ergo, trebuie împiedicat să părăsească ţinutul nostru 
încântător, spuse Pascal. 

— Nu cumva vă inspiră Cartea înțelepciunii lui Solomon? am 
întrebat eu. Dar cum să-l reținem pe Rassinfosse? 

— La prima vedere văd două posibilităţi, interveni Jean-Marie. 
Ori îl izolăm de camarazii lui și îl ridicăm... 

— Foarte simplu... Altă idee? 

— Ori îi facem fuga imposibilă. 

— Scufundând vaporul cu arcul și săgețile? interveni Pascal. 

— Sau îl convingem pe domnul Josse să se întoarcă cât mai 
repede la Kinkulu pentru a face să dispară câteva urme jenante 
pe care a uitat să le șteargă. 

Am reacţionat puternic. 

— Vă gândiţi la Mutien-Marie? Nu vă bazaţi pe mine că o să-l 
sacrific. Imaginaţi-vă ce soartă îl așteaptă dacă oamenii-caiman 

pun mâna pe el... 

— Cratița! spuse Marie-Dominique cu un rânjet larg. 

Pascal clătină din cap. 

— la te uită! Doar nu mă luaţi drept un antropofag? Mă 
gândeam mai degrabă la prietenul meu doctorul Kwanga... 

Am strigat de uimire. Jean-Marie păru și el la fel de șocat 
precum cei doi pitici. Pascal zâmbi. 

— L-am cunoscut pe Edouard Kwanga la poșta din Albertville. 
Am debutat împreună în același birou. El se ocupa cu 
telegramele și cu vânzarea de lozuri la loteria din colonie. Eu, cu 
corespondenţa și cu mandatele. Ne-am împrietenit foarte 
repede. Aceeași vârstă, același nivel de educaţie. Locuiam 
împreună în aceeași cabană. Ne interesau aceleași fete. Sau, 
mai exact, eu îi aduceam fete și el le ţinea discursuri măreţe cu 
privire la demnitatea omului negru, sclavagism, colonialism, 
ceea ce le punea pe fugă pe cele mai frumoase dintre ele! De 
cele mai multe ori rămâneam doar noi doi în jurul unei beri, 
pentru a pune la cale viitorul Congo-ului în general, și pe al 
nostru în particular. În perioada aceea aveam aceleași ambiţii: 
să devenim mici șefi în administraţia colonialistă. Edouard dorea 
putere, influenţă. Eu, mai mulţi bani pentru a seduce femeile! 
Kwanga era deja obsedat de ideea de independență. Își 
petrecea timpul scriind texte pe care le imprima noaptea la 
vechea mașină pe alcool de la birou, în timp ce eu stăteam la 
pândă. Mărturisesc că ideile lui mă lăsau indiferent. Un stat 
independent? Poate într-o zi. Dar o zi îndepărtată. După moartea 
noastră și a copiilor noștri. Să ne luptăm, să ne sacrificăm vieţile 
pentru o fericire ipotetică în secolele viitoare, in saecula, 
saeculorum:*? Nu, mulțumesc! Anii petrecuți la seminar mă 
făcuseră să nu mai doresc niciodată să lucrez pentru eternitate. 
să profităm de scurta noastră trecere prin lume, iată concluzia 
cam păcătoasă la care m-au condus studiile mele. Fugit 
irreparabile tempus.” După ce-a plecat Kwanga, l-am pierdut 
din vedere timp de mai mulți ani. Până când a reluat contactul 
cu mine. Aflase că rămăsesem în administraţia poștei... 

— Doar pe timpul zilei, spuse Jean-Marie. Pe timpul nopții, 
Pascal a pus la punct cea mai frumoasă reţea de trafic din 
regiune. 


34 În vecii vecilor. (lat.) (n. trad.) 

— Îmi realizam ambițiile, răspunse Pascal. La fel ca Edouard, 
devenit un admirat lider al unora dintre locuitorii regiunii 
Katanga, căutat de belgieni, temut și urât de micii albi. În 
numele vechii noastre prietenii, dorea să îmi încredințeze 
direcțiunea unei secţiuni a mișcării sale la Albertville. Dar, mai 
ales, conta pe generozitatea mea pentru a alimenta casieria 
organizaţiei sale. Impozitul revoluţiei pe profiturile mele 
nocturne. 

Pascal se încruntă. 

— Uneori negrii ajung mai rău decât albii atunci când încearcă 
să-i copieze... 

Toţi izbucniră în râs. 

— In ciuda trecerii anilor, perspectivele unei schimbări de 
regim în Congo-ul belgian și în Africa în general, rămâneau 
improbabile, continuă Pascal. De când câștigaseră războiul, 
belgienii, precum francezii și englezii, își întăriseră prezenţa în 
colonii, de care aveau mare nevoie pentru a-și redresa 
economiile. Să credem că ne vor face cadou din materiile 
noastre prime, uraniu, cupru, cacao, aur, diamante, era un vis 
absurd. Și oricum politica nu mă interesa mai mult decât în 
tinerețe. Dar îl iubesc mult pe prietenul meu Edouard. Îi admir 
pasiunea, candoarea, entuziasmul. E un băiat bun, sincer, 
cinstit. Și cred că are nevoie de mine pentru a reveni la o viaţă 
normală. De fiecare dată când vine în zonă reușim să ne 
întâlnim și să golim câteva sticle, în amintirea vremurilor vechi, 
gândindu-ne la ziua în care el va fi președinte. 

— Îi mai duceti și acum fete la el? întrebă Marie-Dominique. 

Pascal pufni în râs. 

— Doctorul Kwanga este un om prea serios pentru a-și pierde 
vremea cu femeile! Din mai multe puncte de vedere, îmi 
amintește de preoţii de la seminar, atât de preocupaţi de 
dragostea de Dumnezeu încât uită de ființele vii. 

— Am auzit că Edouard este căsătorit, spuse Jean-Marie. 

Pascal dădu din cap afirmativ. 

— E adevărat. Cu una dintre verișoarele sale, Agathe. Este 
chiar fericitul tată a doi copii. Dar nu am avut niciodată ocazia 
să-i cunosc. Ea lucrează cu el, e dedicată cauzei lui și trăiește ca 
el, în clandestinitate. Dar nu îl însoțește în campania lui prin 
Katanga. Odată cu sfârșitul războiului, lupta politică a devenit 
mai dură și reacția coloniștilor la revendicările de independenţă 

din ce în ce mai energică. Având în vedere dezmembrarea 
progresivă a coloniilor din Asia și creșterea în intensitate a 
mișcărilor anticoloniale în toată Africa, belgienii trăiesc în 
defensivă. Nu sunt numeroși, se simt ameninţaţi, și au devenit 
subit conștienți că toată nebunia asta poate să le explodeze în 
faţă mai devreme decât și-ar fi imaginat. 

— Și mai repede decât te gândeai tu... observă Jean-Marie. 
Asta nu te incită ca, de data asta, să te alături luptei lui? 

— Spiritus promptus est, care autem infirma. Spiritul este 
dispus, dar carnea este slabă... 

In timpul dialogului acesta îi simţeam lângă mine pe pitici din 
ce în ce mai enervaţi. În timp ce sosia prinţului Baudouin 
observa pregătirile de îmbarcare pe cheiul de la Sokamine, 
Marie-Dominique se foia. 

— Nu mai terminat odată cu pălăvrăgeala asta? explodă 
Marie-Dominique. La ce e bune toate poveștile astea dacă dom 
Josse o ia din loc? 

— Da, Pascal. De ce ne vorbește tu despre doctorul Kwanga? 
Ce așteaptă tu de la el? adăugă chiorul. Speri oare că Kwanga o 
să îl numește pe dom Josse ministru în guvernul lui pentru a-l 
reține în Congo? 

Jean-Marie se întoarse spre Pascal. 

— Edouard e pe bune cu Rassinfosse. Și Sokamine ar face 
orice pentru ca această legătură să rămână confidențială, vă 
daţi seama. 

l-am privit pe cei doi pitici, erau la fel de surprinși ca mine. 
Pusesem oare mâna pe secretul pe care încerca să-l afle Van 
Tieghem de atâtea luni? Țelul anchetei noastre? Motivul misiunii 
noastre în Katanga? Explicaţia tuturor cadavrelor semănate în 
jurul meu încă de când plecasem din Anvers? De unde avea 
Pascal această informaţie? Nu era oare doar un zvon lansat 
pentru a-l discredita pe doctorul Kwanga în ochii susținătorilor 
lui? 

— Dacă e un zvon, este însuși Edouard cel care îl împrăștie, 
răspunse Pascal. Eu știu asta chiar de la el! Chiar mai mult de 
atât. l-am văzut cu ochii mei pe Kwanga și pe Rassinfosse 
împreună. 

Mi-am reţinut un strigăt de uimire. 

— Aici? La Kinkulu? 

— Bineînţeles că nu. Kwanga este căutat de toate poliţiile. 

— La fel și Rassinfosse, am observat eu. 

— Eu vorbesc despre perioada în care locuiam împreună la 
Albertville. Domnul Josse se furișa noaptea pentru a ni se 
alătura incognito. 

— Asta nu era interzis? 

— Dacă cineva l-ar fi văzut în cartierul indigenilor ar fi pretins 
că a venit să caute fete. De altfel, adăugă el cu un aer ștrengar, 
după ce mi-au povestit niște prietene, nu în rare ocazii se 
întâmpla să facă un ocol prin cartierul roz înainte de-a se 
întoarce în orașul european. 

— Probabil că voia să-și întărească alibiul. 

— Cu siguranţă... 

— Un om foarte scrupulos, constată Jean-Marie. 

— Da. Un mare nenorocit! concluzionă Marie-Dominique în 
timp ce compatrioții ei clătinau din cap. 

— Să-l bănuim pe Rassinfosse că finanţează mișcarea de 
independenţă nu prea ţine, am mormăit eu. 

Pascal ridică din umeri. 

— Să nu mă puneţi să vă povestesc conținutul conversaţiilor 
lor. Edouard mă dădea afară înainte de fiecare vizită a lui 
Rassinfosse. Și întotdeauna a refuzat să-mi răspundă la 
întrebări. „Politica este o chestiune prea complicată pentru 
tine”, spunea el bătându-și joc de mine. Este fraza pe care i-o 
întorceam eu de fiecare dată când încerca să mă ia la o întrunire 
sau să mă pună să lipesc afișe sau să distribui manifeste. Sau 
dacă mă ruga, din când în când, să-i duc un mesaj lui 
Rassinfosse. Erau mereu foarte scurte și redactate într-un stil 
ermetic, plin de emfază. Cifre, date, uneori fraze poetice, genul 
de mesaje care se difuza pe BBC în timpul războiului, în atenţia 
Rezistenței. De neînțeles pentru cei care nu știau codul. 

— Și de ce dom Josse îl frecventa pe negrul ăsta? întrebă 
micuțul cel chior ridicându-și ochelarii pe nas. 

— O chestie cu uraniu, poți să fii sigur de asta, spuse Marie- 
Dominique, încruntându-se. Dacă Congo devine independent, 
firma  Sokamine vrea ca să profite în continuare de 
aprovizionare. 

— Aveţi dreptate, reluă Pascal. Am sfârșit prin a descifra 
sensul unora dintre mesajele lor. Nu mă interesa în mod 
deosebit. Dar mă enerva ideea de-a fi luat drept un mesager orb 
și analfabet. Date și locuri de întâlnire, livrări de marfă, chestii 

de genul ăsta, iată ce conţineau mesajele. Din când în când se 
anunțau unii pe alţii despre întâlniri cu alţi „prieteni”, ruși spre 
exemplu. 

— Roșii sprijină mișcările anticolonialiste peste tot în lume. De 
ce nu și în Congo-ul belgian? După decolonizare, speră ei, 
africanii se vor răzbuna pe foștii stăpâni și se vor alia cu ei. 

— Ce calcul naiv! spuse Pascal. Atunci când vom prelua 
frâiele, vom conduce așa cum ne-au învăţat albii: îndreptându- 
ne către cei care au banii. Ultima ratio regum.*$ 

— Te gândești că ai putea să-l convingi pe Kwanga să 
intervină pe lângă Rassinfosse să-și anuleze călătoria? Visezi! 
De ce ne-ar ajuta? Știi măcar dacă el se află în acest moment în 
Katanga? 

Pascal făcu cu ochiul. 

— Dacă tu nu știi, nici Josse nu știe! lImaginează-ţi că primește 
un mesaj de la Kwanga, în care acesta insistă să-i vorbească de 
urgenţă. 

Am dat din cap. 

— Josse este prea grăbit să treacă de partea cealaltă a 
lacului, ca să-și anuleze plecarea pentru a da curs unei invitaţii 
la ceai din partea doctorului Kwanga. De data asta polițiștii îi 
stau în coastă. Este vorba despre o crimă, nu doar despre un 
simplu jaf petrecut într-un mic orășel pierdut în interiorul 
provinciei. Vă imaginaţi panica provocată de moartea lui 
Jeannine printre coloniștii de la Elizabethville? Sunt sigur că nu 
se vorbește decât despre asta în capitală. Femeile închise în 
vilele lor, paza suplimentată în jurul caselor, poate chiar întăriri 
venite de la Leo, asta este cu siguranță starea de fapt în 
provincie. O albă ucisă în Congo e o chestiune care face valuri 
până în metropolă. Puteţi să fiţi siguri că toate mijloacele au fost 
mobilizate pentru a pune mâna pe vinovat. Oamenii de la 
Sokamine știu că, de data asta, să le strecoare niște bancnote 
sticleților din zonă, nu va fi suficient pentru a le cumpăra inerția. 
După asasinarea lui Jeannine și fuga lui Josse, forțele de ordine 
sunt în stare de alertă. Patronii de la Sokamine au simţit cu 
siguranţă unda de șoc până aici. Ceea ce explică replierea lor. 
Imi imaginez cât de stresaţi au fost când au aflat că Mutien- 
Marie a fost eliberat de niște luptători misterioși chiar în 
noaptea întoarcerii lui Rassinfosse la Kinkulu. Dacă ar ști că e 

doar o pură coincidenţă! 

— Ceea ce înseamnă că și ei îl presează pe Rassinfosse să 
dispară, adăugă Marie-Dominique trecându-și arătătorul pe gât. 

— Poliţia judiciară poate debarca aici în orice moment, am 
spus eu. În aceste condiţii nu prea cred că Josse va mai întârzia 
din cauza unui mesaj de la vechiul său prieten Kwanga. 

In timpul schimbului nostru de păreri, oamenii firmei 
continuau să încarce lăzi la bordul ambarcaţiunii, certaţi de un 
supraveghetor ale cărui bombăneli ajungeau până la noi. Pe 
chei, Josse și Van Zeeland erau antrenați într-o discuţie foarte 
animată. Se simţea atmosfera febrilă, electrică. În mijlocul 
acestei agitaţii, doar cei doi ruși stăteau impasibili. Sprijiniţi de o 
barieră, fumau observând agitația crescândă din jurul lor, ca și 
cum nu riscau să fie atinși de ea. Două puncte roșii în noapte, 
extrem de îngrijorătoare, naiba știe de ce. 

20. 


Peștele a muscat momeala 


— Dacă doctorul Kwanga povestește autorităţilor belgiene 
ceea ce știe despre activităţile firmei Sokamine, asta poate fi o 
ameninţare la fel de gravă pentru patronii firmei precum 
arestarea domnului Rassinfosse, spuse Pascal. 

— Aveţi dreptate, am spus eu. Mă îndoiesc că dosarul 
împotriva lui Josse este foarte gros. Incă de la începutul 
interogatoriului va fi capabil să ofere niște motive excelente 
pentru a-și explica dispariţia, va poza în victimă și va denunța 
persecuția unui biet văduv îndurerat. Pun pariu că-și va fabrica 
un alibi beton cu martori ireproșabili, susținuți, la rândul lor, de 
alţi oameni respectabili. 

— Dacă i s-ar prelungi șederea în custodia poliţiei, judecătorul 
va primi niște apeluri discrete cu privire la îngrijorarea produsă 
în rândul albilor de detenţia unei personalități atât de cunoscute 
în regiune, în timp ce activiștii negri continuă să-și facă de cap 
nepedepsiţi, reluă Pascal. Nu, Josse nu are de ce să-și facă prea 
multe griji. În schimb, dacă prietenul meu Kwanga începe să 
vorbească, asta cu siguranţă va produce scântei. Secretele sale 
vor provoca un scandal imens, care va zgudui o grămadă de 
lume, până în metropolă. Transport ilegal de uraniu și de arme, 
trafic cu rușii, finanţarea mișcărilor anticolonialiste, totul cu 
complicitatea unor belgieni bine plasați. 

— Vrei să spui ca Josse nu va risca să îl lase pe Kwanga în 
urmă? exclamă Jean-Marie. 

— O dată ce Rassinfosse va fi la adăpost în Tanganyika, pun 
pariu că prietenii lui vor face totul pentru a se debarasa de el. 

— Ergo. Apariţia dragului meu Edouard ar fi o surpriză teribilă 
pentru oamenii de la Sokamine. Ar avea dreptul la covorul roșu, 
șampanie și cea mai bună cabină de la bord. 

— O cabină pe care nu ar putea ca să ocupe prea mult timp, 
doar până ei trece frontiera, în mijlocul lacului, unde apa este 
cea mai adâncă... 

— Vezi vreun mod de a-l aduce aici pe dragul de Kwanga și a-l 

convinge să joace rolul victimei care se căiește înainte ca 
vaporul să ridice ancora, adică în mai puţin de jumătate de oră? 
Un zâmbet larg îi lumină faţa lui Baptiste. 
— Nu vă stresaţi. E mai mult timp decât am nevoie pentru a 
obţine o frumoasă scrisorică semnată de prietenul meu 
Edouard... 


Pascal era îmbrăcat cu costumul și cravata lui de angajat al 
PTT atunci când ne prezentarăm împreună la birourile 
Sokamine. Când se ocupa cu diversele activități de trafic, avea 
întotdeauna grijă să-și ia uniforma cu el. În faţa polițiștilor, haina 
îl face pe om... 

La primul baraj, paznicii, toţi negri, ne-au pus ceva probleme 
înainte să ne lase să trecem. Prezenţa mea - un alb - pe străzile 
ce duc la firmă, în plină noapte - și numele lui Van Zeeland, ne 
serviră drept pașaport. La al doilea baraj, doi tipi culcaţi pe jos, 
cu o sticlă de bere în mână, cu ochii pe jumătate închiși, ne 
făcură semn să avansăm cu un gest nonșalant. Dar chiar înainte 
de-a ajunge la clădirile firmei, am fost opriţi de o patrulă de 
patru tipi cu niște feţe amenințătoare, acoperite de cicatrici 
impresionante. Nişte zdrahoni musculoși cu priviri sălbatice. 
Oameni-caiman. 

Unul dintre ei îl însoţise pe Van Zeeland în timpul percheziţiei 
de la hotel, după evadarea lui Mutien-Marie. Am văzut în 
privirea lui faptul că și el m-a recunoscut și că și-a amintit că 
patronul lui nu m-a tratat prea prietenește. In ciuda curajului și a 
optimismului său, am simţit că frumoasa încredere a lui Pascal 
se fisura sub undele de energie negativă ale oamenilor-caiman. 

După ce s-au învârtit în jurul nostru, ca niște pantere în cuști, 
unul dintre ei ne-a întrebat ce căutam în zonă. Anunţul nostru 
cum că  Rassinfosse ne așteaptă provocă o oarecare 
nedumerire. Fără a adăuga un cuvânt, bărbatul se îndepărtă 
pentru a verifica ce e de făcut. Douăzeci de minute mai târziu, 
reveni, însoțit chiar de Josse, cu un surâs ironic pe buze și ţigara 
în gură. 

— Domnul Van Loo? Cu surpriză excelentă! spuse el pe un ton 
fals monden. Ce loc ciudat pentru a continua agreabila noastră 
conversaţie de acum câteva seri... 

— Îmi pare rău că vă fac să vă pierdeţi timpul, Josse. Dar am 
niște vești care vă vor interesa. 

Ridică din umeri. 

— Îmi pare rău, dar mă cam grăbesc, dragă prietene. Mi-ar fi 
plăcut să beau cu dumneata un pahar în cinstea bietei noastre 
Jeannine. Dar chiar nu am timp. Poate altă dată. Cel puţin dacă 
prietenii noștri ne vor mai permite... adăugă el cu un râs scurt, 
arătând cu o mișcare a capului către cei patru paznici care mă 
fixau fără a-și ascunde ostilitatea. 

Cu preţul unui efort uriaș am continuat, prefăcându-mă că 
astfel de ameninţări nu mă impresionează. 

— Cred că îl cunoaşteţi pe Pascal, nu-i aşa? 

Josse se uită surprins la congolez. In mod evident nu-l 
recunoștea. 

— Ne-am întâlnit acum ceva timp, pe vremea când locuiam cu 
Edouard Kwanga, preciză Pascal, ușor palid, dar cu o voce mai 
fermă decât aș fi crezut. 

Sprâncenele lui Josse se ridicară puţin, singura lui reacție 
înainte de-a se întoarce către mine cu un zâmbet dispreţuitor. 

— Băiatul ăsta își imaginează că îmi amintesc de el? Cam 
vanitos. Pentru mine, toți negri ăștia seamănă între ei. 

Se uită la ceas și își zdrobi ţigara. Răbdarea i se terminase. 
Chiar dacă încerca să ascundă asta, nervozitatea i se ghicea în 
mișcările mâinii, care se deschidea și se închidea mașinal. Pe 
chei, încărcarea era finalizată. Vaporul nu mai aștepta decât 
îmbarcarea pasagerilor. Dacă planul lui Pascal eșua, eram 
numai buni pentru cratita oamenilor-caiman. 

— Prietenul nostru Pascal vă aduce o scrisoare urgentă din 
partea doctorului Kwanga. 

Josse, care se pregătea deja să plece și să ne abandoneze 
gărzilor sale, se opri pentru un moment. 

— Edouard vrea neapărat să vă vorbească, spuse Pascal. 

Reacţia lui Rassinfosse fu incredibilă. In loc să se uite la 
mesaj, se întoarse către mine. Agitându-și furios arătătorul, mă 
forță să-i explic prezența mea în compania unui prieten al 
doctorului Kwanga - dovadă că îl recunoscuse foarte bine pe 
Pascal, contrar a ceea ce pretindea. 

— Ultima oară parcă eraţi agent de asigurări, domnule Van 
Loo. Și susțineaţi că anchetați jaful de la Doutremont & Pauwels. 
Acum v-aţi transformat în ambasador al mișcării de 
independenţă congoleze? Ce risc incredibil pentru o companie 
atât de puţin aventuroasă, așa cum este Celtic! 

— Vă înșelaţi, Josse. Din contră, este un demers foarte 
prudent. În acești dificili ani de după război este periculos să-ţi 
pui toate ouăle în același coș. Și noi acţionăm la fel ca 
dumneavoastră, mizând pe ambele tabere, pentru a ne asigura 
că, la timpul potrivit, suntem de partea cea bună. 

Josse izbucni în râs fără ca asta să destindă câtuși de puţin 
atmosfera. 

— Pentru a manevra atât de abil cazuistica, dragă domnule 
Van Loo, cred că aţi fost format ca și mine de iubiții noștri frați 
iezuiți! Pun pariu că aţi urmat Colegiul Saint Michel? 

— Ascultaţi-mă... 

— Gata! strigă Josse, lăsând să-i cadă masca. S-a terminat cu 
circul asta, băieţi! 

Cercul oamenilor-caiman se strângea ameninţător în jurul 
nostru. Pesemne că începea deja să le miroasă a tocăniţă. Pariul 
nostru nu avea rezultatul scontat. În timp ce pielea mea se 
acoperea de o sudoare rece, Pim și Pam ieșiră brusc din tufișuri. 
Sosirea lor nu era absolut deloc prevăzută în scenariu - cum de 
altfel nu era prevăzut nici să sfârșim într-o oală de supă. 

— Deci, face asta azi sau mâine? îl întrebă ochelaristul, cu un 
ton sec, pe Josse. 

La apariţia micilor mei prieteni, oamenii-caiman se dădură 
înapoi în grabă. Mi se mai spuseseră vechi povești despre 
puterile malefice ale piticilor. Pesemne că erau adevărate. Cel 
puțin în memoria oamenilor-caiman. 

— Voi cine mai sunteţi? strigă Josse disperat, aruncând priviri 
furioase oamenilor săi, care se ţineau cu încăpățânare la o 
distanţa respectuoasă, separați de noi de o barieră de netrecut. 

— Secretarii de la domnul doctor Kwanga, spuse ochelaristul 
cu un ton supărat. 

— Stăpânul nostru îngrijorează, adăugă Marie-Dominiqgue. 

Pe feţele ușor ridate ale gnomilor se citea o hotărâre atât de 
puternică, încât Josse ezită, se întoarse și, agăţându-și piciorul 
într-o rădăcină, căzu și se întinse la pământ cât era de lung. 
Piticii își încrucișară brațele afișând o faţă enervată. Niciun 
paznic nu sări să-l ajute. Cum nu reușea să se ridice, Jean-Marie 
îi întinse mâna în timp ce el mormăia, stând în patru labe, și-și 
masa glezna. Refuzând gestul lui Jean-Marie, până la urmă se 
ridică singur și reveni lângă noi târându-și piciorul. 

— Cu un decoct de rădăcini, într-o oră nu o să mai doară la 

dumneavoastră, spuse Marie-Dominique. Dacă îmi daţi o cratiţă 
cu vi-l pregătesc pe loc. 

Bravo, Marie-Dominique! Chiar e cel mai bun moment să 
evoci cratița. 

— Sunt bine, sunt bine, spuse Josse, respingând sugestia. 
Spuneţi-mi ce vrea vulpoiul ăla bătrân de Kwanga. Apoi căraţi- 
vă! 

— Glezna la dumneavoastră o să se facă așa de mare, insistă 
Marie-Dominique, ridicându-și mâinile deschise în formă de ou 
de struţ. 

Cum Josse nu reacţiona, ea își lăsă mâinile să cadă, ridică din 
umeri și îi întinse mesajul mâzgălit de Pascal pe carneţelul meu. 
Pascal se lăuda că poate să imite scrisul lui Kwanga la 
perfecţiune. Și mai ales stilul său înflorat. 

Cu inima cât un purice, îl fixam pe Josse care descifra misiva 
de la Kwanga, așteptându-mă să izbucnească în râs și să le facă 
semn oamenilor-caiman să ne arunce în faimoasa lor cratiţă. Ca 
și mine, camarazii mei erau înțepeniţi. Era totul sau nimic. 
Soarta noastră depindea de abilitatea lui Pascal de a contraface 
scriitura vechiului său camarad și tonul corespondenţei lui cu 
Josse - pariind, de asemenea, pe faptul ca între timp nu se 
schimbase codul pe care ei îl utilizaseră în trecut. 

Mesajul era scurt, dar Josse nu se grăbi, și-l citi de mai multe 
ori înainte să ridice ochii. Când se întoarse spre noi am înţeles 
că Pascal câștigase. 

— Pornim! mormăi el, împleticindu-se către sediul Sokamine. 
De pe drum a cules o creangă de care s-a servit pe post de 
baston. Gărzile mergeau în urma noastră, ţinându-se departe de 
noi sau, mai degrabă de cei doi pitici. 

Văzându-ne ieșind din desișul care se întindea până la 
marginea platformei betonate, presărată cu flori de mucegai, 
Van Zeeland trase o înjurătură și se grăbi spre noi urlând. 

— Cine sunt clovnii ăştia? 

Cu coada ochilor am observat împrejurimile, vaporul al cărui 
motor torcea încetișor, negrii tolăniţi pe chei și pe platformă. 
Gărzile, care nu veniseră după noi, urmăreau scena fără a face 
nicio mișcare. Pe chei cei doi ruși, stând în picioare, într-o 
postură nonșalantă, savurau o ţigară, ca niște turiști încercaţi de 
plictiseală. La apariţia noastră nu mișcară un deget, nici măcar 
nu  schimbară o privire, mulţumindu-se să înregistreze 

evenimentele cu calmul unui calculator. 

În partea din spate a vaporului, o femeie pe ale cărei trăsături 
nu le distingeam își ruja buzele. Nici măcar nu-și ridică ochii din 
oglindă. Cu toate astea cred că grupul nostru arăta ieșit din 
comun: doi pitici, o duzină de războinici sălbatici, cu un arc în 
mâini și corpurile goale acoperite cu desene de război, oameni- 
caiman. Și eu. De fapt, prezența mea era ceea ce-l exaspera pe 
Van Zeeland. Și nu greșea: doar eu făceam notă discordantă cu 
decorul. 

— Van Loo, pentru Dumnezeu, ce mai căutați pe aici? 

În loc să îi răspund am preferat să i-l arăt cu degetul pe 
Rassinfosse, care tocmai ieșea la rândul lui, șchiopătând, din 
pădure. Se opri cu un geamăt de durere. 

— Mai târziu... spuse el cu o voce agasată și fără suflare. Cel 
mai urgent este să-l anunţțăm pe Popov de sosirea lui Kwanga. 

Noutatea îl lăsă perplex pe Van Zeeland. Faţa i se făcu 
stacojie. 

— Ce-ai păţit, Josse? Așa cum am convenit, mă voi ocupa de 
el după plecarea voastră. Plecaţi odată, pentru Dumnezeu! Nu 
mai aveți niciun minut de pierdut! 

josse se lăsă să cadă la pământ și începu să-și dezlege 
șireturile. 

— Aduceţi-mi bandaje Velpeau și soluție Burov. O să-mi 
explodeze glezna. 

Van Zeeland trimise un boy să caute cele necesare și se 
ghemui lângă Josse. Se apucară amândoi cu trudă să-i scoată 
pantoful dar, pentru că Josse începea să urle de fiecare dată 
când îl atingea, până la urmă Van Zeeland scoase un cuţit și 
începu să taie pielea încălțămintei. Piciorul și gamba își 
triplaseră volumul. 

— E o tâmpenie să ne batem capul cu Kwanga! reluă Van 
Zeeland, în timp ce asociatul său își dădea jos șoseta 
schimonosindu-se. Gândește-te, Josse! Cât de mult riscăm dacă 
vaporul va fi interceptat! 

Rassinfosse arătă către cei doi ruși: 

— Poate crezi că prezenţa lor e mai ușor de explicat? 

După ce și-au aruncat chiștoacele în lac, cei doi slavi 
avansară calm spre noi. Fără a îndrepta nicio privire către 
grupul nostru, îi făcură semn lui Van Zeeland să-i însoțească. 

După câteva minute de conversaţie, la distanţă de urechile 

noastre, Van Zeeland reveni la noi, cu o faţă îngrijorată, în timp 
ce rușii se întoarseră la locul lor de observaţie de pe chei. 
Femeia dispăruse în interiorul vaporului, indiferentă la agitația 
oamenilor de pe uscat. 

— Cei doi Popov sunt de acord să-l îmbarce pe Kwanga, mârâi 
el strângând din dinţi și ridicând din umeri. 

Cu alura sa masivă și corpul robust semăna cu un boxer care 
tocmai a primit ordinul să se dea bătut în runda a doua, fără să 
aibă măcar posibilitatea să protesteze. Strângându-și piciorul 
bandajat în mâini, Josse dădu din cap. Părea epuizat. Van 
Zeeland aruncă o privire rușilor care nici nu clipiră. El era cel 
care trebuia să rezolve problema. Ușor indecis, se întoarse către 
Pascal. 

— Bun, deci, de unde îl recuperăm pe Kwanga? întrebă el cu 
un ton de șef care nu putea înșela pe nimeni. 

Pascal nu se putu împiedica să mă privească scurt. E bine, 
Pascal, peștele a mușcat momeala. Acum rămâne să-l și 
pescuim, dragule. Și asta este cel mai dificil. 


Dacă Pascal spunea adevărul, banda lui de smokkelaars ne 
aștepta la câteva mile de acolo, ascunsă între rocile și vegetaţia 
sălbatică ce înconjurau lacul. Pascal și prietenii săi aleseseră cu 
grijă locul. Era punctul de trecere pe care îl foloseau pentru 
transporturile periculoase, atunci când se temeau de o 
ambuscadă a polițiștilor sau a vameșilor. 

Rassinfosse, care se ridicase în picioare cu dificultate, îmi făcu 
semn să mă îmbarc. Cum piticii mă urmau, el le bară drumul. 

— Doar negrul, spuse el arătându-l pe Pascal cu degetul. Dar 
nu și caricaturile astea. Sunt deocheaţi. Am pierdut deja prea 
mult timp. Să mergem! 

Doi paznici îl ajutară pe Josse să urce la bord. Eu și Pascal îl 
urmarăm. Rușii erau deja așezați în spate. În momentul în care 
am pus piciorul pe punte, am observat că unul dintre ei își 
strecura un revolver la brâu. l-am făcut un semn discret lui 
Pascal. Gestul nu-i scăpase nici lui. Cinci gărzi urcară la rândul 
lor, în timp ce niște muncitori detașau pasarela și dezlegau 
parâmele. Vaporul se îndepărta încet de mal. Împotriva 
curentului. 

Echipajul era compus din cinci marinari - trei indigeni și doi 
albi - conduși de un bărbat burtos, îmbrăcat într-un costum alb 

impecabil, vestă pe măsură, cu pensele pantalonilor călcate 
perfect și cu o caschetă aurită pe cap, aranjată cu atenţie peste 
părul grizonant. Am căutat-o fără rezultat pe femeia pe care o 
zărisem atunci când am ajuns pe cheiul de la Sokamine. În ciuda 
căldurii, probabil că se dusese să se întindă în cabină. 

Așezaţi pe bancheta capitonată din spatele vaporului, față în 
faţă cu cei doi Popovi, Pascal și cu mine primiserăm ordin să nu 
ne mișcăm, în timp ce oamenii-caiman se învârteau pe punte 
precum niște feline la vânătoare. Degeaba încercam să mă 
liniștesc, gândindu-mă la cei zece războinici care ne așteptau, 
cu arcurile gata de luptă, beneficiind de efectul surprizei; 
vederea redutabililor coloși cu feţele brăzdate de cicatrici și 
prezența celor doi ruși înarmaţi (bănuiam că și celălalt ascundea 
o armă) făceau ca rezultatul unei confruntări să fie foarte 
nesigur. Cel puţin pentru Pascal și pentru mine. 

O invidiam pe Anne, care se odihnea la adăpostul unei colibe, 
în mijlocul savanei, întrebându-se în mod sigur ce mi se 
întâmplase (cu excepţia cazului în care se gândea la celălalt - la 
etnolog). Nu mă mai simţisem niciodată atât de singur, 
abandonat și fragil. E adevărat că eram aici într-o misiune 
comandată de către un foarte oficial și, în principiu, foarte 
puternic serviciu colonial (sau cel puţin de către unul dintre 
agenţii lui). Cu toate astea, nu mă puteam baza pe nimeni 
pentru a mă scoate din situaţia periculoasă în care mă găseam. 
Comanditarii mei nici nu știau ceea ce mi se întâmplase, 
polițiștii din Elizabethville mă detestau, iar pe albii pe care îi 
întâlnisem, reușisem să-i întorc aproape pe toți împotriva mea. 

— Ce părere aveţi despre acest peisaj? E grandios, nu-i așa? 

Vocea lui Rassinfosse mă scoase din toropeală. Imbrăcat din 
nou în haine curate, venea din cabinele de pe puntea 
superioară, târându-și în continuare piciorul, dar parcă îl mai 
lăsase durerea. În trecere, le spuse ceva în rusă celor doi 
prieteni ai săi, înainte de a se trânti lângă mine și a-și aprinde o 
ţigară. Îmi întinse și mie pachetul dar l-am refuzat. 

Primele raze de soare luminau orizontul, dându-i lacului 
aparenţa unei expoziţii de pietre preţioase. Falezele care ne 
împrejmuiau aveau frumuseţea unor imense statui sculptate de 
un popor misterios, în timp ce vegetația bogată care abia se ițea 
din noapte strălucea într-o mie de culori, ca o pictură în stil 
baroc. Rassinfosse avea dreptate. Spectacolul era sublim. Din 

păcate nu eram deloc în stare să admir aceste splendori. 

— Un pic cam încordat, dragul meu Michel? 

De teamă că atitudinea mea ar putea să-l facă să aibă 
îndoieli, am clătinat din cap. 

— Oboseala. De aproape trei zile n-am închis un ochi. Țara 
asta mă epuizează. 

— Haideţi! Profitaţi acum! Veţi vedea că mai târziu o să vă fie 
dor de asta. 

Am clătinat din cap. 

— O să vă spun cât se poate de sincer: ador Bruxelles-ul, cu 
ploaia lui, frigul teribil și tramvaiele! Și o Pils bună în bodega 
mea favorită! 

— Pentru numele lui Dumnezeu, Van Loo, nu vă vedeam ca pe 
un mic-burghez căruia îi place să rămână aproape de casă. 
Jeannine vorbea despre dumneavoastră ca despre un 
aventurier! 

Faptul că a pomenit-o pe soția lui m-a surprins. Izbucni în râs. 

— Ce vă şochează? Jeannine e moartă. Asta e adevărul. Dar 
nu mi-ar fi cerut niciodată să plâng după ea timp de patruzeci 
de zile. Și cu atât mai puţin patruzeci de nopţi. Este cel mai bun 
omagiu pe care aș putea să i-l aduc. 

Evitând să comentez programul său de doliu, l-am întrebat 
dacă avea vreo idee despre identitatea asasinului ei. Imi făcu 
semn că nu, și-și întoarse capul pentru a contempla orizontul, de 
parcă ar fi vrut să-și cufunde cu totul creierul jalnic în 
spectacolul de frumuseţe care se înfățișa ochilor noștri. După un 
lung moment de liniște am încercat să revin la subiect. 

— De ce aţi fugit din E'ville după uciderea ei? La ce bun să vă 
puneţi polițiștii pe urme? Doar ştiați ca dispariția 
dumneavoastră urma să-i pună pe jar. 

Nu răspunse. În semiîntuneric nu îi distingeam trăsăturile. 
Doar vârful roșu al ţigaretei sale îi indica prezenţa, reflexie a 
nervozității mele. Auzind sunetul asurzitor al motorului care 
încetinea, am ghicit că ajunsesem în dreptul locului de întâlnire. 
Doctorul Kwanga trebuia să ne aștepte lângă un mic debarcader 
pe jumătate în ruină, dacă Pascal nu se înșelase asupra 
itinerariului. M-am întors către el. Observa manevrele, un pic 
tensionat dar nu îngrozit - sau, în orice caz, nu atât de mult ca 
mine. 

Clădirea era la doar câteva sute de metri de coastă. Aplecat 

peste balustradă încercam să reperez comitetul de primire. Dar 
nu vedeam decât un debarcader părăsit, un schelet aproape 
fără oase, mâncat de umiditate. Motorul trepidă, apoi se opri. Un 
bărbat sări cu îndemânare pe ceea ce rămăsese din ponton, 
apucă parâma lansată de pe punte de către un alt marinar și o 
agăţă de o bârnă, singura care părea cât de cât solidă. Zona din 
jurul pontonului nu indica nici cel mai mic semn că vreo fiinţă 
umană trecuse pe acolo în ultimii ani. Unde erau oare Baptiste, 
Jean-Marie și ceilalți smokkelaars? Și de ce nu acționau așa cum 


stabiliserăm? 

21. 


O minunată croazieră pe lacul Tanganyika 


La bord nimeni nu făcea nicio mișcare. Cei doi ruși 
contemplau locurile în liniște. În ochii lor albaștri se reflecta 
plictiseala pe care o afișează pasagerii unui tramvai a cărui 
oprire se prelungește fără motiv. Josse își termina ţigara. Cu un 
gest nervos își aruncă chiștocul în apă și se ridică în picioare, 
sprijinindu-se pe lemnul balustradei. Pe mal nu se zărea nicio 
ființă. Observă prelung împrejurimile prin binoclu înainte de-a se 
întoarce înspre Pascal. 

— Deci, amice? Ce așteaptă Kwanga? Să-i cânt prima strofa 
din La Brabangonne? 

Unul dintre bolșevici se ridică la rândul lui și-și scoase arma 
cu o mână leneșă. Gestul lui nu părea prea ameninţător. Arma 
atârna la capătul braţului său, cu siguranţa trasă. Și-ar fi scos 
din buzunar un rozariu, un ciocan sau o seceră cu aceeași 
relaxare, doar pentru a-și alunga plictiseala. Cu toate acestea, 
vederea armei mi-a provocat frisoane. 

Oare se pregătea să ne doboare în ciuda calmului aparent? 
Eram pe punctul de-a începe să ţip atunci când o voce feminină 
se auzi din zona cabinelor. O voce răgușită și senzuală, imposibil 
de uitat. Rita Pauwels. Rita, aici? 

Era chiar frumoasa asiatică cea care apăru în soare, cu un aer 
rebel, îmbrăcată într-o rochie de un verde electric și cu un colier 
de perle ce-i dansa în jurul gâtului delicat. Văzând-o îmbrăcată 
și machiată ca pentru o petrecere, mă simţeam în pielea unui 
negustor de cărbuni, rătăcind din greșeală prin castel într-o 
seară de bal. Ajunsă pe punte, ne privea precum latifundiarul 
care își contemplă supușii, în timp ce își mângâia languros cu 
mâna părul lung de abanos. 

Odată încheiată examinarea, se îndreptă cu un pas liniștit 
către omul cu revolver și îi strecură câteva cuvinte într-o limbă 
străină, cu o intonaţie melodioasă, rusă fură îndoială, înainte de- 
a se întoarce spre mine cu un zâmbet larg. 

— Ce vânt bun v-aduce printre noi, domnule Van Loo? Turism 

sau afaceri? 

Nu mai lipsea decât platoul de șampanie. Rassinfosse se 
apropie șchiopătând ușor. 

— Ce să facem cu clovnul ăsta? 

Surpriza de-a o vedea apărând pe Rita pe vaporul care-l 
ducea pe Josse și pe prietenii lui în exil îmi închisese gura. Să-l 
aud pe Rassinfosse vorbindu-i ca unui șef m-a pus pe gânduri. 
Să fie Rita și altceva în afară de păpușa din jocurile libertine ale 
lui Pauwels și Rassinfosse? Dacă se comporta precum singura 
șefă la bord, după Dumnezeu, nu însemna că juca și ea un rol 
esenţial în itele pe care încercam să le descâlcesc, în jaful de la 
Doutremont & Pauwels, în eliminarea lui Jeannine - amanta 
soțului ei - și chiar în traficul de uraniu katanghez cu rușii? 
Probabil că o încadrasem prea repede printre figuranţi, poate 
chiar printre victime. Problema ar fi meritat aprofundată, doar 
că un alt subiect, mai urgent și mai personal, mi-a reţinut pentru 
moment atenţia: să-mi salvez pielea. Naivitatea sau prostia mă 
conduseseră pe acest vapor blestemat, în compania a doi 
bolșevici înarmaţi, iar ca animale de companie crocodilii care cu 
siguranţă bântuiau acest lac. Dacă lucrurile luau o întorsătură 
proastă, eram mort. Avusesem o încredere oarbă în capacitatea 
lui Pascal de a scrie scenariul și de a reuni actorii pentru a-l juca. 
Doar că actorii se evaporaseră, scenariul fusese uitat, iar noi 
eram prinși la mijloc între comuniști și crocodili. Cum de m-am 
lăsat păcălit de acest individ și m-am aruncat cu capul înainte în 
capcană? In cel mai scurt timp vaporul urma să pornească, să 
traverseze lacul pentru a acosta pe pământ străin, ușurat pe 
drum de două poveri, dintre care una îmi era foarte dragă. 
Nebunia africană. Energia negrului mă zăpăcise. Inteligența lui 
sclipitoare și imaginaţia bogată mă ameţiseră. 

De multe ori mă amuzasem ascultând bătrâni coloniști 
povestind cum se lăsaseră prostiţi de indigeni, care erau maeștri 
ai cuvintelor, dar incapabili să-și transforme vorbele în fapte și 
să se ţină de promisiuni. Și eu la rândul meu fusesem hipnotizat 
de un orator de geniu. 

l-am aruncat o privire lui Pascal. Realiza măcar faptul că ne 
aruncase în fălcile reptilelor feroce din lac? Așezat pe banchetă, 
fostul elev al misionarilor, observa cu un aer placid agitația de la 
bord. Calm, destins, aștepta urmarea evenimentelor - adică 
eliminarea noastră, pentru Dumnezeu! - cu o perfectă 

seninătate și un zâmbet liniștit pe buze. Apariţia senzaţională a 
Ritei părea că-l amuză foarte tare. 

Josse, care se învârtea în cerc încă de când se oprise vaporul, 
se decise să coboare pe țărm. O ultimă amânare? 

— li mai dau zece minute, spuse el privindu-și ceasul. După 
acest termen îmi pare rău pentru Kwanga. N-are decât să vină 
după noi înot. 

Transpiram din greu. Doar știam foarte bine că era inutil să îl 
aștepte pe Kwanga zece minute sau zece secole. Ceea ce îmi 
mai lăsa puţin timp să profit de soare și de natură. În ciuda 
dorinţei lui de-a pune mâna pe șeful mișcării de independenţă, 
Rassinfosse nu își putea asuma riscul de-a întârzia pe partea 
asta a lacului, străbătută de autorităţile fluviale și de vameșii 
belgieni. 

— la spuneţi-mi, băieți, urlă el întorcându-se spre oamenii- 
caiman, sunteţi plătiţi să vă bronzaţi la soare? În loc să pierdeţi 
vremea, ajutaţi-mă să cobor, leneșilor! 

Doi dintre ei înaintară cu precauţie pe ponton. 

Un altul îl luă pe Josse și îl puse ca pe un pachet fragil pe 
plăcile mișcătoare, înainte de a-l urma pe pământ solid - câteva 
stânci năpădite de vegetaţie, străjuite de o faleză înaltă care se 
înfigea vertical în lac. 

Cei doi ruși debarcară și ei. Doar Rita mai rămase la bord 
împreună cu Pascal și cu mine, în compania celorlalţi trei 
gardieni și a echipajului. Atunci când am încercat să mă apropii 
de scara de serviciu, unul dintre paznici mi s-a pus în cale, 
blocându-mi trecerea. 

— Incă nu aţi răspuns la întrebarea mea, domnule Van Loo, 
spuse Rita. Ce dracu' căutaţi în pustietatea asta? 

— Poate vă mai amintiţi că anchetez jaful de la firma soţului 
dumneavoastră? 

Izbucni într-un râs colorat, ca de fetiță. 

— Vă amuz, doamnă Pauwels? 

— Domnule Van Loo, consideraţi că toate femeile sunt 
proaste? 

— Nu, nu toate. Jeannine Rassinfosse era o doamnă mult mai 
interesantă și mai subtilă decât o credeau prietenii ei. Cunoștea 
cu precizie niște povești locale pasionante și analiza cu 
luciditate viaţa din regiune și ceea ce i-au făcut coloniștii. Ah! 
Dacă doamna cu secera nu i-ar fi închis gura atât de brutal... 

— Nu ați înțeles nimic din Africa, domnule Van Loo! Un 
belgian de rând nu se instalează aici fără urmări neplăcute! 

Cu un gest larg ea arătă spre orizont lacul de culoarea 
oțelului, ce se întindea la nesfârșit, falezele decupate de un 
Dumnezeu furios, vegetația devorantă a regatului său inuman. 

— Continentul acesta este prea mare pentru oameni ca 
dumneavoastră, prea puternic, prea vorace. 

Îmi repeta jurământul lui Jeff T. Wilder sau soarele era cel care 
le prăjea creierul tuturor celor care trăiau prin partea locului? 

— O lume fascinantă, captivantă dar sălbatică, inumană și a 
cărei violenţă trebuie acceptată înainte de a-i putea simţi 
grandoarea, continuă ea cu un ton pasionat. Micile reguli 
burgheze ale civilizaţiei occidentale de dinainte de război nu au 
nicio relevanţă aici. O nouă morală se construiește, se 
desenează contururile unei noi societăţi. Dar, pentru a te putea 
bucura de asta, e nevoie de o forţă pe care dumneavoastră nu o 
aveţi. 

— Am mai cunoscut asta, nu cu mult timp în urmă, această 
fascinaţie pentru omul superior, forţa, rasa aleasă, un nou 
imperiu. Și eu care credeam că moda s-a schimbat, sunt în mod 
clar în întârziere cu un război... 

Rita ridică din umeri. 

— Mă înțelegeți greșit. Aici suntem pe altă planetă, care e 
supusă altor legi. Dacă vă aruncaţi într-un fluviu sălbatic, nu 
sperati să scăpaţi, traversându-l înot, doar murdărindu-vă de 
noroi. 

— O veche înţelepciune chinezească? 

— Nu, domnule Van Loo. Experienţă trăită. Gândiţi-vă la asta 
dacă vreţi să vă prelungiţi sejurul în regiunea asta. 

Josse și cei trei paznici reușiseră să escaladeze faleza în 
speranţa că îl vor repera pe Kwanga din vârf. Chiar dacă 
întârzierea lui îl exaspera, Josse dorea prea mult să pună mâna 
pe liderul naţionalist ca să nu verifice dacă acesta se află în 
împrejurimi înainte de a ridica ancora. Incă nu îl suspecta pe 
Pascal de faptul că scrisese mesajul codat al fostului său 
colocatar. 

După o jumătate de oră, văzând că nu mai revin, Rita începu 
să se îngrijoreze. Îi interpelă în rusă pe cei doi camarazi, așezați 
pe o stâncă la intrarea pe pontonul degradat, agitându-și mâna 
spre larg. Să-l ia pe Kwanga era un atu preţios, dar să aștepte în 

continuare era mult prea riscant. Mai lucidă decât Josse, ea 
înţelesese pericolul. Vaporul transporta o bombă cu ceas: doi 
ruși, cinci oameni-caiman și pe Rassinfosse, căutat de poliţia din 
E'ville. Fără să mai punem la socoteală posibilele secrete din 
cală. 

Bolșevicii o ascultară politicos fără să miște un deget. 
jucându-se cu arma, tipul cu pistol mormăi ceva ce părea o 
scurtă explicaţie și o invită să se calmeze, înainte de-a se 
întoarce cu spatele pentru a contempla cerul. Reacţie spontană 
și universală a bărbaţilor, să se creadă mereu mai presus de 
femei. Resemnată, Rita ridică din umeri. Fără a se mai ocupa de 
ruși, ea le ordonă celor doi gardieni rămași la bord să-l aducă 
înapoi pe Josse și pe camarazii lui, cu sau fără Kwanga, și 
echipajului să pregătească echipamentele. 

Cu o rea-voinţă evidentă - să primească ordine de la o femeie 
era, la modul general, sub demnitatea lor - coloșii o porniră 
morocănoși pe potecuța pe care o urmase Rassinfosse și 
dispărură din orizontul nostru la prima curbă. Unul dintre cei doi 
ruși spuse o glumă, făcând un gest obscen care-l făcu să râdă 
pe amicul lui. Rita se strâmbă. Orice s-ar povesti despre 
bulversările aduse de revoluţie, homo sovieticus nu a întârziat 
să preia deosebitele obiceiuri ale bărbaţilor ruși de odinioară. Vă 
rog să observați că am evitat să fac această remarcă cu voce 
tare. Aveam și-așa destule probleme pe cap. 

Dintr-odată Pascal se aplecă spre mine ca să-mi șoptească 
ceva la ureche. Nu mă așteptam deloc la asta și era să mă dau 
de gol. Ocupat cu lamentările mele nu observasem că se 
deplasase. În pumnul său închis ascundea un cuţit. Dacă am 
ratat începutul frazei sale, urmarea îmi acceleră periculos ritmul 
cardiac. 

— ... Dumneavoastră vă ocupați de gardian în timp ce eu tai 
frânghia ancorei. Să-mi faceţi semn când sunteţi gata. 

Războinicul de care trebuia să mă ocup ne întoarse spatele. 
Cu ochii îndreptați spre faleză, încerca să-și repereze camarazii 
plecaţi în căutarea lui Josse. Planul lui Pascal nu avea niciun 
sens pentru că echipajul - șase oameni - care rămăsese la bord, 
fără a o mai pune la socoteală pe Rita, s-ar fi ocupat rapid de 
noi. Dar aveam de ales între asta și a aștepta cuminţi să ne 
scufunde pe fundul lacului. Inainte de a paraliza complet din 
cauza îndoielii și a fricii, m-am aruncat cu braţele întinse înainte 

pe paznicul aplecat deasupra balustradei, aruncându-l în apă. În 
timp ce mă întorceam, Pascal a reușit să taie frânghia. Vaporul 
se depărta deja încetișor de debarcader. Mai rămânea 
confruntarea cu Rita și cu cei cinci marinari. Oare Pascal conta 
pe cuţitașul său și pe forța mea herculeană pentru a-i dovedi pe 
toţi acești indivizi? 

Mă pregăteam să pledez cauza noastră în fața căpitanului în 
speranţa că va ignora personalitatea pasagerilor să-i - era 
singura noastră șansă, dar era cam slabă - atunci când Jean- 
Marie, Baptiste și prietenii lor, urmaţi de cei doi pitici, șiroind de 
apă, aterizară pe punte, cu feţele vesele, împingându-i pe 
căpitan și pe marinari la picioarele noastre, legaţi ca niște 
cârnaţi. 

— După ce l-am prins pe Josse și pe gărzile lui, am înotat până 
la vapor și am urcat prin spate, explică Baptiste. 

Un zgomot sec îl întrerupse. Unul dintre mateloţi se prăbuși 
pe punte scoțând schelălăieli de durere. 

— Pe burtă! urlă Pascal. 

Rușii rămași la sol trăgeau asupra noastră. Nedispunând 
decât de revolvere, ţinta lor era aproximativă, dar la această 
distanţă, un glonţ încă putea să ajungă la noi. 

Pascal îl trimise pe unul dintre oameni săi să pună 
echipamentele în funcţiune și pe un altul la cârmă. Cum 
marinarul rănit continua să geamă, Jean-Marie sări până la el, îi 
desfăcu legăturile și îi șterse cu cămașa sângele care îi curgea 
din partea laterală a abdomenului. 

— Trusa de prim ajutor? îl întrebă el pe căpitanul care îl fixa 
cu niște ochi mari de parcă ar fi vorbit limbi străine. 

A trebuit să îi scoată legăturile și să îl împingă în cabine, 
pentru ca bietul om să-și revină puţin și să găsească cutia 
medicinală. Fără protecţia caschetei sale, creierul îi funcționa cu 
încetinitorul. 

Odată ce vaporul a ieșit din raza de tragere a rușilor, ne-am 
ridicat în picioare. Aproape de ponton, cele două mici siluete 
imobile, ca două insecte în depărtare, ne priveau cum scăpăm 
de mandibulele lor. Josse și gardienii veniră și li se alăturară 
după ce își desfăcuseră legăturile. Imi imaginam ce feţe aveau. 

M-am apropiat de Rita. De îndată, congolezii se îndepărtară. 
Din tată în fiu, indigenii învaţă să nu se amestece în treburile 
albilor. Toţi indigenii, cu excepţia piticilor. Indiferenți cu privire 

la înţelepciunea rasei lor, Marie-Dominique și chiorul se așezară 
la picioarele frumoasei asiatice, extrem de deciși să nu piardă 
nicio fărâmă din discuţia noastră - și să mă supravegheze. Oare 
piticii mă credeau capabil să trec de partea cealaltă a baricadei? 
Nici nu mă miram. Africa mă întorsese cu sus-n jos. Incă de la 
sosirea spectaculoasă a lui Baptiste și a găștii sale, Rita nu 
schițase niciun gest. Cu fesele frumos așezate pe o perniţă în 
spatele vaporului, acolo unde stătusem eu înainte, ea 
contemplase spectacolul, preluarea vaporului, schimbul de 
focuri, cu un aer distant, aproape arogant. Atunci când ne 
culcaserăm pe punte pentru a scăpa de gloantele prietenilor ei, 
ea rămăsese pe bancă, imobilă, indiferentă la faptul că se 
trăgea. 

— La ce bun acest circ? mă întrebă ea cu un mic zâmbet, 
privindu-mă în timp ce mă ridicam. 

Reacţia ei m-a pus pe gânduri. In timpul necesar pentru a lua 
contact cu autorităţile, pentru ca ei să ne verifice identitatea 
împreună cu Jacques la Léopoldville, Josse și cei doi ruși ar fi 
dispărut. În ceea ce-o privește pe Rita, de ce crimă am fi putut 
s-o acuzăm? S-ar fi dat drept victimă și m-ar fi denunţat pentru 
piraterie și chiar răpire. 

— Îmi cer scuze pentru plecarea în trombă, dragă doamnă 
Pauwels, dar visam să discut cu dumneavoastră între patru ochi. 
Mi-era teamă că soarta care mă aștepta la finalul frumoasei 
noastre croaziere pe lacul Tanganyika mi-ar fi făcut imposibilă 
această conversaţie intimă. 

Explicaţia mea păru să o șocheze, de parcă i-aș fi făcut cine 
știe ce propunere indecentă. 

— De ce vă este teamă, domnule Van Loo? 

— Îmi amintesc de Jeannine, de Baudouin M'Bandu și de o 
liniștită partidă de vânătoare în care unii dintre participanţi m- 
au confundat cu un elefant. 

Rita se închise precum o scoică și se întoarse către lac cu 
aerul indolent al unei turiste aflată în croazieră. După o oră de 
mers pe apă își întrerupse subit tăcerea, reluând conversaţia de 
unde o lăsase. Un început de îngrijorare? 

— Toţi am venit în Congo pentru business, nu-i așa? Ce vă 
pasă de Jeannine? Ce reprezintă ea pentru dumneavoastră? O 
femeie care a băut câteva pahare cu voi, cum făcea în fiecare 
seară cu alţi necunoscuți, și care nu v-ar fi recunoscut a doua zi 

după distracţia voastră. Și M'Bandu, serios... Un tip simpatic, 
cam exaltat, care se credea un guru al ciclismului. Un indigen 
care visa să coboare în aplauze pe Champs-Elysees, fluturând o 
cupă de argint, în timp ce cele mai frumoase femei din Paris s-ar 
agăța de tricoul lui. O beţivă și un negrotei, ăștia vă sunt eroii? 

— Negrul ăsta nu era cumva amantul dumneavoastră, 
doamnă Pauwels? Și Jeannine prietena dumneavoastră intimă, 
foarte intimă? 

Rita se eschivă la remarca mea cu un gest elegant din mână. 
Te-ai fi putut îndrăgosti de femeia asta doar admirându-i 
rotunjimile braţelor albe și feminitatea tulburătoare a gesturilor. 
Cine era ea cu adevărat? În exterior seducţie, foc și viaţă. Dar în 
interior, un deșert înghețat! 

— Ei, asta-i! Doar nu credeți, mai mult decât mine, în vrăjeala 
asta sentimentală. Încetaţi să vă mai învârtiţi în jurul cozii, 
domnule Van Loo. Spuneţi-mi prețul dumneavoastră. La o sumă 
rezonabilă totul se poate discuta. 

Pronunţând aceste cuvinte vocea îi deveni mai aspră, 
respiraţia i se acceleră. Își desfăcu câţiva nasturi de la rochie ca 
și cum căldura devenise insuportabilă, lăsând să i se vadă 
strălucirea pielii de fildeș. Sigură pe șarmul și pe eficacitatea ei, 
mă fixa cu o privire plină de forță dar calmă în același timp. 
Micuța ei limbă rozalie îi trecu pentru un scurt moment peste 
buze. 

— Eu nu caut decât să-mi fac treaba, doamnă Pauwels. 
Explicaţi-mi jaful de la Doutremont & Pauwels și voi fi un om 
fericit. 

Izbucni într-un râs sec, mai tăios ca o macetă. 

— Cine se interesează de tâlhăria aia penibilă? 

— Celtic. Vă amintiţi? Soţul dumneavoastră și asociaţii săi au 
depus un dosar de despăgubire pe lângă compania mea. 

— O eroare, spuse ea cu un mic gest agasat al mâinii, ca al 
unei prințese care-și respinge menajera. De cum vom ajunge la 
țărm voi aranja astfel încât plângerea și cererea de despăgubire 
să fie retrase. Acum sunteți satisfăcut? 

— Din păcate nu este atât de simplu. Doar cunoașteţi 
sistemul judiciar. Retragerea  plângerii nu va opri 
instrumentarea. E prea târziu. Sau poate aţi uitat crimele. 

Braţele ei își reluară dansul senzual. Privirea îi deveni 
hipnotică. Își juca toate cărţile. 

— Ideile dumneavoastră despre justiţie sunt cam simpliste, 
Van Loo. Nu au ce căuta aici, în Congo. Judecătorului Thillon nu 
prea îi pasă de Jeannine Rassinfosse și de soţul ei. 

— Mi se pare că sunteţi foarte sigură pe dumneavoastră. Și pe 
el. 

Izbucni într-un mic râs gutural înainte de-a continua, fără a se 
preocupa de remarca mea. 

— Doar dumneavoastră ați stabilit o legătură între moartea 
acestui biet Baudouin și uciderea lui Jeannine, și o relaţie între 
aceste două dispariţii și jaful de la Doutremont & Pauwels. Ce 
imaginaţie bogată, domnule Van Loo! Aveţi la fel de multă și în 
dragoste? Cred că v-aţi dat seama că spiritul dumneavoastră 
chinuit începe să mă intereseze. 

Râse și închise ochii. După un lung moment de liniște reluă cu 
o voce suavă: 

— M-am conversat foarte mult cu prietena dumneavoastră 
Anne, o femeie încântătoare. Nu mi-a dezvăluit nimic despre 
acest aspect al personalităţii dumneavoastră. Portretul pe care 
vi l-a făcut era de o banalitate totală, mi-e teamă că trebuie să 
vă mărturisesc. De ce oare să-mi fi ascuns esenţialul? Dintr-o 
pudoare excesivă? Din gelozie? Chiar mă întreb. 

— Anne? 

Sprâncenele mi se ridicară cu câţiva centimetri. 

— Nu vă faceţi griji pentru ea, reluă Rita cu un aer perfid, care 
se dorea șmecher. Acolo unde se odihnește acum, se simte mult 
mai bine decât în oribila magherniţă în care aţi lăsat-o. 
Permiteţi-mi să fiu cât se poate de sinceră, acum că ne-am 
împrietenit: sunteţi lipsit de delicateţe în ceea ce privește 
femeile, domnule Van Loo. Aveţi grijă, aţi putea avea probleme 
în viaţă din acest motiv. Nu se abandonează o frumoasă femeie 
albă, obișnuită cu confortul, într-o colibă oribilă, rezervată 
indigenilor. lar pe post de paznic un singur negru amărât, care 
nu are nicio legătură cu regiunea. 

M-am întors către pigmei. Luându-mă de mână, Marie- 
Dominique mă duse în partea din faţă a vaporului. 

— Nu m-aţi asigurat voi că Anne este la adăpost? 

Marie-Dominique încercă să scape de privirea mea. 

— Poate că în timp ce verifica zona gărzile de la Sokamine au 
dat peste ea din întâmplare. Sau un cretin a denunţat la ea 
pentru câţiva bănuți. 

— Unchiul Martin? 

Ochii micuţei negrese aruncară scântei. 

— Niciodată el nu ar fi vândut pe doamna Anne la nenorociții 
ăia și cu atât mai mult să trădeze la nepoţii lui. 

Să discuţi cu piticii nu ducea niciodată nicăieri. Sosia prinţului 
Baudouin mă opri din drum. 

— O s-o punem pe grătar, șefu', până când spune la noi unde 
îi ţine ascunși pe Anne și pe Oscar, de acord? 

În faţa lipsei mele de entuziasm, piticul crezu că îi pun la 
îndoială talentele. 

— Nu trebuie să fie îngrijorat, noi putem să fie la fel de 
eficienţi ca oamenii-caiman. 

Spre deosebire de Rita, eu nu aveam de gând să mă comport 
ca un barbar, invocând ferocitatea continentului african. 

— Ce târg îmi propuneţi? am întrebat-o eu pe doamna 
Pauwels. 

Își trecu mâna prin păr, ca de fiecare dată când situaţia se 
întorcea în favoarea ei. 

— Această chestiune nu depinde de mine, domnule Van Loo. 

Își deschise braţele într-un gest de neputinţă care mirosea a 
minciună de la o poștă. 

— La fel ca dumneavoastră, nici eu nu sunt decât o rotiță într- 
o mașinărie imensă. 

l-am tăiat-o scurt, obosit de scenele ei, în timp ce viața Annei 
era în pericol. 

— Cum îmi puteţi dovedi că este încă în viaţă? 

— Doar nu ne consideraţi niște sălbatici? 

— Dar Jeannine, și Baudouin? 

Rita închise ochii afișând o figură exasperată. 

— Încetaţi să mă mai bateţi la cap cu indivizii ăștia! Ceea ce 
mă interesează pe mine, domnule Van Loo, este viaţa, plăcerea, 
își scutură coama de abanos. Nu îmi place moartea. Asasinarea 
lui Jeannine mă șochează la fel de mult ca pe dumneavoastră. 
Nimeni nu-i va atinge niciun fir de păr Annei, doar dacă nu 
cumva s-ar întâmpla vreun accident, desigur... 

Se opri şi-mi făcu maliţios cu ochiul. 

— Terminaţi-vă frazele, doamnă Pauwels! Eu nu-mi doresc 
decât un singur lucru: să închid dosarul și să mă întorc cât mai 
repede la Bruxelles cu Anne. Nici ea, nici eu, nu ne dorim să 
rămânem în ţara asta blestemată. Vă garantez. Imi asum 

responsabilitatea și semnez! 

Rita ridică din umeri și contemplă lacul fără să-mi răspundă. 
Cei doi pitici mă fixau cu o privire încruntată, foarte nemulțumiți 
de felul în care purtam discuţia, în timp ce Pascal glumea cu 
Jean Marie și cu Baptiste la celălalt capăt al vaporului, ocupați 
deja cu micile lor afaceri. 

— Vă rămâne puţin timp, doamnă Pauwels, am insistat eu. O 
dată ce punem piciorul la țărm, afacerea va ieși de sub controlul 
meu. 

— Atunci să ne întoarcem. Direcţia: ponton. Nu uitaţi de 
asemenea să eliberați echipajul. O să punem puseul 
dumneavoastră de adrenalină pe seama unei insolaţii. 

— Cred că cereţi cam mult, doamnă Pauwels. 

Discuţia asta nu ducea nicăieri. Voiam să îmi reîncep ofensiva 
când Marie-Dominique mă trase de mânecă. Îmi puse sub nas 
jurnalul de bord, un caiet mare învelit cu o pânză neagră, găsit 
în cabina pilotului. Pitica avea dreptate. Atunci când eram prea 
nervos lectura reușea mai mereu să mă liniștească. M-am 
îndreptat spre Jean-Marie și Pascal, cu cartea în mână, urmat de 
pitici. Rita își mângâia brațele. Baptiste reluase controlul 
timonei. În câteva cuvinte le-am explicat celor doi negri situaţia 
în care ne găseam. 

— Nu vrea să ne lase să o facem se vorbește în felul nostru, 
mormăiră piticii. 

— Să-i îmbarcăm pe domnul Josse și pe ruși? Mai bine ne 
aruncăm direct în apă, spuse Jean-Marie care mă ascultase în 
liniște, în timp ce le povesteam condiţiile cerute de Rita. 

— Fără să-i mai punem la socoteală pe oamenii-caiman, 
adăugă Pascal. 

— Nici măcar să nu ne treacă prin cap să revenim la cheiul 
firmei Sokamine, reluă Jean-Marie. 

— Vae soli! Nefericit omul singur! preciză Pascal. 

— Am înţeles asta, mulțumesc, am cârâit eu. 

— Pentru Dumnezeu! Lăsaţi pe noi! strigară cei doi pitici. Noi 
este responsabili cu răpirea lu' doamna Anne și a lui Oscar. 

Convingerile mele morale începeau să se clatine. Rita și 
complicii ei ezitaseră vreun pic înainte de a-i elimina pe 
Jeannine și pe Baudouin? Ar fi avut ei mai multe scrupule să ne 
arunce în lac dacă Baptiste și Jean-Marie nu ne-ar fi sărit în 
ajutor? Oare nu ar fi trebuit să recurg la toate mijloacele pentru 

a o salva pe Anne? 

Jean-Marie interveni. 

— Hai să ne uităm puţin pe jurnalul de bord. Mai avem ceva 
timp. Primul port sigur nu e decât la câteva mile distanţă. 

De cum îl văzu pe Jean-Marie deschizându-i marele caiet, 
căpitanul începu să bombăne, ceea ce mi s-a părut un semn 
încurajator. Oare locul în care fusese dusă Anne era indicat în 
vreun fel sau altul în acest caiet? Sau doar îl deranja faptul că 
un indigen a pus mâna pe prețiosul său manuscris? 

La prima vedere, caietul nu conţinea decât informaţii tehnice, 
scrise cu cerneală neagră. Litere (numele porturilor de plecare și 
sosire?) și cifre. Un talmeș-balmeș ininteligibil. 

Pascal și Jean-Marie se întoarseră spre mine cu un aer 
întrebător. 

— Presupun că domnul detectiv a reușit deja să spargă codul 
dintr-o simplă privire. 

Fără să mă lase să dau o replică, caricatura prinţului Baudouin 
exclamă cu caninii la vedere: 

— Nu trebuie decât ca să facem se vorbește pe căpitan! Cu 
cuţitele de bucătărie, spuse el agitându-și degetul în direcţia 
calei vaporului, treaba este rezolvat în cinci minute. 

Am încercat să-l calmez. 

— Ideea e foarte bună, doar poate că, totuși, cuţitele nu sunt 
indispensabile, nu? 

— Imaginea lor nu ne va strica priveliștea... spuse Pascal. 

Atât așteptară cei doi pitici pentru a aduce din cămară 
ustensilele cele mai ascuţite. Jean-Marie îl târî pe căpitan până 
la noi. Fără să mai aștepte, lama unui cuţit de tranșat carnea se 
așeză pe gâtul lui. Firicelul de sânge care îi curgea pe cămașă îl 
făcu să tresară. Ne privea cu un aer disperat. 

— Luaţi creatura asta de pe mine, strigă căpitanul revenindu- 
și în fire, dacă nu vreţi să vă denunţ pentru complicitate la 
asasinat cu acești antropofagi! 

Prea puţin impresionat de aceste ameninţări, Jean-Marie îl 
apucă de cap și-l obligă să se aplece asupra jurnalului de bord. 

— Aţi avea amabilitatea să ne traduceți aceste hieroglife, vă 
rog frumos? 

Tonul lui afabil nu avu prea mare efect asupra prizonierului 
nostru, prea preocupat de cei doi pitici care dansau în jurul lui. 
Se întorcea fără încetare spre ei, cu un aer nervos. Pentru că 

prezența lor îl împiedica să se concentreze, le-am făcut semn să 
se îndepărteze puţin și l-am rugat pe Jean-Marie să-i elibereze 
mâinile. 

— Ce căutaţi de fapt? suspină el. Traversările acestui vapor 
sunt la fel de regulate ca și cele ale bacului domnului Brun?” în 
portul Marsilia. De la Kinkulu în Congo-ul belgian, la Tamgovai în 
Tanganyika. Și înapoi. 

— Haideţi să procedăm în maniera lui Champollion, mai 
degrabă decât a lui Marcel Pagnol, ce spuneţi, căpitane? Arătaţi- 
ne semnele cabalistice care indică cele două escale obișnuite. 
Asta va fi piatra de la Rosetta care ne va permite să descifrăm 
celelalte menţiuni din incunabulul dumneavoastră. 

— Incunabul? Se poate, tinere? Vă rog să fiţi politicos! 

Marie-Dominique nu așteptă ordinul meu pentru a-i orna gâtul 
cu o nouă tăietură. Bătrânul marinar mă privea îngrozit. Am 
ridicat din umeri și am întors privirea. Comportamentul sosiei 
prințului Baudouin, care luase cuțitul din mâinile lui Marie- 
Dominique, îmi făcea pielea de găină. 

— Haideţi, căpitane! insistă Jean-Marie. 

— La următoarea mișcare eu taie urechea! spuse piticul 
ridicând în aer instrumentul pe care străluceau câteva picături 
de sânge. 

Marinarul disperat își puse degetul gros pe caiet. Aruncând o 
scurtă privire către Rita, murmură: 

— Aici este Kinkulu, iar aici este Tamgovai. 

Simţind o prezenţă ostilă în spatele meu, mi-am întors 
privirea. Așezată tot în spatele vaporului, Rita mă biciuia cu 
privirea ei neagră și cu buzele la fel de strânse ca și cele ale 
mumiei lui Nefertiti. Oare încerca să mă hipnotizeze? 

— Și ce semnificaţie au toate aceste cifre? 

Văzând că cei doi pitici începeau să se agite din nou, 
căpitanul nu ezită decât pentru un scurt moment. 

— Orele de plecare și de sosire. 

— Și celelalte? Latitudinea, longitudinea? La ce servesc, dacă 
barca urmează mereu același traseu? 

Căpitanul rămase tăcut, cu ochii fixaţi pe cei ai Ritei, până 
când lama rece se puse din nou pe gâtul său. 

— Tipul de marfa, spuse el tremurând. 


37 Monsieur Brun - personaj al piesei de teatru „Marius”, prima din trilogia marseieză, 
scrisă de dramaturgul Marcel Pagnol în 1929. (n. trad.) 

Învins de expresia feţei patroanei sale, tăcu. Dacă îl mai 
fortam, era gata să se arunce în apă și să înfrunte mai degrabă 
crocodilii decât reproșurile mute ale Ritei. L-am rugat pe 
Baptiste să o conducă pe doamna Pauwels într-o cabină. De 
data asta încercă să se opună. A mai fost nevoie de încă doi 
bărbaţi pentru a o obliga să o ia pe scara interioară, pe care nu 
o cobori decât după ce ne-a țintuit prelung cu privirea, 
semnându-ne, pe rând, condamnarea la moarte. Femeia asta și- 
a ratat cariera. Felul ei de a culpabiliza bărbații ar fi meritat un 
Oscar. 

Ne-au mai trebuit încă vreo douăzeci de minute ca să aflăm 
toate detaliile: lista mărfurilor reprezentată de cifrele 
misterioase (diamante, esențe de lemn preţios, arme și, mai 
ales, uraniu), destinatarul lor și simbolurile acestora (o coroană 
pentru firmele englezești, o stea pentru cele americane, o 
seceră foarte stilizată pentru ruși.) Existau în mod regulat livrări 
pentru ruși, admise el cu lama lângă ureche. 

Jurnalul de bord ne revelase oare toate secretele sale? 

Răsfoindu-l în lumina indicaţiilor date de căpitan, am remarcat 
două sau trei note a căror semnificaţie încă îmi scăpa. Cu 
ajutorul piticilor i-am smuls și ultimele traduceri: Mombayo, 
Doutremont & Pauwels. Murmură aceste trei nume atât de încet 
încât a trebuit să-l pun să repete. Ameninţările Ritei funcționau 
chiar și prin lemnul gros care ne separa de cabina în care ea era 
închisă. 

Mă plimbam în cerc pe punte pentru a putea gândi cu calm. 
Mombayo era la sute de kilometri distanţă de lac. De ce orășelul 
acesta figura în jurnalul de bord? Bătrânul marinar mă privea în 
timp ce străbăteam în lung și-n lat vaporul, cu faţa palidă și cu 
gulerul cămășii îmbibat de sânge, la fel de nesigur pe soarta lui 
cum eram eu cu doar câteva ore mai devreme, când era el cel 
care dirija operaţiunile. 

— Ne-aţi dat lista mărfurilor transportate pentru firma 
Sokamine, dar nu și a pasagerilor. Or, compania v-a încredințat 
uneori și fiinţe umane, nu-i așa? 

În mod vizibil expresia l-a șocat. 

— Să zicem niște călători fără bilet... 

Își plecă ochii. L-am zgâlţâit de umeri. 

— Unde îi duceațţi? 

Datorită faptului că Rita nu mai era acolo pentru a-l reduce la 

tăcere, sfârși prin a mărturisi că acești călători fără bilet erau 
debarcaţi într-un mic golf, departe de cărările obișnuite ale 
traficului rutier. Un camion îi aștepta acolo pentru a-i conduce la 
Mombayo. Ceea ce explica prezența acestei localităţi 
katangheze în jurnalul de bord. De obicei, Rassinfosse se ocupa 
de primirea „coletelor” la sosirea vaporului și de transportul lor, 
explică căpitanul. Într-o zi, când Josse nu a putut să li se alăture 
la sosirea vaporului, a trebuit să se ocupe el însuși să-i conducă 
pe „călători” la Mombayo. 

— Niște albi, preciză el, care vorbeau o limbă necunoscută. 
Nu s-au plâns absolut deloc pe toată durata călătoriei, ţinu el să 
precizeze pentru a-și dovedi umanitatea. 

M-am abținut să-l întreb despre starea prizonierilor - mă 
gândeam la Anne. Urmând ordinele primite de la firmă, îi 
debarcase pe timpul nopţii la sediul Doutremont & Pauwels, ai 
căror patroni le deschiseseră personal porțile și îi luaseră în 
primire. Nu știa ce se întâmplase cu ei. 

— Niște canalii, fără îndoială, adăugă el. 

Refuzând să discut cu el, l-am luat deoparte pe Jean-Marie. 

— De ce s-o fi dus pe Anne la Mombayo, atât de departe de 
Kinkulu? 

— Exact. Cine s-ar fi dus s-o caute în gaura aia? 

— De acord. Dar dacă Anne și Oscar au fost descoperiți din 
întâmplare de o patrulă, cum a fost organizat transferul lor și 
sejurul în acel loc? Transportul a doi adulţi recalcitranţi nu se 
improvizează. Și detenţia lor cu atât mai puţin. O casă izolată, 
gărzi sigure, hrană, comunicaţii. Să păstrezi prizonieri este o 
veritabilă operaţiune militară. Și niciun responsabil de la 
Sokamine nu a putut să se ocupe: Rassinfosse era la bordul 
vaporului și Van Zeeland la sediul firmei. L-am văzut pe chei. 

— Atunci Doutremont și Pauwels? 

— Ei sunt departe. 

— Și oamenii-caiman? 

— Cine ar putea să creadă că o mână de sălbatici au 
organizat singuri o astfel de expediţie? De altfel, Rita a fost 
amestecată, din moment ce susţine că a stat de vorbă cu Anne. 

— În loc să ne tot gândim atâta, mai bine i-am pune ei 
întrebarea. Trebuie să știe câte ceva despre chestia asta. 

— Mai rămâne doar s-o convingem să ne spună și nouă. 

Cei doi pitici izbucniră într-un râs răutăcios. 

— Lăsaţi-ne odată să lucrăm, șeful Noi cunoaște niște trucuri 
amuzante ca să-i deschidem guriţa aia drăguță. 

22. 


Să stingem luminita 


Interminabila draperie de vegetație se lumină până la urmă. 
„Pământ! Pământ!” urlară cei doi pitici la unison. Câteva sate 
indigene, bărci de pescari. În sfârșit o construcţie mai solidă 
având deasupra drapelul negru, galben, roșu. 

— Ah, iată-ne întorși în Belgia! 

Vaporul își stabili direcţia către țărm. Un chei din beton 
crăpat, o capelă micuță cu o cruce semeaţă deasupra, fumul 
unui grătar, completau decorul care ne făcea să ne simţim 
înapoi în civilizația belgiană. 

Odată ajunși la mal, o mână de indigeni se înghesuiră în 
direcția noastră, încărcaţi cu fructe și băuturi. Indepărtându-i cu 
părere de rău, am luat-o spre baraca cu alură oficială. Prin geam 
se distingeau două sau trei birouri ordonate, o etajeră, niște 
fotolii. Pe perete se afla o hartă mare a Congo-ului și un portret 
în alb și negru al Regelui Léopold al Ill-lea, care ne contempla cu 
un aer dispreţuitor. Pe plafon un ventilator oprit. Nici umbră de 
vreun om, nici măcar un funcţionar. Oare erau în pauza de 
cafea? Își făceau siesta? Era ziua concursului de canastă? În 
timp ce administraţia era relaxată, Anne era pierdută Dumnezeu 
știe pe unde. Un negru în vârstă, ţinând o carafă metalică 
deformată mă bătu pe umăr. Ochii săi infectați, în jurul cărora 
zumzăia o colonie de insecte, îmi aruncară o privire tristă. 

— Cumpără niște limonadă și de la mine, șefu'! Și tu o să afle 
tot! 

Cu o mână acoperită de cruste, îmi întinse un pahar ciobit în 
care vărsă un lichid lăptos ce aducea cu pastisul. După ce-am 
ezitat să-i duc un apetitiv Ritei, închisă în cabina de bord, m-am 
decis să gust chestia asta care emana un miros plăcut de ierburi 
proaspete. Spre marea mea surpriză, băutura se dovedi 
delicioasă și revigorantă. 

Agenţii care lucrează în acest oficiu au plecat în întâmpinarea 
unui detașament militar care a venit să se instaleze în zonă, îmi 
explică omul în timp ce îmi umplea din nou paharul. Ar trebui să 

se întoarcă înainte de căderea nopţii. 

— Tu lucrează pentru Sokamine? mă întrebă el cu un aer 
temător. 

Fără a-i răspunde la întrebare, i-am mulțumit și m-am întors 
pe vapor. Ajutându-mă să urc la bord, Baptiste mă avertiză că 
Jean-Marie coborâse în cabina în care Rita făcea scandal. 

— Ar fi trebuit s-o lași pe mâna piticilor. 

— Am impresia că nu îi prea iubește! 

Am pufnit în râs. Datorită Ritei voi ajunge să apreciez 
compania micuţilor! Din păcate, buna mea dispoziţie fu de 
scurtă durată. In ciuda amenințărilor lui Marie-Dominique și a 
ochelaristului, doamna Pauwels nu deschisese gura. Nici 
șantajul, nici promisiunile, nici măcar cuțitul de bucătărie al lui 
Marie-Dominique (al cărei braţ a fost oprit la timp de Jean-Marie) 
nu reușiseră s-o convingă să ne divulge locul de detenţie al 
Annei. 

Intinsă pe pat, cu rochia ridicată peste genunchi, mă primi ca 
pe un servitor incomod, intrat din greșeală în sala tronului. Cum 
mă încăpățânam să o interoghez încă o dată, ea îmi întoarse 
spatele pentru a fixa cu obstinaţie peretele, răspunzând la toate 
întrebările mele cu tăcerea dispreţuitoare a unei prințese 
îmbufnate. Tonul îmi urcă rapid. Atitudinea ei mă scoase din 
pepeni. Ideea că Anne este livrată, chiar în timp ce noi vorbeam, 
abominabilului ei soț sau respingătorului său asociat, m-a făcut 
să urlu, fără a o scoate câtuși de puţin din indiferența ei. Ce altă 
metodă îmi mai rămânea ca să îi smulg secretele, în afară de 
metoda pigmeilor? Această idee îmi repugna, iar Anne nu mi-ar 
fi iertat-o niciodată. Dar aveam eu dreptul să-i pun viaţa în joc 
pentru acest onorabil principiu? 

Din ce spusese bătrânul care îmi servise apetitivul, agenţii nu 
mai aveau mult până să se întoarcă la posturile lor. Lăsând-o pe 
Rita în regatul ei, m-am întors pe punte ca să mă gândesc cum 
i-aș putea convinge să o salveze pe Anne, și asta cât mai 
repede. Oare mă vor crede când le voi spune că a fost răpită în 
districtul lor și că era în pericol de moarte? Sau se vor gândi că 
fabulez? Mi-era teama mai ales de efectul declarațiilor Ritei, 
susținute de căpitan și de marinari, care vor certifica faptul că 
am pus mâna pe vapor cu ajutorul câtorva negri. Ce credibilitate 
vor mai avea atunci cererile mele de ajutor în faţa funcţionarilor 
coloniști? Vor atribui incredibila mea poveste de răpire unei 

tentative de a masca un act de piraterie. Cunoscând birocraţia, 
pentru că am fost și eu la un moment dat una dintre cele mai 
modeste și ineficiente rotiţe ale ei, îmi dădeam seama de 
zădărnicia misiunii mele. „În caz de îndoială, nu acţiona” era 
mândra deviză a administraţiei noastre. 

Pe puntea din faţă, mateloții legaţi îmi aruncară priviri 
furioase când m-am apropiat de ei. Nu avea niciun sens să 
contez pe onestitatea lor. De asemenea, nimic din cală nu îmi 
susținea relatarea. După o explorare detaliată a vaporului, cu 
ajutorul lui Baptiste și a piticilor, nu am găsit nici cea mai mică 
urmă a traficului firmei Sokamine. Cu rușii la bord, Rassinfosse 
și Rita nu au dorit să își asume niciun risc. În faţa „victimelor” 
mele, ce dovadă aș putea aduce despre crimele comise la 
Kinkulu? Nimic, doar mărturiile unei bande de indigeni cu o 
reputaţie îndoielnică. Ar fi trebuit, oare, să mă lipsesc de 
autoritățile coloniste? Fără intervenţia lor, Anne era pierdută. Nu 
aveam de ales. Trebuia să fac orice ca să obţin colaborarea lor. 
Cu riscul de-a mă compromite pe mine însumi. 

Sprijinit de bastingaj, rumegam aceste idei sumbre, când 
apărură două Jeep-uri, ridicând un nor gros de praf. Un grup de 
albi, câţiva în uniformă militară, se înghesuiră în birourile goale, 
după ce aruncară o privire spre vaporul nostru. M-am grăbit să 
mă alătur lor. Inainte de asta, am insistat pe lângă Jean-Marie, 
Pascal și Baptiste să plece, împreună cu piticii. Dacă lucrurile 
ieșeau prost, era mai bine să fie departe de aici. Cei trei bărbaţi 
clătinară din cap fără să răspundă și îmi urară noroc în timp ce 
mă îndreptam spre baraca mare, cu un nod în stomac. Ar fi 
trebuit să fiu mai ferm, să le poruncesc să pornească în larg fără 
să aștepte. 

Atunci când am intrat, funcţionarii încorsetaţi în uniformele lor 
impecabile, se întoarseră spre mine cu o privire neîncrezătoare. 
Mi-am dat seama cam târziu că ar fi trebuit să-mi acord puţin 
timp pentru a-mi reface toaleta la bord, înainte de-a mă 
prezenta în faţa lor. Cu cămașa ruptă și murdară, faţa ascunsă 
de o barbă de mai multe zile, trăsăturile obosite, aveam aerul 
unui deţinut evadat. 

Cu toate acestea, declaraţia mea a fost înregistrată. Dar nu a 
declanșat mobilizarea generală pe care o speram. În loc să ia 
imediat legătura cu colegii lor din Mombayo sau E'ville, agenţii 
au dorit mai întâi să-i interogheze pe prizonierii noștri. Ceea ce 

nu mă ajuta deloc. 


Inutil să o neg, eram singurul responsabil de această mizerie. 
Eu am fost cel care a aruncat-o pe Anne în braţele acelor călăi, 
lăsând-o în grija stupizilor pitici. Tot eu cel care a avut în mod 
naiv încredere în funcţionarii coloniei, în loc să plec în căutarea 
ei, împreună cu Baptiste și prietenii săi. Consemnat acum în 
clădirea administraţiei, era prea târziu ca să mai plec. Și unde 
să mă duc? Fără niciun mijloc de transport sau de comunicaţie, 
soarta mea era similară cu cea a lui Robinson pe insula sa 
pustie, înaintea sosirii lui Vineri. 

De ce am abandonat-o pe Anne în mijlocul junglei? Această 
întrebare îmi tortura creierul. Pentru că voiam s-o pedepsesc că 
primise un alt bărbat în viaţa ei? De când venise la mine în 
Africa, această poveste nu încetase să mă obsedeze, chiar dacă 
îmi ascundeam ura pentru celălalt în timp ce îmi continuam 
ancheta. Eșecul meu, cu siguranță, era legat de faptul că nu 
reușisem să diger „trădarea” Annei. Totuși, nu se urcase ea într- 
un avion, pentru a mi se alătura, imediat ce aflase că aproape 
fusesem ucis, arătându-mi o tandreţe și o delicateţe pe care le 
credeam pierdute? 

Cufundat în misterele acestor sentimente, nu reușeam să mă 
mobilizez și să atac cu energia mea obișnuită enigmele care mă 
aduseseră în Katanga. În braţele Annei nu mă gândeam decât la 
celălalt amant. Oare își închidea ochii în același fel, strângând 
din buze, cu un ușor surâs rezervat, atunci când făceau 
dragoste, își strângea braţele în jurul pieptului lui când ajungea 
în punctul culminant, îl săruta cu dulceaţa necesară pentru a-l 
aduce din nou la orgasm, scotea același geamăt atunci când el 
termina? Rumegam toate aceste gânduri sumbre când doi 
militari intrară în cameră. Nu le-am acordat nicio atenţie până în 
momentul în care o voce strigă: „Ah! la te uită, ai zice că e micul 
meu prieten Michel!” 

Surprins, am ridicat capul. În faţa mea stătea - clătinându-se 
ușor - maiorul Gerard, sfântul care desfăcuse, în onoarea mea, 
la popota ofițerilor din Léopoldville, singura sticlă de gueuze de 
pe tot continentul african. 

— Ce veste bună, dragul meu! continuă el, fără să observe că 
eram legat de scaun. Promisiunea e ţinută: o sticlă adevărată de 
gueuze vă așteaptă în campusul nostru. Am traversat tot 

Congoul, de la vest la est, cu preţioasa mea încărcătură. Sunteţi 
salvat! Cam într-o oră, această urâtă paloare care vă întristează 
faţa va fi ștearsă. Am cu ce să vă redau aspectul unei fiinţe 
umane! 

Această perspectivă incredibilă ar fi trebuit să mă facă să bat 
din palme. Dar cum să reușesc o astfel de performanţă cu 
cătușele care îmi legau încheieturile și cu frica de-a o ști pe 
Anne în mâinile oamenilor-caiman? Cu fața pe care o aveam, 
până la urmă maiorul își dădu seama de situaţia mea, în ciuda 
stării de ebrietate în care se afla. 

— Consum de băuturi alcoolice în zone publice? Ultraj contra 
unor agenţi? întrebă el cu un zâmbet complice. 

Am oftat. La ce bun să-mi pierd și restul de energie care-mi 
rămăsese cu acest bețiv simpatic? 

— Vai, domnule maior, din păcate aveţi în fata 
dumneavoastră un adevărat criminal. 

Cum m-am cufundat din nou în letargie, Gerard mă zgudui 
brutal de umeri. Cu preţul unui efort uriaș, i-am povestit toată 
treaba în câteva minute. In ciuda evidentelor sale incoerenţe, 
relatarea mea păru să-l trezească. Atunci când am evocat soarta 
Annei îmi arătă un semn de simpatie. Mulţumesc, domnule 
maior! Reconfortant, dar nu prea util! În schimb, întâlnirea cu 
oamenii-caiman îi aprinse o scânteie de inteligență în ochi. 
Brusc, începu să se agite, ordonă să fiu eliberat imediat și mă 
conduse în faţa unei hărţi a districtului, pentru a-i arăta locul în 
care îi întâlnisem. 

— Aţi putea să-i poziționaţi cu aproximaţie? 

— Chiar cu precizie. Acolo. Mișunând ca niște șobolani, în jurul 
cheiului firmei Sokamine. 

Unul dintre funcţionari, un tip rotunjor și roșcat, purtând cu 
mândrie o mustață de campion la ciclism de la începutul 
secolului izbucni în râs. 

— Ce baliverne îndrugi acolo, băiețaș? Domnule maior, nu-l 
ascultați pe zevzecul ăsta. Este un smokelaar care a vrut să fure 
barca unei onorabile societăţi din zonă, pentru a-și transporta 
marfa mai ușor. 

Sistemul firmei Sokamine contaminase întreaga regiune și pe 
bieții ei albi. 


Unitatea militară era instalată la câţiva kilometri depărtare de 

sat, în vârful unei faleze de unde se puteau observa mișcările de 
pe lac cât și din câmpia învecinată. Gerard mă conduse la cortul 
său, ieșind din birourile administraţiei, după un mic ocol pe chei, 
pentru a prelua un subofițer care cobora de pe vapor. În trecere 
am observat cheiul. Niciunul dintre prietenii mei nu își arăta 
vârful nasului. Cu o luciditate surprinzătoare, maiorul înțelesese 
la fel de bine ca mine că este inutil să contezi pe funcționari 
pentru eliberarea Annei. 

Nu mă așteptasem să-l văd mobilizându-se cu o asemenea 
energie și hotărâre. Am descoperit și autoritatea surprinzătoare 
de care se bucura. A avut nevoie de doar câteva minute pentru 
a învinge protestele șefului de post, pentru a semna câteva 
hârtii în care își asuma responsabilitatea și a mă lua apoi în 
Jeep-ul său. 

Sosit în bivuac, chemă doi ofiţeri și le dădu câteva ordine 
înainte să revină la mine. În picioare, pe marginea falezei, 
contemplam imensa întindere de ape, care se pierdea la infinit 
în degradeuri. Văzut de aici, vaporul Sokamine părea atât de 
fragil, atât de inofensiv! Niște furnici se mișcau pe punte. Rita și 
căpitanul preluaseră probabil posesia vasului. Spre ce destinaţie 
se pregăteau să pornească? Oare urmau să se întoarcă la 
Sokamine pentru a-și informa complicii cu privire la incidentele 
care întrerupseseră călătoria sau urmau să îl caute pe Josse și 
pe cei doi ruși pentru a-i pune la adăpost? Nici nu mă interesa. 
Mă gândeam doar la Anne. Să o regăsesc teafără și să o duc 
fără întârziere în Belgia era singura mea misiune. Nu aveam ce 
să-i fac lui Jacques. Va înţelege. Oricum, la cât de mult l-am 
ajutat... Ar fi făcut mai bine să aibă încredere în Pim, Pam, Pum. 
Micii lui agenţi secreţi ar fi fost al dracului de eficienţi fără mine, 
care mai mult i-am încurcat. Oare ce li se întâmplase? Reușiseră 
să-și facă bagajele înaintea sosirii Ritei și a echipajului ei? 

Urmărindu-mi privirea, Gerard mă anunţă că și noi vom ridica 
ancora. 

— Nu am fost niciodată atât de aproape de a pune mâna pe 
această haită de ucigași. 

Am clătinat din cap. 

— Dar nu este deja prea târziu? Din momentul în care a 
reintrat în posesia vasului său, căpitanul l-a avertizat cu 
siguranţă pe Van Zeeland prin radio despre ultimele evenimente 
și despre sosirea armatei. 

Maiorul zâmbi. 

— Comunicaţiile lor sunt în mod serios perturbate pentru 
moment, exclamă el agitând două lămpi, cea a radioului de la 
bord și cea a postului unde am fost reţinut. Nu am mai multă 
încredere în ei decât în această panteră; cum o cheamă? 

— Rita. Rita Pauwels. 

— Ei, iată o felină în care oamenii-caiman nu vor întârzia să-și 
rupă dinţii. 

Cu siguranţă mă surprindea acest maior Gérard. Curajos, 
rapid, gata să-și asume riscuri. Nimic în comun între el și epava 
nostimă cu care m-am îmbătat în faţa unei tejghele la Leo. 

Subofițerul care urcase în jeep la intrarea pe chei ni se alătură 
(el era probabil cel care luase lampa radioului de bord). Îi întinse 
o hârtie maiorului. 

— Unitatea cea mai apropiată este la mai mult de cincizeci de 
kilometri de locul în care domnul Van Loo i-a lăsat pe sovietici. 

Gerard se strâmbă. 

— Speram să-i iau pe Rassinfosse și pe rusnaci chiar de sub 
nasul panterei galbene. Să le întrecem barca de viteză va fi 
dificil. Nu sunt drumuri. Și nu avem nicio ambarcaţiune rapidă la 
dispoziţie. 

Reflecţiile lui mă îngrijorau. 

— Planul este în continuare să ocupați sediul Sokaminei? 

Maiorul dădu din cap. 

— O să fiu sincer cu dumneavoastră. Am unele ezitări. Nu e 
loc de eroare. Dacă forțez intrarea la Sokamine, am în sfârșit 
ocazia să pun mâna pe oamenii-caiman. Dar, dacă au aflat de 
incidentele de la bord, arhivele societăţii au dispărut iar 
războinicii s-au pierdut în pădure. În schimb, dacă pun mâna pe 
naufragiaţi, voi fi în măsură să aduc dovada unui trafic de uraniu 
cu sovieticii. 

— Dar astfel o condamnaţi pe Anne la moarte. 

Maiorul își trecu încet mâna prin păr. 

— Știu, am reluat eu. Dacă Van Zeeland și comanditarii lui și- 
au pus ucigașii la adăpost, au luat-o pe Anne cu ei... 

Gerard ridică capul fără să îndrăznească să mă privească în 
ochi. 

— „„„sau s-au descotorosit de corpul ei. Credeţi că nu m-am 
gândit la asta? Ideea morţii ei mă paralizează încă din momentul 
în care vipera de Rita mi-a susurat că Anne a căzut în mâinile 

lor. Dar să-l alegem pe Rassinfosse în locul Sokamine înseamnă 
să pierdem singura speranţă de-a o salva. 

— O să îi previn pe englezoi, spuse maiorul cu o voce seacă. 
Cu puţin noroc și un radar bun, Rassinfosse și comuniștii vor fi 
primiţi la sosire cu o dezgustătoare ceașcă de ceai. 

Fără să mă lase să îmi manifest recunoștința, mă părăsi brusc 
și îi adună pe ofiţeri și subofiţeri pentru a organiza plecarea. 

In ciuda relei lor voințe, agenţii administraţiei acceptară să 
pună un vapor la dispoziția maiorului Gerard și a oamenilor săi. 
Sau mai degrabă au fost constrânși. Cu o eficacitate și o 
încăpățânare redutabile, maiorul își agita superiorii, zdruncinând 
ierarhia până la Léopoldville. 

Aceste aranjamente ne făcură să mai pierdem câteva ore. 
Ceea ce părea a fi rapid pentru o decizie de acest gen, 
reprezenta pentru mine o tortură interminabilă. Angoasa îmi 
creștea cu fiecare minut care trecea. Așezat la intrarea în cort, îl 
vedeam pe Gérard certându-se în fața emiţătorului radio, 
agitându-se, împroșcând cu salivă, dând din mâini. După fiecare 
conversaţie afișa o faţă din ce în ce mai iritată, înainte de-a o 
lua de la capăt cu apelurile și cu pledoariile. 

O dată obţinute aprobările, mai rămânea îmbarcarea. 
Alegerea oamenilor, apelul, transbordarea materialelor, toate 
astea întârziau și mai mult salvarea Annei. Și dacă era bolnavă, 
rănită, în pericol de moarte? Operațiunile se derulau conform 
unor instrucțiuni precise, o procedură cu siguranță 
indispensabilă, dar îngrozitor de lentă. În timp ce Gérard se 
chinuia să obţină tot ce avea nevoie, eu mă învârteam pe chei, 
ținându-mă în mod prudent la distanţă de funcţionarii retrași în 
baraca lor, gândindu-mă obsesiv la Anne. Cine știe dacă Rita 
sau căpitanul nu avuseseră ocazia să-l avertizeze pe Van 
Zeeland înainte ca radioul lor să se defecteze? Tăcerea lor nu i-o 
fi pus pe jar pe șefii de la Sokamine? 

În timpul traversării am sfârșit prin a adormi pe punte, învins 
de așteptarea interminabilă și de tensiune. Maiorul trebui să mă 
zguduie atunci când vaporul ajunse în dreptul instalaţiilor de la 
Sokamine. Când am deschis ochii îmi întinse o sticlă de gueuze 
cu un zâmbet complice. În alte circumstanţe aș fi primit berea 
ca pe un cadou regesc. În starea în care eram mi s-a părut că 
are un gust de apă stătută. Vaporul acostă chiar în locul din care 
plecaserăm - acum cât timp? Un an? Atâtea evenimente se 

întâmplaseră de la momentul îmbarcării noastre forțate... 

Cheiul era complet gol, la fel ca zona betonată care îl 
despărțea de poarta dinspre hangare. La orizont nici picior de 
om, nici măcar un muncitor în așteptarea următoarei 
încărcături. Maiorul își puse mâna la ochi pe post de cozoroc. 
Unul dintre ofițeri privea împrejurimile cu un binoclu. 

— Ciudat. Unde au dispărut indigenii? Docherii? 

— Am putea spune că toţi acești oameni au fost evacuaţi, 
constată unul dintre ofiţeri. 

— Afirmativ, șuieră Gerard printre dinţi, continuând să caute 
în van o fiinţă vie. Împrăștiaţi-vă în partea din spate a clădirii! 
urlă el, în timp ce marinarii fixau pasarelele. 

Un frison îngheţat mă înțepeni lângă balustradă. Eu și numai 
eu eram responsabil de dezastrul care se anunţa. Cu mintea 
întunecată de disperarea de-a o pierde pe Anne, insistasem atât 
de mult să mergem spre Sokamine încât maiorul cedase 
argumentelor mele, în loc să-i caute pe Rassinfosse și pe cei doi 
ruși - care poate chiar ar fi sfârșit prin a ne dezvălui locul în care 
o ascundeau. Din cauza mea pierdusem totul. 

De pe puntea vaporului asistam, paralizat, la cursa soldaţilor. 
După ce au revenit cu mâna goală din hangare și din birouri, au 
fost trimiși să inspecteze lăzile și containerele, unul câte unul. 
Mi-am amintit de celula unde fusese închis Mutien-Marie. Mă 
îndreptam spre maiorul care, cu un plan în mână, organiza 
percheziţia clădirii. 

— Beciurile? 

Mă întrerupse și începu să vorbească cu voce scăzută cu un 
subofițer care i se alăturase. Lăsându-i să vorbească am plecat 
spre clădire. 

— Unde mergeţi domnule Van Loo? strigă el. 

la te uită! De data asta nu mă mai strigase „micuțul Michel”. 

Fără să mă întorc, le-am făcut semn că mergeam să explorez 
subsolurile. Trecând prin depozitul cel mare pe care îl vizitasem 
în timpul nopţii împreună cu Pim, Pam, Pum, i-am observat pe 
oamenii maiorului ocupați să controleze containerele. Cu 
etichetele și scrisorile de transport în mână, notau destinatarii și 
verificau mărfurile. Făcându-mi loc printre ei am reperat scara 
cea mică ce ducea la subsol, când flacăra slabă a unei torţe 
ilumină încăperea. 

— Voiaţi să mergeţi acolo cu un baston alb? strigă maiorul 

venind alături de mine pe culoarul strâmt din beton care ducea 
la celula infectă a lui Mutien-Marie. 

Încuietoarea nu fusese reparată și nici nu fusese asigurat 
serviciul de curăţenie în acest loc - sau poate cei responsabili au 
fost descurajaţi de dificultatea unei astfel de sarcini. Am intrat în 
cavernă ţinându-mă de nas. Dar dacă mă aşteptam s-o găsesc 
pe Anne, am fost dezamăgit. Inchisoarea era goală. Fără nicio 
urmă că ar fi fost ocupată recent. Mai puţin o micuță brățară de 
bambus uitată în colțul cel mai întunecat. O brățară aceleia pe 
care i-o oferisem Annei în piața din Kinkulu, atunci când urcam 
spre casa lui Rassinfosse. 

— Nu pot fi prea departe, spuse maiorul bătându-mă pe umăr. 
Au luat-o cu ei. Se jucă cu brățara, atât de fragilă între degetele 
lui groase, și apoi mi-o înapoie. Asta e dovada că este încă vie, 
domnule Van Loo. 

— Vie? 

Murmurând acest cuvânt mi-am dat ochii peste cap și m-am 
prăbușit încet pe podeaua infectă a celulei. 

23. 


Tactica jandarmului 


La radio se difuza în buclă noua melodie a lui Bourvil, La 
tacata-cata-tactique du gen-darme. Genul de refren pe care nu 
te puteai împiedica să-l fredonezi, chiar și în centrul savanei 
africane. După Eliberare, „proștii satului” deveniseră foarte la 
modă, Bourvil, Fernandel, Jean Richard. O modă care 
contaminase și politica belgiană - vezi discuţiile sterile pe tema 
menţinerii monarhiei și a întoarcerii Regelui Leopold al Ill-lea, în 
vreme ce cetăţenii mureau de foame și de frig - iar marile puteri 
amenințau să distrugă planeta cu bomba atomică. După 
ravagiile războiului niște imbecili serveau drept modele pentru 
reconstruirea unei lumi noi. 

Eu eram un exemplu reușit. Când te gândești că am avut 
șansa să-i recâștig dragostea Annei, să pun capăt traficului de 
uraniu din Katanga al bolșevicilor, să-i opresc pe cei mai 
periculoși spioni din colonie și chiar și pe doi agenţi ruși! Doar 
eu singur aș fi putut să redresez blazonul Siguranţei Naţionale 
Belgiene, să-l fac pe Van Tieghem vedetă și să-mi salvez relaţia 
cu Anne. În loc de asta, eram singur, prăbușit pe o stâncă pe 
malul lacului Tanganyika, logodnica mea era prizonieră în 
mâinile unei secte de indigeni sălbatici, spionii se aflau pe 
drumul spre celălalt mal al lacului, iar dovezile infracţiunilor lor 
zăceau, cu siguranţă, pe fundul apei. Nici măcar o ladă de 
gueuze nu ar fi fost suficientă pentru a-mi îneca amarul. 

Văzând faţa maiorului mi-am dat seama că soldații lui nu 
găsiseră nicio urmă a traficului pe care-l făcea firma Sokamine. 
Nici cel mai mic indiciu. Nimic care să susțină declaraţiile mele. 
Nici măcar dovada că oamenii-caiman lucrau pe șantier. Dintr- 
un moment în altul, Gerard, care avusese încredere în fața mea 
de bețiv, va veni să-mi explice că venise momentul să ne 
întoarcem în campus. Desigur, datoria îl obliga să mă redea 
poliţiei coloniale. Ce aș putea să-i reproșez? În afara teoriilor 


38 Actori francezi de comedie, foarte populari în perioada de după cel de-Al Doilea 
Război Mondial. (n. trad.) 

mele superflue, nimic nu-mi confirma acuzaţiile, poate doar 
propria mea declaraţie. Nici măcar răpirea Annei. Nimic, doar o 
brățară ca multe altele care se găsesc pe toate drumurile în 
Congo. 

Sosirea lui Marie-Dominique și a sosiei prinţului Baudouin nu 
mă scoase din letargie. În forul meu interior chiar mă așteptam 
să-i văd apărând dintr-un moment în altul. De data asta zarurile 
erau aruncate. Piaţa curățată. Patronii Sokamine la adăpost. În 
ciuda energiei și a abilităţilor lor, piticii nu aveau mijloacele de a 
schimba situaţia. Sigur, ei mi-ar putea susţine declaraţiile, ar 
putea să ateste prezența oamenilor-caiman, să relateze detaliile 
croazierei noastre pe lac, în compania Ritei, a lui Rassinfosse și 
a celor doi ruși, să descrie ceea ce ni s-ar fi putut întâmpla fără 
intervenția lui Baptiste și a prietenilor lor. Dar cine ar avea 
încredere în spusele a doi mici sălbatici? Cu siguranţă nu ofițerii 
armatei belgiene. Și cu atât mai puţin polițiștii coloniali. Piticii 
înțeleseseră, oare, asta? Era acesta motivul prezenţei, alături de 
ei, a lui Jacques Van Tieghem în persoană? 

— Jacques, Dumnezeule! 

Eram atât de surprins să îl revăd, încât nu am fost în stare să 
fac nici cea mai mică glumă, nici măcar să articulez un cuvânt. 
Mă luă în braţe și mă strânse tare. 

— Ești un mare prost, Michel! 

Pentru că voiam să mă eliberez din strânsoarea lui, mă 
strânse și mai tare. 

— lată ce se întâmplă dacă-ţi încredințez o mică anchetă 
despre autorii unui jaf într-un sat de provincie! În loc să 
procedezi rapid la niște verificări și apoi să te întorci la Bruxelles 
înainte să te pricopsești cu malarie, tu treci colonia prin foc și 
sânge. În același timp, îi întorci împotriva ta pe toţii albii din 
zonă, transformi o pașnică partidă de vânătoare de elefanţi într- 
un câmp de luptă, lași în urma ta cadavrul soţiei unei 
personalităţi din provincie și mă obligi s-o aduc de urgență, pe 
cheltuiala mea, pe logodnica ta, pe care o lași să fie răpită de 
către cei mai feroce sălbatici din toată Africa, antrenând 
mobilizarea armatei și a poliţiei. Poaverdeke, Michel! Crezi că 
autorităţile din ţara asta nu au altceva de făcut decât să se 
ocupe de tine și de familia ta? 

Am reușit să mă smulg din strânsoarea lui. Cu un mers 
nesigur am făcut câţiva pași. Dar unde să mă duc? 

— Eşti un nemernic, Jacques! 

Descurajat, m-am trântit pe o piatră. După o asemenea ploaie 
de reproșuri, pe cine mai puteam acum să contez pentru 
eliberarea Annei, dacă chiar și Van Tieghem mă lăsa baltă? 

— Hai, Michel, nu face mutra asta! Făceam și eu mișto de 
tine! Unde îţi e celebrul simţ al umorului? 

— Haha, foarte amuzant! 

— Nu-ţi mai face sânge rău, Michel. O s-o scoatem noi pe 
Anne din ghearele acestor canalii. 

Maiorul Gerard îi făcu semn lui Jacques să i se alăture. După 
ce mi-am mai venit în fire, m-am apropiat de ei. Maiorul îi 
raporta lui Jacques detaliile relatării mele într-un mod foarte 
fidel, dar nu fără o ușoară îndoială în voce. Oamenii lui 
răsturnaseră degeaba sediul Sokamine cu fundu-n sus, nu 
găsiseră absolut nimic. 

Când am vrut să intervin, Jacques m-a întrerupt. 

— O noutate, doctorul Kwanga a fost reperat nu departe de 
aici. De data asta nu ar mai trebui să ne scape. 

Ghinionul naibii! Oare cât cântărea pentru funcţionarii ăștia 
soarta Annei, comparativ cu posibilitatea de-a pune mâna pe 
liderul mișcării de independenţă? Reacţia maiorului Gerard îmi 
confirmă temerile. 

— În cel mai scurt timp batalionul meu poate să fie pregătit să 
vi se alăture pentru a-l captura. 

Jacques clătină din cap. 

— Prioritatea dumneavoastră este să o eliberaţi pe 
domnișoara Van Soest, domnule maior. Știţi unde au dispărut 
oamenii-caiman? 

Maiorul mă privi jenat. 

— Ca să fiu sincer, nici măcar nu știm dacă s-au aventurat 
până aici. 

L-am întrerupt, furios să văd că acordă atât de puţină 
încredere declaraţiilor mele. 

— Chiar și indigenii care lucrează aici susțin că nu i-au văzut, 
adăugă el ridicând tonul în faţa protestelor mele. 

— Lasă că se ocupă noi de ei, șefu'! interveniră piticii făcând 
să le strălucească dinţii ascuţiţi. Cu albii vorbesc ca albii. Cu noi 
vor vorbi ca negri! Aveţi încredere la noi! 

Fără să mai aștepte răspunsul nostru, se năpustiră în clădire. 

— Vezi? Anne e aproape salvată, bătrâne! Exclamaţia lui 

Jacques nu reuși să-mi smulgă niciun zâmbet. Dar îi eram 
recunoscător că mi se alăturase. Mă luă deoparte. 

— De când am aflat de răpirea ei am răscolit cerul și 
pământul. Dar tu știi ce înseamnă să pui administraţia în 
mișcare. Mai ales când există o îndoială. În raportul lor, agenţii 
care te-au arestat spun că ești un mitoman și un terorist 
periculos și se laudă că te-au neutralizat. 

— Ce? Eu sunt cel care s-a dus la ei pentru... 

Ignorându-mi protestele Jacques continuă: 

— Raportului lor i-a luat mai multe zile să ajungă la 
Léopoldville, trecând de la E'ville la administraţia colonială 
centrală, înainte să ajungă în faţa superiorilor mei. Din fericire, 
datorită celor trei mici prieteni ai noștri, care m-au pus la curent 
imediat cu ultimele evenimente, am folosit toate mijloacele, fără 
să mai aștept deciziile oficiale, scoțând faimosul as din mânecă: 
în momentul în care se vorbește despre uraniul din Katanga se 
dă alarma roșie. Și toate ușile se deschid. 

În acel moment cei doi pitici năvăliră în viteză. 

— Să mergem, șefu'! Știm unde se ascunde oamenii-caiman! 

— Ei, drăcie! strigă maiorul. 

Prinţul Baudouin pufni în râs. 

— Nu trebuia decât să zgâlțâie un pic pe negrii ăștia, 
generale! Dacă avea nevoie de un permis de conducere pentru 
ca să conducă o colonie, cu siguranţă belgienii ar fi picat 
examenul de fiecare dată! 


Trecuseră deja două ore de când mergeam prin ceea ce 
fusese odinioară o pădure virgină. Rădăcinile ne făceau să ne 
împiedicăm la fiecare pas, lianele amenințau să ne decapiteze. 
Insectele ne străpungeau pielea. Preferam să nu mă gândesc la 
bestiile necunoscute care se ascundeau în pădure. Vegetaţia 
umedă aștepta primul meu moment de slăbiciune pentru a mă 
doboriî. Razele de soare, care treceau prin frunzișul arborilor 
centenari, mă loveau ca niște pumnale. Cu dinţii strânși, fără 
suflu, cu hainele ude și pielea acoperită de înțepături, avansam, 
conduși de Marie-Dominique și micul ei prieten. Țopăiau 
sprinteni în faţă, bombănind din cauza lentorii noastre, 
certându-ne cu aplombul specific sergenţilor-majori, îngrijoraţi 
de soarta lui Oscar. 

Mergând Dumnezeu știe unde, cu un pas sigur, își luau un 

arbore sau o plantă drept reper, în timp ce noi nu reușeam să 
deosebim o frunză, un fir de iarbă sau un trunchi de altul. Nici 
cea mai mică urmă nu ne lăsa să credem că un om a trecut 
vreodată pe aici, înaintea noastră, începând din ziua blestemată 
în care specia noastră s-a separat de maimuţă. Rătăceam 
mereu în același decor exasperant, atunci când se lăsă noaptea 
în mod brutal. Lumina unui foc strălucea în depărtare. 

— Pregătiţi armele! spuse maiorul. 

— Gura, dom’ general! strigară piticii în cor. 

Un subofițer cu faţa stacojie se agită cu patul puștii ridicat. 
Jacques se interpuse exact în momentul în care arma lui urma 
să se abată asupra capului ochelaristului. 

— Ne calmăm! ordonă el trupei. Şi voi, spuse el adresându-se 
piticilor pe un ton furios, amintiţi-vă că sunteţi în subordinea 
mea. Spre marea mea surpriză, piticii plecară capul. Cu o voce 
supusă, Marie-Dominique reluă: 

— E campamentul la oamenii-caiman. Focul arde toată 
noaptea, dar la ora asta, în mod normal, doarme toţi, mai puţin 
doi sau trei care nu are voie să se îndepărteze și păzitoarea 
focului, nevasta vrăjitorului. 

— la te uită! E ca la noi, i-am spus eu lui Jacques. /ob-urile 
bune sunt rezervate familiei șefului. 

— Influență belgiană, răspunse el. Acum îţi dai seama că 
investițiile în sistemul de învăţământ din Congo chiar au servit 
la ceva... 

În acest răstimp maiorul își organizase oamenii. Odată cu 
căderea nopţii, zgomotele puternice, ciudate și tulburătoare ale 
animalelor care se învârteau în jur, puteau să acopere sunetul 
pașilor noștri. Cel puţin așa speram. Maiorul avansa încet în 
fruntea grupului. La lumina focului, foarte apropiat de-acum, 
puteam distinge câteva colibe. O femeie enormă era ocupată să 
amestece într-o cratiţă suspendată deasupra flăcărilor. Un frison 
îngrozitor mă străbătu: rămășițele Annei? Nu am avut timp să 
zăbovesc asupra acestui gând morbid. Nişte exclamaţii, ecoul 
unui scandal și al unui schimb de pumni, urmate de un foc de 
armă, curmară brusc liniștea. Un paznic dăduse, pesemne, 
peste unul dintre oamenii noștri. Nu se mai punea problema să 
tergiversăm. 

Focul de armă îi trezise cu siguranţă și pe cei mai adormiţi 
luptători. Cu fluierul la buze, maiorul dădu ordinul de asalt. La 

acest semnal soldații se  năpustiră spre campament. 
Operaţiunea nu dură decât câteva minute. Surprinși în timpul 
somnului, prea siguri pe ascunzătoarea lor, oamenii-caiman fură 
supuși fără o prea mare rezistenţă. Doi soldaţi au fost răniţi, dar 
nu grav. Un negru fusese doborât - paznicul care ne descoperise 
- și patru sau cinci - răniţi. Gemeau la fel de zgomotos ca niște 
fotbaliști ai lui Standard Liege, în încercarea de-a obţine un 
penalty. Ceilalţi, cu capetele plecate, erau întinși pe jos, legaţi 
unii de alţii, cu gleznele imobilizate, supuși, apatici. Femeile în 
schimb continuau să se împotrivească, agitându-și pumnii în 
faţă, spre soldaţii care le respingeau cu dificultate, în timp ce 
copiii le alergau printre picioare, plângând ca niște câini turbati. 
Dar nici cea mai mică urmă de Anne. 

Maiorul Gerard decise să îi interogheze pe prizonieri, unul 
câte unul, într-o colibă, cu ajutorul unui traducător. Oare 
interpretul minţise în ceea ce privește calităţile sale? Prizonierii 
îl ascultau cu un aer batjocoritor, apoi dădeau din cap fără să 
scoată niciun cuvânt. Jacques sfârși prin a scoate două bancnote 
pe care le agită în faţa lor, tot fără niciun efect. Prefăcându-se 
că nu înțeleg întrebările noastre, ne priveau cu ochii pe 
jumătate închiși, refuzând chiar să-și dezvăluie identitatea sau 
să ne spună în ce colibă locuiesc. Fotografia lui Rassinfosse nu 
le provocă, de asemenea, nicio reacţie. Cea a Annei îi lăsă la fel 
de indiferenți. Îi fixau pentru moment frumosul chip, apoi se 
întorceau către mine impasibili de parcă le arătam poza unei 
pietre sau a unui pește mort. La un moment dat, am avut 
impresia că sesizez o ușoară străfulgerare în privirea unuia 
dintre sălbatici. Doar o iluzie. 

În timp ce maiorul continua cu răbdare interogatoriul 
prizonierilor, eu am părăsit coliba. Fanaticii ăștia preferau să fie 
prăjiţi decât să deschidă gura. Ceea ce mă aduse înapoi la 
marea cratiţă a satului. Nevasta vrăjitorului își continua 
imperturbabil gătitul. Cu ochii fixaţi pe foc, lăsă mâncarea să 
fiarbă, amestecând din când în când în sos cu ajutorul unei lungi 
linguri de lemn și gustând din el cu plescăituri ale limbii. Ca să 
fiu sigur, am aruncat o privire. Spre marea mea ușurare, cratiţa 
nu conţinea decât o fiertură prea puţin apetisantă și urât 
mirositoare, care nu semăna câtuși de puţin cu ce cunoșteam eu 
din logodnica mea. 

Cum stăteam locului, indecis, Marie-Dominique se apropie de 


VP - 232 


vrăjitoare, făcându-mi semn să mă îndepărtez. Fără să o pierd 
din ochi m-am strecurat în umbra unui eucalipt. Piticii se 
arătaseră uneori foarte eficace, mai ales pentru a găsi 
ascunzătoarea oamenilor-caiman. Dar aveam dubii cu privire la 
unele dintre metodele lor. Marie-Dominique scoase din gentuța 
pe care o purta la brâu un obiect pe care îl etală în faţa 
grăsanei. Văzându-l, matroana deschise gura și începu să 
geamă. Amintindu-mi de dansul cuţitului pe care piticii l-au 
schițat pe gâtul căpitanului firmei Sokamine, mă pregăteam să 
intervin înainte de-a se produce o vărsare de sânge, atunci când 
am recunoscut statueta pe care pitica o agita în faţa vrăjitoarei. 
Era bucata aceea de lemn negru, ce evoca vag o formă 
feminină, care îl hipnotizase atât de mult pe Mutien-Marie chiar 
înainte de-a fi răpit. 

De ce părea, oare, vrăjitoarea atât de speriată? Trebuie, 
totuși, că le văzuse pe toate în viaţa sa, având în vedere 
specialitatea soțului ei și reputaţia prietenilor de familie. Dar 
poate că mă înșelam cu privire la vrăjitorul ei soț. Poate era, 
cine știe, unul dintre bărbații aceia minunaţi care nu-și duc 
problemele de la muncă acasă și care nu vorbesc niciodată 
despre ce se întâmplă la serviciu, atunci când iau masa în 
familie. In orice caz, metoda piticei se dovedi eficientă. 

Statueta îi provocă grăsanei aceeași reacţie ca lui Mutien- 
Marie. Ochii i se rotiră în orbite mai repede decât bila de la 
cazinou. O salivă albicioasă i se scurse pe buze în timp ce niște 
sunete groaznice îi ieșeau din gât. Eu rămăsesem nemișcat și 
tăcut, încercând să reperez numele Annei în mijlocul peroraţiilor 
ei incomprehensibile. Se pare că nici Marie-Dominigque nu 
înţelegea nimic din păsăreasca ei. Sau poate că răspunsurile 
doamnei vrăjitoare nu o satisfăceau. Cum femeia nu reacţiona la 
fel de repede pe cât își dorea ea, pitica îi puse statueta pe 
obraz. Din locul în care priveam eu, gestul nu mi s-a părut 
violent. Cum se poate explica atunci faptul că, în momentul 
contactului cu fetișul, grăsana scoase un asemenea urlet? O 
lungă urmă roșiatică îi brăzda pielea feţei, de parcă ar fi fost 
atinsă de o limbă de foc. 

Eram pe punctul de-a interveni atunci când vrăjitoarea începu 
să deverseze un șir lung de cuvinte. De data aceasta, Marie- 
Dominique dădu din cap. Ceru câteva precizări, clătină din cap 
și păru în sfârșit mulțumită. Împachetând fetișul, scoase din 


VP - 233 


geantă niște ierburi și le aplică cu delicateţe pe obrazul 
matroanei, psalmodiind o melodie care-mi zgâria urechile. 
Pleoapele vrăjitoarei se închiseră și adormi pe jos, cu un zâmbet 
liniștit. 

— Să mergem! spuse pitica. 

Fără să-mi răspundă la întrebări, se îndreptă spre coliba în 
care se aflau Jacques și maiorul Gérard, disperaţi în faţa 
încăpăţânării prizonierilor de a nu deschide gura. Atunci când le- 
am povestit modalitatea în care pitica o făcuse să vorbească pe 
nevasta vrăjitorului, maiorul se arătă sceptic. 

— Eu am încredere în ea, spuse Jacques. Dacă Marie- 
Dominique ne asigură că știe locul în care este închisă Anne, 
trebuie să o urmăm fără să ezităm. Îmi asum eu 
responsabilitatea. 

— Păi, în cazul ăsta... spuse maiorul cu un zâmbet nesigur. 

Le ordonă oamenilor să se regrupeze și, arătând spre grupul 
de prizonieri, îl întrebă pe Jacques: 

— Și cu ei ce să facem? 

— Să-i dăm pe mâna femeilor lor... O să ne încurce. 

Maiorul, furios, răspunse: 

— Dumnezeule, noi încercăm de atâta timp să punem mâna 
pe ei! Dacă raportez că i-am lăsat pe oamenii-caiman în 
libertate, - sunt mort! 

— Bine, atunci îi luăm pe șeful lor și pe vrăjitor. 

— Grăbiţi-vă! am spus eu. 

Piticii ne presau și ei. În ciuda întunericului, își doreau să ne 
ghideze prin pădure, până la locul de detenţie al Annei - cel 
puţin dacă era să ne luăm după ce-i mărturisise matroana lui 
Marie-Dominique. 

În timp ce mergeam am ajuns-o din urmă pe pitică. 

— În ce constă forţa acestei statuete? Explicaţi-mi și mie cum 
se poate ca această amărâtă de bucăţică de lemn să aibă mai 
mare efect asupra acestor redutabili războinici decât un batalion 
întreg de soldaţi, hotărâți să îi ucidă pe loc. 

Micuța doamnă se mulțumi să pufnească în râs atunci când i- 
am evocat pe vajnicii noștri soldaţi. Dar apoi adăugă: 

— Cu acest gri-gri Baudouin ar fi reușit să câștigă Turul 
Franţei. 

— Păcat că nu aţi avut ocazia să-l întâlniți. Sunt sigur că v-ar 
fi plăcut tipul, am spus eu cu o strângere de inimă. 

— Poate că vărul lui îi seamănă, cine știe? 

— Ah, da, doctorul Kwanga! Era cât pe ce să uit de el. 

— Nu pentru mult timp, șefu'! interveni micul chior. Dacă noi 
găsim pe Anne, doctorul Kwanga vine ca bonus, eu e sigur de 
asta. 

l-am povestit conversaţia lui Jacques. Nu știam niciodată dacă 
piticii ăștia erau serioși sau își băteau joc de mine. 

— Ce s-a întâmplat? Ai înghiţit cumva un șarpe viu? 

l-am indicat pe micii lui agenţi cu degetul. 

— Prietenii tăi afirmă ca Kwanga este cel care a răpit-o pe 
Anne. 

Jacques se întoarse către camarazii lui: 

— Eu niciodată nu spus asta, zise Marie-Dominique. Doar am 
zis ca ei este împreună. 

— Eliberăm pe unul, eliberăm și pe altul, preciză sosia lui 
Baudouin. 

Jacques dădu din cap. 

— Dacă e să ne luăm după relatarea matroanei, tipii care o au 
pe Anne ar fi pus mâna și pe faimosul doctor Kwanga. 

Începeam să înţeleg cine o răpise pe logodnica mea. 

— Monedă de schimb? 

— Cea mai bună care există! trase concluzie Jacques cu 
fruntea îngândurată. 

— Liniște! Apropiem! 

În lumina argintie a zorilor, prin tufișurile și arborii joși care îi 
succedau pădurii virgine, apăru o impozantă vilă albă, cu un 
acoperiș rotund, un fel de dom, vopsit într-o culoare aurie. Un 
adevărat palat, înconjurat de un înalt zid de piatră albă, de 
parcă ar fi venit direct din India. 

— O replică a Taj Mahal-ului? 

— Bingo, bătrâne! strigă Jacques făcându-mi cu ochiul. Dar 
vom încerca să nu-l transformăm în mormânt... 

24. 


Extravagantul domn Petrov 


Maiorul propuse să se înceapă asaltul după somaţiile de 
rigoare - fără a stărui prea mult asupra acestora - în timp ce 
Jacques ar fi preferat negocierea. Prea afectat ca să mai 
reflectez la cea mai bună strategie, visam să mă strecor în vilă, 
în timp ce vorbăreţii ăștia discutau planul de bătaie, să mă 
aventurez în clădirea enormă, s-o regăsesc pe Anne și s-o aduc 
înapoi, trecând prin beci sau pe acoperiș, sau să-mi iau zborul 
cu ea în braţe - Peter Pan smulgând-o pe Wendy din ghearele 
Căpitanului Hook, chiar sub ochii piraţilor. Iluzia nu dură decât o 
fracțiune de secundă. Lumea vrăjită a copiilor pierduţi fusese 
măturată definitiv de brutalitatea războiului din care tocmai 
ieșeam și care contaminase întreaga planetă, până în 
străfundurile pădurii virgine. Degeaba închideam ochii, nu-mi 
mai rămăsese nimic din relaxarea de altă dată. 

Cu ochii fixaţi pe vila-mormânt, hipnotizat de albul maladiv al 
fațadei, de arhitectura nebunească, de domul orbitor în bătaia 
primelor raze ale soarelui, încercam să pătrund cu privirea prin 
pereţi. Aveam impresia că percep ca prin ceaţă corpul Annei, 
rănit, martirizat, cu hainele rupte, întinsă pe un covor murdar, 
înconjurată de o haită de ieniceri executând un dans sălbatic și 
agitându-și cuţitele. Umezeala îmi acoperea pielea cu o peliculă 
lipicioasă. Ochii mă usturau. In mijlocul elucubraţiilor mele 
vocea maiorului îmi ajunse brusc la urechi, ca estompată de o 
perdea de pânză. 

— Și dacă le-am arăta acestor canalii pe șeful și pe vrăjitorul 
lor? Asta ar trebui să-i mai calmeze puțin. 

Jacques își trecu mâna prin păr. Transpira și el la fel de mult 
ca mine, spre bucuria ţânţarilor. 

— Oamenii-caiman nu sunt decât niște figuranţi. Pe patronii 
lor trebuie să îi convingem să se predea și să elibereze ostaticii 
vii și nevătămaţi. 

Un subofițer care mesteca o pipă veche din rădăcină de iarbă- 
neagră interveni. 

— Arătaţi-le capetele acestor doi negrotei în vârful unui par și 
vă garantez că locuitorii acestei barăci vor ieși imediat afară cu 
mâinile ridicate, implorându-ne să le cruțăm viața. 

Fără să-i dea ascultare, maiorul se întoarse către Jacques. 

— Cui îi aparţine acest palat de carnaval? 

— Pun pariu că lui Sangh Ray! 

— Rahat! Uitasem complet de tipul ăsta! Al treilea om de la 
Doutremont & Pauwels. Singurul pe care nu l-am interogat. 

Jacques își puse mâna pe braţul meu. 

— Nu te învinovăţi, Michel. Și eu l-am văzut la Mombayo și m- 
a păcălit total cu zâmbetul lui amabil, strângerea de mână 
delicată și aerul său servil. Și am luat de bune toate afirmaţiile 
sale, cu mâna pe inimă, că nu știa nimic, că nu se ocupa cu 
nimic și le servea doar pe post de paravan celorlalţi doi asociaţi, 
pentru a-i asigura pe clienţii indieni. Ce s-o mai fi distrat pe 
seama naivităţii mele... 

— Nu suntem departe de intersecția drumurilor între 
Tanganyika, Kinkulu și Mombayo, remarcă maiorul. Un loc ideal 
pentru a păstra la adăpost de curioși micile colete 
compromiţătoare ale firmelor Sokamine și Doutremont & 
Pauwels. 

Jacques dădu din cap, dar atenţia îi era în altă parte. 

— Mă întreb cam câţi oameni păzesc casa asta nenorocită. 

— Credeţi că ne-au reperat? îl întrebă Gerard pe unul dintre 
ofiţerii săi care observa vila prin binoclu. 

— Nu mișcă nimic, domnule maior. Nici măcar o fereastră nu 
este luminată. Obiectivul pare a fi în repaos. 

Unul dintre pitici se apropie de Jacques. 

— E suficient să întrebăm la șef sau la vrăjitor. Doar 
războinicii lor sunt cei care sunt angajaţi ca gărzi de corp. 

— Da, dar putem să avem încredere în declaraţiile lor? 

— Aveţi încredere la noi! strigară în cor cei doi pitici negri, cu 
un zâmbet de carnivore. 

Luând tăcerea noastră drept un asentiment, piticii se 
îndreptară rânjind către cei doi bărbaţi. Pe jumătate așezați și 
pe jumătate culcaţi, șeful și vrăjitorul stăteau pe pământ, legaţi 
unul de celălalt cu cătușe și păziţi de trei soldaţi negri și un 
sergent belgian. Apropiindu-se de ei, Marie-Dominique scoase 
bucata de lemn deformată pe care o purta în geantă. 

La vederea totemului, faţa celor trei soldaţi se făcu gri și se 

grăbiră să se îndepărteze. Sergentul avu intenţia să intervină 
dar maiorul îi făcu semn să nu se miște. 

Atunci când Marie-Dominique întinse bucata de lemn închisă 
la culoare deasupra celor doi prizonieri, șeful oamenilor-caiman 
scoase un strigăt răgușit. In ciuda faptului că era legat, începu 
să se foiască de parcă cineva îi dăduse foc la picioare. Trăgând 
de lanţuri și opintindu-se încercă să se îndepărteze cât mai mult 
posibil de figurina sculptată, fără a se preocupa de vrăjitorul pe 
care îl târa după el. 

Dezechilibrat de mișcările dezordonate ale șefului său, 
vrăjitorul alunecă pe pământul plin de praf. Capul i se lovi de sol 
și pielea i se zdreli. Cu capul spart, vrăjitorul îi aruncă lui Marie- 
Dominique o serie de invective împroșcând cu salivă. Dacă avea 
impresia c-o impresionează, se înșela. Fără un cuvânt ea îi puse 
statueta pe frunte. Imediat după aceea, o lungă arsură îi apăru 
pe piele, până deasupra nasului. 

Cu faţa plină de sânge vrăjitorul tăcu, își înclină capul și, după 
un scurt moment de ezitare își împreună cele două mâini, 
afișând o atitudine atât de respectuoasă încât părea aproape 
ridicolă. Lângă el, șeful lui deja dresat, rămase înţepenit, cu 
respiraţia sacadată. Apoi urmă un schimb de cuvinte de 
neînțeles între pitică și cei doi prizonieri. Ea le punea întrebări 
cu un ton calm iar ei răspundeau cu o voce ascuţită, dar 
incredibil de supusă. M-am întors către Jacques. Aveam câte 
ceva de învăţat de la micuța negresă. lată o femeie care știa să 
impună respect. 

Aparent satisfăcută,  Marie-Dominique reveni spre noi, 
lăsându-i pe șef și pe vrăjitor într-o stare jalnică. Cei doi 
războinici dădeau impresia că alergaseră mai mulţi kilometri 
urmăriţi de un leopard hămesit. 

— Zece oameni din sat sunt alocaţi prizonierilor, ne informă 
ea. Flancaţi de cinci albi, armaţi cu puști moderne și cu 
suficientă muniţie pentru ca să face faţă la asediu. Nişte mari 
vânători, preciză pitica. 

Altfel spus, buni ţintași, cu siguranţă aleși dintre cei mai buni 
prieteni ai lui Doutremont. Amintindu-mi de pasiunea care îi 
anima în timpul partidei de vânătoare, atunci când apucau 
armele, i-am prevenit pe camarazii mei. La adăpost, în spatele 
pereţilor înalţi ai vilei, ar fi putut să ne facă faţă timp de mai 
multe săptămâni. Perdeaua de vegetaţie subţire în spatele 

căreia ne ascundeam nu ne oferea niciun fel de protecţie. 

— Domnule maior? 

Gerard întoarse către Jacques o față preocupată. 

— V-am povestit cum am reușit să-i scoatem pe nemți din 
Bastogne??? 

— Credeţi că e momentul acum să ne spuneți vechile 
dumneavoastră povești de război? 

— Așteptaţi. Poate veţi găsi puţină inspiraţie pentru a ne salva 
din acest cuib de viespi. Cum cunoșteam foarte bine zona 
Ardennes, am fost trimis în tabăra americană care se chinuia să 
țină piept ofensivei lui Von Rundstedt. Timp de mai multe zile 
am rămas blocaţi în fața unui sat fortificat în care nemţălăii își 
stabiliseră cartierul general. Nicio șansă să-i scoatem de acolo. 
Vă amintiţi ce iarnă grea am avut? 

— Dacă sugeraţi să așteptăm iarna ca să preluăm vila... 

Gerard scoase o ploscă din buzunarul pantalonilor săi, pe care 
ne-o întinse fără să insiste prea mult, înainte de-a o goli din 
două înghiţituri. 

— Grenadele, tunurile, lansatoarele de foc, nimic nu putea să- 
i doboare. Inutil să chemăm ajutoare. Celelalte batalioane ar fi 
avut aceeași problemă ca noi. Tot frontul începea să cedeze. 
Chiar și vremea părea să fie de partea inamicului. Într-o noapte, 
după ce o furtună violentă ne măturase tabăra, doborând 
corturile și rănind mai mulţi oameni, comandantul decise să ne 
retragem. Cu capul plecat am fost nevoiţi să ne repliem în 
dezordine. In timp ce noi ne părăseam posturile, germanii au 
găsit foarte amuzant să pună în difuzoare niște discuri vechi ale 
lui Fred Astaire. Ah, ce își mai băteau joc de noi, oamenii din 
rasa pură! Erau siguri pe ei, pe superioritatea și pe victoria lor, 
în timp ce noi strângeam din dinţi retrăgându-ne, însoţiţi de 
cântecul intonat pe nas și ironic și clap-clap-ul pantofilor lui Fred 
Astaire, care bătea cadenţa retragerii noastre. Dar să ne lăsăm 
tăiați în bucăţi nu ar fi servit la nimic. 

A doua zi, o coloană germană intra în sat pentru a restabili 
legătura între cartierul general al lui Von Rundstedt și nemții 
care ne ţinuseră piept. Asta urma să ne permită să-i capturăm 
pe nemernici. Ideea provenea de la un tip din Brooklyn, refugiat 


3 Localitate valonă din zona Ardennes în Belgia, unde a avut loc o ofensivă germană 
în timpul celui de-Al Doilea Război Mondial, în decembrie 1944, a cărei miză a fost 
cucerirea portului Antwerp. (n. trad.) 

în Statele Unite împreună cu părinţii, din momentul în care Hitler 
preluase puterea. In jurul nostru erau suficienţi morți pentru a 
ne furniza uniforme, arme și insigne și, în trupă, vreo zece evrei 
germani capabili să treacă drept niște soldaţi perfecţi ai celui de 
al treilea Reich. 

— Și noi? La ce tip de deghizare v-aţi gândit pentru a-l 
convinge pe Sangh Ray și pe prietenii lui să ne deschidă porţile 
palatului lor? Oameni-caiman? Vânători din Ardennes? 

Maiorul se întoarse spre Jacques. Spre marea mea surpriză 
părea mult mai puţin sceptic decât mine. 

— Da, asta chiar ar putea să meargă! Am învățat câteva 
cuvinte în rusă. Se pare că accentul meu e bun. Dar trebuie să 
fim doi. Nici nu se pune problema să veniţi cu mine, Jacques. 
Ray vă cunoaște. Și Michel trebuie că s-a întâlnit cu unii dintre 
prietenii lui în timpul partidei de vânătoare. 

— Unul dintre ofițerii mei est un rus pur-sânge, adăugă 
maiorul Gerard. A fugit din armata lui Stalin, profitând de haosul 
de acolo. 

Eu tot nu înţelegeam unde voia să ajungă. Pesemne că aveam 
o figură atât de stupidă încât Jacques izbucni în râs. 

— E cazul s-o regăsești pe Anne, bătrâne. Fără ea se pare că 
îţi pierzi complet faimoasele tale reflexe. 

— In sfârșit ţi-ai dat seama, Jacques. Acum poţi să-mi vezi 
adevărata față: un iluzionist, un impostor. 

— Dar e foarte bine. Este exact rolul pe care îl vom juca. O 
mică explicaţie: prietenul nostru Ray va primi în scurt timp un 
mesaj foarte grav de la dragul lui Rassinfosse. Afacerile încep să 
scârţâie. La Kinkulu armata a percheziționat sediul Sokamine. Se 
așteaptă o percheziţie și la Doutremont & Pauwels și, probabil în 
trecere, și la palatul din O mie și una de nopti. Trebuie deci 
evacuaţi ostaticii, în cel mai scurt timp, pe partea cealaltă a 
lacului unde situaţia e mai puţin agitată. Colegii ruși trimiși ca 
întăriri se vor ocupa de asta. Sunt deja pe drum, ghidaţi de șeful 
oamenilor-caiman și de vrăjitorul lor. 

— Chestia asta nu va funcţiona, am spus eu. Rita Pauwels și 
Rassinfosse l-au avertizat probabil pe Van Zeeland și pe Ray, 
încă de pe vapor, cu privire la ultimele evenimente. 

Maiorul scoase la iveală lampa de radio pe care ofiţerul său o 
luase. 

— Le cunoaștem lungimea de undă iar jurnalul de bord, pe 


VP - 240 


care ați avut ideea genială să-l aduceţi, o indică pe cea a 
prietenilor noștri și codul lor de identificare, spuse el arătând 
vila cu degetul. Ofiţerul meu de telecomunicaţii, care este foarte 
priceput, susţine că poate să fabrice un mesaj care îi va 
impresiona. 

Semnalul convenit era „Stalingrad” în codul Morse, iar parola 

„Domnul Petrov” (cu referinţă la Shall We Dance, celebra 
comedie muzicală a lui Fred Astaire). Armata belgiană conţinea 
mai mulţi umoriști decât mi-aș fi imaginat. 

Atunci când maiorul Gerard - care golise în faţa ochilor mei o 
nouă ploscă de whisky, înainte de a se îmbrăca într-o ţinută de 
civil cam șifonată - și Sacha, fostul ofiţer rus, se prezentară în 
fața palatului împreună cu șeful redutabilei secte - căruia îi 
fusese promisă scutirea de pedeapsă - și când își aprinseră 
lanternele de buzunar în ritmul convenit și murmurară numele 
Domnului Petrov, porţile vilei se deschiseră la fel de miraculos 
precum Sesam în faţa lui Ali-Baba. 

— Dacă știi vreo rugăciune, acum este momentul să îi testezi 
eficacitatea, îmi spuse Jacques Van Tieghem. Oricum nu poate 
să facă niciun rău. 

— Crezi? Eu am niște dubii. În povești, ucenicii-vrăjitori se 
împotmolesc mereu când încearcă să manipuleze formulele 
cabalistice. 

— Atunci să ne bazăm pe binecuvântarea tăticului popoarelor. 

Am dat din cap. losif Stalin îmi părea, într-adevăr, că are mai 
multă influenţă decât papa, pentru a o smulge pe biata Anne din 
mâinile răpitorilor. g 

Limbile ceasului avansau în ritm de melc. In casă nu era nicio 
mișcare. Porțile care se deschiseseră în fața maiorului și a ex- 
soldatului rus rămâneau închise ermetic. Liniște totală. Nicio 
bufnitură, niciun zgomot de împușcătură. Asta ar fi trebuit să mă 
liniștească? Cei trei bărbaţi ar fi putut fi omorâţi cu o armă albă 
sau închiși undeva împreună cu ceilalți prizonieri. 

Mi-era teamă în mod special de trădarea șefului oamenilor- 
caiman, după ce s-ar fi văzut ajuns în vilă, în mijlocul 
războinicilor săi. Dar, în ochii maiorului și ai lui Jacques, 
prezenţa lui era indispensabilă pentru a-l convinge pe Ray, și 
mai ales pe paznicii lui, și să le servească drept cauţiune celor 
doi falși ruși pe care Ray nu îi cunoștea - cel puţin așa speram! 

Marie-Dominique avu ultimul cuvânt. Îl luă pe marele negru 

de-o parte, își etală totem-ul, făcu câteva scamatorii cu el, alba- 
neagra și alte mișcări magice, apoi îl aduse înapoi, cuminte ca o 
oiță. 

— E pregătit! spuse ea simplu. 

Ca de obicei, Jacques decise să meargă pe mâna ei. Pentru că 
și maiorul părea să se mulțumească cu asta, mi-am înghiţit 
îndoielile. Ce alt plan aș fi putut să propun? Intervenţia lui Peter 
Pan? 

De când grilajul palatului se închisese în spatele celor doi 
prieteni ai noștri, toate angoasele mele se întoarseră să mă 
bântuie. Mă chinuia mai ales gândul la șeful oamenilor-caiman. 
Mi-l și imaginam izbucnind în râs, imediat după închiderea 
ușilor, în faţa candorii noastre, și vânzându-i pe maior, pe 
camaradul său și pe Anne, ca preţ al trădării sale. 

Eram cufundat în coșmarul meu, în care apărea frumoasa 
mea logodnică sub cuțitul marelui negru, violată, torturată, 
mâncată de vie, bucată cu bucată, atunci când poarta vilei se 
redeschise brusc, lăsând să treacă vreo zece oameni-caiman, cu 
lăncii în mâini. Nişte războinici impresionanţi, pictaţi ca de 
război, cu nasul traversat de un os și capetele acoperite cu o 
piele de crocodil. Un spectacol la fel de înspăimântător precum 
coșmarul meu. 

Odată ieșiți, se împrăștiară cu o rapiditate și cu o disciplină 
surprinzătoare, luând poziţie de-o parte și de alta a vilei. Ochii le 
cercetau împrejurimile, verificând fiecare fir de iarbă. Pentru a 
evita să fim reperaţi, noi ne retrăseseram la mai multe sute de 
metri, observând situaţia cu ajutorul binoclurilor. 

Examinarea locului părea că i-a liniștit. Unul dintre oameni se 
întoarse în palat, înainte de-a ieși din nou câteva minute mai 
târziu, urmat de șeful lui, care-l ţinea de braţ pe un negru nu 
prea înalt, mai plinuț, în aparenţă sigur pe el, în ciuda ochilor de 
bufniţă orbită de soare - fără îndoială un miop lipsit de ochelarii 
săi. În spatele lui avansa maiorul ținându-l în lesă pe micuțul 
Oscar care avea un aer distrus. Inchizând plutonul, Anne, Anne a 
mea! puţin palidă, trasă la faţă, cu părul în dezordine, dar în 
aparenţă vie și nevătămată, având un aspect sălbatic, în ciuda 
legăturilor care îi erau atașate la încheieturi. 

— E vie! Mulţumesc lui Dumnezeu! 

— La fel și dragul de doctor Kwanga! spuse Jacques, frecându- 
și craniul cu o batistă murdară. 

Obsedat de salvarea Annei, abia îi privisem pe ceilalți ostatici. 
Deci faimosul terorist căutat de autorităţile coloniale era acest 
mic omuleț durduliu? El, pe care-l credeam prezent în toate 
colțurile țării, era pur și simplu închis în pivniţa cu vinuri a 
asociatului lui Doutremont & Pauwels, în compania logodnicei 
mele. 

— Până aici totul e în regulă, am murmurat eu încrucișându- 
mi degetele. 

— Să sperăm că prietenii lui Ray nu se gândesc să-i 
însoțească până la vapor, mormăi Jacques privindu-i pe albii 
care ieșeau la rândul lor din vilă, cu pușca în mână. 

Am recunoscut două sau trei fețe pe care le mai văzusem în 
timpul partidei de vânătoare a lui Doutremont. Se deplasau 
destul de încet, cu maxilarele încleștate și un aer nervos. 
Anunţul că armata era pe cale să intervină le dăduse o lovitură. 
Să iei prizonieră o albă nu era o chestiune prea ușor de explicat. 
Ce să mai zicem de faptul că erau complici cu comuniștii! Ray, 
în schimb, rămăsese senin. Foarte slab, cu părul negru de 
abanos lipit de cap cu gel, îmbrăcat precum pânditul Nehru“%, cu 
o haină lungă și albă, închisă cu nasturi până la gât, contempla 
calm scena, cu mâinile strânse una într-alta, ca un politician 
care urmează să se lanseze într-un discurs. 

Ajunși în dreptul zidului care împrejmuia casa, albii se 
întoarseră spre el. La un semn pe care l-a făcut cu capul, ei se 
întoarseră la vilă, lăsându-i pe oamenii-caiman, cu părere de 
rău, în mod evident, să plece cu prada lor. Și ei ar fi preferat să 
plece de partea cealaltă a lacului. Chiar dacă încă nu știau că 
noi îi urmam așa îndeaproape, simțeau mirosul polițiștilor 
apropiindu-se - faimosul instinct al vânătorilor. Fără nicio privire 
înspre palat, războinicii negri se îndepărtară în compania celor 
doi falși ruși și a celor trei ostatici. Prima etapă a proiectului 
fusese executată perfect. Mai rămânea doar să-i interceptăm 
fără daune. 

Maiorul se gândise să-i încercuim. Se baza pe șeful oamenilor- 
caiman pentru a-i face să se predea. Era un pariu riscant. Mi-era 
teamă de acest plan, în teorie impecabil, dar care lăsa prea 
multe la voia întâmplării, un defect clasic al militarilor. Tactica 
jandarmului... Dar degeaba îmi storceam creierii, nu vedeam 


4 Jawaharlal Nehru (14.11.1889-27.05.1964) a fost liderul activiștilor indieni pro 
independență, devenit ulterior cel dintâi prim-ministru al Indiei. (n. trad.) 

altă cale s-o eliberăm pe Anne. 

In timp ce soldaţii se pregăteau să-și ocupe poziţiile, cei doi 
pitici ni se alăturară. La fel de îngrijoraţi ca mine, nu voiau să 
lase nimic neplanificat. De când îl zăriseră pe Oscar nu mai 
aveau stare. Trioul nu suporta deloc despărțirea. Micul lor 
prieten părea învins, rănit și probabil nu se mai amuzase deloc 
de când căzuse în mâinile oamenilor-caiman, care putuseră 
acum să se răzbune pe el pentru secolele de teamă ale 
strămoșilor lor. 

Cu acordul lui Van Tieghem și al ofițerului căruia Gerard îi 
încredințase comanda, micuța negresă se îndreptă singură, cu 
un pas hotărât spre grupul de războinici și de ostaticii lor. Îi 
admiram curajul și hotărârea. De cum o observară, luptătorii îș 
ridicară lăncile. Mă așteptam să o văd străpunsă de zece lovituri 
încă dinainte de-a deschide gura, atunci când faimosul ei totem 
îi servi pe post de sperietoare. Șeful de trib nu schiţă niciun gest 
atunci când oamenii lui scoseseră armele. Dar la vederea 
faimoasei statuete deformate, atitudinea i se schimbă radical. 
leșind din mutismul său, dădu un scurt ordin cu un ton ce nu 
lăsa drept de apel, și rămase cu ochii fixaţi pe totem. Pe dată 
războinicii lăsară armele jos. 

Ținând talismanul deasupra capului ei pitica avansă spre 
Oscar, îndepărtându-i pe uriașii războinici, atunci când o voce se 
auzi din rândurile noastre. Un strigăt sălbatic, un ordin 
ameninţător, îndemnându-i pe bărbaţi să-și revină și să nu-l mai 
asculte pe șeful lor. Vrăjitorul! Îl uitasem complet pe individul 
ăsta. De când îl lăsaserăm în grija celor doi soldaţi, legat 
fedeleș, nu ne trecuse prin cap să-i astupăm și gura. 

Soldaţii  înmărmuriră, surprinşi de această intervenţie 
neașteptată, iar ofițerii rămaseră fără glas, total pierduţi fără 
șeful lor. Văzându-i pe oamenii-caiman că încep să ezite, 
Jacques se năpusti asupra vrăjitorului. Apucând în trecere pușca 
unuia dintre soldaţi, lovi cu patul ei craniul blestematului 
sălbatic care amuți în sfârșit. Dar răul era deja făcut. Debusolaţi 
de ordinele contradictorii ale șefului și ale vrăjitorului lor, 
oamenii-caiman își regăsiră reflexele naturale în fața a doua 
pericole seculare, un detașament militar belgian și o pitică. 

In faţa incapacității șefului de a prelua controlul războinicilor 
lui, maiorul Gerard interveni cu o voce de stentor în rusă. Toţi se 
întoarseră spre el șocați. Nu conta câtuși de puţin că vorbele lui 

nu aveau niciun sens. În afară de Sacha nimeni nu vorbea limba 
lui Pușkin și a lui Lenin. Și accentul lui părea autentic, amintind 
de refrenele Armatei Roșii, „Oci ciornie” și alte balade la modă 
din perioada în care soldaţii lui Stalin contribuiseră la eliberarea 
noastră din mâinile naziștilor. Prefăcându-se că-i ascultă 
ordinele, Sacha, imitându-l pe maior, își scoase revolverul și îl 
îndreptă spre noi. 

În rândurile noastre, confuzia fu totală. Dacă Van Tieghem nu 
ar fi înțeles manevra maiorului, înfruntarea s-ar fi transformat 
într-o baie de sânge. Prefăcându-se că se supune, Jacques lăsă 
să-i cadă pușca cu care îl doborâse pe vrăjitor și le ordonă 
soldaţi lor să-l imite, provocând o oarecare rumoare. Oamenii nu 
erau obișnuiți să asculte de un civil iar subofițerii, complet 
pierduţi în faţa acestei situaţii neprevăzute, rămăseseră muţi. Pe 
moment și eu am fost la fel de perplex ca ei. După ce 
reușiserăm s-o scoatem pe Anne din închisoare și chiar când 
eram pe punctul de-a o smulge din ghearele răpitorilor ei, 
trebuia să abandonăm lupta și s-o lăsăm pe mâna acestor 
sălbatici înfricoșători? O furie oarbă puse stăpânire pe mine. Din 
fericire nu eram înarmat pentru că altfel aș fi început să trag 
fără să gândesc. De la o secundă la alta situaţia putea lua o altă 
întorsătură. 

Maiorul reacţionă rapid, spre disperarea oamenilor lui, 
repetând ordinul dat de Jacques. A fost nevoie să îl repete de 
mai multe ori pentru ca ofițerii să-l asculte în sfârșit, iar soldaţii 
să-l execute. l|și asuma un risc extraordinar, să dezarmeze 
trupele noastre, în timp ce șeful oamenilor-caiman îi cunoștea 
identitatea, știa de farsa noastră iar teribilii lui războinici 
controlau prizonierii. El avea acum în mâini soarta noastră și a 
Annei. 

Pe măsură ce furia mea se potolea începeam să înțeleg planul 
maiorului. Chiar și un singur foc din partea noastră ar fi provocat 
o ripostă sângeroasă din partea oamenilor-caiman și mai ales 
sosirea lui Ray și a vânătorilor retrași la vilă, la doar o sută de 
metri depărtare de noi. Dar, dacă înțelegeam motivele 
maiorului, nu vedeam cum se gândise s-o salveze pe Anne 
odată ce soldații săi erau la mâna oamenilor-caiman. Degeaba 
îmi storceam creierii, nu înțelegeam absolut deloc ce avea de 
gând să facă. De fapt, cred că nici el. 

25. 


Un om al cuvintelor 


A existat un moment de liniște, de imobilizare totală, după ce 
soldaţii au depus armele. Dar și de neîncredere. Hărţuiţi de 
atâta timp, oamenii-caiman se întrebau ce manevră ipocrită 
însemna predarea noastră. Şi ai noștri erau descumpăniţi de 
ideea că trebuie să renunţe la arme fără luptă în faţa unei cete 
de sălbatici. Se lăudau că ar putea să-i disperseze pe toţi doar 
arătându-le dinţii. Bodogănind, agitându-se și transpirând de 
frică în faţa armelor inamicilor, se simțeau descoperiţi. Superiorii 
lor înnebuniseră? 

În apropiere de mine un subofițer bolborosea niște înjurături 
aruncându-mi o privire plină de furie. Mâna îi pipăia revolverul 
pe care îl păstrase atașat la centură. Pentru că i-am cerut să 
rămână calm, amintindu-i de prizonieri, își scuipă trabucul care 
se împrăștie pe pământul roșcat. Cum să nu-i dau dreptate, cum 
să-i reproșez refuzul de-a se lăsa împușcat pentru a o salva pe 
Anne? 

Totul depindea acum de maiorul Gerard. Doar el mai putea 
salva situaţia. Atâta timp cât indigenii îl luau drept aliat, un rus 
mână în mână cu Sokamine, el mai putea să acționeze și să-și 
impună autoritatea - cel puţin dacă șeful tăcea. Dar era 
suficient ca un soldat terorizat să-l interpeleze pentru a pune 
capăt acestei lamentabile comedii. Supraviețuirea noastră 
atârna de un fir de păr. Văzând figura înfricoșătoare a 
oamenilor-caiman vopsiți ca de război, felul în care își mișcau 
umerii în timp ce se zgâiau la noi, aveam impresia oribilă că 
eram numai buni de-a fi consumati, puși la păstrare în cămară, 
sau aruncaţi direct în cratiţă. M-am uitat pe furiș la căpetenia 
lor, bucătarul-șef. Figura lui sarcastică, buzele deschise peste 
caninii enormi nu-mi spuneau nimic bun. Să ne bazăm pe 
colaborarea lui pentru obţinerea libertăţii ostaticilor era un pariu 
aberant. 

Cu buzele strânse și ochii injectați, Jacques izgonea insectele 
cu mișcări mecanice ale pălăriei. Furios din cauza incapacității 

sale de a controla cursul evenimentelor, de intervenția 
vrăjitorului, a dezastrului iminent, se simțea responsabil de 
capcana în care ne aruncasem. În căutarea unei idei pentru a ne 
scoate din încurcătura asta, își întorcea disperat capul în toate 
direcţiile. Ah! Ce bine ar fi dacă John Wayne ar putea apărea 
acum cu un regiment, cu o trompetă în frunte! 

Nimeni nu îndrăznea să se miște. Oamenii-caiman strânseseră 
rândurile în jurul prizonierilor, nefiind încă siguri pe succesul lor. 
Oare se putea, încă, evita o confruntare? Era penibil! Doar nu 
era să ne lăsăm doborâţi pe loc fără să încercăm măcar să 
ripostăm. 

Maiorul murmură ceva în urechea lui Sacha, fostul soldat rus 
care îl însoțise. După ce-l ascultase, acesta clătină din cap. Nu, 
nu credea în sugestia lui Gerard. Pentru că și maiorul era în 
pană de idei, m-am apropiat de Jacques pentru a-i propune să 
încercăm să negociem, atunci când o voce se auzi dinspre 
grupul de negri. O voce limpede, autoritară, vocea patronului 
anunțând sfârșitul distracției. Nu am fi fost mai surprinși să 
auzim un post de radio difuzând dintr-odată La taca-tactique des 
gendârmes. 

In zăpăceala care a urmat, cercul de sălbatici s-a mai relaxat 
în jurul ostaticilor, ceea ce mi-a permis să o zăresc pe Anne. 
Părea întreagă, mulţumesc lui Dumnezeu! Și-l fixa şocată pe 
doctorul Kwanga, prizonier ca și ea. Pentru că el era cel care 
începuse să-i interpeleze pe indigeni în limba lor. La sunetul 
vocii lui, oamenii-caiman rămăseseră înlemniţi, hipnotizaţi. 
Trebuie să recunoaștem că avea o figură extraordinară, doctorul 
nostru, când începea să ţină discursuri, cu ochii săi negri 
rotindu-se în orbite de furie și frumoasa lui voce, gravă și 
profundă. 

Nu înțelegeam conţinutul pledoariei sale, al cărei ton părea 
când coleric când liric, dar, în timp ce vorbea, niciun om nu 
îndrăznea să facă vreo mișcare. Niciun negru și niciun soldat. 
Chiar și insectele se calmaseră. Când tăcu, la un scurt ordin al 
șefului de trib, unul dintre războinici se grăbi să-i taie legăturile. 
Marie-Dominique profită pentru a-l elibera pe Oscar și se aruncă 
în braţele lui. Cum eu mă îndreptam către Anne, Jacques mă 
tinu de braț. 

— Nu te mișca, Michel, până când nu înţelegem pe deplin 
jocul lui Kwanga și cât încă nu știm în ce tabără se află. 

Am protestat, m-am agitat în strânsoarea lui fermă. Ce-mi 
păsa mie de Kwanga și de teatrul lui! Doar Anne rămăsese 
legată. În agitația generală și-n haosul care urmase după 
sceneta lui Kwanga, orice s-ar fi putut întâmpla. 

— Ce autoritate are tipul ăsta! spuse Jacques. 

— Da, dacă s-ar lansa în politică în Belgia, ar fi imediat numit 
prim-ministru, gândește-te numai la verzele care ne conduc. 
Acum înţeleg de ce sunteți atât de îndărjiți să-l prindeţi și să-i 
închideți gura! Priviţi-l cum gesticulează! 

Contemplam tabloul. Oamenii-caiman se înghesuiau în jurul 
liderului mișcării de independenţă ca niște fani în faţa unui star 
cerșind un autograf. În sfârșit doctorul se întoarse către noi. 
Sau, mai degrabă, spre Jacques. 

— Puteţi să-mi daţi un singur motiv să am încredere în voi? 
întrebă el, nu fără o oarecare ironie, cu frumoasa lui voce de 
bariton. _ 

— Cu noi, știți foarte bine ce riscaţi, doctore. In cel mai rău 
caz puţină închisoare. Dar cu gașca de la Sokamine și de la 
Doutremont... 

— Da, niște trădători nenorociţi! recunoscu el făcând o 
grimasă elocventă. Ca aceștia doi! adăugă el, arătându-i pe 
maiorul Gerard și pe camaradul său. Ei credeau că mă pot 
înșela, clovnii! 

În faţa figurii dezamăgite a maiorului, Kwanga pufni în râs. 

— Rușii, cei adevăraţi, au fugit cu toată viteza pe partea 
cealaltă a lacului. De ce s-ar fi întors ei ca să-l caute pe un 
amărât de negru? 

— Cum de știți asta? A reușit Rassinfosse să stabilească o 
legătură radio cu Sangh Ray? 

Kwanga clătină din cap. 

— Nu. Vechiul meu prieten Pascal este cel care m-a prevenit. 
Vă apreciază foarte mult. Sunteţi Michel Van Loo, nu-i așa? 

Nu-l mai ascultam. Anne, în sfârșit liberă, mi se aruncă în 
brațe. În mijlocul sughiţurilor, se lansă în relatarea captivităţii 
sale, dar maiorul o întrerupse. 

— Să plecăm de aici cât mai repede, înainte să ne trezim cu 
oamenii din vilă pe capul nostru. Să nu abuzăm de norocul avut. 

De îndată coloana se puse în mișcare. O trupă fantastică: un 
detașament de militari belgieni, amestecați cu un grup de 
oameni-caiman în compania doctorului Kwanga, invizibilul lider 

al mișcării de independenţă congoleze, cu toţii păziţi ca o turmă 
de oi de către cei mai șmecheri pitici de pe tot continentul 
african! Cu câţiva lei, o zebră și un elefant în prima linie, am fi 
putut întemeia un circ în stare să rivalizeze cu Barnum“ pe cele 
mai celebre scene europene. 

Jacques și Gerard vorbeau cu Kwanga, teribilii războinici 
mergeau în prima linie, urmaţi de soldați, cu puștile pe umăr, cu 
niște fețe nostime, în timp ce piticii treceau de la unii la alţii, 
spionând totul, controlând totul, stăpâni pe situaţie, ca 
întotdeauna. In spate, Anne și cu mine pluteam pe un norișor, 
ținându-ne de mână, prea emoţionaţi ca să mai vorbim. 

Atunci când ne-am oprit, câteva ore mai târziu, Jacques veni 
să-mi relateze conversaţia lui cu Kwanga. Deja uitasem ce ne 
povestise despre Pascal. O regăsisem pe Anne și nimic nu mai 
conta. 

— Când Pascal și-a luat tălpășița, în loc să se facă pierdut în 
junglă, s-a grăbit să ia legătura cu vechiul său prieten Edouard 
Kwanga. 

— la te uită! Și când te gândești că șmecherașul ăsta 
pretindea că îi pierduse urma prietenului său... 

— Eu cred că Kwanga se ascundea în zonă de ceva timp. De 
fiecare dată când simte că se strânge lațul, se refugiază în zona 
de frontieră. 

Am izbucnit în râs. 

— Deci spunându-i lui Rassinfosse că Kwanga voia să se 
îmbarce cu el ca să treacă lacul Tanganyika, nu eram deloc 
departe de adevăr. 

— Falsul mesaj al lui Kwanga nu l-a surprins câtuși de puţin. 
Aţi ales din întâmplare cea mai bună metodă ca să-l păcăliţi. 

— Sugerezi că Rassinfosse și Kwanga erau într-o relaţie atât 
de strânsă? Și cu rușii la fel? 

— Bineînţeles că el susține cu mâna pe inimă că nu. N-ai de 
unde să știi. 

— Simplu. Pune-l să jure pe totemul lui Marie-Dominique. 
Efectul acestei jucărioare deformate este irezistibil pentru 
indigeni. 

Anne izbucni în râs, în timp ce piticii rămaseră înmărmuriţi. 

— Ei bine, Michel! Te-ai dat bătut în fața misterelor culturii 


+1 Fondat în 1871 de către Phineas Taylor Barnum, a fost unul dintre cele mai 
populare companii de circ din America. (n. trad.) 

africane? Și eu care te credeam un incurabil cinic belgian. 

Preferând să nu mă aventurez cu ea pe tărâmul etnologiei, 
am revenit la Jacques. 

— Și cum l-a convins Pascal pe Kwanga să intervină? 

— După asasinarea lui Jeannine, răpirea Annei și fuga lui 
Rassinfosse și a Ritei Pauwels, Kwanga a simţit pericolul. 
Autorităţile nu mai aveau mult până să debarce în regiune 
pentru a face ordine și a curăța firmele Sokamine și Doutremont 
& Pauwels. Ori, Kwanga are nevoie de aceste societăți. Ele 
asigură transportul mărfurilor lui de pe un țărm pe altul. 

— Kwanga s-a apucat de comerț? 

— Dacă vrei. Pentru a-și finanța mișcarea lucrează și pe piaţa 
neagră. 

— Banii nu are miros, comentă Marie-Dominique. 

— Pe piaţa neagră? Ca Pascal și Baptiste? 

— Chiar împreună cu ei! De aceea Kwanga are toată 
încrederea în Pascal. 

— Fără să răsucesc cuțitul în rană, observă Anne, trebuie să 
recunoști că serviciile voastre au fost complet oarbe. Niciunul 
dintre marii voștri specialiști nu a înțeles că Van Zeeland, 
Rassinfosse, Doutremont și Pauwels erau combinaţi cu 
comuniștii. 

— Tu ştii câţi agenţi avem la dispoziţie? Instrucţiunile din 
metropolă ne spun că trebuie să ne concentrăm activităţile pe 
infiltrarea comunistă și pe mișcările de independenţă naţionale. 
Și să evităm să ne legăm de comercianții cinstiţi care câștigă 
bani, le furnizează locuri de muncă indigenilor și asigură pacea 
și securitatea în regiune. Chiar dacă metodele lor nu sunt prea 
catolice și originea beneficiilor ușor îndoielnică. 

— Nu, Michel! interveni el interceptându-mi privirea, nu o să-ţi 
fac plăcerea să pretind că toţi polițiștii sunt corupți. Doar că nu 
suntem decât o mână de funcţionari... 

— „cinstiţi! adăugă Anne. 

— Câţiva belgieni pentru a gestiona acest imens imperiu, 
continuă Jacques fără a se da bătut. Într-o lume stabilă am fi 
reușit să ţinem cât de cât frâiele. Dar, de când cu războiul, 
planeta stă să explodeze. Imi fac treaba cât pot de bine, dar 
rămân realist. Nu o să mai reușim să-i facem pe indigeni să 
creadă pentru prea mult timp că Dumnezeu le-a ordonat lor să 
ne servească pe noi, iar nouă să-i guvernăm. 

— În sfârșit, Jacques, te regăsesc! strigă Anne, dându-i o 
sărutare înfocată pe obraz. 

— Bravo, am bombănit eu. Ştii să alegi foarte bine cuvintele 
care s-o dea gata pe această frumoasă doamnă! 

— Imi pare rău pentru tine dacă până la vârsta asta nu mi-ai 
aflat încă secretele, bietul meu Michel, spuse ea îndepărtându- 
se de mine și refuzând să mă lase s-o îmbrăţișez. 

— Incă nu ai explicat cum Kwanga a căzut în mâinile lui Sangh 
Ray. 

— Atunci când polițiștii din zonă te-au arestat pe tine, în loc 
să se apuce s-o caute pe Anne, Pascal l-a rugat pe amicul său 
Edouard să intervină pentru a o elibera. Kwanga știa de la 
oamenii-caiman că gărzile de la Sokamine o capturaseră și că, 
în așteptarea deciziei cu privire la soarta ei, Van Zeeland o 
transportase în palatul lui Sangh Ray, pentru a o pune la 
adăpost de curiozitatea celorlalţi, la fel ca pe orice altă marfa 
prețioasă. 

Anne tresări și-l săgetă cu privirea pe Jacques. 

— Când o să-i povestesc lui Louise cum vorbești tu despre 
femei... 

Jacques își ridică mâna în semn de împăcare, dar zâmbetul lui 
o exasperă pe Anne. 

— A venit momentul, domnule Van Tieghem, să aflaţi că 
lumea nu se schimbă doar pentru cei colonizați. Din fundul 
junglei dumitale, poate nu ai auzit încă despre faptul că tocmai 
am obţinut dreptul de vot? 

— Asta nu ne ajută cu nimic! exclamă Marie-Dominique. 

— O să vină și rândul vostru! spuse Jacques pe un ton mai 
puţin încrezut, privind-o pe Anne. 

Am decis să intervin înainte ca această conversaţie să 
degenereze. Mai erau încă prea multe aspecte obscure de 
clarificat, pentru a ne lăsa antrenati într-o polemică pe tema 
drepturilor femeilor. 

— Toate astea nu ne explică de ce Kwanga a devenit la rândul 
lui prizonierul lui Ray, din moment ce el lucra cu Doutremont & 
Pauwels. 

Anne suspină, dar era și ea la fel de curioasă ca mine. 

— Situaţia se schimbase. Informat de către Van Zeeland 
despre plecarea lui Rassinfosse, de percheziţia de la Sokamine 
și despre sosirea armatei, pesemne că lui Ray i s-a făcut teamă. 

S-a gândit că Kwanga ar fi o excelentă monedă de schimb în 
cazul în care autorităţile ar fi venit să-i ceară socoteală. Să 
livrezi un lider al mișcării de independenţă indigene ar fi 
însemnat să obţină scutire de pedeapsă pentru activităţile lui de 
pe piaţa neagră. 

— Calculul acesta nu era rău cu oricine altcineva dar nu cu 
domnul Jacques Van Tieghem, am spus eu. 

— Mai ales că acest biet Van Tieghem îl avea pe cap pe un 
anume Michel Van Loo, replică Jacques. 

Anne avu bunăvoința să zâmbească înainte să revină la 
subiect. 

— Totuși, nu înțeleg moartea lui Jeannine Rassinfosse. Știau 
că asasinarea ei urma să provoace o anchetă care risca să le 
tulbure operaţiunile de pe piaţa neagră, care până atunci 
decurseseră atât de bine. 

Jacques se ștergea pe faţă cu o batistă. Căldura era 
sufocantă. 

— Nu știu, recunoscu el cu un oftat. Doar Rassinfosse 
cunoaște răspunsul. 

Își închise ochii. Credeam că adormise dar, atunci când am 
amintit că și jaful de la Doutremont & Pauwels rămânea 
neexplicat, reacţionă. 

— Ai dreptate, bănuiesc că există o legătură între cele două 
evenimente, fără să ne dăm seama care este. 

— Și dacă legătura asta ar fi, de fapt, comuniștii? 

— Ce vrei să spui? 

— la gândește-te. Atâta timp cât firmele Sokamine și 
Doutremont & Pauwels se mulţumeau cu activităţi de trafic pe 
piaţa neagră, nu își asumau prea multe riscuri. Serviciile voastre 
nu sunt capabile să ia măsurile necesare pentru a opri micul 
trafic pe lacul Tanganyika. Și se abţin să caute nod în papură 
întreprinderilor din colonie. Dar să te lansezi în afaceri cu uraniu 
înseamnă să treci de linia roșie și să te pui în pericol la cel mai 
mic pas greșit, cum ar fi un martor vorbăreț sau niște hârtii 
compromiţătoare lăsate la întâmplare. 

— Rassinfosse o fi crezut că Jeannine era pe punctul de a 
povesti despre afacerile lui? 

— Eu cred că a descoperit, într-un fel sau altul, că povestea 
cu Celtic nu era decât de faţadă. Și că, de fapt, eu lucram 
pentru altcineva, nu știa pentru cine, și i s-a făcut teamă. Vezi și 

tu cum s-au derulat toate după moartea lui Jeannine: dispariţia 
lui Rassinfosse, fuga lui la Kinkulu, apoi evacuarea pe vapor cu 
Rita și cu rușii spre coloniile britanice. 

Dintr-odată Anne leșină. În timp ce eu îmi expuneam 
ipotezele, neglijând faptul că era extrem de obosită, alunecă pe 
pământ precum un înger pe-un norișor. 

Piticii reacționară imediat. Sosia prințului Baudouin agită o 
frunză mare de palmier deasupra feţei ei, iar Oscar îi lovea ușor 
mâinile. Marie-Dominique scoase din geantă o legătură mare de 
plante cu un miros condimentat și piperat pe care o făcu să-l 
respire. Fără mare efect. De ce nu faimosul ei totem? 

Pleoapele Annei fremătau ca niște aripi de fluturi, dar 
rămâneau închise cu încăpățânare. Neputinţa mea mă 
înnebunea. Eram pierduţi în mijlocul pustietăţii fără niciun 
dispensar în apropiere. Ce puteam face pentru a o salva? Să 
așteptăm, să sperăm că în câteva ore de odihnă o să-și vină în 
fire, să improvizăm o targă și să ne grăbim spre cel mai apropiat 
sat? Îi mișcăm braţele, îi murmuram la ureche, încercam să-i 
verific respiraţia și s-o reanimez. Nicio șansă. Albă ca varul, cu 
corpul moale, Anne rămânea fără nicio reacție în faţa eforturilor 
mele, într-o inerție îngrijorătoare. 

Kwanga se apropie. Oare spera s-o trezească cu ajutorul 
unuia dintre discursurile sale revigorante, care aveau un efect 
atât de puternic asupra indigenilor? 

— Daţi-i să bea. Este complet deshidratată. 

Jacques îmi întinse o ploscă. Am strecurat puţin lichid între 
buzele ei frumoase, care începură pe dată să tremure. Câteva 
secunde mai târziu bea cu poftă, ţinându-și singură plosca cu 
mâna. 

— Vă sunt îndatorat, doctore. 

— Lăsaţi-o baltă! Dacă mi-aş pierde timpul să mă revanșez 
faţă de toţi cei care pretind că le sunt dator, aș lucra pentru ei, 
gratuit, pentru tot restul vieţii mele. În zilele noastre, să-ţi achiţi 
o datorie este o manieră elegantă de a disimula sclavagismul. Și 
nu am nici cea mai mică dorinţă să vă iau drept sclav, domnule 
Van Loo. Îmi păreţi mult prea nesupus. 

— Chiar așa! strigă Anne, dovadă că își revenise complet. 

— Ideea este valabilă și pentru Congo, doctore Kwanga? 
Atunci când veţi obţine independenţa, vă gândiţi să rupeţi toate 
legăturile cu Belgia pentru a evita să plătiţi nota? Școli, drumuri, 

porturi... Îi vor trebui noii dumneavoastră republici câteva 
secole pentru a-și achita toate datoriile. 

— O să mai discutăm despre asta când independenţa va fi pe 
ordinea de zi, răspunse el foarte diplomat. 

Invățăturile iezuite lăsaseră, în mod clar, urme profunde până 
în centrul Africii. Va trebui să ni le amintim în ziua în care vom 
începe să discutăm cu oamenii ăștia... 

— Bine, să uităm de politică. Dacă vă pun o întrebare despre 
sejurul dumneavoastră la Mombayo, o să-mi răspundeţi sincer? 

Păru cu adevărat surprins. 

— Mombayo? 

— Acum câteva luni aţi avut o reuniune în munţi. În acest 
timp, o firmă din Mombayo, Doutremont & Pauwels, era jefuită. 
Cred că aţi auzit despre asta, nu-i așa? 

A dat ușor din cap, de parcă ar fi regretat, înainte de a se 
mobiliza și a-mi răspunde un pic enervat. 

— Mă bănuiţi c-aș fi fost implicat? 

— Nu. De la începutul anchetei mele îmi storc creierii să 
înţeleg de ce hoţii au organizat furtul exact în momentul trecerii 
voastre prin zonă. Nu are niciun sens. Dacă albii au făcut asta, 
așa cum bănuiesc eu, de ce să fi ales singura zi în care indigenii 
aveau un alibi? Coincidenţă? Nu cred. Organizarea jafului în 
timpul reuniunii voastre nu a fost la voia întâmplării. 

— De aici până la a te gândi, spuse Anne, că doctorul Kwanga 
a aranjat astfel încât suporterii lui să nu fie suspectaţi... 

— Credeţi că eu sunt cel care a organizat această operaţiune? 
întrebă Kwanga cu un zâmbet batjocoritor. 

— Asta dacă ne luăm după raţionamentul lui Michel Van Loo, 
spuse Jacques. 

Kwanga își încruntă sprâncenele. 

— Vă jur că... 

— Eu îl cred, spuse Jacques întorcându-se spre noi. În 
dosarele noastre nimic nu indică faptul că Kwanga a amestecat 
vreodată politica cu delictele de drept comun. 

— Cu excepţia traficului pe piaţa neagră... 

— Smokkelaar nu este neapărat un delict pentru belgieni, 
remarcă Anne. 

Jacques aprobă și continuă. 

— Edouard Kwanga se străduiește să pară un interlocutor 
respectabil cu care să putem discuta, atunci când va veni 

momentul, condiţiile decolonizării. 

Felul în care ni se predase pentru a-i salva pe ostatici 
confirma acest portret. 

— Cu toate acestea, totul ne indică faptul că spargerea este 
opera negrilor, concluzionă Anne. Doar ei aveau interesul s-o 
organizeze în acea zi. 

— Dacă îi arestăm pe toţi indigenii din sat, până la urmă tot o 
să aflăm adevărul, interveni maiorul care se apropiase de noi și 
ne urmărise conversaţia în liniște. 

Kwanga tăcuse. Cute profunde îi brăzdau fruntea în timpul 
schimbului nostru de păreri. Turnura pe care o luaseră reflecţiile 
noastre nu îi plăcea. Dacă apărea în faţa unui tribunal drept 
șeful vulgar al unei bande de hoţi, risca să-și distrugă imaginea 
de combatant și tot sensul luptei sale. Cu toate astea nu era 
amestecat în tâlhăria de la Doutremont, simţeam asta. Dar știa 
ceva ce nu voia să zică. Până la urmă îl întrebă pe Jacques dacă 
era de acord să nu facă nicio aluzie la Mombayo în timpul 
procesului său. 

— Atâta timp cât depinde de mine, sunt gata să negociez. 
Traficul cu uraniu mă interesează mai mult decât agitația 
politică. 

— Voi o să scrieţi procesul-verbal al arestării mele? insistă 
Kwanga. 

Jacques dădu din cap înainte de-a se întoarce la Gerard. 

— Și maiorul va trebui să facă un raport pentru superiorii săi. 

— Eu voi face ca Van Tieghem, interveni Gerard. Jaful de la 
Doutremont nu mă interesează. Armata nu se ocupă cu delictele 
de drept comun. Asta este treaba poliţiei. 

Doctorul Kwanga își plecă frumosul cap și medită îndelung. 
Toţi cei care îl înconjurau îi respectară tăcerea. Nu se auzea 
nimic, cu excepția maxilarelor lui Pim, Pam, Pum care rumegau 
tot felul de fructe. Mai departe, oamenii-caiman aprinseseră un 
foc. Soldaţii, așezați, se pregăteau să mănânce. 

Vocea lui Kwanga ne luă prin surprindere. Avusesem impresia 
că niciunul dintre argumentele noastre nu va reuși să-i spulbere 
neîncrederea. 

— La sfârșitul întâlnirii, începu încet Kwanga, o femeie s-a 
apropiat de mine. Venea direct de la Mombayo. 

— O femeie din sat? 

Kwanga clătină din cap. 

— Nu, o albă. Cu pielea palidă. Și un păr lung de foc. O femeie 
care nu era din regiune, mi s-a zis. 

— Nu o mai văzuserăţi niciodată? 

Kwanga ezită înainte de-a admite că o mai zărise într-o seară, 
când avusese întâlnire într-o vilă, la Elizabethville. 

— Jeannine? strigă Anne. 

— Nu știu. 

— Cui îi aparţinea vila? 

— Lui Jean-Paul Rassinfosse, confirmă Kwanga. 

— Jeannine la Mombayo în noaptea jafului de la Doutremont & 
Pauwels? 

Cu o mișcare mecanică, Jacques începu să-și facă vânt cu 
pălăria. Informaţiile astea reușeau cu greu să-și croiască drum 
până la creierul lui. 

26. 


Ofertă de servicii 


— Cum? exclamă maiorul. Doctorul Kwanga pretinde că soţia 
unui colonist de clasă a îndrăznit să traverseze jungla pentru a 
asista la întrunirea unui lider al mișcării de independenţă? 

În faţa scepticismului său Kwanga izbucni în râs. 

— Greu de crezut, nu? Și de digerat! 

Maiorul ridică din umeri și, luându-l pe Jacques deoparte, îl 
puse în gardă. 

— Kwanga caută o modalitate de a negocia cu voi. Jocul lui 
este evident. Contează pe agravarea tensiunii internaţionale și 
pe amenințările războiului cu Rusia pentru a convinge serviciile 
voastre să închidă ochii asupra organizaţiei lui. În schimb, vă 
oferă ajutorul pentru a dejuca traficul de uraniu cu sovieticii. 
Știe că este mai important pentru voi controlul asupra uraniului 
decât scoaterea din joc a unui adversar politic indigen. 

— Nu e un calcul prost, murmură Jacques. 

Fața maiorului devenise stacojie. Rămăsese prea mult timp 
fără să-și înghită medicamentul iar drumul până la rezerva lui de 
whisky era încă lung. 

— Vorbe-n vânt! Imaginaţi-vă o albă amestecându-se într-o 
adunare de indigeni exaltați, gata să-i distrugă pe belgieni. 

Contrar opiniei maiorului, eu găseam relatarea doctorului 
Kwanga cât se poate de veridică. Dacă ar fi cunoscut-o pe 
Jeannine nu ar mai fi fost atât de surprins. Descrierea doctorului 
corespundea perfect soţiei lui Rassinfosse, gata de orice, 
imprevizibilă, flirtând cu limitele. Eliminarea ei se explica și mai 
bine. Devenise prea periculoasă pentru anturajul ei. 

— Din punctul tău de vedere de ce și-a asumat ea riscul de a 
se arăta la o reuniune clandestină? mă întrebă Jacques. De 
dragul scandalului? 

— Adora provocările, am recunoscut eu. 

Kwanga pufni în râs. 

— La ce vă gândiţi? La superioritatea sexuală a africanilor, 
această obsesie a micilor funcţionari belgieni? Ei bine, vă 

înșelați amarnic. Ea nu căuta aventuri cu negri. 

Mă gândeam la Rita și la Baudouin M'Bandu, dar am păstrat 
asta pentru mine. Kwanga era cu adevărat enervat de 
presupunerile mele. 

— Dacă mă credeţi organizator de orgii tropicale, domnule 
Van Loo, nu aţi înțeles nimic din lupta mea. Eu îi învăţ pe fraţii 
mei să-și ia destinul în mâini, nu să sară pe femeile coloniștilor. 

— Scuzaţi-mă, nu am vrut să vă jignesc. Dar scutiţi-ne de 
jurămintele astea. Nu sunteţi la o adunare de-a voastră! (N-am 
putut să mă abţin să adaug asta). De parcă nu ar fi niciodată 
vorba despre sex între albi și negri. 

Privirea ucigătoare pe care mi-o aruncă era binemeritată. În 
fața insistențelor lui Jacques și ale lui Gerard, Kwanga reluă 
relatarea acelei faimoase nopți. 

— Doamna Rassinfosse a sosit epuizată, cu nervii la pământ, 
tremurând de frică. 

— Nu am cunoscut-o niciodată altfel, am remarcat eu. 

Anne îmi făcu semn să tac. Comentariile mele cu privire la 
Kwanga o enervaseră și pe ea. 

— Nu-l băgaţi în seamă pe Van Loo, Kwanga! interveni 
Jacques. Deci doamna Rassinfosse a urcat în mijlocul nopţii până 
la refugiul vostru. De ce naiba să fi venit ea să vă informeze 
personal despre jaful care tocmai avusese loc la Mombayo? 

Maiorul se strâmbă în timp ce piticii păreau că se amuză. 

— Pentru că participase și ea, interveni Anne. 

— Bravo! Sunteţi mai tare decât toți coloniștii ăștia la un loc. 

— Atunci să vorbim despre rolul dumneavoastră în această 
afacere, doctore, reluă ea, insensibilă la compliment. Jeannine 
nu s-a refugiat din întâmplare la dumneavoastră. Ea vă aducea 
partea din pradă ce vi se cuvenea, nu-i așa? 

Toate feţele se întoarseră spre doctor care începu să râdă 
clătinând din cap în același timp. 

— Vă repet că nu eram la curent cu nimic. Și am fost la fel de 
surprins ca voi să o văd apărând. Deși eu nu îi cerusem nimic și 
nimeni nu o ameninţase, și-a deschis geanta și mi-a oferit 
puștile și banii luaţi de la Doutremont cu câteva ore înainte. 

— Toate obţinute în urma jafului? 

Maiorul pufni în râs. 

— O așa-zisă ofrandă adusă mișcărilor de independenţă din 
Congo! făcu cu ochiul. 

— Nu am cunoscut niciodată un alb care să ne propună bani 
fără a cere nimic în schimb. Fără a cere o enormă recompensă. 

— Și aţi refuzat? 

— Da. Biata de ea a făcut ochii mari, neimaginându-și că aș 
putea să ezit. 

— Preţul generozităţii sale ar fi fost prea mare, remarcă 
Jacques. Dacă unul dintre oamenii voștri ar fi fost arestat cu una 
dintre celebrele puști ale lui Doutremont, ați fi fost mort din 
punct de vedere politic. 

— Dacă nici banii, nici trofeele de vânătoare nu îi interesau, 
întrebă maiorul, ce căutau de fapt hoţii? 

Kwanga ridică o mână. 

— Este exact întrebarea pe care mi-am pus-o și eu în timp ce 
mi se ofereau aceste arme, niște puști magnifice, trebuie să 
recunosc, dintre care unele Holland & Holland, diamante șlefuite 
și plicurile cu salariile muncitorilor. 

— Soţul ei a fost cel care a trimis-o. O frumoasă femeie albă, 
gata se vă lase o grămadă de aur și cele mai frumoase arme de 
pe piaţă... Nu s-a gândit niciun moment că o să faceţi mofturi! 

— Erau convinși că organizaţia mea avea prea mare nevoie 
de aceste somptuoase cadouri ca să le refuz. 

— Ar fi trebuit să danseze din buric, am spus eu. 

— Ești cu adevărat un nemernic. Cu nimic mai breaz decât 
Rassinfosse! exclamă Anne. 

Amintindu-și scena, Kwanga izbucni în râs. 

— Camarazii mei erau îngroziți văzându-mă atât de reţinut. A 
trebuit să-i opresc să-și împartă prada! 

— Doar hârtiile de la Doutremont & Pauwels îl interesau pe 
Rassinfosse, am reluat eu cu jumătate de voce. Armele și banii 
trebuiau doar să inducă în eroare. 

— Hârtiile? întrebă maiorul. 

— Acele hârtii ale căror copii le-am căutat în van în birourile 
de la Sokamine. 

Cei trei pitici ridicară capetele. 

— Aţi văzut acele documente? am insistat eu. Le avea cumva 
asupra ei? 

Kwanga evită întrebarea. 

— Nu am percheziționat-o, domnule Van Loo. Servitorul ei era 
cel care purta genţile. Un tânăr de-a cărei faţă nu îmi aminteam. 
Nu privea pe nimeni în ochi. 

— Mutien-Marie, interveni Marie-Dominique. 

— Servitorul lui Rassinfosse? Ceea ce ne confirmă faptul că 
Jeannine nu a ales să vi se alăture din proprie iniţiativă. Ea 
acționa la ordinele soțului ei. Niciodată Mutien-Marie nu ar fi 
acceptat să o însoțească într-o astfel de porcărie fără acceptul 
stăpânului său. 

— II cunoașteți pe acest Mutien-Marie? 

— L-am întâlnit la Kinkulu. Atunci când am încercat să-l 
interogăm, un grup de indigeni, fără îndoială oameni-caiman din 
serviciul Sokaminei, a apărut pe neașteptate pentru a-l ridica de 
sub ochii noștri! 

Maiorul interveni. 

— Deci Jean-Paul Rassinfosse ar fi creierul acestei operaţiuni 
în timp ce soţia lui era combinată cu Doutremont & Pauwels. 

— Lupii ajung să se mănânce între ei dacă își atacă în haită 
inamicii comuni. Pentru că Doutremont & Pauwels îl aveau la 
mână, Josse a pus mâna pe niște hârtii compromiţătoare pentru 
a-și asigura spatele. Oamenii de tipul ăsta acţionează mereu 
așa. Chiar și între soț și soţie, sunt gata să își dea lovituri sub 
centură. Amintește-ţi, Anne, de întâlnirea noastră cu șarmantul 
cuplu Pauwels. 

Anne admise, dar nu era de acord cu concluziile maiorului. 

— In opinia mea, creierul acestei povești este Rita Pauwels, și 
nu Rassinfosse. 

Avea dreptate. Comportamentul ei la bordul vaporului 
Sokamine, în fața echipajului, a lui Rassinfosse și chiar în fața 
rușilor, dovedea faptul că ea era cea care comanda. Nimeni 
altcineva. 

— Poate că recolta lui Josse nu a fost așa de bogată precum 
spera, pentru că Doutremont & Pauwels puseseră la adăpost 
cele mai periculoase dosare. 

— Când mă gândesc la imbecilii de polițiști care m-au arestat 
atunci când le-am livrat-o franco la bord pe Rita, în timp ce 
Rassinfosse și rușii erau blocaţi pe malul lacului, departe de 
orice drum, fără niciun mijloc de transport! Ce pierdere! 

Maiorul dădu din cap. El era cel care mă salvase din ghearele 
acelor remarcabili funcționari. Contrar respectivilor imbecili care 
mă luau drept mincinos pentru că îndrăzneam să pun în discuţie 
firma Sokamine, el trimisese imediat un subofițer la bordul 
vasului iar apoi, la întoarcerea în tabără încercase să-i prindă pe 

Rassinfosse și pe Rita Pauwels. 

— Adevărul ăsta e. Metropola nu i-a trimis în colonie pe cei 
mai șmecheri Sherlock Holmes. 

— Ceea ce explică faptul că a trebuit să-l aducem cu o 
cheltuială mare pe domnul Van Loo, preciză Jacques. 

Maiorul mă privi cu un aer ironic. 

— În Belgia este considerat un specialist? Poate după câţiva 
litri de gueuze! 

— Și acum ce facem? reluă Jacques îngrijorat, agitându-și 
pălăria. 

— Să încercăm să ajungem cât mai repede la proviziile de 
mâncare ale maiorului? am sugerat eu. Mi-a promis un bax de 
lubrifiant. 

Jacques îmi aruncă o privire neagră. 

— Până am ajunge noi la un post ca să transmitem pe cale 
diplomatică informaţia britanicilor, rușii vor fi dispărut de mult. 
Nu o să-i mai găsim niciodată... 

Pentru a zdruncina fatalismul care pusese stăpânire pe 
Jacques și pe maior, le-am amintit că mai rămâneau de găsit 
Doutremont, Pauwels și Van Zeeland. 

— Nu sunt, totuși, doar niște figuranti! 

— Asta dacă nu cumva au fugit și ei... suspină Jacques. 
Rassinfosse a dat probabil alarma. Și Van Zeeland la fel, după 
vizita noastră. Asta trebuie să fie acum deviza lor, scapă cine 
poate! 

Maiorul își îndreptă umerii și aruncă o privire către oamenii- 
caiman care profitau de această pauză ca să se îndoape cu 
carne de vită. Era o idee bună să le umplem burţile cu carne mai 
mult sau mai puţin proaspătă. 

— Bine, să pornim! spuse el, când spiritul său organizatoric 
preluă frâiele. 

Kwanga se apropie de Jacques. 

— Nu mi-aţi răspuns, domnule... 

— Apropo de oferta dumneavoastră de servicii? 

Jacques se întoarse către mine de parcă ar fi așteptat un sfat 
avizat. 

— Trupa dumneavoastră este deja compusă din trei pitici și 
de un detectiv belgian alcoolic, care se poticnește în momentul 
în care îl băzâie un ţânţar, interveni Anne. Un zuav în plus... 

Kwanga izbucni în râs. 

— Îmi plăceţi, doamnă. Păcat că sunteţi atașată de acest palid 
domn, spuse el indicându-mă cu un semn al capului. Mi-ar fi 
plăcut să vă domesticesc! 

— Asta-i culmea! Mă luaţi drept o puștoaică? se revoltă Anne, 
cu obrajii roșii de furie. 

Kwanga își desfăcu braţele. Un zâmbet maliţios îi lumină fața. 

— Cu siguranţă, doamnă, avem foarte multe în comun. Și eu 
urăsc să fiu pus în aceeași oală cu prostimea. 

Anne era siderată, își trecu mâna prin păr, îl privi pe Kwanga 
și sfârși prin a zâmbi. Jacques avea dreptate să nu aibă 
încredere în individul ăsta. Dacă îl lăsam în pace era capabil să 
seducă toată colonia. Văzându-i reacţia, și ea părea să fi căzut 
pradă șarmului său. 

— Vreo idee, doctore, cum am putea să demascăm rețeaua 
comunistă? 

Kwanga își frecă bărbia, prefăcându-se că se gândește și 
ridică ochii la cer pentru a căuta inspiraţia. Juca teatru. Avea 
deja un plan în cap înainte să-l întrebe Jacques. Începeam să-l 
citesc pe individul ăsta. Manipulator, avid de putere, gata să 
schimbe tabăra fără remușcări, atâta timp cât își atingea 
obiectivele și se acoperea de glorie. Îi arătă pe oamenii-caiman. 

— Firma Sokamine îi folosește pe post de gardieni, ghizi, 
spioni, emisari. De fiecare dată când rușii se plimbă prin 
regiune, ei îi ghidează pe drumuri ascunse și le livrează 
mesajele. 

Jacques clătină din cap. 

— De luni bune nu ne-am dat seama de nimic. 

— Pardon, pardon, se înfurie maiorul. Dacă vreţi să cădetți la 
învoială cu teroriștii, nu aveţi decât. Politica este în 
responsabilitatea serviciului dumneavoastră, dar oamenii- 
caiman, nu! Misiunea mea este să-i supun, să-i dispersez și să-i 
distrug. Fiecare cu treaba lui! 

— Ah! Războiul instituţiilor, am oftat eu. 

Un lung moment de liniște urmă intervenţiei lui. Jacques îl 
privi cu un aer îngrijorat. Cei trei pitici urmăreau schimburile de 
replici fără să spună nimic - un efort teribil. 

Anne mă luă de mână. De când o regăsisem teafără și 
nevătămată, nu mă mai interesa nimic altceva, decât să fiu 
aproape de ea și să ajungem cât mai repede în Belgia, departe 
de lumea asta crudă și de neînțeles, unde mă simţeam inutil, 

inoportun și dezarmat. 

A fost tot Kwanga cel care a găsit o soluţie la această dilemă. 
Ca un veritabil jucător de șah, el nu își mișca piesele decât în 
funcție de mișcările adversarului, aducându-l, încet dar sigur, în 
capcana pe care o pregătise. 

— Să presupunem, domnule maior, că oamenii-caiman dispar. 

— Că fug chiar de sub ochii noștri iar noi nu mișcăm un deget 
pentru a-i opri? Glumiţi? Oamenii vor vorbi. Ofițerii vor face 
raport. Voi fi numai bun pentru Consiliul de Război... 

Kwanga clătina din cap ca un învăţător răbdător în faţa unui 
școlar care are dificultăţi în asimilarea unor idei simple. 

— Dacă secta se dizolvă nu vor mai exista oameni-caiman. 
Doar niște negri. Vânătoarea se va termina. Vă veţi fi atins 
scopul. Hainele, totemurile, cratiţa, tot ceea ce îi face pe ei 
oameni liberi va fi înlăturat, definitiv. Mă pun garant. Gândiţi-vă, 
domnule maior. Și lăsaţi-le acestor oameni o șansă să devină 
buni congolezi în serviciul coloniei. Pentru a-și ispăși pedeapsa 
pentru crimele lor, și ca recompensă pentru iertarea voastră, o 
să vă conducă la uraniul furat de ruși. Nu este asta cea mai 
bună dovadă a supunerii lor? 

Incredibilul Kwanga! Dacă vorbele lui reușeau să reconcilieze 
două instituții polițienești belgiene, înseamnă că ar fi capabil să 
regleze, dacă i s-ar acorda autoritatea, tot ceea ce ne diviza 
țara, problema regalității, opoziția între flamanzi și valoni. Chiar 
să-i reconcilieze pe amatorii de cartofi prăjiţi cu murături cu cei 
care au jurat să-i mănânce doar cu maioneză. 

În cursul serii, în timpul unei mari petreceri, la câţiva kilometri 
de acolo, după ce oamenii montaseră corturile pentru noapte, 
oamenii-caiman defilară prin fața maiorului. Sau mai degrabă 
vechii oameni-caiman. Punând fiecare mâna dreaptă pe Biblie - 
se găsea mereu un exemplar în bagajele trupelor coloniste - 
indigenii, acoperiţi de culori ce semnificau supunerea - așa 
afirmase șeful lor, dar cine stătuse să verifice? - jurară, unul 
câte unul, fidelitate regelui și Belgiei. 

Un ofițer etalase o fotografie de-a lui Leopold al Ill-lea (o 
copertă a revistei Patriote illustré care îi servea drept ambalaj la 
cutia cu muniţie) asupra căreia Van Tieghem aruncă o privire 
furioasă. Republican, antileopoldist înrăit, Jacques al meu nu 
făcu niciun comentariu, ca un bun funcţionar ce se găsea, dar 
regreta în mod vizibil că nu organizase chiar el acest ritual. 

Vrăjitorul, care acceptase precum șeful de trib, să se plieze pe 
sugestia lui Kwanga, acompania ceremonia cu incantaţii care 
părură să-i amuze foarte mult pe pitici (în ciuda insistenței mele, 
nu am obţinut nici cea mai mică explicaţie, sub pretextul că 
litaniile lui erau intraductibile). Totul se termină cu dansuri și 
cântece la lumina unui foc, strigăte surde și râsete, bătăi ca de 
tobă în instrumente improvizate, urlete și răcnete bizare care 
făceau să ţi se ridice părul în cap, o sarabandă diabolică și 
amuzantă în același timp. Fiecare războinic își scotea zdrenţele, 
pe care le arunca în foc, împreună cu dinţii de caiman pe care îi 
purta pe post de colier în jurul gâtului, pieile de animale cu care 
erau înfășuraţi și măturile din rămurici care le atârnau pe-o 
parte - totul mai puţin lăncile. 

Spectacolul era impresionant. Acești oameni, înalţi, puternici, 
musculoși, dansau cu o graţie uimitoare. Cântecul lor ciudat 
sfârși prin a mă impresiona. În timp ce îi contemplam așezat 
turcește, am început să mă mișc și să fredonez și eu în același 
ritm cu ei, spre marele amuzament al Annei și a celor trei pitici 
care, improvizară la rândul lor, un dans. Parcaţi la câteva zeci de 
metri mai departe, la ordinele maiorului în continuare 
neîncrezător, unii soldaţi îi priveau pe noii lor aliaţi cu un aer 
distant, alţii cu animozitate sau frică. Jacques și maiorul Gerard 
păreau îngrijoraţi. 

— Nu păreți în apele voastre. 

— Mi-e prea greu să particip la samba lor fără o sticlă bună de 
whisky, mormăi maiorul. Când îi văd cum se agită, oamenii ăștia 
îmi provoacă sete. O sete îngrozitoare. M-am săturat să-i văd 
cum se distrează în timp ce limba mea are gust de șmirghel. 

— Și eu am gura uscată, spuse Jacques. Și nu e numai o 
problemă de băutură. Mă întreb serios spre ce ne îndreptăm... 

— Totul depinde acum de doctorul Kwanga. 

Jacques se încruntă. Învârtisem cuțitul în rană. Oare să mă fi 
lăsat eu păcălit de acest personaj doar pentru că o salvase pe 
Anne? Nu era numai asta. Intuiam că el ne va conduce spre 
finalul acestei povești. Oricum, chiar dacă Kwanga ne ducea de 
nas, nu aveam altă variantă de-a pune mâna pe Rita Pauwels și 
pe Rassinfosse. Și niciun alt aliat la orizont. 

A doua zi trupa se puse din nou în mișcare, de cum se făcu 
lumină. Căldura era deja sufocantă. Feţele noastre, bratele, 
picioarele, toate ne erau numai răni. Țânţarii se năpusteau 

asupra noastră de parcă pielea ne era acoperită cu un strat gros 
de caramel moale. Ploștile erau goale. În ciuda insuportabilului 
soare de amiază, am continuat drumul, prea obosiţi pentru a ne 
opri. După o pauză nimeni nu ar mai fi fost în stare să se ridice. 

Eram noi siguri că vom ajunge acolo unde ne doream înainte 
de-a ne prăbuși, învinși unul câte unul de epuizare și 
descurajare? Doar foștii oameni-caiman cunoșteau drumul. Ar fi 
putut să ne alunge cu ușurință. Dar Kwanga spusese adevărul. 
La începutul după-amiezii, o dâră de fum anunţă proximitatea 
unui sat. Puțin mai departe un drum ne conducea la 
proprietatea unui colonist. Anne mă sărută pe gât. Oboseala îmi 
dispăru pe loc. Seara, eram instalaţi la masa unui alb, proprietar 
de plantație, spălaţi, proaspăt rași, în faţa unei cine adevărate și 
a unei carafe de whisky. Fără gueuze nu era încă raiul pe 
pământ dar începea să semene, chiar dacă gazda noastră nu 
avea prea multe în comun cu niciun personaj biblic. 

Domnul Camille Franzen era un omuleț mic, slab și sec, a 
cărui mustață cu păr scurt părea să concureze cu cea a câinelui 
său, un caniș care circula nervos în jurul nostru, adulmecând cu 
un aer dezgustat și în același timp interesat, tălpile ghetelor 
noastre pline de noroi. 

Doar Kwanga lipsea de la festin. La sosirea noastră pe 
proprietatea lui, Frazen ne primise cu brațele deschise. În acest 
loc pierdut se întâmpla rar să dea peste albi. Ne oferise cele mai 
bune camere, servitori și un sejur pe termen nelimitat. Dar, 
când Kwanga a vrut să ne urmeze, Franzen i s-a pus în cale 
afișând un aer șocat, și i-a indicat cu mâna locuinţele din chirpici 
ale muncitorilor, din cealaltă parte a curții. 

Kwanga s-a întors cu spatele fără să zică nimic, cu un mic 
zâmbet înţelegător. Cu toate astea, văzându-l îndreptându-se 
spre colibele mizerabile, mi-am dat seama că el este adevăratul 
șef. Inainte de-a face zece pași, un grup de negri avansă spre el 
cu un aer respectuos. O femeie îi întinse un pahar cu ceai. 
Bărbaţii îl primiră bătându-l ușor pe spate sau atingându-i 
brațul. 

Când gazda noastră îl alungase, eu nici nu am deschis gura, în 
ciuda protestelor Annei. Jacques sau maiorul Gérard erau cei 
care ar fi trebuit să intervină. Niciunul dintre ei nu a scos un 
cuvinţel în faţa lui Franzen, dar, în momentul în care Kwanga se 
îndepărta, Jacques îl prinse din urmă și-i strecură un pachet de 

țigări, pe care Kwanga îl luă fără să spună nimic. 

În timp ce servitorii ne prezentau feluri de mâncare 
delicioase, al căror abur ne făcea să întoarcem capetele, 
Franzen a insistat să ne prezinte ultimele noutăţi din ţară. 

Pasionat de politică, el devenise un amator al comunicaţiilor 
radio, pentru a putea vorbi cu verii lui din Liege care îi citeau 
ziarele. Neștiința noastră cu privire la tot ceea ce se întâmplase 
în ţară îi provocă o stare de euforie. 

Simţindu-se investit cu o misiune nobilă, considera ca pe-o 
onoare faptul de a ne transmite cunoștințele lui, fără să-și dea 
seama câtuși de puţin de starea noastră. Terminaţi de oboseală 
și cu stomacurile goale, noi nu visam decât să mâncăm și să 
dormim într-un pat adevărat. 

Un accident de tramvai, înmulţirea mișcărilor sociale în 
întreprinderi, creșterea preţurilor, totul îl pasiona. Mai ales criza 
regală. Prinţul regent Charles tocmai mersese în Elveţia pentru 
a-și întâlni fratele, pe Leopold al Ill-lea, ne împărtăși el de parcă 
tocmai ar fi aflat o știre de senzație. Regele ardea de nerăbdare 
și voia să se întoarcă neapărat la Bruxelles. Ezitările guvernului 
îl înnebuneau. Se evoca din ce în ce mai mult recursul la un 
referendum pentru a i se decide soarta, în ciuda reticenţei prim- 
ministrului Paul-Henry Spaak, căruia îi era teamă că o campanie 
electorală va diviza ţara și mai ales partidul său, mulţi socialiști 
cerând sfârșitul regalității și instaurarea unei republici. 

Când și-a terminat revista presei, cu ochii umezi, Franzen se 
aștepta la un animat schimb de opinii. Mare îi fu surpriza. 
Maiorul Gerard și Jacques își invocară statutul pentru a se abține 
de la orice comentariu. Se mulțumiră să emită câteva banalități. 
Eu m-am prefăcut că discursul său mă interesa enorm, în timp 
ce-mi vedeam de farfurie. Felul în care îl trimisese la plimbare 
pe Kwanga îmi îngreuna digestia. Având în vedere privirile pe 
care mi le arunca Anne, și felul cam rezervat în care primea 
reflecțiile lui Jacques și ale maiorului, simțeam că apreciază prea 
puţin reacţia noastră - foarte puţin. In ciuda apelurilor disperate 
ale stomacului meu, în fața magnificei bucăţi de carne aburindă 
așezată în faţa noastră pe un grătar metalic, nu am reușit să iau 
decât câteva îmbucături, înainte de a-mi da la o parte farfuria. 

Atitudinea noastră n-o descurajă deloc pe gazdă. Să 
primească albi la masa lui, pe domeniul lui, în mijlocul 
pustietăţii, îi dădea o ocazie foarte bună de a-și goli sacul - soţia 

lui bolnavă se întorsese în Europa de mai multe luni, pentru a 
urma un tratament. Era puţin ciudat, într-adevăr, să auzi în 
mijlocul junglei despre accidentul dintre un tren și un tramvai, în 
apropiere de Vilvorde - opt morţi. Sau să afli despre creșterea 
preţurilor la melcii vânduți prin strigare de către matroanele 
marilor bulevarde din Bruxelles, în timp ce-i contemplam pe 
oamenii-caiman aproape goi, cu pielea acoperită de desene 
multicolore, distrându-se în fața unui foc imens și ascultând leii 
urlând de bucuria regăsirii tenebrelor. 

— În acest timp, grevele se înmulţesc, mai preciză Franzen. 
Poșta, Gazelco și alte firme din ţară, cam peste tot. 

Africa Neagră, exotismul ei, măreţia ei și toate astea, de 
acord, dar, podverdomme! nu mai aveam răbdare, auzindu-l pe 
omul ăsta făcând revista presei belgiene, să regăsesc pavajul 
umed al bulevardului Anspach, să mă opresc la o tarabă, doar 
cât să înfulec niște melci sau niște maatjes”, în timp ce ploaia 
se scurge pe vechiul meu impermeabil, să mă las legănat de 
zgomotul tramvaielor, de strigătele vânzătorilor de ziare și de 
mirosurile acre, cu iz de praf ale străzilor. Îl voi reîntâlni pe 
Hubert ca să bem o gueuze la terasa din Piaţa Binefăcătorilor. 
Seara, Anne va urca în biroul meu, după ce va fi închis salonul 
de coafură al lui Federico și vom pleca ţinându-ne de braț. In 
acest moment mi-am adus aminte că e posibil să existe un alt 
bărbat în viaţa ei. 

Franzen continuă, scoțându-mă din visele mele ridicole chiar 
la momentul potrivit. 

— Nimănui nu-i dă prin cap să conteste dreptul maselor de 
muncitori să recurgă la grevă pentru a-și susține revendicările. 
Dar chiar ziarul Le Peuple însuși scrie, citez, că trebuie „să-i 
avertizăm pe muncitori despre cei care își primesc ordinele din 
străinătate”. Cotidianul socialist adaugă - citez în continuare, 
da? „să nu servim drept teren de experimentare pentru 
agitatori!” Stalin este pe punctul de-a constitui coloana a cincea, 
compusă din oameni de la noi, poate naivi și generoși în marea 
lor majoritate, dar nu mai puţin periculoși decât spionii naziști la 
vremea lor. 

Jacques îmi făcu cu ochiul. Franzen nu-și dădea seama că ne 
readucea în mod brutal în Katanga... 


42 Delicatesă olandeză pe bază de hering tânăr, conservat la sare, care datează din 
secolul al XIV-lea. (n. trad.) 

Urmarea se pierdu în ceaţă. Îmi mai amintesc doar de mâna 
Annei alunecând în pumnul meu, pielea ei fierbinte atingând-o 
pe a mea, invitându-mă să ne retragem, cum spun oamenii de 
familie bună. 

27. 


Hârtii vechi 


Celălalt bărbat, celălalt bărbat... Ce importanţă mai avea? De 
ce răsuceam încontinuu cuțitul în rană? 

Lama aproape îmi căzu din mână. Prinzând-o, mi-am făcut o 
tăietură, am mormăit niște înjurături și am lovit cu pumnul în 
zid. Agitaţia mea o înfurie pe Anne. Îmi strigă din cameră că nu 
știa un defect mai groaznic decât gelozia. Dar un păcat mai 
groaznic decât adulterul? Replica îmi rămase pe limbă în timp ce 
răscoleam furios în dulapul din baie în căutarea unui 
dezinfectant. Din când în când, să fac pe martirul răspundea 
nevoii mele infantile de a primi asigurări. Dar ea nu se lăsa 
niciodată antrenată în jocul meu. 

— Cum poți să pretinzi că ești așa fragil? Tu? Super-detectivul 
care a înfruntat rinocerii și gloanțele vânătorilor, bărbatul care a 
bătut în lung și-n lat misterioasa provincie Katanga, eroul care a 
supravieţuit spionilor sovietici, șarmului veninos al unei 
frumuseți orientale și cratiţei canibalilor? 

Anne a stăpânit dintotdeauna arta de a-mi închide gura. 
Uitaţi-vă în jurul vostru, domnilor, priviţi femeile. Și lăsaţi-mă să 
vă spun că a doua jumătate a secolului al XX-lea se anunță prost 
pentru noi, foarte prost. Și cică Aliaţii ne-au redat libertatea! 

Am strâns din dinţi dar n-am comentat. Nu era momentul să 
întreb cum urma cuplul nostru să treacă acest test. Test? 
Cuvântul ar fi făcut-o să râdă. Pentru a scăpa de o discuţie 
sterilă am ieșit din cameră trântind ușa, dovadă penibilă a 
înfrângerii mele, în loc să-i dau un sărut dulce și prelung. 

Jacques nu părea mai în formă decât mine. Cu barba aranjată, 
ochii roșii, mă privi pierdut atunci când intră în salonul unde eu 
răsfoiam o revistă. 

— S-ar spune că ai dormit prost, Jacques. Vreo problemă cu 
plasa împotriva insectelor? 

Ridică din umeri. 

— Merge, merge. E ușor s-o faci pe tipul relaxat când ai 
petrecut noaptea cu o frumoasă doamnă plină de dragoste. 

M-am abținut de la orice comentariu. Gândindu-mă la 
reflecțiile mele de dimineaţă și la atitudinea mea față de Anne, 
m-am simţit cam mizerabil. Supărarea lui Jacques era cu atât 
mai justificată, așa cum am înţeles imediat. In ajun, înainte de-a 
dormi, sunase la biroul lui de la Léopoldville, cu ajutorul 
aparatului de radio al lui Franzen. După eliberarea Annei, 
dispariţia oamenilor-caiman și descoperirea unei reţele de spioni 
sovietici, se aștepta să primească felicitări și nu să fie convocat 
de urgenţă de către șeful lui la Leo. 

— Ce îţi reproșează? Fuga Ritei, a lui Rassinfosse și a 
comuniștilor spre Tanganyika? 

Jacques se trânti într-un fotoliu și închise ochii. 

— Guvernatorul în persoană a solicitat întoarcerea mea 
imediată. O să-ţi placă asta: se pare că dau dovadă de-o 
„atitudine negativă”. 

— Atitudine negativă? Ce vrea să zică cu asta? 

— Hărţuiesc onorabili oameni de afaceri în loc să-i reperez pe 
activiștii indigeni. 

— Ei, da! Şi Kwanga? Tu ești cel care l-a capturat, nu? De cât 
timp îl urmăresc colegii tăi! 

Un surâs malițios apăru în sfârșit pe fața lui răvășită. 

— Leo nu știe nimic despre asta. Am preferat să păstrez acest 
as în mânecă atâta timp cât nu știu cum să-l joc. 

Eu, care îmi începusem cariera în administraţie, nu eram chiar 
atât de surprins. Serviciile secrete erau gata să închidă ochii cu 
privire la escapada comuniștilor și a aliaţilor lor dacă superiorii o 
decideau. Șefii au mereu dreptate chiar dacă, și mai ales dacă, 
motivele lor sunt de neînțeles. 

— Cu siguranţă că rețelele de interese și birocraţia 
funcţionează la fel de bine în colonie ca în metropolă. 

— Am transpirat jumătate de noapte încercând să le explic că 
eram pe punctul de-a demasca o rețea comunistă care încearcă 
să pună mâna pe uraniul congolez. Știi ce mi-au răspuns 
nemernicii ăia? 

— Lasă-mă să ghicesc: aveţi cea mai mică dovadă a ceea ce 
ne spuneţi? 

Jacques dădu din cap. 

— Politica umbrelei, singura care a rămas neschimbată în 
draga noastră administraţie. Nu ne atingem de prietenul unui 
prieten fără a ne asigura înainte că suntem la adăpost de 

aversele de ploaie. Cu alte cuvinte, fără să știm cine va fi făcut 
responsabil dacă lucrurile iau o întorsătură proastă. Este motivul 
care m-a făcut să-mi pun uniforma în cui și să devin 
independent. 

— Ar fi trebuit să fac ca tine și să le trântesc ușa-n nas. Dar 
Louise nu mi-ar fi iertat-o niciodată dacă aș fi renunţat la pensia 
de funcționar. 

El se uită spre Mântuitorul agăţat pe peretele din faţa lui, de 
parcă l-ar fi făcut pe el responsabil de toate nenorocirile. 

— Trebuie să recunoști că ai tăi colegi au dreptate, Jacques. 
Ce dovadă avem noi cu privire la implicarea lui Rassinfosse și a 
Ritei? În ceea ce-i privește pe ruși, poţi să fii sigur că au 
pașapoarte cehe sau finlandeze în regulă. 

— Dacă englezii inspectează vaporul, m-a întrebat șeful meu, 
ce vor găsi? 

Am ridicat brațele la cer. 

— Nimic! Cala este la fel de curată precum hangarele 
Sokamine. Le-am percheziționat cu prietenii mei. 

Pim, Pam, Pum stăteau în colţul cel mai întunecos al camerei, 
fără să piardă nimic din conversaţia noastră. 

— V-a lipsit timpul pentru a realiza o percheziţie în regulă, 
spuse el, privind în altă parte. 

Am clătinat din cap. 

— Și dacă am fi avut la dispoziţie o lună pentru a întoarce 
baraca pe dos, tot nu am fi găsit nimic în plus, bag mâna-n foc 
pentru asta. Hârtiile delicate nu au rămas uitate în arhivele 
Sokamine, iar pe vapor nici atât. Din contră, dormeau, bine 
ascunse în seiful de la Doutremont. Acesta este și motivul jafului 
de acolo. Contrar a ceea ce credeai, nu au fost niște activiști 
indigeni cei care au dat spargerea. A fost vorba despre o reglare 
de conturi între albi. Aici am aceeași părere cu Kwanga. 

Jacques își frecă bărbia și își privi paharul cu un aer perplex. 
De îndată, Marie-Dominique îi aduse un alt pahar plin cu whisky, 
pe care îl luă cu aviditate. Și îi ceru să meargă să-l caute pe 
Kwanga. 

— Dom’ Franzen nu o să fie bucuros, șefu'! 

— Chiar sper asta! Am o poftă nebună să-l pun la locul lui. 

Fără să mai aștepte, își goli paharul din două înghiţituri și 
închise ochii. 

— la spune-mi, Jacques. Vrei să m-asculţi sau să te îmbeţi? 

Ridică încet braţele, invitându-mă leneș să continui. 

— Sokamine și Doutremont & Pauwels lucrau ambele pentru 
ruși, dar îi bănuiesc pe aceștia din urmă că au stimulat 
competiţia între ei. 

— Divide pentru a conduce, mereu același cântec. 

— li lăsau să creadă, când pe unii când pe alţii, că ei vor primi 
următoarea lucrare. Comuniștii au asimilat perfect regulile 
capitaliste ale concurenţei sălbatice. 

— Ultima oară când am verificat, Rita Pauwels era cea care 
conducea ostilitățile. Atitudinea lui Rassinfosse la bord era 
elocventă. Ea îl trata în aceeași manieră în care își trata soțul și 
asociaţii. Crede-mă, ea este adevărata patroană, încă de când a 
reușit să  sustragă toate documentele care dovedeau 
conexiunea dintre Sokamine și ruși. 

— Din câte mi-ai povestit, această damă avea deja câteva 
atuuri pentru a obține ceea ce își dorea de la bărbaţii care îi 
cădeau în plasă. 

— Da, pentru cine apreciază genul... 

— Rassinfosse, spre exemplu. Nu era el obsedat de asta? 

— In opinia mea s-a lăsat păcălit de Rita, căreia i-a oferit 
dovezile într-un moment de rătăcire. 

— In chestiunile legate de sex bărbaţii sunt cei care se cred 
mai presus, dar întotdeauna ei sunt cei care își iau țeapă... 

— Iși iau ţeapă? Curioasă fantezie... 

— Continuă-ţi divagațiile, Michel! 

— Când și-a revenit, Josse a încercat prin toate mijloacele să- 
și recupereze hârtiile. Impingându-l pe bietul M'Bandu în patul 
Ritei, el spera să o sperie, dar șantajul lui nu a avut niciun efect 
pentru că soţul ei era la curent cu toate extravaganţele ei. 
Atunci și-a trimis câţiva dintre zbiri să forțeze seiful de la 
Doutremont. 

— Oameni-caiman, bănuiesc, fideli servitori ai Sokamine. Cine 
să-i fi remarcat la Mombayo? Pentru un alb, toți negrii seamănă 
între ei. 

— Rassinfosse credea că-şi pregătise bine lovitura, 
organizând-o a doua zi după marea petrecere dată de 
Doutremont - la care fusese invitat împreună cu soţia lui - într-o 
zi în care toți cei trei asociaţi ar fi fost absenţi și gardienii 
relaxaţi. Era convins că furtul de arme, diamante și bani va 
orienta ancheta spre indigeni. 

— Prevăzuse totul, mai puţin absenţa oamenilor din sat. Cum 
ar fi putut să-și dea seama că și ei vor profita de starea de 
amorțeală a stăpânilor lor pentru a urca în munți să i se alăture 
legendarului doctor Kwanga? Până aici te-am urmărit. 

— Pentru a elimina și acest fir de nisip care risca să trezească 
bănuielile judecătorului de instrucţie, Rassinfosse a trebuit să 
improvizeze dar s-a înșelat din nou. Trimiţându-și soţia la 
Kwanga, cu banii, diamantele și armele, i-a subestimat 
inteligența liderului congolez. Kwanga a înţeles imediat rolul pe 
care Rassinfosse voia să i-l atribuie. Cadoul era prea frumos! 

— Josse a omis, de asemenea, să se ferească de un anume 
detectiv, venit din metropolă, adăugă Jacques cu o voce puţin 
lingușitoare. 

— Și mai ales de colaboratoarea lui... 

Razele puternice ale soarelui care treceau prin fereastră în 
ciuda obloanelor trase făceau să strălucească coloane de praf 
care pluteau liniștite în cameră. Ele se îndepărtară respectuoase 
la intrarea lui Kwanga. Văzându-i rânjetul și contemplându-i 
aerul distrus al lui Jacques, părea că prizonierul era mult mai în 
formă decât răpitorii - rolurile erau, în mod evident, mult mai 
neclare. 

— Aţi picat la ţanc, suspină Jacques. Eu sunt convocat la Leo 
și mi-e teamă că dumneavoastră va trebui să mă însoţiţi. 

— Şefilor dumneavoastră nu le vine să creadă că niște buni 
belgieni s-au pus la dispoziţia URSS? In concepţia lor limitată 
doar negrii se pot lăsa cumpăraţi de către comuniști? 

Cei trei pitici, așezați pe vârfuri, izbucniră în râs. L-am privit 
pe Kwanga. Ne salvase pielea - pentru a și-o asigura pe alui. 
Datoria era achitată. Nu ne va mai oferi nimic, asta dacă mai 
avea ceva ce ne-ar fi putut interesa. Am deschis obloanele. Jos, 
ridicând nori întregi de praf roșu, oamenii-caiman se agitau în 
jurul unui foc de frunze scoțând ţipete guturale. Influenţa 
creștinismului nu depășise ușa casei albilor. 

În depărtare, niște indigeni rătăceau leneși în apropiere de 
câmpurile unde munceau femeile lor. La un moment dat, am 
zărit-o pe Anne îndreptându-se spre verandă, unde îmi dispăru 
din vedere. Niște copii jucau o partidă de fotbal cu o energie 
remarcabilă. Viitoarea generaţie de oameni liberi? Poate cineva 
să devină liber chiar dacă se naște sclav? lar oare pe noi, 
războiul apocaliptic care tocmai se terminase, chiar ne 

transformase în oameni liberi? 

Când am revenit spre Jacques și Kwanga, ei erau implicați 
într-o discuţie cu mult mai puţin filosofică. Eliberatorul își 
negocia eliberarea și pe cea a oamenilor-caiman, cu energia 
unui traficant. Maiorul le întrerupse conversaţia intrând în 
cameră, urmat de Anne. Ea le făcu cu ochiul piticilor care îi 
întoarseră zâmbetul, veni spre mine și își strecură mâna de-a 
lungul brațului meu. 

— Haideţi, dom Michel, mă apostrofă sosia prinţului Baudouin, 
trebuie să povestește la dom maior povestea ta! 

— Taci din gură! 

— Nu te lăsa rugat, murmură Anne. Și eu aș vrea s-o cunosc. 

Le-am repetat deci ipotezele mele, rolul Ritei și documentele 
pe care reușise să le sustragă pentru a-și asigura poziţia, reacția 
lui Rassinfosse. Kwanga fu primul care reacţionă. 

— Aţi nimerit-o, domnule Van Loo. lar eu chiar o să vă 
povestesc urmarea. Poate că Rita este șefa dar, în momentul de 
față, nu este ea în posesia acestor faimoase documente. 

Ca un perfect orator, făcu o pauză înainte de-a continua. 
Chiar și cei trei pitici nu rezistară tentaţiei de-a se apropia. 
Așezaţi la picioarele lui, îi sorbeau cuvintele sau poate se 
prefăceau - ce sperau ei mai exact? Un post de ministru în 
primul lui guvern? 

— Atunci când a înţeles că nu îi acceptăm prada, doamna 
Rassinfosse a devenit isterică. Și-a frânt mâinile, m-a implorat, 
pretinzând că soțul ei o va ucide dacă eu îi refuzam cadourile. 
Atitudinea servitorului său m-a convins că spunea adevărul. 

— Ah! Drăguţul de Mutien-Marie! Și când te gândești că i-am 
salvat pielea! Ce impostor! 

— Rassinfosse îl pusese pe tipul ăsta pe urmele soţiei sale 
pentru a o spiona, a-l asigura de faptul că ea îi îndeplinește la 
perfecţie ordinele și a o denunța dacă eșuează. Dacă aș fi 
acceptat ofranda lor, Mutien-Marie le-ar fi dat polițiștilor 
indicaţiile necesare pentru a mă găsi. Individul ăsta era ca un 
șarpe. Când m-am săturat să-l tot văd dându-ne târcoale, i-am 
rugat pe prietenii mei să-l îndepărteze, în speranţa că, rămasă 
singură cu mine, doamna Rassinfosse ne-ar fi spus adevărul. In 
schimb, ea a continuat să tremure și să se smiorcăie la ideea că 
va trebui să-l înfrunte pe soțul ei. Era patetică! A ajuns până la 
a-și desface bluza, luându-mi mâna și punându-mi-o pe sânii ei. 

Femeia asta era gata de orice numai s-o scap de puștile alea 
nenorocite și să-i iau banii și diamantele! 

— Nu trebuie să fiți surprinși. E un comportament obișnuit în 
veselul ei cerc de prieteni. Comparativ cu Rita Pauwels, Jeannine 
era o adevărată sfântă. 

— Scoţându-și hainele, un plic maroniu gros, pe care probabil 
îl uitase în enervarea ei, a căzut pe jos. Din ei au alunecat hârtii, 
scrisori, facturi, pe care nu am apucat să le examinez pentru că 
s-a grăbit să le adune și să și le bage în cămașă. „Totul, mai 
puţin asta! Totul!” a adăugat ea cu pieptul în faţă. 

— Extrem de preţioase, aceste vechi hârtii. Mai preţioase 
decât ea! observă maiorul. 

— Iși pierduse orice stimă de sine atunci când am întâlnit-o, 
spuse Anne. |n acel moment era deja, probabil, la capătul 
puterilor. 

— Acest incident mi-a dat o idee, reluă Kwanga. Până atunci 
nu aflasem motivele jafului. „Dacă aceste hârtii sunt atât de 
importante pentru soţul dumneavoastră”, i-am explicat eu, 
„utilizaţi-le ca pe un talisman. Atâta timp cât vor fi în posesia 
dumneavoastră, soţul nu vă va putea face nimic”. Pentru prima 
oară, m-a ascultat. O lucire de inteligenţă i-a șters în sfârșit 
privirea de animal rătăcit. După ce a parcurs faimoasele 
documente, pe care nu îndrăznise niciodată să le citească, mi-a 
spus: „Soțul meu este atât de sigur de puterea lui asupra mea, 
că nici nu-i dă prin gând că aș putea să-l trădez. Și știți ceva? 
Are dreptate. Ar trebui să folosesc aceste hârtii ca să-l fac să mă 
respecte. Dar nu am nici forța, nici curajul. De cum va începe să 
mă lovească, îi voi înapoia hârtiile, implorându-l să mă ierte”. 
„Doar dacă nu le mai aveți, i-am răspuns eu. V-am forţat să mi 
le daţi, vi le-am smuls. Și soţul dumneavoastră este singurul 
responsabil, întrucât el este cel care v-a trimis la mine”. 

— Unde au ajuns armele, diamantele și banii? întrebă maiorul, 
care nu se lăsa impresionat cu una cu două. 

— Le-am îngropat, răspunse Kwanga, întorcând privirea. 
Pentru ca doamna Rassinfosse să nu fie surprinsă în posesia 
prăzii pe drumul de întoarcere. 

— Și Mutien-Marie? am întrebat eu. 

— Aveam mijloacele să-i închid gura. Familia lui trăiește în 
zonă. 

Stratagema doctorului Kwanga se contura. Puțin câte puţin 

puzzle-ul se compunea în capul meu. 

— Deci dumneavoastră aţi fost cel care l-aţi răpit pe Mutien- 
Marie atunci când am vrut să-l interoghez la Kinkulu? Desigur, 
doar oamenii-caiman lucrează și pentru dumneavoastră! 

— Puteţi să mi-o iertaţi, domnule Van Loo? spuse el luându- 
mă de după umeri. Nu trebuia să vorbească. V-am spus: încă de 
la început nu-mi plăcea de individul ăsta. 

— Și când aţi înțeles că Rassinfosse lucra cu sovieticii și că le 
furniza uraniu? 

Kwanga arătă fereastra. Auzeam strigătele și cântecele 
oamenilor-caiman. 

— Michel are dreptate? Sălbaticii ăștia lucrează pentru 
dumneavoastră? întrebă Jacques uimit. 

Kwanga zâmbi radios. Era genul de persoană în care părea că 
poţi avea o încredere oarbă. 

— De ce vă miră? Din când în când discutam cu ei. Eu îi ascult 
pe toţi congolezii. 

— Încetaţi să vorbii ca un politician belgian, explodă maiorul. 
De ce v-aţi pierde vremea cu această haită de asasini? 

Kwanga își luă un aer trist, apoi continuă cu un ton mai puţin 
ipocrit. _ 

— Voiam să știu ce manevre făcea firma Sokamine. Inţelegeţi- 
mă, este ţara mea cea pe care oamenii ăștia o devalizează, 
spuse el îndreptându-și postura cu mândrie. 

— Ce cereţi în schimbul hârtiilor? întrebă Jacques după un 
lung moment de tăcere. Propria libertate? 

— Și cea a oamenilor-caiman, scuze a foștilor oameni-caiman, 
reluă Kwanga bătând un apropo, dar nu numai. 

— Nu profitaţi de situaţie, interveni maiorul. Există o limită 
care nu trebuie trecută! 

Kwanga îi ignoră intervenţia și continuă: 

— Vreau să-mi promiteţi că veţi aduce această rețea 
comunistă în incapacitatea de-a mai face rău. 

— S-a întors lumea cu sus-n jos! strigă maiorul. 

Aţintind o privire furioasă spre Gerard, liderul negru reluă: 

— Nimic nu dăunează mai mult mișcării noastre decât 
intervenţia sovieticilor. A pretinde că avem legături cu rușii este 
un excelent mod de a ne discredita. 

— În mod sigur, politicienii belgieni nu mai au nimic să vă 
înveţe. Sunteţi pregătit să preluaţi puterea, murmură maiorul. 

— lată-l pe Regele din Congo! strigară în cor cei trei pitici, 
aplaudându-l cu putere pe Kwanga, în timp ce oamenii-caiman 
cântau în gura mare, folosindu-se de bostani pe post de tambur. 


Câteva zile mai târziu, la Matadi, când Jacques ne însoțea pe 
vapor, un agent i s-a alăturat, la capătul pasarelei. 

— Vești importante? 

Jacques schiţă un zâmbet forțat. 

— Vaporul Sokaminei a fost inspectat de către Royal Navy. 
Nimic de semnalat... 

— Și Rassinfosse? Și Rita? 

— Și-au luat zborul. Dacă e să ne luăm după marinari, nu au 
fost niciodată la bord. 

— Podverdeke! Pesemne că rușii au trimis alt vas pentru a-i 
îmbarca în mijlocul lacului. 

— Asta dacă nu cumva i-au aruncat în apă! 

— Cel mai bun lucru pe care putem să-l dorim pentru ei, 
interveni Anne. 

Cu privirea ascunsă în spatele unor enormi ochelari de soare, 
care îi dădeau aspectul unui star de cinema, am fost incapabil 
să ghicesc dacă fraza ei era ironică. 

Mă gândeam la Jeannine, care a trăit luni de zile sub 
presiunea atât a soţului ei cât și a celor doi Pauwels. Oare cum 
rezistase? 

— În orice caz, spuse Anne, moartea ei nu a fost o sinucidere, 
asta e sigur, dar numai Rassinfosse cunoaște asasinul. 

— Și îl cunoaște foarte bine. Amintește-ţi seara noastră cu 
Josse. Jeannine îl întărâtase la maximum înainte de a-l întrerupe 
brusc și de a insista să ne conducă la hotel. 

— Am ajuns toți trei la bar. Nu înceta să vorbească despre 
Josse și mai ales despre fetele pe care le agăța sub nasul ei. 
„Sunt trofeul lui, obiectul lui pe care îl etalează sau pe care îl dă 
la schimb. Cu Rita Pauwels spre exemplu”. Amărăciunea care o 
rodea era pe punctul de a o distruge. 

— Urmarea frazei ei a fost mai ambiguă. „Rita m-a învățat 
lucruri pe care nici nu mi le imaginasem înainte, arta de a prelua 
frâiele operațiunilor”. 

— Pentru că ne săturaserăm s-o auzim plângându-se de 
decepţiile ei sentimentale, am adus-o la vilă. 

— lată! Ne înșelaserăm crezând că ea vorbea despre dragoste 

sau sex. Ceea ce Rita a învățat-o a fost importanța hârtiilor pe 
care ea le abandonase la Kwanga. 

Despre asta începuse ea să ne vorbească atunci când am 
întrerupt-o. La întoarcere trebuie că i s-a lăudat lui Josse despre 
conversaţia avută cu noi. Nu înceta să-l provoace, crezându-se 
la adăpost atâta timp cât Kwanga îi păstra comoara. Darela 
ucis-o, de teamă că va ceda și ne va povesti întreaga afacere. 

— Nu, Michel. Amintește-ţi! Atunci când am adus-o pe 
Jeannine, Ma’ Louise ne-a spus că Josse plecase de acasă. 

— Poate că minţea? 

— Nu. Josse nu ar fi împărtășit niciodată un astfel de secret cu 
o servitoare. 

— Atunci Josse a plecat pentru a-și construi un alibi beton. 

— Oare după scena pe care ea a făcut-o în prezenţa noastră, 
în timpul cinei, s-a decis el s-o elimine? 

— Un complice de încredere trebuie că se afla prin 
împrejurimi. Mă întreb dacă îl cunoaștem. Josse era prins cu ușa, 
hărțuit de familia Pauwels și de asociaţii lor, care îi reproșau că 
le jefuiseră firma și care reclamau restituirea hărtiilor. A vrut să 
termine cu presiunea asta, eliminând veriga slabă. 

— Cred că acum petrece niște zile foarte liniștite pe partea 
cealaltă a lacului Tanganyika... 

— ...Sau în Siberia! 

— Deci, aceste faimoase hârtii? Și-au dezvăluit ele toate 
secretele? întrebă Anne. 

Jacques ridică din umeri. 

— Bruxelles a considerat afacerea asta mult prea importantă 
pentru a o încredința unor amărâţi de funcţionari din colonie. A 
trebuit să le trimitem în metropolă fără a le consulta. Şi au fost 
puse imediat la dispoziţia serviciilor Washington-ului. În timpul 
în care ei le vor analiza, vor cântări implicaţiile politice și vor 
trage concluziile, rușii vor avea tot timpul să-și reorganizeze 
rețelele și să găsească noi aliaţi. lar în ceea ce-i privește pe 
Doutremont & Pauwels, pot să stea liniștiți. Nu le lipsesc clienţii. 

— Fără a fi anchetați? 

— Șeful meu mi-a explicat pe un ton clar că acești oameni 
sunt în afara oricăror bănuieli. Niște persoane eminente au 
garantat pentru ei. 

— Numeroșii prieteni vânători și chiar guvernatorul general... 

— Dumnezeule! am spus eu lovind cu pumnul într-un morman 

de bagaje care aștepta să fie îmbarcat, hârţoagele alea 
nenorocite conţin toate dovezile implicării lor! Sunt sigur de 
asta! 

Jacques schiţă un zâmbet curios, privi în jurul lui pentru a se 
asigura că nicio ureche nu era prin preajmă și șopti: 

— Pun pariu cu tine. 

Am deschis ochii mari. 

— Vrei să spargi birourile CIA? Atunci asigură-te că indigenii 
din zonă nu vor părăsi orașul în ziua respectivă! Altfel, vei fi 
primul care va fi bănuit! 

Pim, Pam, Pum își făcură apariţia la fel de brusc ca de obicei. 
Nu-i mai văzusem niciodată așa: costum din trei piese, pălării și 
cravate (inclusiv Marie-Dominique). 

— Cărui fapt îi datorăm acest splendid echipaj? Aţi fost, în 
sfârșit, recunoscuţi drept evo/uații am întrebat eu amintindu-mi 
vag explicaţiile pe care mi le dăduseră pe tema asta, atunci 
când ne-am întâlnit pentru prima dată. 

Piticii regi dădură din cap. 

— Incă nu, dom Michel! spuse Oscar, râzând cu gura până la 
urechi. 

— Dar asta nu o să mai întârzie mult după treaba pe care noi 
o să facem pe vapor, adăugă sosia prințului Baudouin. 

Am căscat ochii. Marie-Dominique dădu din cap și mă luă de 
mână. 

— Da, dom Michel. Noi o să vă însoțește, împreună cu 
doamna dumneavoastră, la Anvers! Ce călătorie frumoasă o să 
facă noi împreună! 

Am închis ochii. Deci acest coșmar nu se va termina 
niciodată? 

— Credeam că am închis acest subiect, i-am spus cu o voce 
disperată lui Jacques, trăgând-o pe Anne spre mine. Am fi avut 
nevoie de această lungă croazieră pentru a ne reapropia. 

— Și a ne regăsi, preciză Anne. 

Jacques se apropie de urechea mea. 

— Vorbeai despre hârtiile alea. Erai gata să pariezi că ele 
conţin elemente ce ne-ar permite să-i prindem, în sfârșit, pe 
nemernicii ăia. 

— Așa, și? Tocmai mi-ai explicat că sunt în mâinile... 

Jacques își puse degetul la gură. 

— Și ce-ai vrea să fac? Am jurat, nu-i așa? Deci, am ascultat 

ordinele! Le-am trimis la Bruxelles fără să le citesc. Dar nu am 
putut să-i opresc pe niște indigeni care bântuiau prin birouri 
(cine s-ar teme de trei pitici? În ochii colegilor mei ei sunt niște 
mobile, niște plante verzi) să facă niște copii, în timp ce eu 
stăteam cu spatele și îmi întocmeam raportul. 

— Ce idee bună! exclamă Anne. Există, oare, un loc mai sigur 
decât o cabină de vapor în mijlocul Atlanticului? 

— Simt că noi o să se distreze la maxim! urlă Oscar, aprobat 
zgomotos de către cei doi oribili confraţi. 

Mi-am pipăit haina de călătorie în căutarea flaconului de pilule 
pe care mi l-a încredințat Hubert în caz de rău de mare. 

Atunci când vaporul părăsea lent cheiul am avut o strângere 
de inimă. Rătăcind prin inima provinciei Katanga visam să 
regăsesc Bruxelles-ul, mirosul orașului și al ploii. Dar, de-abia ce 
părăsisem portul, nostalgia Congo-ului mă cuprinse precum o 
febră puternică. 

Mă gândeam la Jean-Marie, la Baptiste și la Pascal, la 
generozitatea lor, la curajul lor și la prietenia lor spontană, îmi 
aminteam de bunătatea unchiului Martin, de vechea lui rablă și 
de cascheta hotelului Metropole. 

— Ei bine, Michel! Ce te-a apucat? murmură Anne lipită de 
mine, în timp de o briză lejeră îi flutură ușor părul blond. 

Nu i-am răspuns. Priveam nava noastră, trasă de un 
remorcher din port, îndreptându-se spre larg, în mijlocul unor 
strigăte, conversații și cântece, în timp ce niște servitori defilau 
cu pahare și sticle. 

— O cupă de șampanie, domnişoară? 

Am luat două pahare de pe un platou care trecea prin dreptul 
meu. 

— Pentru dragostea noastră? 

Anne își ridică paharul. 

— Și pentru libertate? 

Am privit-o puţin perplex, înainte de a-mi lipi buzele de ale ei. 
Și totul a fost uitat. 

